SZÉKY JÁNOS 





Bárányvakság 


Hogyan lett ilyen Magyarország? 





Bárányvakság 
Széky János 
Kalligram (2015) 


Címke: Magyarország, történelem, Politika 


, A Bárányvakságban azt próbáltam földeríteni, hogy az 1980-as 
évek végének erős, népes, magabiztos, összességében nyugatos, a 
diktatúrától szabadulni akaró magyar középosztálya és a 
középosztályba emelkedni akarók tömege miért mondott le — már 
demokratikus viszonyok között -—- oly nagy mértékben az 
autonómiáról. Miért vetette bele magát az állam ölelő karjába (főleg 
egy ennyire rossz hatásfokú államéba)?" 


SZÉKY JÁNOS 


BÁRÁNYVAKSÁG 
HOGYAN LETT ILYEN MAGYARORSZÁG? 


BEVEZETŐ 


A bevezetőket senki sem olvassa el, legalábbis első olvasáskor, 
és ez a szerencsém, ugyanis a nulladik fejezetnek a tartalmi 
összefoglaláson kívül a captatio benevolentiae, a jóindulat felkeltése 
lenne a dolga. Ez most nehezen megy. 

Kiváló publicisztikák és újabban már alapos könyvek is elemezték 
és magyarázták, hogy miért rossz az, amit a kormányzó klikk 2010- 
ben a Nemzeti Együttműködés Rendszerének keresztelt el. Az 
esetek nagy részében ezzel foglalkoztam én is. Hálás feladat, mert 
az ember ilyenkor azon dolgozik, hogy a NER-rel szemben álló 
célközönségnek bebizonyítsa azt, amit úgyis tud; és ezáltal 
érzelmileg megjutalmazza olvasóját. Minél erősebb fogalmakat 
használ valaki — mondjuk, hogy itt , fasizmus" van, , autokrácia" vagy 
, diktatúra" —, annál biztosabb (és fölöslegesebb) a siker. 

Kockázatosabb azt bizonyítani, hogy a NER nem fasiszta 
rendszer, nem autokrácia és nem diktatúra. Nem azt részletezni 
minél sötétebb színekkel, hogy a rendszer milyen, hanem azt, 
hogyan lehetséges. Hogy milyen, és miért ilyen az a politikai 
közösség, amelyik nem tesz semmit a szóban forgó rezsim 
létrejöttének megakadályozására, sőt túlnyomó többségében akarja 
ezt a rezsimet, aztán — nagy többségében -— éveken át elfogadja és 
legitimálja. Amikor pedig napnál világosabb a kormányzás csődje, 
nincs olyan kormányzóképes ellenzék, amely akár csak közel állna a 
leváltásához, és képes lenne jóvá tenni a károkat. 

Túl a gazdaság jövőtlenségén, a nemzetközi elszigetelődésen, a 
társadalompolitika teljes immoralitásán, a politikai kultúra végső 
lezüllésén, az oktatás módszeres tönkretételén, a mindennapokban 
való módszeres kellemetlenkedésen, legalább négy olyan botrány 
volt, amelynek észleléséhez nem kell közgazdászi, szociológiai, 
oktatásügyi stb. felkészültség, és amelybe nem is jól, de normálisan 
működő demokráciában a kormánynak bele kellett volna buknia: 
baltás gyilkos, Paks, amerikai kitiltás, Ouaestor. (Pontosabban: 
normális demokráciában ilyen helyzetek nem is állhattak volna elő.) 
A magyar közeg viszont olyan, hogy a kormány az első hármat 
sértetlenül megúszta — sőt számottevő politikus egyik esetben sem 
szólította fel lemondásra a miniszterelnököt, de még a szakminisztert 


sem -—, a negyedikben pedig a kézirat lezárásakor, 2015. március 30- 
án a bukásnak semmi jele. 

Aki ennek a helyzetnek az okait próbálja feltárni, az nem ad 
érzelmi visszaigazolást, és könnyen magára vonhat valamennyit a 
rendszer elleni dühből. Élő beszélgetésekből és főleg a közösségi 
médiában lezajlott veszekedésekből jó párszor kiderült, hogy azzal, 
amiről meg akarom győzni a hallgatóságot, nagyon könnyen épp a 
rosszindulatot keltem fel. 

Holott ajánlatos elszakadni a  ,rajtaütésszerű erőszakos 
bűncselekmény" fogalmi metaforájától, vagyis attól a képzettől, hogy 
a NER valamiképpen bűnöző, a NER-rel szemben álló közösség 
pedig ártatlan áldozat, akit meglepetésszerűen ért a gaztett. A 
valóságban ez a közösség, beleértve a magukat demokratának valló 
politikusokat és értelmiségieket, maga is felelős a NER-ért. Hiszen 
2010 előtt nem tett semmi hathatósat ennek a rendszernek a 
létrejötte ellen, pedig 2008 tavaszára a harmadik köztársaság 
rendszere összeomlott, és a következő két évben a politikai 
szabadság élményét csak az tartotta fenn, hogy még nem volt 
választás. Nem tett semmi hathatósat annak ellenére, hogy Orbán a 
2009-es kötcsei beszédben kereken kijelentette: nem akar plurális 
demokráciát. Valamint annak ellenére, hogy az ellenzéki Fidesz 
részletes programjai főként a későkádárista hamis józan ész és a 
kertmagyarországi nosztalgiák egyvelegét tartalmazták, amitől 
semmiféle gazdasági kibontakozást nem lehetett remélni. 

A 2010 utáni időszakban pedig a magát demokratának valló 
ellenzék — abból kiindulva, hogy egy titokban előkészített gaztett 
ártatlan áldozata, és ideológiai okokból is, túlnyomó többségének 
megingathatatlan baloldalisága miatt — rossz stratégiát alkalmazott, 
és ettől nem függetlenül taktikai hibák sorozatát követte el. Végül 
2014-ben belesétált abba a paradoxonba, hogy elindult annak a 
rendszernek a nem tisztességes választásain, amit saját maga 
kedvtelve nevezett autokráciának vagy diktatúrának. Ám az a 
rendszer, amelyben az ellenzék akár elvben megnyerheti a 
parlamenti választásokat, nem önkényuralom és nem diktatúra. 
Akkor sem feltétlenül az, ha az ellenzék már csak a szabályozás 
miatt sem nyerheti meg a választásokat, de abban az esetben az 
ellenzék saját maga legitimálja a rendszert, akárhogyan hívja is. 


Ennek a könyvnek a gerincét két cikksorozat gondolatmenetei 
adják. Az elsőt az Élet és Irodalomba írtam — közös cím nélkül — 
2007 tavaszától 2009 őszéig arról, — amit  közkeletűen 
rendszerváltásnak neveznek. A másodikat a Parameter.sk szlovákiai 
magyar internetes újságba 2014-ben, Bárányvakság címmel — ennek 
a témáját ,a középosztály árulása" kifejezéssel foglalhatom össze. 

Az első sorozat a harmadik köztársaság bukása idején született. 
Az volt az alaptétele, hogy ez a bukás nem annyira az egyes politikai 
szereplők alkalmatlanságának vagy gonoszságának a 
következménye, hanem a rendszert a főleg 1989-ben, tehát 
megszerkesztésekor belekódolt szerkezeti hibák vetették szét, 
amelyek egy ideig csak lappangtak, aztán elhatalmasodtak. A 
szabadság fennmaradását eredetileg, nem bízván a versengő, 
plurális demokráciában, a kétharmados konszenzustól tették 
függővé. A pillanatnyi célokkal megkonstruált, de a célok elavulása 
után is megtartott választási rendszer viszont úgy befolyásolta a 
pártok mondandóját és erőviszonyait, hogy előbb lövészárok-háború 
alakult ki a két politikai oldal között, majd mint minden háború, ez is 
eldőlt az egyik fél javára, és felborult a konszenzushoz szükséges 
erőegyensúly. 

Ez a 2008-as népszavazással már megpecsételődött, az 
összeomlás megjóslásához nem kellett különösebb tehetség. A 
harmadik köztársaság híveinek — köztük sok tisztességes, nagy 
tudású közszereplőnek, de sok tisztességtelennek is — azonban 
közvetlen érdeke fűződött ahhoz, hogy a politikai berendezkedés 
díszletei, . szerkezete, szabályai pontosan ilyen állapotban 
megmaradjanak a 2010-es választásokig. Ezért a szerkezeti hibák 
védelmére hibás — a valóságot nem fedő -— érveléseket kellett 
kifejleszteniük, így a szabadságot védő ideológia ezekre a hibás 
érvelésekre támaszkodott, és kétszeresen is védtelen volt a liberális 
rendszert felszámolni akaró ideológiával szemben. 

Várható volt az új, szabadságellenes rendszer kiépülése, de az 
nem, hogy az ellenzék — parlamenten belül és kívül — ilyen 
egyöntetűen nem ismeri föl, vagy nem ismeri be a 2010 előtti 
valóságérzékelésének hibás voltát még a bukás után sem. Sőt, 
mostanra abban az igen széles zónában, amely Orbán Viktor és 
Gyurcsány Ferenc vallásosan szenvedélyes hívei között húzódik, 


általában kétely nélkül elfogadják azt az értelmezést, hogy a Fidesz 
elsöprő 2010-es választási győzelmének oka csakis vagy 
legfőképpen Gyurcsány nagyon rossz kormányzása volt (különös 
tekintettel a 2006 őszén elkövetett rendőri atrocitásokra). Sokan úgy 
vélik a baloldalon és liberális körökben, hogy ha ügyesebb 
miniszterelnököt találnak helyette, az megmenti az 1989-es 
rendszert, és ,senki sem gondolta", hogy a Fidesz, ha kormányra 
kerül, így fog viselkedni. 

Ugyancsak meglepetés volt (még a pesszimistáknak, köztük e 
könyv szerzőjének is) a második Orbán-kormány minden várakozást 
alulmúló szakpolitikai alkalmatlansága és kártékony működése, ami 
független — nem a jogállam, hanem általában a liberális képviseleti 
demokrácia maradványainak felszámolásától. Meglepő az is, hogy 
milyen szilárd volt a második Orbán-kormány hatalma az 
alkalmatlanságához képest. A 2010-es választásig tudni lehetett, 
hogy — a hivatalos programoktól függetlenül — Orbán környezetében 
különféle irányzatú gazdasági, kulturális szakértők állnak elő 
mindenféle elgondolásokkal, és még nem dőlt el, melyikükre hallgat, 
bár Matolcsy látszott a legesélyesebbnek. Még a 2010. júniusi 
gazdasági akcióprogram is egyformán tartalmazott racionális és 
hóbortos elemeket. Csak július 16-án esett kútba az IMF- 
megállapodás, és akkor dőlt el végleg, hogy Orbán a 
legkártékonyabb, leginkább demagóg — számára viszont nyilván a 
legvonzóbb - irányzatot választja. Ahogy más szakpolitikákban is, az 
oktatástól a szociálpolitikáig. Végül 2012. augusztus 31-én, a baltás 
gyilkos átadásakor az is mindenki számára láthatóvá lett, hogy 
Magyarországnak immár működő diplomáciája sincs, eltérően az 
összes  kultúrnemzettől. Ismétlem, ezek nem az elnyomó, 
tekintélyelvű politika összetevői, hanem a fejlett világban páratlan 
jelenség: az egyetemes, kontroll nélküli kormányzati hozzá nem 
értés tünetei. 

Kénytelen voltam elgondolkodni azon, hogyan lehetséges ez a 
színvonal; miért éppen ezek a pártok élnek tovább az összeomlás 
utáni rendszerben, miért éppen ilyen ideológiákkal, és miért éppen 
ilyen erőviszonyok állnak fenn közöttük. Hogy ha ilyen a 
kormányoldal, miért nincs a parlamentben olyan ellenzéki párt, 
amelyik felmutatná a mércét, és közölné: dilettánsok vagytok és 


kész; ahelyett, hogy folyton csak reagálna az egyre újabb 
sérelmekre, miközben a kígyótól megbűvölt kisegér elismerésével 
adózik az ellene is irányuló hatalomtechnikai manőverek vélt 
profizmusának. Vagy pedig — a Jobbikról van szó — ugyanannak a 
kurucos nemzeti-kollektivista politikának a civilizációs gátlásoktól és 
végletes anyagiasságtól mentes, tehát sokak számára vonzóbb 
változatát kínálja. 

A baloldal szétesett. Ám a posztkommunista térség utóbbi 
negyedszázados történetéből az a tapasztalat szűrhető le, hogy a 
baloldal sehol sem tudott tartós megoldást adni az átmenet 
problémáira, végső soron abból az egyszerű okból, hogy 
amennyiben hű az elveihez, akkor nagyobb újraelosztási rátát akar. 
Az viszont nagyobb adókat jelent, a nagyobb adók pedig fékezik a 
gazdasági növekedést — és ami a térségben elsőrendű nemzeti cél 
szokott lenni: a felzárkózást. Ezt a logikát Magyarországon 
, neoliberálisnak" bélyegzik, és a balos indulatot némileg indokolja az 
az egyedi jelenség, hogy -— nálunk egyedül -— kirívóan nagy 
újraelosztási ráta mellett sikerült kirívóan igazságtalan jövedelmi 
viszonyokat létrehozni. 

A ,neoliberalizmus" azonban — az a felzárkóztatást szolgáló 
gazdasági szemlélet, ami Magyarországon sohasem volt 
következetes kormánypolitika — valójában jobbközép gondolkodás. A 
kritikus és egyben megoldást mutató pártnak tehát a legerősebb 
európai irányzathoz tartozó, következetesen fölépített politikájú 
jobbközép pártnak kellene lennie. Ilyen azonban a magyar 
parlamentben 2010 óta egyáltalán nincs (a Fidesz csak papíron az, 
fényévekre van az Európai Néppárt 2012-es bukaresti 
pártplatformjától; hogy az ENP miért tűri, azt a vezetőitől kell 
megkérdezni). 

Az első cikksorozat idején úgy gondoltam, hogy a harmadik 
köztársaság választási és intézményrendszere önmagában is jórészt 
megmagyarázza, hogy miért nincs, sőt nem is alakult ki 
Magyarországon olyan, viszonylag erős jobbközép (liberális 
konzervatív) párt, amilyen a térség összes többi országában létrejött, 
s a demokratikus és kapitalista átalakulás fő hajtóerejévé vált. 2010 
után arra jutottam, hogy máshol a jobbközép, liberális konzervatív 
pártok az államtól független, autonóm középosztályt képviselik, vagy 


olyan tömeget, amely az autonóm középosztály státusára vágyik. Ha 
tehát nálunk nem maradt talpon ilyen párt, akkor valószínűleg ez a 
háttér is hiányzott. 

A dráma negatív főszereplője tehát szerintem nem Orbán Viktor 
és pártja. Az orbánista Fidesz nemcsak a felszámolója, hanem 
politikailag a legsikeresebb terméke is az 1989 és 2014 közötti 
berendezkedésnek. Szükségletet elégített ki, éspedig elsősorban 
(bár nem csak) az autonómiára nem túlzottan vágyó, államfüggő 
magyar középosztály szükségletét. Nem csupán azért mondható 
sikeresnek, mert abszolút győztesként került ki az előző rendszer 
belharcaiból, hanem azért is, mert az új rendszerben vetélytárs 
nélkül prosperált, holott kormányzási teljesítményétől egy tankönyv 
szerinti — s a térség minden más posztkommunista országában 
létező — demokráciában megbukott volna. 

Nem hogy felzárkózás nem történt, de a térség többi országához 
képest is lemaradtunk vagy lemaradunk. Az általános szabadságfok 
csökkent. Európai statisztikák szerint az élet minősége a megelőző 
évtizedben lényegesen romlott az EU átlagához képest, míg a többi 
visegrádi országban és a balti államokban javult. A térség összes 
országa közül — Bulgáriát kivéve — az emberek nálunk a legkevésbé 
elégedettek az életükkel. Ami összehasonlítás nélkül is érezhető: az 
új választások előtti utolsó teljes évben, 2013-ban sem az egy főre 
jutó reáljövedelem, sem az egy főre jutó fogyasztás nem érte el a 
válság előtti, 2008-as szintet (és alig haladta meg az 1989-est). 
Riasztó gyorsasággal terjedt a szegénység. 

Mindez a nagyvilágban szükséges és elégséges feltétele egy 
kormányzó politikai erő bukásának. A hagyományos ellenzéki pártok 
ki tudják használni az elégedetlenséget, vagy ha nem, akkor betör a 
politikai térbe és megerősödik egy új, demagóg, ,lázadó" párt. De 
úgy látszik, Magyarországon olyan a politikai kultúra, hogy az 
ellenzéki erők készségesen elfogadják, természetesnek tartják a 


szabályokat, amelyek nemcsak  "— győzelmüket, hanem 
megerősödésüket is akadályozzák. Es úgy látszik, van olyan 
ideológiai vagy érzelmi tényező — pontosabban kettő -, amely 


Magyarországot megkülönbözteti a térség összes többi országától; 
amely a jólét iránti vágynál és a szabadságösztönnél is erősebb; 
főleg, hogy negyedszázad alatt tömegek reflexeibe vésődött be, 


hogy a szabadság nem hoz jobb életet. És ezek érvényesülése már 
legalább annyira az 1989 utáni politikai kaszt bűne, mint az előző 
rendszeré. A Fidesz idevaló, roppant kereslet volt rá. 

A Bárányvakság-cikkekben azt próbáltam földeríteni, hogy az 
1980-as évek végének erős, népes, magabiztos, összességében 
nyugatos, a diktatúrától szabadulni akaró magyar középosztálya és 
a középosztályba emelkedni akarók tömege miért mondott le — már 
demokratikus viszonyok között -—- oly nagy mértékben az 
autonómiáról. Miért vetette bele magát az állam ölelő karjába (főleg 
egy ennyire rossz hatásfokú államéba)? A szabadelvű, piacbarát, 
nemzeti sajátosságokat és kereszténydemokrata értékeket is vállaló, 
szolidáris  —. konzervativizmus helyett — miért — választotta a 
körvonalazatlan, rossz lelkiismeretű — modernséget hirdető, de a 
múlttól csak félszívvel elforduló — baloldaliságot egyfelől, az illiberális 
nemzeti kollektivizmust másfelől? (Melyek közül 2010-ben az utóbbi 
teljes diadalt aratott úgy, hogy magába olvasztotta az előbbi 
felhasználható elemeit. ) 

Szerintem ennek az oka -— az átmenet módján és konkrét 
lefolyásán, a rendszer születésének és alapszerkezetének meg nem 
értésén kívül — két egyedi, csak Magyarországra jellemző történelmi 
tapasztalat. Az egyik a trianoni tragédia — és annak 
feldolgozatlansága, a másik a Kádár-kori — a kétkezi dolgozókra és a 
középosztályra is kiterjedő - nagy és tartós életszínvonal- 
emelkedés. Utóbbinak a politikai következményeivel mint feltétellel 
az 1989 utáni pártok szintén nem vetettek számot, többnyire csak 
úsztak az árral. Ennek a két tapasztalatnak a foglya máig a 
lassanként lemorzsolódó magyar középosztály és a belőle delegált 
politikai elit úgy, hogy (és azért, mert) képtelen bevallani magának. 

Az olvasó tehát ne várja ettől a könyvtől megszokott indulatainak 
visszaigazolását a közhellyé vált tények vagy ténynek hitt történetek 
alapján. Éppen az a célom, hogy megmutassam a valóság és a róla 
való megszokott beszéd közötti távolságot. Azt, hogy nagyon sok 
minden nem úgy van, és nem úgy volt, ahogyan a közvélemény 
tudja. Meggyőződésem, hogy ezeknek a körülményeknek az 
ismerete és megértése nélkül a NER ellenzékében nem lehet 
hatásos politikai tevékenységet folytatni, és ha valamilyen előre nem 
látható módon (ismét: ezt 2015 márciusában írom) magától 


összeomlik a NER, csak időlegesen és részlegesen lehet fölváltani 
más, látszólag jobb rendszerrel. A teljes politikai közösség a maga 
reflexeivel, tévképzeteivel, indulataival, gondolkodási 
automatizmusaival nem fog megváltozni. 

Egy terminológiai megjegyzés: a könyvben, ahol lehet, a politikai 
elit helyett a politikai kaszt fogalmát használom. Azért, mert a 
magyar politikai vezető rétegbe egészen a tényleges kétpártrendszer 
széteséséig, 2009—-10-ig nem érdemek vagy siker alapján lehetett 
bekerülni, hanem - képletesen — csak beleszületni lehetett. Az egyik 
magyar sajátosság, aminek kevesen tulajdonítanak fontosságot, a 
következő: a 2010-es választások küszöbén egyetlen olyan párt sem 
volt a parlamentben, amely nem volt ott már 1990-ben is. A 
választási törvényt 1989-ben többek között azzal a céllal formálták 
meg — akkor érvényes taktikai okokból -, hogy megnehezítsék, sőt 
megakadályozzák az Ellenzéki Kerekasztalon kívüli új, kis pártok 
parlamentbe jutását. A választási rendszer azonban megmaradt 
akkor is, amikor már nem volt értelme az ilyen — kalandorok, 
diverzánsok kiszűrését, a demokratikus erők megerősítését célzó — 
szabályozásnak, és egyáltalán nehézzé vált az új pártok 
parlamentbe jutása, főként nem demagóg programmal. 

Azokban az országokban, ahol sikeres volt a gazdasági 
felzárkózás — a balti államokban, Lengyelországban, Szlovákiában, 
a mélyről induló Romániában - meglehetősen képlékeny a 
pártszerkezet, szakadnak, egyesülnek, ambiciózus politikusok újat 
alapítanak, és 2010 táján a politika főszereplői olyan pártok élén 
álltak, amelyek tíz-tizenöt évvel korábban nem is léteztek. Ezek a 
rendszerek képesek a schumpeteri értelemben vett alkotó 
rombolásra, a Politikai újításra és dinamikus  önkorrekcióra. 
Magyarországon azonban egészen 2009-ig a politikai karrier útja a 
lojalitás volt, viszont a szakítás, új párt alapítása középtávon politikai 
öngyilkosságot jelentett — vagy beolvadást a Fideszbe (a másik 
oldalon pedig az SZDSZ elsorvadt az MSZP árnyékában). Nemcsak 
a becsvágyó politikustehetségek, hanem még a kalandorok számára 
sem volt más út, mint hogy beilleszkedjenek valamelyik nagy, már 
létező politikai szervezetbe; őszinte lelkesedéssel vagy faarcú 
fegyelmezettséggel elfogadják annak bűneit és hibáit. Mindez 
egyszerre rontotta az átlagos szellemi és erkölcsi színvonalat. 


Ez a könyv a cikkekre épül, de nem belőlük áll. Hosszú 
szövegrészeket változatlanul átemeltem a publikált írásokból, 
másokat kiegészítettem vagy módosítottam. Nincs értelme, hogy a 
cikkeket egyszerűen, változatlan szöveggel egymás után rakjam, 
hiszen nem ezzel a céllal írtam őket; de annak se volna, hogy ma is 
tökéletesen vállalható elemzéseket átfogalmazzak, vagy bevált 
előrejelzéseket kihagyjak csak azért, hogy a szöveg újnak látsszon. 
A két cikksorozat gondolatmenetei összefonódnak, és csatlakoznak 
hozzájuk más, önálló írások érvelései. Ha fontos tudni valamilyen 
kijelentés megírásának idejét, például, hogy ne látsszon utólagos 
bölcsességnek, azt egyértelműen jelzem. 


1. RÖVID POLITIKAI ÖNÉLETRAJZ 


Az a tétel, hogy Magyarországon rendszerszerű távolság van a 
valóság és a valóságról való beszéd között, részben összeesküvés- 
elméletnek hangzik, részben — épp egy közkeletű összeesküvés- 
elmélet jegyében -— rávághatja az olvasó: hol nincs így? Nos, 
Magyarország túl sok mindenben egyedi volt már 2010 előtt is a 
világ demokráciái között, és ha az egyediségek összeadódnak, 
akkor azt az eredményt kapjuk, hogy a magyar demokrácia már 
akkor sem felelt meg az amúgy sokféle változatot megengedő 
világszabványnak, miközben politikai kasztja váltig hajtogatta, hogy 
megfelel. Már ez is annak egyik formája, hogy a beszéd távol van a 
valóságtól. 

Megkérem az olvasót, hogy emlékezzen rá, hányszor találkozott 
a ,magukat megnevezni nem kívánó forrásaink", a ,lapunk birtokába 
került dokumentum? vagy az ,X évre titkosították" kifejezésekkel. 
Más országban, ha ilyen információ kerül nyilvánosságra, és annak 
politikai következménye van, az botrányt jelent; Magyarországon az 
ilyen esetek sűrűsége akkora, hogy a publikum meg se rezdül. A 
titokrezsim egészen perverz módon szigorú; például a köztes- 
európai térséghez képest páratlanul erős a kommunista 
állambiztonság által felhalmozott információtömeg védelme. Viszont 
semmilyen titokvédelem nem lehet tökéletes, Így nagy mennyiségű 
bizalmas információ van forgalomban. A nyilvánossághoz 
kiszivárogtatott adatokon kívül sok politikai újságíróval megtörtént 
már, velem is, hogy ,erről senkinek! felkiáltással, konspiratív 
körülmények között kapott értesüléseket (jellemzően 
bűncselekményekről,  zsarolásokról, személyes kapcsolatokról, 
lekötelezettségekről), amelyekről nincs oka feltételezni, hogy 
hamisak, mert rendre ésszerűen magyaráznak meg látszatra 
logikátlan eseményeket. De részben forrásvédelmi, részben polgári 
és büntetőjogi okokból valóban hallgatni kell róluk. 

Van azonban a valóság és a róla szóló beszéd közötti 
távolságnak kulturális összetevője is, ez pedig — más országokhoz 
képest — a baloldali és az államfüggő társadalmi-politikai szemlélet 
túlsúlya. A közéleti dialógusban rendkívül gyenge a konzervatív- 
liberális szólam, ennek pedig — a baloldali gondolkodás 1945 óta 
tartó túlerején és roppant erejű Kádár-kori megerősítésén kívül — az 


is oka, hogy a konzervatív, jobboldali gondolkodás helyét leginkább 
a Trianon-függő, kollektivista sérelmi nacionalizmus foglalja el. A 
következőkben megpróbálom magamnak is tisztázni, hogyan 
jutottam egy másfajta konzervatív álláspontra, illetve a jogilag 
megengedhető határokon belül elmondani, hogyan lett világos, hogy 
tudatos, módszeres valóság-elrejtés folyik. 

Könyvmoly gyerek voltam. Házi könyvtárunkban érdekesen 
keveredtek a szokásos klasszikusokkal a sztálinista korszak 
propagandairatai, meg az olyan tilalmas művek, mint Szerb Antal 
cenzúrázatlan  magyar-és  világirodalom-története vagy Márai 
Naplója. (Meg a Magyar Királyi Állami Térképészeti Intézet 
Kisatlasza 1937-ből, amelyben külön térképet és külön szöveges 
cikket szenteltek Magyarországnak és Csonka-Magyarországnak.) 
Első nagy ,felnőtt irodalmi élményem Thomas Mann A 
Buddenbrook-háza volt, a par excellence polgári regény. 

Hatásos polgári indoktrinációt kaptam tehát, aztán nem hatott rám 
semmilyen kollektivizmus, se népi, se baloldali, se másfajta 
romantikus. Lepergett rólam a hetvenes évek elejének újbalos 
divatja. Az egyetemen rajongva tisztelt  irodalomtörténet- 
professzorom, Németh G. Béla és a kiváló Kodolányi Gyula 
megerősítette bennem a doktriner baloldaliság iránti gyanakvást, az 
addig ösztönös liberalizmust, és felnyitották szemem a 
konzervativizmus értékeire. Ettől azonban megmaradtam a magyar 
humán értelmiségre akkoriban jellemző baloldali értékrenden belül. 
Mivel a szabadságot szerettem (volna), Helmut Schmidt, Francois 
Mitterrand vagy Felipe González gyakorlatias, liberális demokrácián 
és kapitalizmuson belüli szociáldemokrata irányzatát tartottam 
követendőnek. 

1989-ben az a kellemetlen meglepetés ért, hogy a hirtelen 
megvalósuló többpártrendszerben ilyen párt nincs. (Ezt akkor rossz 
véletlenek eredőjének gondoltam; sokkal később jöttem rá, hogy 
valószínűleg nem véletlenül alakult így, lásd a 19. fejezetet). A 
szociáldemokrata párt gyenge volt, politikája mind tartalmában, mind 
stílusában nevetséges. Az SZDSZ, noha liberálisként határozta meg 
magát, tartalmilag a mérsékelt szociáldemokrata baloldalon maradt, 
azonban a stílusát túl baloldalinak, túl  mozgalminak, túl 
értelmiséginek találtam. A Fidesz tetszett, csak hát majdnem túl 


voltam a korhatáron. Az MSZMP, amikor MSZP lett belőle, 
szociáldemokratának nyilvánította magát, de az ilyen villámgyors 
átalakulásban nehéz volt hinni. Végül az apró, középutas Magyar 
Liberális Pártnak lettem alapító tagja, sőt kampányfelelőse, így éltem 
végig a politikai átmenetet. Miután egyik jelöltünknek sem sikerült 
összegyűjteni a kellő számú kopogtatócédulát, a párt elhalt. A 
többiek a jobboldalon (az akkor még valódi jobboldalon, Antall 
József tágabb környezetében) politizáltak tovább; én sehol. 

További politikai  nevelődésemhez — bizonyos szerencsés 
körülmények járultak hozzá. Az első az volt, hogy az Encyclopaedia 
Britannica magyar mutációjának a szerkesztője, majd főszerkesztője 
lehettem. Itt két erős hatás ért. Az egyik módszertani jellegű volt. A 
cikkfordítások ellenőrzése közben az abszolút fogalmi pontosságra 
kellett törekednünk, és naponta szembesültem azzal, hogy a művelt 
magyar írott nyelv szóhasználata mennyire nem pontos; mennyire 
csinált, soha nem definiált fogalmakkal, a valóságot nem leképező, 
kényelmes töltelékszavakkal dolgozik. Gyakori hiba volt az is, hogy 
az eredeti angol cikk tömörítve, rövidítésszerűen foglalta össze a 
dolgok közötti összefüggéseket, és a fordító ahelyett, hogy 
megnézte volna, milyen valóságos összefüggés vagy történet 
rövidítése az eredeti mondat, egyszerű következtetéssel, közelítő 
becsléssel akart neki értelmet adni, és néha látványosan mellétalált. 

Ekkor tanultam meg azt, amiből minden becsületes történész 
kiindul, hogy - bármilyen triviálisan hangzik - a dolgok 
egyvalahogyan történnek, és nem lehet találgatással rájönni, 
hogyan. Gyakran az is tévedés, amit mindenki biztosan ,tud" — 
persze hallomásból, másodkézből. Minden történésnek léteznek 
konkrét okai, céljai, indítékai, legföljebb nem ismerjük mindet, de ha 
nem, akkor ezt a hiányt kell mellébeszélés nélkül regisztrálni. Ha a 
történet érthetetlen, annak az az oka, hogy valami hiányzik az 
elbeszélésből, elhallgatják vagy nem ismerik. A valóságban 
megtörtént dolgoknak sem a lefolyását, sem az okait nem lehet 
spekulatívan kikövetkeztetni, és a spekulatív következtetések attól 
még nem lesznek igazak, hogy sokan tartják őket igaznak, vagy 
sokan vannak meggyőződve, hogy ,biztos úgy volt". Viszont a 
demokratikus nyilvánosság viszonyai között van rá mód, hogy a nem 
ismert okok, indítékok, cselekményelemek számát a minimálisra 


csökkentsük: a bevett magyarázatokkal, kényelmes elbeszélésekkel 
nem törődve megismerjük ,a dolgot magát . 

Ha meggondolom, volt ennek az élményemnek előképe. Például 
nemcsak történelemórákon, de az iskolai ünnepélyeken is évről évre 
elmondták nekünk a ,nagy októberi szocialista forradalom" 
történetét. Végül is a , szocialista világrendszer" eredetmítoszáról volt 
szó. De valahogy soha nem akart összeállni semmilyen értelmes 
forgatókönyv a folyton ismételgetett cselekményelemekből. Minek 
üldögélt Lenin a Szmolnijban, ha ő volt a forradalom vezére? Miért 
, dördült el az Auróra cirkáló ágyúja", kire lőtt, és miért olyan fontos 
ez? Mi történt a Téli Palotában, ki buktatott meg kicsodát? Hogyan 
mehetett végbe egy marxista értelemben vett társadalmi forradalom 
egyetlen épület elfoglalásával? 1984 táján kaptam kölcsön egy 
kollégámtól Isaac Deutscher angol nyelvű Sztálin-életrajzát, majd a 
Trockijról szólót is elolvastam, s ezekből kiderült, hogy a bolsevikok 
nagyon féltették Lenint, nem engedték az események közelébe, és a 
katonai akciót, melynek egy része volt a miniszterek letartóztatása a 
Téli Palotában — vagyis a ,forradalmat", amelyet a szerző nem akart 
puccsnak nevezni -, valójában a később kiátkozott és minden 
hivatalos elbeszélésből kihagyott Trockij vezette. (Bár az amerikai 
John Reed könyve, a Tíz nap, amely megrengette a világot, része 
volt a szovjet politikai mitológia kánonjának, és hűségesen 
beszámolt Trockij szerepéről, ezt a művet a szovjet blokkban 
megcenzúrázták, hogy eltüntessék a nyomokat.) Továbbá 
megismerkedhettem azzal a minden elbeszélésből kihagyott ténnyel, 
hogy a bolsevik puccs után szabad törvényhozási választásokat 
tartottak, amelyen az eszerek fölényesen győztek. A ,lenini október" 
a demokratikusan választott alkotmányozó gyűlés szétzavarásával 
vált teljessé 1918 januárjában. Így már érthető és összefüggő volt a 
történet. 

A tanulság nem az volt, hogy egy történelmi eseményről lehet 
hazudni, hanem az, hogy ha egy politikai kaszt érdeke úgy kívánja, 
légmentesen el lehet hallgatni fontos tényeket hosszú időn át, akár 
százmilliók elől — mert aki híve a politikai kasztnak, vagy közönyös, 
az nem kérdez; aki pedig ellensége, azt meg azért nem érdekli, hogy 
mi a valóság a mítosz mögött — a jelenbeli gyűlöletes tényeken nem 
változtat. 


A másik Britannica-hatás tartalmi volt: több ezer politika-és 
kultúrtörténeti cikket szavanként elolvastam, s ezek túlnyomó 
többsége nem demokráciákban működő személyiségekről, egy 
további része demokráciákban működő konzervatív 
személyiségekről szólt -— objektíven, érdemeiket, hibáikat és 
bűneiket egyformán leírva. A teljes anyag — szemben a magyar 
nyilvánosságban akkortájt még normának tekintett baloldali 
súlyozással -— erősen konzervatív súlyozású. Ekkor végképp 
megtanultam, hogy mennyire új fejlemény a liberális demokráciák 
mai értékrendje, mennyire nem következik semmilyen természetes 
erkölcsből vagy természetjogból. Az igazságosság-érzék történelmi 
kategória, folytonosan változik. Másképpen: a hétköznapi erkölcs és 
a politikai erkölcs két különböző dolog. A politikus erkölcsének 
lényege a nemzet vagy más közösség egésze iránti felelősség; 
elkövethet olyan cselekedeteket, amelyek a hétköznapi erkölcsben 
elítélendők. Sőt, a politikai gaztetteket sem a hétköznapi gaztettek 
mércéjével kell megítélni, és a politikában a gonoszság meg az 
alkalmatlanság között nincs éles választóvonal. Utóbbinak 
éppenséggel több áldozata lehet. Önmagában a hatalomtól nem lesz 
gonosz valaki, ahogy a hatalom elleni lázadás sem tesz 
automatikusan jóvá, s az emberi jóság sem jó vagy akár 
tisztességes politikussá. 

Miután elkészültünk a nagylexikon utolsó kötetével, beiratkoztam 
az ELTE doktori iskolájába, amerikanisztikai szakra. A tananyag 
nagyrészt itt is politikatörténetből állt, beleértve az alkotmánytant, és 
még inkább megtanulhattam, hogy a haladó - jó, valamint a 
konzervatív - rossz egyenlőségek mennyire nem igazak; hogy az 
európai értelemben vett liberalizmus és a demokrácia mai, magas 
mércéje mennyire új fejlemény. Rendkívül tanulságos volt arról 
olvasni esetleírásokat, hogy demokráciában sok döntés mögött nem 
egy központosított, teljesen tudatos akarat van, hanem egymásnak 
ellentmondó érdekek és gondolati iskolák harca. Érdekes volt látni, 
hogy még a legjobbnak tartott elnökök is hatalmas politikai és 
erkölcsi hibaszázalékkal dolgoznak. A politikusok gyarlók, de ez nem 
ok, hogy megbélyegezzük vagy történelmileg diszkvalifikáljuk őket. 

A magyar politika valósága, gyakorlata csak az első Gyurcsány- 
kormány idején kezdett érdekelni, újabb két szerencsés véletlen 


miatt. Az egyik: 2004 őszén kezembe került Julian Rubinstein 
amerikai szerzőnek a viszkis rablóról szóló dokumentumregénye 
(Ballad of the Whiskey Robber — az amazonos világban könnyedén 
elolvashatja bárki). Tisztességes újságírói munka, mely a teljes 
sajtószabadság hazájában született. Rubinsteint nem feszélyezte, 
nem késztette öncenzúrára semmilyen magyarországi jogi 
megfontolás, illemszabály, beidegződés, egzisztenciális függőség. 
Ambrus Attila történetén keresztül érzékletes képet ad a kilencvenes 
évek magyar közéletéről, politikai és rendészeti elitjéről, a korabeli, 
mára a múlt szürke ködébe veszett botrányok említésével. Olyan 
hazugság-, elhallgatásmentes és érthető tényfeltárást írt magyar 
ügyekről, amilyet hazai szerző nem tudott volna. Ekkor vált végképp 
világossá, hogy az eliten (politikai kaszton) kívüli magyar 
nyilvánosság — részben az elit szervezésében, részben az elit 
nyomására — manipulált valóságról értesül. A botrányok nem azért 
fulladnak közönybe és unalomba, mert a nagyközönség nem elég 
érdeklődő és intelligens, hanem mert módszeresen követhetetlenné 
teszik és elaltatják őket. (A könyv dokumentálja is a dezinformáció 
eseteit. ) 

Az a gyanúm, hogy a magyar közéletben való tájékozódáshoz 
szükséges fontos információkat — a joggal önkényesen babrálva — 
egyszerűen  eltitkolnak a nyilvánosság elől, perceken belül 
igazolódott, éspedig akkor, amikor elolvastam az amerikai Viszkis- 
könyv viharos gyorsasággal előállított magyar fordítását. Ebben, ,az 
esetleges jogsértéseket elkerülendő", nemcsak valóságos neveket 
változtattak meg az eredetihez képest — erre még figyelmeztettek —, 
hanem figyelmeztetés nélkül, tényállításokat is kihagytak. Főként a 
Pintér Sándorra és a mellette dolgozó gazdasági vezetőre, majd 
kabinetfőnökre, Valenta Lászlóra vonatkozókat. Később rájöttem, 
hogy ezek egy részét, bár körülményesen, már ekkor meg lehetett 
találni a parlamenti honlapon. 2000-ben -— Rubinsteinnel ellentétben 
feltételes módban és körülírva, viszont részletesebben - sok 
mindent elmondott Sándor István (Papa) az olajügyeket vizsgáló 
bizottság előtt, és a bizottság elnöke, Pallag László kisgazda 
képviselő is láthatóan tudott róluk. Csakhogy Pintér személye miatt a 
kormánypárti, Pallag párthovatartozása miatt az ellenzéki sajtó 
maradt tétlen, illetve igyekezett nem megérteni az összefüggéseket. 


Lett volna rá lehetőség, hogy a bestseller útján ezek az információk 
közérthető formában bekerüljenek a magyar nyilvánosságba, mely 
így lényeges dolgokat tudhatott volna meg az aktív magyar elitről, de 
a könyvet egyszerűen megcenzúrázták. Mondom, figyelmeztetés 
nélkül. Kénytelen voltam elgondolkozni azon, hány ilyen eset lehet 
úgy, hogy nem derül ki egy könyv és a fordítás összehasonlításából. 

Hamarosan, 2005 tavaszától újabb ilyen esettel volt szerencsém 
találkozni. ÉS-munkatársként közelről — részben nem nyilvános 
információkba beavatva — láthattam a Tokaj-ügy alakulását. Ekkor 
megtanulhattam azt, amit másképp nem tudtam volna: hogy a 
magyar hivatásos politikusok és hű médiamunkásaik mennyire 
nincsenek tisztában a demokrácia alapelveivel. Nem csupán nem 
vesznek róluk tudomást; tényleg nem ismerik őket. , Dolgozom a 
Hegyalja-törvényen" — mondta például az egyik, fakszimilében is 
megjelent , dokumentum szerint 2001-ben a miniszterelnöki 
rezidencián, a miniszterelnök jelenlétében, a miniszterelnök 
legcsekélyebb tiltakozása nélkül annak a kft.-nek az egyik tagja, 
melyre a törvény vonatkozott volna. (A törvényből feltehetően azért 
nem lett semmi, mert a Fidesz 2002-ben elvesztette a választást.) 
Ennek a mondatnak semmilyen politikai következménye nem volt, 
amikor az ÉS nyilvánosságra hozta. Nem értették. 

Másfelől most már a saját szememmel és fülemmel is 
megbizonyosodhattam arról, amit a Viszkisről szóló könyv és annak 
hazai cenzúrázása óta, hogy eljárásjogi szakkifejezést használjak, 
, megalapozottan" gyanítottam: van a valóság, és tényleg van egy 
jogászi, kommunikációs és titkosszolgálati eszközökkel kipreparált 
változata, amit beadnak a nyilvánosságnak. És ebben mindkét 
politikai oldal részt vesz. A Tokaj-ügyben a Fidesz gépezete 
bonyolult és nem nyilvános műveletekkel elhárította a veszélyt 
Orbán Viktor feje felől; a szocialisták viszont jogszerű eszközökkel 
kiküszöbölhették volna a politikai életből Orbán Viktort, ha akarták 
volna, de nem akarták, lényegében azért, mert féltek az 
ellencsapásoktól. Jó okkal. 

Ezt erősítette meg 2005 elejének másik politikai színjátéka is. Ha 
még valaki emlékszik rá, ez volt az a néhány hónap, amikor felváltva 
hol a kormány oldaláról, hol az ellenzékből derült ki valakiről, hogy 
beszervezték a kommunista állambiztonsági szolgálatba. Elég 


nyilvánvaló volt, hogy mindkét oldal sokkal több információnak van 
birtokában, de ahelyett, hogy feltárná a valóságot, az adagolt 
információtöredékeket politikai érdekei szerint, eszközként 
használja. 

Lényegében ugyanaz volt az élményem, csak a konkrét magyar 
politika közegében, mint annak idején a Britannica szerkesztésekor: 
hogy a valóság és a róla való beszéd között következetesen 
távolság van. Ez a távolság a magyar politikában tévedésekből és 
hazugságokból áll össze, azaz részben szándékos manipulációból, 
részben csak szellemi lustaságból és  önáltatásból fakad. A 
politikusok tévednek is, és hazudnak is (nem csupán hétköznapi 
szinten, hanem politikusként is, a nemzet iránt felelőtlenül); a 
nyilvánosság egyrészt megtéveszti saját magát, másrészt jogászok, 
titikosszolgák, kommunikációs szakemberek segítségével 
megtévesztik a politikusok. 

E tapasztalat birtokában kanyarodtam rá 2006-ra. Meg voltam 
győződve, hogy az a hazugságépítmény, amit a Fidesz az évek 
során, botrányok sorozatában fölhalmozott, egyszer rá fog dőlni, de 
az MSZP-t is jövőtlen rutinpártnak tartottam. Bevallom őszintén, az 
elején sokat reméltem  Gyurcsánytól, mert nem az MSZP 
hagyományos nyelvét beszélte. Láttam, hogy hazug politikát folytat, 
de reméltem, hogy ha megnyeri a választást, igazságra vált, és 
megmenti a rendszert, de legalább a liberális baloldalt, és ezt a 
jobboldal megtisztulása, szabadságelvű irányba tolódása követi. 
Nem így történt. A hazugságépítmény Gyurcsányra dőlt rá, a 
Fideszé állva maradt, a rendszernek befellegzett. 

A tévedések és megtévesztések gépezete azonban működött 
tovább, mintha mi sem történt volna. Gyurcsány nem mondott le, és 
úgy kormányzott tovább, mintha a belpolitikai hidegnáborúban még 
egyszer győzhetne. A Fidesz viszont, miközben a felszínen szintén a 
Gyurcsányés komcsiellenes hidegháborút folytatta, 2006. október 
23-ától, a  ,szociális" népszavazás bejelentésétől kezdve 
kinyilvánítottan a képviseleti demokrácia felszámolásán dolgozott, és 
a magyar képviseleti demokráciát ettől nem védte meg senki. Sem 
maga a kormányoldal, sem Sólyom elnök, sem az Alkotmánybíróság 
(sőt még be is segített), sem a média zöme. Ekkor kezdtem el 
gondolkozni rajta, hogy mi is ez a politikai világ, amelyben élek. 


Első vállalkozásom az volt, hogy nekiláttam kinyomozni: miért, 
milyen konkrét okokból olyan a magyar jog, hogy lehetővé teszi a 
2006-os Kossuth téri agyrémet (amit, megrökönyödésemre, 
tekintélyes demokrata jogászok és elemzők teljesen normálisnak 
fogtak föl). Csak sokkal később olvastam Debreczeni József A 2006- 
os ősz című könyvében, hogy az a hamis érvelés, amellyel a 
rendőrség a Parlament előtti tüntetés szeptember 17-i, 
jogszabályellenes megkezdését jóváhagyta (nem kell bejelenteni, 
mert , kampányrendezvény , noha nem volt az), a 
válságtanácskozáson magától a - mellesleg jogvégzetlen — 
budapesti  rendőr-főkapitánytól, Gergényi Pétertől származott. 
(Gergényi — Pintér jó embereként — az olajügyek idején három 
megyében volt rendőr-főkapitány; Gyurcsány 2004-ben, a 
miniszterelnök-váltás után nem nevezte ki országos főkapitánynak, 
noha Medgyessy őt jelölte.) De különben könnyű dolgom volt, mert 
behatárolt témámról, a gyülekezési törvény születéséről nem 
titkosítottak semmilyen releváns adatot. A nyomozás eredményéről a 
3. fejezetben lesz szó. 


2. EGY KIS MÓDSZERTAN 


Ebben a fejezetben azokat a fallaciákat — érvelési hibákat, 
tévhiteket, megismerési fennakadásokat — veszem sorra, amelyek 
fenntartják a magyar történelmi, politikai valóság és a valóságról való 
beszéd közötti távolságot. (Nem tagadom, én is hajlamos vagyok 
némelyikre.) Aki ilyen hibába esik, részben szellemi restség, részben 
manipuláció áldozata, még akkor is, ha ő maga manipulál — hiszen 
előbb-utóbb elhiszi magának, különben mozdulni se tudna a magyar 
politikai életben. Ezek a hibák akadályozták meg, hogy a politikai 
közösség szabadságpárti részének zöme észlelje a Fidesz 
szabadságellenes hadviselésének egyértelmű és a jövőt sejtető jeleit 
2010 előtt; e miatt a bárányvakság miatt mondták oly sokan, hogy 
,ezt azért nem vártuk". És ezért merült ki az Orbán-rezsim bírálata 
még évekig a hiba-és sérelemlistákban, a minősítésekben, mígnem 
Magyar Bálint, illetve az ő és Vásárhelyi Júlia által szerkesztett 
Magyar polip-kötetek szerzői, valamint Ungváry Rudolf A láthatatlan 
valóságban végre vállalkoztak a rendszer értelmezésre. 

A szellemi restség nem azt jelenti, hogy a tévedésekhez 
ragaszkodók buták vagy tájékozatlanok, hanem részben az emberi 
agy korántsem logikus hétköznapi működéséből fakadnak (a kognitív 
tudomány kimutatta, hogy amikor gondolkozunk, az idő túlnyomó 
részében logikai műveletek nélkül kapcsolunk össze nem 
egyértelműen meghatározott fogalmakat), részben sajátosan magyar 
politikai-kulturális eredetük van. A manipulációt a politikai kaszt vagy 
annak valamelyik, a  manipulációban érdekelt része végzi, 
gyaníthatóan sok esetben már automatikusan. 

A magyar pPolitikai kaszt, miközben belharcait vívja, kifelé 
keményen védi magát. Mint láttuk, nagyon nehezen enged bárkit is 
be, és kevés érdemleges, hiteles információt enged ki. A magyar 
demokrácia születésétől fogva szinte semmit nem tudunk meg arról, 
ami valójában a látható politikai eseményekhez vezet. Sem 
egyidejűleg, sem utólag, sem évek múltán. A Fideszt egyenesen 
kremlinológiai módszerekkel kell figyelni, az ország sorsát 
meghatározó kétharmados törvények keletkezéséről csak annyit 
lehet biztosan tudni, hogy nem azok írták, akik aláírták őket. Az 
MSZP-ben, amíg szét nem esett, voltak ugyan tömörülések, klikkek, 
látható, hivatalosan is létező platformok, s ezeknek arculatát nem 


kevés babramunkával meghatározhatta az, akit nagyon érdekel a 
téma - de a tényleges erőviszonyokról, szándékokról, 
szövetségekről és ellentétekről csak szökőnapokon szivárgott ki 
valami. 

Mindezt megtetézi a legsúlyosabb elhallgatás és 
dezinformációtömeg: az állambiztonsági múlt — és ennélfogva a 
demokráciára átörökített hálózat — fedezése. A lusztráció — nem 
egyszerűen átvilágítás, hanem a közélet megtisztítása a diktatúra 
működtetőitől, különös tekintettel az állambiztonsági emberekre — a 
térség összes állama közül Magyarországon ment végbe a 
legkevésbé, olyannyira, hogy a regionális ügyekben elég 
tájékozatlan magyar közvélemény általában nem is tudja, mit kellett 
volna már rég föltárni és kivédeni. Ez nemcsak a politikai erkölcsökre 
van romboló hatással, hanem a politikai cselekvést is bénítja; évről 
évre történnek olyan fontos események, amelyek valójában 
érthetetlenek a hálózati aktivitás észlelése nélkül. 

Egyelőre maradjunk a módszertannál. A politizálás szellemi 
restségből eredő hibái szerintem három csoportba sorolhatók. 

Az első csoport a Concorde-effektus vagy elsüllyedtköltség- 
tévedés címszavával foglalható össze; még számos érvelési hiba és 
megrögzült tévedés köthető hozzá. Az Európa és Amerika között 
közlekedő szuperszonikus repülőgép, a Concorde gyártását a brit és 
francia állam azután is folytatta, hogy bebizonyosodott, a projekt 
sohasem lesz nyereséges; majd évtizedeken át üzemeltették a 
járatokat. A leállás elmaradásának politikai és jogi okai voltak, de a 
köztudatban úgy szűrődött le, hogy azért folytatták, mert már addig 
is túl sok pénzt költöttek rá. Általánosságban az elsüllyedtköltség- 
tévedés azt jelenti, hogy azután is makacsul folytatjuk a 
tevékenységet, hogy kiderül: a ráfordított pénz, idő, energia, 
lelkesedés (ami végül is az energia egy fajtája) kárba veszett, többé 
már nem hoz nekünk anyagi vagy más, például pszichés vagy 
politikai hasznot. Ragaszkodunk egy elromlott párkapcsolathoz. A 
rossz meccsről nem megyünk haza félidőben, mert már kifizettük a 
jegyet. Folytatunk egy láthatóan vereségre ítélt politikai programot 
vagy megnyerhetetlen háborút. Ennek a pszichés oka lehet a 
veszteségtől való irtózás (loss aversion), az irracionális érzelem, 
amely erősebb a költség és haszon kiszámításából levont racionális 


következtetésnél. Egy másik értelemben viszont csupán másfajta 
hasznosságról van szó: öntudatlanul azzal számolunk, hogy korábbi 
rossz döntésünk beismerésével leértékelnénk magunkat mások 
szemében, és ezt a leértékelődést nagyobb veszteségnek érezzük, 
mint a tevékenység folytatásával járó áldozatunkat. Magyarul a 
rettegés attól, hogy hülyének látszunk egy régi, mára elavult hatályú 
döntésünk miatt, erősebb, mint a mindennapos veszekedésektől 
vagy a második félidő unalmától való félelem. ,Futunk a pénzünk 
után." 

A magyar politikai rendszernek van egynéhány olyan lényegi 
sajátossága, amely egyedi a köztes-európai térségben (Köztes- 
Európán a továbbiakban a Szovjetunió volt európai csatlósállamait 
értem, a volt Jugoszlávia északi köztársaságait és a volt nyugati 
szovjet tagköztársaságokat, kivéve Belaruszt.) Ilyen sajátosság a 
kétharmados törvények (és konszenzusos kinevezések) kiterjedt 
rendszere, a győztes pártnak kedvező vegyes választási rendszer a 
sok kicsi egyéni választókerülettel, valamint az, hogy az elnököt nem 
közvetlenül választjuk. Ezek a lényegi elemek fennálltak már 2010 
előtt is, és elbuktak a valóság próbáján, nem akadályozták meg a 
térségben példátlan mértékű antidemokratikus fordulatot, és a 2010 
utáni rendszer változatlanul vagy súlyosbítva megtartotta őket, mivel 
az ő antidemokratikus érdekeit szolgálják. A magyar demokraták 
nagy része mégis ragaszkodik hozzájuk a Concorde-effektus 
jegyében, és minden más változatot veszélyesnek tart, noha sem az 
alkotmányerejű törvények sokaságának hiánya, sem a tisztán listás 
választás, sem a közvetlen elnökválasztás nem vezetett sehol a 
térségben hasonló mértékű antidemokratikus fordulathoz. Mégis, 
miért ez a ragaszkodás? 

A téves érvelés feltétele már önmagában is megismerési hiba: (1) 
a regionális politikai érdeklődés hiánya. Minden politikai szerkesztő 
tudja, hogy a külpolitikai téma  ,tömegoszlató fegyver, 
kattintásgyilkos; a köztes-európai téma még inkább az. A művelt 
közönséget alig érdekli. A magyar politizáló közvélemény ahelyett, 
hogy a hazai viszonyokat a hasonló történelmi adottságú és politikai 
kultúrájú országok fejleményeinek tükrében értelmezné, a magyar 
tapasztalatokat a végtelenségig képest rávetíteni a régió többi 
országára. A továbbiakban a közvetlen elnökválasztás példájánál 


maradunk. A politikailag tájékozottabbak örülnek annak, hogy 
Szlovákiában Andrej Kiska meglepetésre legyőzte a magyar 
szempontból rossznak tartott Robert Ficót, vagy Romániában a 
német kisebbséghez tartozó Klaus Johannis meglepetésre legyőzte 
Victor , Pontát, és mindkét esemény gátat vetett egy 
tekintélyelvűségre hajlamos politikus elhatalmasodásának — de az 
MSZP 2014. decemberi javaslatáig szinte senki sem vonta le azt a 
következtetést, hogy az ilyen elhatalmasodásnak Magyarországon is 
gátja lehetne egy olyan intézmény, amely egyedül csak nálunk 
hiányzik: a közvetlen elnökválasztás. 

A külpolitikai érdeklődés hiánya és (2) a kivételes jelleg föl nem 
ismerése megnyitja az utat az ellenkezője, (3) a ,máshol is van ilyen, 
tehát nincs vele baj"-típusú manipulatív érvelés előtt. Erre a 
technikára a demokraták a médiatörvény körüli vinarokban figyeltek 
föl, amikor a kormány azzal védelmezte a szörnyszülött jogszabályt, 
hogy minden egyes eleme megtalálható valamelyik más uniós 
tagország szabályozásában (ez nem volt igaz, de az igen, hogy 
számos elemre lehetett találni uniós viszonylatban egy meglévő 
vagy távolról hasonlító példát). A Fidesz már a gyülekezési törvény 
körüli 2006—7-es vitákban is bevetette ezt a módszert, majd a 
mellékes kérdésekről tartott országos népszavazást minduntalan a 
svájci (olykor a kaliforniai) kivételre való hivatkozással védte meg. 

Ez a sajátos politikai bezárkózás a demokraták részéről (4) a 
,másképpen nem lehetett volna" elvében nyilvánul meg: utólag 
megideologizálnak, tudatos, hibátlanul racionális, ráadásul előrelátó 
döntés eredményének tüntetnek föl olyan jelenbeli kötelező 
szabályokat, amelyek valamikor régen, leginkább 1989-ben múló 
taktikai megfontolásokból születtek — vagy nem is tudatos döntés 
nyomán, hanem többféle érdek, folyamat véletlenszerű eredőjeként. 
Ehhez fenn kell tartani (5) a tökéletes informáltság és a logikus 
döntés illúzióját, a racionális döntés közgazdaságtanból és 
társadalomtudományokból ismert elméletének torz változatát. 

Időzzünk egy kicsit hosszabban az elnökválasztás példájánál: 
negyedszázad alatt Magyarországon dogmává lett, hogy azért nem 
ajánlatos, sőt nem szabad közvetlenül választani, mert az túl erős 
legitimitást, tehát túl erős hatalmat ad, és azzal az elnök hajlamos 
visszaélni a demokrácia rovására. Ebben a feltevésben a magyar 


demokraták túlnyomó részét az sem ingatta meg, hogy a térség 
többi országában közvetlen elnökválasztás van, és hogy az elmúlt 
negyedszázadban egyetlen köztes-európai elnök sem rombolta úgy 
a képviseleti demokrácia rendszerét, ahogy Magyarországon - főleg 
2010 után - lerombolódott. Még az autoriter hajlamú Václav Klaus, 
Traian Básescu vagy a lényegesen tisztább erkölcsű, de testvérével 
együtt még erőszakosabban politizáló Lech Kaczyáski sem tudott 
ilyen maradandó kárt tenni. Ukrajnában pedig a közvetlen 
elnökválasztás egyenesen alkotmányos legitimitást adott a Majdan- 
forradalomnak, Janukovics erkölcsileg indokolt, de közjogilag kétes 
elkergetésének. 

Az , elsüllyedt költség" ezúttal az az érzelmi energia, melyet 1989 
őszén az antikommunista ellenzék a népszavazás elnökválasztásról 
szóló döntésébe fektetett, megtetézve az SZDSZ kevés nagy 
politikai sikerélménye közül hárommal: a népszavazáson elért 
győzelemmel, a kispárti skatulyából való kiszabadulással és Göncz 
Árpád elnökké választásával. Nem lehet elismerni, hogy az 
akkoriban taktikailag előnyös, megismételhetetlen sikerélményt hozó 
döntéseknek hosszú távon rossz volt a kihatásuk. Természetesen 
rásegítettek a mindenkori kormányzó vagy kormányzásra esélyes 
pártok is, hiszen semmilyen érdekük nem fűződött ahhoz, hogy a 
,saját" miniszterelnökük kezében összpontosuló, kivételesen erős 
központi végrehajtó hatalomnak választott — azaz nem alkuval 
kijelölt, hanem annál erősebb legitimitású — ellensúlya legyen. Ehhez 
fenn kellett tartani nemcsak a logikus és tökéletesen előrelátó 
döntés, hanem - a jelenre vonatkoztatva — a tökéletes informáltság 
illúzióját is. 

Egyszerűen: szinte mindenki úgy tudja, úgy emlékszik — mert úgy 
akar emlékezni —, hogy az 1989. novemberi népszavazáson a nép, 
fölismerve a túl erős elnök veszélyességét, a közvetlen 
elnökválasztást vetette el, és egyben megakadályozta, hogy a 
kommunisták a demagóg, ám népszerű Pozsgay Imre elnökké 
választatásával átmentsék politikai hatalmukat a demokratikus 
időkre is. Ezzel befellegzett az MSZP választási esélyeinek, és az 
MDF mellett az SZDSZ emelkedett föl mint nagy párt. Csakhogy a 
valóságban a népszavazáson szó sem esett az elnökválasztás 
módjáról. Ez volt a kérdés: , Csak az országgyűlési választások után 


kerüljön-e sor a köztársasági elnök megválasztására?", mármint az 
akkor hatályos törvény alapján, azaz közvetlenül. 

A parlament általi elnökválasztás csak egy taktikai lépéssel, az 
1990. áprilisi Antall—-T ölgyessy-paktummal, a nyilvánosság számára 
meglepetésszerűen került a képbe, de az eldurvuló kampány után a 
vesztes liberális pártok hívei számára kellemes meglepetés volt, 
hiszen a vereség ellenére az SZDSZ hatalmi pozícióba delegálhatta 
Göncz Árpádot, így több eséllyel remélhette az MDF radikálisainak 
féken tartását. Olyan erős volt a félelem az MDF-től, hogy a konkrét 
választás nem demokratikus módja kisebb veszélynek látszott, sőt 
egyáltalán nem látszott veszélyesnek. Göncz Árpád népszerűsége 
és az Antall-kormány fokozódó népszerűtlensége még inkább 
visszaigazolta a döntés helyességét. Ezt tovább erősítette a 
legyőzöttnek látszó és ,karanténba" szorult szocialisták közvetlen 
elnökválasztásért indított népszavazási kezdeményezésének csúfos 
kudarca, majd Göncz Árpád fellépése a taxisblokád idején. 

Összességében: a szabad demokraták nemhogy féltek volna a 
közvetlenül választott köztársasági elnöktől mint a kormány erős 
ellensúlyától, hanem éppen fordítva, úgy látszott, hogy a parlament 
által választott elnök is elég erős ellensúly lehet, és ezzel 
jóváhagyták az elnökválasztási procedúra nem tisztán demokratikus 
elemeit (ez csúfabb formában megismétlődött 2005-ben). Ezt a hitet 
csak megerősítette, hogy miközben az 1994-—98-as kormányzó 
koalícióban alárendelt szerepet játszottak, továbbra is Göncz Árpád 
volt az elnök, noha már gyengített jogosítványokkal. Az akkori 
, nemzeti" ellenzéknek viszont nem állt érdekében a köztársasági 
elnök megerősítése. És négy demokratikusnak nem mondható 
elnökválasztás (aki Mádl Ferenc megválasztását tisztának tartja, 
gondoljon a megelőző színjátékra és Torgyán visszalépésére), 
valamint — 2010-től — az elnöki ellensúly teljes megszűnése sem volt 
elég ahhoz, hogy a közvélemény fölismerje a közvetlen 
államfőválasztás demokratikus hasznosságát. 

Föntiekhez kapcsolódik (6) az érdekelt emlékezés elve. Póriasan: 
,Minden cigány a maga lovát." Utólag mindenki azt a megvalósult 
döntést tartja helyesnek és lényegesnek, amit ő maga vagy a neki 
szimpatikus politikusok hoztak vagy pártoltak. Ebből következik a 
saját fontosságuk túlhangsúlyozása, a saját változatnak ellentmondó 


tények kiszelektálása és olykor a cáfolható tévedés is, ami nem 
tudatos hazugság, hanem az emlékezet természetes működéséből 
adódik. Mindez roppantul eltorzítja az  1987-90-es átmenet 
érzékelését. Ennek a gondolkodási hibának az ellentettje az a 
feltételezés, hogy ha a másik politikai oldal akaratából lett valóság, 
akkor az a döntés nem lehetett helyes, a cselekvés nem lehetett 
lényeges. 

Ennek az elvnek a folyománya (7) az a feltevés is, hogy a politikai 
vereség csakis rossz döntésekből következhet (pl. ha Gyurcsány , jól 
politizál", vagy időben lemond, a Fidesznek nincs kétharmada). És 
fordítva: ha valaki politikai vereséget szenved, a döntései nyilván 
rosszak voltak. Ez azonban csak akkor igaz, ha feltételezzük, hogy 
nem lehetséges olyan helyzet, amelyben - és nincs olyan ideológia, 
melynek alapján — nincs hosszú távra jó politikai döntés, vagy 
amelyben a hosszú távon jó döntés vezet elkerülhetetlenül politikai 
vereséghez. Ilyen helyzetekről, állapotokról, ideológiákról is szól ez a 
könyv. 

A második csoportba az általánosító és jóhiszeműségből fakadó 
tévedések tartoznak. 

Idesorolom (8) a szociológiai tévedést, vagyis azt a képzetet, 
hogy a politikában csakis társadalmi csoportok (például ,a bérből és 
fizetésből élők", ,a rendszerváltás vesztesei" vagy ,a régi rendszer 
haszonélvezői") érdekeiről és viszonyairól van szó. A csoportok az 
őket érő ingerre politikai reflexválaszt adnak, s az egyes politikusok 
őket képviselik, tehát ha megismerjük a csoportok karakterét, 
érdekeit, közös szándékait, akkor megértjük a politikát. Az egyéni 
célok és az egyéni akarat, olyan konkrét és politikusi döntéseket 
meghatározó motívumok, mint az anyagi érdekeltség, a 
zsarolhatóság vagy a személyes bosszúvágy, éppúgy nem kapnak 
szerepet, mint az állami bürokrácia — mint a ,társadalomtól" elváló 
szervezet — önmozgása, belharcai. 

Ennek ellentéte az a meggyőződés, hogy (9) minden baj konkrét 
gonosz személyek vagy legföljebb szűk csoportok bűne. , Gyurcsány 
a hibás", Orbán művelte ezt velünk", ,a koleszos fiúk most hiába 
próbálkoznak" stb. Az ilyen érvelés fölmenti a politikai közösséget a 
felelősség alól, amiért tűri, sőt szavazataival előidézi és jóváhagyja, 
hogy ilyen egyének vagy zárt klikkek súlyos bajokat okozhassanak. 


Közvetve a demokráciát mint olyat értékeli le, hiszen nem is képes 
feltételezni, hogy annak intézményei alkalmasak lehetnek a kártétel 
megakadályozására. 

Természetesen idetartoznak (10) a sztereotípiák és az, amit a 
történettudományban  — esszencializmusnak neveznek: az a 
meggyőződés, hogy népek, nemzetek, etnikai csoportok egységes 
tulajdonságokkal, viselkedésmódokkal jellemezhetők. lIdetartoznak 
(11) az összeesküvés-elméletek is, amelyek embercsoportok 
feltételezett lényegi gonoszságán alapulnak. De éppígy az a 
szemlélet, amely összeesküvés-elméletnek tartja a nyilvánosság elől 
rejtett kapcsolatok, hálózatok, cselekmények létezését. 

Így vezet a tökéletes tájékozottság illúziója és a regionális 
érdeklődés hiánya (12) a hamis józan észhez, amely tényleges 
összefüggéseket nem vesz tudomásul, összeesküvés-elméletnek 
tulajdonítva őket. A magyar politikai élet követői például többnyire 
nincsenek tisztában azzal, hogy mekkora hatalma van a kommunista 
állambiztonságiak hálózatának Oroszországban, ahol nem volt 
semmiféle lusztráció; és azzal sem, hogy mekkora állambiztonsági 
fertőzöttség derült ki azokban a köztes-európai országokban, ahol 
volt. Ezért mint fantazmagóriát hessegetik el azt a feltételezést, hogy 
ilyen hálózat(ok) Magyarországon is van(nak), és hogy ez teljesen 
elégséges magyarázatot ad látszólag értelmetlen, groteszk vagy 
valószínűtlen . eseményekre (a  csodaszerű korai magyar 
meggazdagodások nagy része mögött például magyar és szovjet 
állambiztonsági kapcsolatok lehetnek). Erről bővebben a 18. és a 19. 
fejezetben írok. És mint a legújabb orosz történelemmel foglalkozó 
tudományos-tényfeltáró munkákból, például Karen Dawisha FPutins 
Kleptocracy (Simon 8 Schuster, New York, 2014) című könyvéből 
tudjuk, a túlélő állambiztonsági hálózat együttműködött a szervezett 
bűnözéssel; ennek Magyarországon is egyértelműek a jelei, például 
az olajszőkítés történetében. 

Jóhiszeműségből fakadó tévedés továbbá — s a hamis józan 
ésszel rokon — (13) a tisztességesség feltételezése. Eszerint 
köztiszteletben álló, látszólag független polgárok feltétlenül szabad 
döntésből tesznek meg váratlan (vagy nem tesznek meg várható) 
lépéseket, amelyek valamelyik politikai erőnek kedveznek — 
népszerű sportolók kiállnak a pártgyűlés dísztribünjére; sztárriporter 


nem teszi föl azt az egy kérdést, amellyel eldönthetné a politikus 
sorsát; fontos pártsemleges tisztségviselő indokolás nélkül lemond 
-, és nem valamilyen ígéret, zsarolás vagy rejtett összefonódás 
hatására. Ennek a tévedésnek egyik leágazása, hogy akár , minden 
gyanú felett álló" — másokat meghurcoltató — magyar politikusoknak 
ne lehetne közük bűncselekményekhez csak azért, mert a 
nyilvánosság ilyenekről nem tud; vagy hogy ellenszenves, irántuk 
várhatóan gyűlöletet keltő cselekedeteket nem pontosan azért 
visznek véghez, mert zsarolhatók. (A köz tudatlanságban való 
megtartásának éppen az lehet a célja, hogy a zsarolás lehetőségét 
meg lehessen őrizni.) 

Általánosságban egyfajta (14) morális illúzióról beszélhetünk, 
arról, amely  alapjellemzőnek szereti hinni a támadhatatlan 
tisztességességet (azaz sokkal elterjedtebbnek, mint amilyen 
valójában). A fönt említett Dawisha-könyvben található elemzés 
arról, hogy Oroszországban egy időben egyenesen azért hoztak 
kaotikus jogszabályokat, hogy ne lehessen nem megsérteni őket, s 
így törvénysértőként, azaz — papíron — bűnözőként mindenkit kézben 
lehessen tartani. Magyarországon idáig egyelőre nem jutott el a 
helyzet, de az állam túlterjeszkedése, a piacgazdasági pangás és a 
mindenkori uralkodó kaszt érdekei együtt oda vezettek, hogy 
pusztán a megélhetésük érdekében nagyon sokan belementek 
valamilyen szabálytalan játékba, megsértve erkölcsi szabályokat és 
legalábbis megkerülve jogszabályokat. A ,nagyon sokan" azt jelenti, 
hogy azok közül is sokan, akik neveltetésüknél, morális érzéküknél 
fogva reflexből elítélik a tisztességtelenséget és a jogsértést. 

Rokon ezzel (15) a jogállami illúzió. A politikai kasztban és annak 
közelében is vannak tisztességes, jogilag képzett emberek, akik 
hiába vannak többletinformáció birtokában jogsértésekről, illetve 
arról, hogy az igazságszolgáltatás bizonyos szereplői visszaélnek a 
joggal, nem mondanak ki, nem írnak le olyasmit, ami bíróságon nem 
lenne bizonyítható. Nem feltétlenül gyávaságból vagy merev 
törvénytiszteletből, hanem azért is, mert az évek során nagyon 
hatásos — módszerek alakultak ki az ilyen leleplezések 
közömbösítésére, a közvélemény érzéketlenné tételére. Olyan 
elméleti helyzet ez, ahol föl kell mérni, hogy a várható politikai 
haszon megéri-e a jogszabályellenes cselekvést és a forrásvédelmi 


elv megsértését mint költséget. Mivel az utóbbi tizenöt évben — 
legkésőbb az olajügyek és a bányaügy óta — sokszorosan világossá 
vált, hogy a közvélemény zöme még a kimondott tényeket sem 
hajlandó egyértelműen kompromittáló ténynek felfogni, a kockázati 
küszöb egyre magasabbra került. Így viszont ördögi kör alakult ki, 
ugyanis a leleplezések tetemes részének elmaradása miatt a 
közvélemény egyre szilárdabban meg volt győződve arról, hogy az 
igazságszolgáltatás, illetve az  igazságszolgáltatáshoz forduló 
politikusok visszaélése a joggal vagy, mondjuk, a politikailag 
befolyásolt " rendesbírósági vagy 6 alkotmánybírósági döntés 
egyszerűen nem lehetséges. És aki mégis ilyet feltételez, az a szent 
jogállamot támadja. 

A harmadik csoportot a szorosabban vett kognitív, azaz 
gondolkodási műveletekkel kapcsolatos hibák alkotják. 

Ilyen például (16) az analógiák szeretete, mint a nagy 
kommunista—náci párhuzamé, mely szerint a ,kommunizmus" (annak 
minden 1917 és 1989 közötti változata) és a náci rendszer között 
teljes szimmetria van. Ennek jegyében gyakran azzal igyekeznek 
diszkreditálni , kommunista előéletű politikusokat (egyébként 
tévesen), hogy a demokratikus NSZK-ban sem kaptak politikai 
szerepet náci funkcionáriusok. Ezt a hevesen antikommunista 
beszédű ,jobboldal? természetesen mindig csak a másik oldal 
kommunista előéletű vezetőire alkalmazza; a saját oldalukat szolgáló 
volt állambiztonsági emberekre például nagyon ritkán. 

Hasonlóan ellenállhatatlan (17) a címkézés csábítása, illetve a 
címke összetévesztése a magyarázattal. Hagyományos gyakorlat a 
kommunistázás az egyik oldalon, a fasisztázás és nácizás a 
másikon (mármint úgy is, hogy nem valódi kommunisták vagy nácik 
a célpontok). Egyáltalán, a hatásos vagy annak vélt, egyetlen 
kifejezésből álló, sőt egyszavas formula tartós ismételgetése 1998 
óta a politikai beszéd alapeleme lett. Ilyen volt például a 
,bankárkormány", majd a ,brókerkormány" 2002—3-ban. Tömegek 
mozgósítására egy-egy ilyen bedobott hívószó alkalmas lehet — a 
Fidesznek is bevált 2010 előtt -, de a gazdasági és társadalmi 
betegségek gyógyítására, demokrácia felépítésére, mint a mellékelt 
ábra mutatja, nem. 2009-ben az akkori ,jobboldali" ellenzék a 
Gyurcsány-, majd a Bajnai-kabinetet nevezte mutyikormánynak, 


2013 táján viszont az Orbán-kormányt hívták frappánsan 
mutyikormánynak az ellenzékben senyvedő baloldali pártok, köztük 
Gyurcsány vagy Bajnai hívei, és várták a hasonló hatást, hiába. 

Rokon ezzel (18) az egységes magyarázat csábítása. Ebbe a 
hibába jelen könyv szerzője is beleesett 2007 táján, amikor úgy 
gondolta, hogy a magyar politikai betegséget majdnem száz 
százalékig le lehet vezetni egyetlen körülményből, az 
intézményrendszer rossz konstrukciójából. De ugyanilyen tévedés 
azt mondani, hogy ,a korrupció maga a rendszer", vagy hogy ,ez 
maga a fasizmus". Nem biztos, hogy egyetlen tényből vagy ténnyel, 
egyetlen kifejezéssel meg lehet magyarázni a rendszer rossz voltát. 
Még csak az se biztos, hogy ha több ilyen tény, körülmény van, 
akkor egymásból következnek. 

Több, egymástól eredetileg független, egymáshoz képest 
véletlenszerű körülmény vezetett a harmadik köztársaság 
bukásához és a NER létrejöttéhez: a térség egészére jellemző 
történelmi, kulturális,  értékrendbeli  örökségen túl a hibás 
intézményrendszer, a magyar középosztály sajátos alkata, a 
különösen erős állambiztonsági érdekcsoport(ok), de ugyanígy két, a 
térségben egyedi történelmi tapasztalat: a Trianon-trauma és a 
Kádár-korszak nagyarányú életszínvonal-emelkedése. Biztosan van 
még más ok is, de az előbbiekből egyiket sem lehet kihagyni. Orbán 
Viktor személyiségjegyei ezekhez képest véletlenszerű tényezőnek 
mondhatók, bár az kétségtelen, hogy egyedül ő tudta maximálisan 
kihasználni az intézményrendszer hibáit is, a középosztály erős, 
adakozó állam iránti vágyát is, az állambiztonsági veteránok 
támogatását is, a trianonizált nacionalizmust és a Kádár-kor iránti 
nosztalgiát is. A többes magyarázat elfogadása különben azt is 
jelenti, hogy elfogadjuk a véletlen lehetőségét azzal a tévhittel 
szemben, mely szerint (19) minden történelmi-politikai esemény 
mögött valamilyen szabályszerűség van. 

Végül két általánosan használt fogalmi metaforáról. George 
Lakoff és Mark Johnson fejtik ki Metaphors We Live By (Metaforák, 
amelyek szerint élünk) című híres — könyvükben, hogy 
gondolkodásunk jórészt olyan fogalmi  metaforákban Zajlik, 
amelyekben egy elvontabb dolgot (céltartomány) egy konkrétabb 
dolog (forrástartomány) segítségével értünk meg, arra fordítjuk le. Az 


időt például térbeli haladásnak fogjuk fel, a jó dolgot fent, a rossz 
dolgot lent lévőnek, a dühöt edényben lévő nagy nyomású 
folyadéknak (, felkaptam a vizet"). 

Ezek a fogalmi metaforák nem definiált fogalmak, a politikai 
valóság precíz leírására önmagukban nem alkalmasak. Mégis 
kikerülhetetlenül hatnak, például az, hogy (20) a sokaság - egyetlen 
tudatosan cselekvő ember, a nemzet vagy bármilyen 
makroközösség -— akár valóságos, akár feltételezett — egyetlen 
ember módjára viselkedik. A virtuális makroközösségre példa a 
politikai retorikában az ,a kommunisták" nevű tudatos alany, amely 
például 1989-ben, Budapesten összesen egyféle indítékkal 
cselekszik, és azonos azzal az ,a kommunistákkal", amely, mondjuk, 
1937-ben, Moszkvában cselekedett. Ugyanez a metafora rejlik a 
nemzeti egység kultusza vagy olyan megnyilvánulások mögött, hogy 
,Mi, magyarok sohasem irigyeltünk semmit a németektől" (Orbán 
Viktor; a magyarok összessége a valóságban nem tud semmit sem 
,rigyelni"), de éppígy Kertész Ákos ítélete mögött is: ,A magyar 
genetikusan alattvaló". Ez esetben a makroközösség valóságos, de 
minden ilyen kijelentés negligálja azt a tényt, hogy minden politikai 
közösség, a magyarországi is, tagolt; más-másfajta érdekű, többféle 
világnézetű, kisebb és nagyobb csoportokból áll; s a demokrácia 
nem egyszerűen az egész elnyomásának hiányát, hanem ezeknek a 
csoportoknak a politikai egyenjogúságát jelenti. 

Ugyancsak roppant erővel hat az ellenzék körében (21) a 
rajtaütésszerű bűncselekmény fogalmi metaforája. Ez a 2010-zel 
kezdődő  eseménysorozatot váratlan rablótámadásnak, foglyul 
ejtésnek, erőszaktételnek, egy fokkal elvontabban puccsnak 
értelmezi, amelyben a Fidesz az elkövető, ,mi", ,a társadalom", ,a 
baloldal", ,a demokraták" stb. pedig az áldozat. Kiváló ürügy az 
önsajnálatra, elégtelen alap az ellenzéki cselekvésre. Valójában — 
hogy a metaforánál maradjunk — az áldozat egyenletes tempóban 
haladt a bunkóját fölemelve tartó útonálló felé, annak a feltevésnek a 
jegyében, hogy őt eddig még nem érte támadás, tehát ilyen támadás 
nem is lehetséges. Sőt még a bunkót sem tudta azonosítani. Ilyen 
értelemben a 2010-es áldozat igenis felelős volt a sorsáért. 

Ezt a politikai-kognitív tétlenséget, önsorsrontó hajlamot hívtam a 
Paraméter-sorozatban a farkasvakság mintájára bárányvakságnak. 


3. GYÜLEKEZÉSI JOG 
KONTRA PARLAMENTARIZMUS 


A magyar politikai valóság és a róla szóló beszéd közötti 
hasadásról 2004 óta voltak olyan megbízható bizonyítékaim, 
amilyenekkel . máshol sem publicisztikában, sem politikai 
elemzésekben nemigen találkoztam; végül a 2006. őszi események 
láttán buzdultam fel, hogy legalább a valóság egy darabját 
megtisztítsam a rárakódott hamis beszédtől, bebizonyítsam 
magamnak és annak, akit érdekel, hogy ez a megtisztítás 
lehetséges. 

Látszólag speciális a téma -— a gyülekezési törvény, annak 
eredete és az eredet kinyomozása során szerzett tapasztalataim —, 
de kétszeresen is fontos a könyv szempontjából. Először is, mert a 
magyar képviseleti demokrácia legfőbb intézményének, a 
parlamentnek a 2010 előtt is  egyezményesen elfogadott 
támadhatóságáról, sőt védtelenségéről van szó. Másodszor, mert az 
eset jó példa rá, hogy a magát demokratának vélő közösség 
mennyire nem volt tisztában a modern demokrácia alapelveivel, 
mennyire törvényszerűnek és értelmesnek hitt minden okafogyott 
esetlegességet, mennyire nem ismerte annak a rendszernek az 
eredetét és működését, amelyben élt és dolgozott. A demokrácia 
világszabványa ugyanis nem egyszerűen a liberális, hanem a 
liberális képviseleti demokrácia. Azok közül, akik 2010 után a 
liberális demokrácia felszámolása ellen tiltakoztak (ezt a fogalmat 
jellemzően leegyszerűsítve a ,jogállam"-ra, sőt ,jogállamiság"-ra), 
nagyon kevesen vették komolyan, vagy vették észre 2010 előtt a 
képviseleti demokrácia lényegi működési zavarait (ezekről bőven 
lesz szó a következő fejezetekben). Pedig ezek tették lehetővé egy 
illiberális párt 2010-es hatalomra jutását és azt, hogy 
szabadságellenes törvényeket hozzon. Miért ne tette volna meg, ha 
megtehette? 

Barátaimnak azóta is magyarázom, miért nem vagyok hajlandó a 
Kossuth téren tüntetni. Hogy ha van intézmény, amit egy képviseleti 
demokráciában védeni és tisztelni kell, az a szabadon választott 
parlament; a közösség eleve azért választ maga helyett 
képviselőket, mert jobbnak tartja őket a saját átlagánál. Legalább a 


szabadság hívei tegyenek úgy, mintha hívei volnának a képviseleti 
demokráciának, ami a szabadság első számú garanciája. Legalább 
ők ismerjék fel, hogy miben hibáztak 2010 előtt, és ne hagyják jóvá 
saját újabb cselekedeteikkel ezt a hibát. Ha a köztársasági elnök 
sérthetetlen, miért is lehet az országgyűlést kiszolgáltatni az 
ellenséges tömegnek, főleg, ha az jogszabályokat sért? Hogyhogy a 
törvény Magyarországon soha nem adott a demokratikusan 
megválasztott országgyűlésnek elegendő védelmet? Miért nem 
hiányolta a törvényes védelmet 2006-ban szinte senki, és miért tette 
lehetővé összpárti konszenzus még a hatályos jogszabályok 
megsértését vagy kijátszását is? 

Ennek a védtelenségnek az eredetét kezdtem nyomozni 2006- 
ban. Világossá vált, hogy a magyar liberális demokrata elit 
túlságosan is hajlamos a politikát jogi kérdésnek felfogni, a politikai 
szabadságot egyéni szabadságjognak, és a hatalommal bírók egyes 
politikai lépéseit aszerint értékelni, mennyiben felelnek meg 
bizonyos, tértől és időtől elszakított jogi-erkölcsi elveknek, 
nevezetesen az alkotmányban rögzített alapjogoknak úgy, ahogyan 
az Alkotmánybíróság a határozataiban kibontakoztatja, nem törődve 
a hétköznapi és a politikai erkölcs különbségével. A baj igazából 
akkor kezdődik, ha valaki úgy gondolja, hogy a jogi-erkölcsi 
mércéknek való megfelelés egyben annak is elégséges föltétele, 
hogy a cselekedet politikailag jó legyen. Ehhez azt kell föltételezni, 
hogy a törvények, elvek, szabályok 1989-ben csakis a mércéknek 
való megfelelés szándékával születtek, nem pedig — mint gyakran — 


múló "— érdekből, — azóta elavult célú kompromisszumok 
eredményeként. Így sokan, aktív, rutinos politikusok és képzett 
jogtudósok is - ki jóindulatú tájékozatlanságból, ki a saját 


felelősségét leplezve, ki cinikus tettetéssel — örök érvényű, abszolút 
elvként védelmeztek és védelmeznek olyasmit, ami valójában 
másként is lehetne, és ha másként volna, az ország állapota jobb 
lenne. A fejezet második felében a gyülekezési törvény példáján 
mutatom meg ezt a jelenséget, mondjuk úgy, esettanulmányként. 
2006 őszén az öt héten át tartó Kossuth téri vadkempinges 
tüntetés ellen a magyar politikai elitnek — benne a kormányoldalnak 
— nem volt sem elvi, sem jogi kifogása. Közmegegyezés volt arról, 
hogy Gyurcsány Ferenc akkora politikai bűnt vagy hibát követett el, 


amely indokolja szélsőségesek és bértüntetők Parlament előtti 
permanens táborozását és legalább négy jogszabály (gyülekezési 
törvény, büntető — törvénykönyv, szabálysértési törvény, a 
közterületekről szóló önkormányzati rendelet) látható megsértését —, 
miközben azt is tudomásul vették, hogy egy ekkora politikai bűnt 
vagy hibát elkövető miniszterelnök ciklus közbeni leváltására a jelek 
szerint nincsenek alkotmányos, parlamentáris eszközök. Tehát azt, 
hogy a parlament tekintélyét úgy lehet semmibe venni, hogy a 
blokádjának elismerten nem lehet politikai következménye, kizárólag 
a demokratikusan választott parlamenti többség  vegzálását 
szolgálja. 

Ezen a nyomon indultam el. Az ellentmondás nem fért a fejembe, 
annál inkább, mert feltűnt egy nyilvánvaló — és általánosan 
készpénznek vett — hazugság. 


AZ ELEMI ÖSZTÖN HIÁNYA 

Volt, aki bátortalanul fölvetette, hogy a parlamentet, a képviseleti 
demokrácia legfőbb intézményét akkor is tisztelni és védeni kellene, 
ha az aktuális kormány éppen nagyon népszerűtlen. A Fidesz 
témafelelősei ezt a kevés halk tiltakozót azzal torkolták le, hogy 
márpedig ez mindenhol így van. Demokráciában az, úgy és addig 
tüntethet a parlament előtt, a dolgozó parlament ellen, aki, ahogyan 
és ameddig akar. Szokás szerint a végtelenségig ismételgették azt a 
két marginális példát, ami állításukat igazolta, és a baloldali, liberális 
vagy egyszerűen csak független kommentátorok óriási többségének 
sokáig eszébe se jutott, hogy ellenőrizze. 

2007. február elején a Kossuth téri fideszes kordonelhárító 
gyorsszerviz megjelenése kellett ahhoz, hogy a magyar sajtó 
fölébredjen hipnotizált álmából. Néhány napon belül legalább három 
összeállítás szólt arról (Népszabadság, HVG, 16 Óra), hogy a 
nyugati demokráciák többségében a törvényhozás és épülete szent. 
szentebb, mint a közterületi  véleménynyilvánítás joga. A 
parlamentek tövében -— ahol egyáltalán fizikailag lehetséges — rendre 
tilos a tüntetés, vagy külön engedély kell hozzá (Magyarországon, 
mint minden tüntetést, ezt is elég bejelenteni.) 

Negyedéves késéssel tehát a szélesebb közönség is értesülhetett 
róla, hogy az , Európában ilyen sehol sincs" tétele nem más, mint 
otromba hazugság. (Megjegyzendő, hogy a Károly körúti, október 
23-i rendőrattak brutalitása sem volt egyedi az európai demokráciák 
történetében. 2007. február 22-én, az európai ügyek bizottsága és 
az emberi jogi bizottság együttes ülésén Franco Frattini akkori uniós 
igazságügyi biztos csöndes elnézéssel hallgatta, ahogy a civil 
szakértőként meghívott Morvai Krisztina  ,túlélőkről" beszélt. 
Hazájában, Genovában a G8 csúcstalálkozó miatt 2001-ben kitört 
zavargások elleni fellépés halálos áldozatot is követelt, a sebesültek 
száma hatszáz körül volt. Ez nem jelent felmentést a rendőri 
brutalitás miatti felelősség alól, normális körülmények között 
azonban nem elegendő ahhoz, hogy egy demokratikusan 
megválasztott kormányzat egészét bűnösnek nyilvánítsák, főleg 
soha nem bizonyított összeesküvés-elméletek bevetésével.) 

Ami a parlament védettségét illeti, épp fordítva igaz: a magyar 
megengedő szabályozás egzotikus kivétel, főleg a kulturális és 


terepadottságokhoz képest. És ennek alighanem mélyebb okai 
vannak a józan ész megléténél vagy hiányánál. 

KITEKINTÉS A KORLÁT MÖGÉ 

A szlovák törvény szerint a Nemzeti Tanács épületének 
százméteres körzetében tilos a gyülekezés. Ha ezt összevetjük a 
berlini Bundestagot övező ,tilalmi övezet" (Bannmeile) négy-ötszáz 
méterével (ülésezés idején itt tilos minden demonstráció, máskor 
pedig szigorúan engedélyhez van kötve), akkor — hunyorítva, 
mértani közép szerint becsülve — hazánk fővárosában a zóna 
nagyjából kétszáz méteres volna, azaz kiterjedne a teljes Kossuth 
térre. 

Belgiumban az alkotmány 26. cikkének (2) bekezdése a ,szabad 
ég alatti" gyülekezést mindenestül a rendőrségi szabályozás körébe 
utalja. Az utcai demonstráció vagy nem spontán, vagy nem 
törvényes. Ez azt sejteti, hogy az ottani alaptörvény a gyülekezési 
szabadság alapvető jogával legalábbis egyenrangúnak tartja azt a 
jogot, hogy a helyi közösségek háborítatlanul folytassák saját 
életüket. (Ennek tartós vagy rögtönzésszerű megzavarása ugyanis — 
demokráciában - nem tartozik a tüntetés céljai közé, sőt, 
gyakorlatilag is ostobaság: nem teszi rokonszenvesebbé ügyemet a 
nyilvánosság szemében. A brüsszeli rendőrség általános 
szabályzata pedig előírja, hogy a főváros belterületén (itt van a két 
szövetségi kamara épülete is) hat munkanappal előbb a 
polgármestertől kell mindenféle gyűlésre, tüntetésre és felvonulásra 
engedélyt kérni. 

Engedélyről van szó, nem bejelentésről, és a polgármesteri 
engedélyben előírt feltételeket be kell tartani, különben a tüntetés 
szétzavarható. Ismétlem, nem a tüntető támaszt feltételeket, hanem 
a polgármester, az őt demokratikusan megválasztó és a tüntetésnek 
helyt adó közösség érdekeinek képviseletében. A brüsszeli 
rendőrség ugyanis a helyhatóság rendőrsége (miközben van 
országos hatáskörű, szövetségi rendőrség is), ellentétben a 
Budapesti Rendőr-főkapitánysággal, amely az országos rendőrség 
budapesti részlege. 

A brüsszeli szabályozás fényében mindenesetre furcsa, hogy 
Wilfried Martens, az Európai Néppárt azóta elhunyt belga elnöke a 
gyülekezési jogot abszolutizáló érvekkel igazolta nyomban a Fidesz- 


frakció kordonbontását (kiemelések tőlem): ,A demokráciáknak 
minden esetben biztosítania kell a polgárok számára a szabad 
véleménynyilvánításhoz való jogot (...), semmi módon sem szabad a 
vélemény kinyilvánításának szabadságát korlátozni. Ez a kordon 
valójában a szólás-és gyülekezési szabadsághoz való jogot zárja el 
(...) Magyarország elfogadta a Koppenhágai Kritériumokat 2004-es 
EU-csatlakozásakor. A polgári szabadságjogok biztosítása részét 
képezi ezen kritériumoknak, és a magyar Parlament előtti 
szólásszabadság jogának korlátozásával ma Magyarország ezeket 
nem teljesíti maradéktalanul." Martens másban sem mondott igazat; 
állításával ellentétben ,a polgári szabadságjogok biztosítása" nem 
szerepel a koppenhágai kritériumok között (gondolom, adottságnak 
vették), a jog primátusa és a demokráciát, joguralmat, emberi 
jogokat garantáló intézmények szilárdsága viszont igen. 

Aggodalmát fejezte ki Joseph Daul, az Európai Néppárt akkoriban 
frissen megválasztott, francia frakcióvezetője (azóta elnöke) is: ,...a 
Kossuth tér a demokrácia és a szólásszabadság jelképe 
Magyarországon. A mi képviselőcsoportunk 2004 júniusában az 
alakuló ülését is itt, a magyar parlament épületében tartotta meg." 
Feltűnő a (papíron) konzervatív politikus fogalmazásában, hogy a 
parlamenti demokrácia jelképe neki nem a parlament, hanem a 
Kossuth tér, a közterület, politikai értelemben az utca, melyhez 
szerinte a parlamentet a rész-egész viszonya fűzi. ,A rendőrségi 
barikád felépítése nehezen érthető — folytatja Daul -, s a Fidesz 
magyar országgyűlési és európai parlamenti képviselőinek békés 
polgári engedetlenségi akciója a polgári szabadságjogok legitim 
követelésének cselekedete volt." 

A frakció véleménynyilvánítási szabadságát ezenközben semmi 
nem korlátozta a kordonon kívül sem, a kordonon belül sem 
(mármint az Országgyűlésben, aminek védelmét a kordon 
szolgálná). Érdekesebb, hogy Joseph Daul hazájában az 58-1100-as 
számú, 1958. november 17-i törvényerejű kormányrendelet szerint a 
Szenátus, illetve a Nemzetgyűlés elnöke a rendőrség, illetve a 
fegyveres erők bevetését is kérheti, amennyiben a nyugodt munkát 
nem lehet biztosítani. 

Egyébként Magyarországon is van ilyen jogszabály. ,Az 
Országgyűlés elnöke biztosítja az Országgyűlés jogainak 


gyakorlását, . gondoskodik az Országgyűlés tekintélyének 
megóvásáról, az Országgyűlés rendjének és biztonságának 
fenntartásáról? — mondta a 2006-ban hatályos Házszabály 19. 
paragrafusa. (Jelenleg hasonló feladatokat jelöl meg az 
Országgyűlésről szóló 2012. évi XXXVI. törvény 2. paragrafusa.) 


FINOM KIOKTATÁS 

Ha az a kérdés, miként védte meg Szili Katalin szocialista 
házelnök a Házat a Térrel szemben, akkor hiába erőltetem 
memóriámat azon kívül, hogy egy feltűnően kockázatos pillanatban 
— amikor Orbán Viktor, miután a többség bizalmat szavazott a 
Gyurcsány-kormánynak, szimbolikusan ki akart lépni a Kossuth 
téren tüntető nép közé — elutasította a főkapu megnyitását. Arra sem 
emlékszem azonban, hogy ki kérte számon tőle a Házszabályban 
előírt , kötelességének teljesítését. Kelemen András fideszes 
képviselő például aláírta egy önjelölt csoport fenyegető petícióját, 
amely alkotmányozó nemzetgyűlés összehívását és ideiglenes 
kormány felállítását követelte — azaz a képviseleti rendszer egészét 
és csúcsán az Országgyűlést tüntette föl illegitimnek. Mire a 
házelnök — mint a köztévé híradója fogalmazott — , finoman kioktatta" 
a képviselőt, olyan evidens, mondhatni egyszerű alkotmányjogi 
érveléssel, amely Kelemenről és pártfogóiról vélhetően lepergett, 
merthogy eleve nem vettek tudomást róla. 

,A Kossuth téren nap mint nap tömegek vannak - nyilatkozta Szili 
Katalin a válság kellős közepén. — Azt kell belátni, hogy arra az 
alkotmányos anarchiaként jellemezhető helyzetre, ami mostanra 
kialakult, nem az alkotmányos erőből való politizálás, hanem a 
demokrácia a válasz" (Népszabadság, 2006. okt. 11.). Egymást 
kizáró helyzetben az alkotmányos erő és a demokrácia? Kevés 
érzékletesebb, noha szándéktalan összefoglalást olvastam a magyar 
baloldal szerepválságáról. Az Országgyűlés tekintélyét heteken át a 
porban ráncigálták, zsarolták, munkájának biztonsága veszélyben 
forgott — úgy kellett külön gondoskodni a képviselők bejutásáról —, és 
a házelnök a tekintélyt és a biztonságot párbeszéddel védte volna 
meg. Párbeszéd - kivel? 

Egy másik önjelölt csoport — kormányőrök kíséretében — 
fölkereste a Szent Koronát, és esküt tett az alkotmányos rend 
jogfolytonosságának helyreállítására (tehát a fennálló alkotmányos 


rendet illegitimnek nyilvánította). Ráadásul az Országgyűlés Hivatala 
és a Tér képviselői között hetek óta folytak a tárgyalások a 
szervezett, idegenvezetős . vizitekről. Kivel, milyen alapon és miről 
folytattak dialógust? Ha turistákként nézik meg a Szent Koronát, 
akkor miért kellett erről az Országgyűlés Hivatalának külön 
tárgyalnia? Ha viszont politikai vudu céljából, a jelenlegi képviseleti 
demokrácia tagadása végett keresik föl az ereklyét (ezt különben 
tudni lehetett az újságból) akkor éppen az Országgyűlés 
Hivatalának nem lett volna szabad pátyolni az underground jogrend 
szertartásatt. 

2007-ben ott tartottunk, hogy a magyar parlamentarizmus sorsa 
két nagy politikai erő kezében volt. Az egyik a magyar 
parlamentarizmust akarta módszeresen felszámolni. A másik 
módszeresen úgy tett, mintha önmagát akarná felszámolni. 

Mintha az egész eseménysor John Lukacs 2005-ös könyvének, a 
Demokrácia — és populizmusnak a képletét  illusztrálná. 
Konzervativizmus és liberalizmus ellentétét a XX. századra 
nacionalizmus és szocializmus ellentéte váltotta fel, ezek közül a 
nacionalizmus az erősebb. A liberalizmus túlgyőzte magát, a 
parlamenti rendszer vonzereje csökken. A jobboldal gyűlöl, a 
baloldal fél; és a liberális demokrácia a modern nyilvánosság 
segédletével nemzeti populizmusba hanyatlik. 


Miközben az MSZP-n kívül mindenki a Gyurcsány-kormány 
bűneivel és hibáival foglalkozott, az idő tájt meghökkentően kevés 
szó esett arról a veszélyről, amit a kormányoldalnál immár sokkal 
erősebb nacionál-kollektivista ellenzék jelentett (akkoriban még nem 
vált külön a Fidesz háttérserege a Jobbikétól). A parlament és a 
Kossuth téri tüntetők viszonyában szimbolikusan összesűrűsödött a 
magyar képviseleti demokrácia bukásának közvetlen elvi oka: a 
demokrácia képviseleti oldalának (a demokratikus intézményeknek) 
a leértékelése a demokrácia liberális oldalához (azon belül is az 
intézményen kívüli kommunikációs  alapjogokhoz) képest. A 
szocialistákon kívül majdnem a teljes politikai és jogi establishment 
úgy fogta föl a szabadságot, mint a demokratikusan választott 
szervekkel szembeni szabadságot, és gyanítható, hogy a 
szocialisták is inkább csak pozíciókat védve, mint elvből próbáltak 


demokratikus politikai ésszerűséget vinni a gyülekezési törvénybe 
(hiába). 

A ,majdnem mindenki"-be — Sólyom László köztársasági elnökön 
kívül — rendesbíróságok és az Alkotmánybíróság is beletartoztak; 
kivétel nélkül a gyülekezési jog elvi korlátozhatatlanságának 
szellemében hoztak határozatokat. Ez a hatályos gyülekezési 
törvénnyel is összhangban volt, az ugyanis a ,népképviseleti szervek 
vagy a bíróságok zavartalan működésének súlyos veszélyeztetésén" 
kívül — hogy a ,súlyos" veszélyeztetés mennyire gumifogalom, azt 
láthattuk 2006-ban a Kossuth téren — csak akkor tette lehetővé a 
tüntetés rendőri tiltását, ha ,a forgalom más útvonalon" nem 
biztosítható. (Holott nagyvárosi utcahálózatokban a forgalom szinte 
mindig biztosítható más útvonalon; ezzel tehát újabb gumírozott 
betiltási indokot adtak a rendőrség kezébe, amit használt is, amikor 
például 2008 decemberében megtiltotta azt a tüntetést, amit 
Budaházy György és Toroczkai László a Dohány utcai zsinagóga elé 
jelentett be — noha tetszőleges számú más útvonal adódott volna. Ez 
nem azt jelentette, hogy Budaházyék akciója gusztusos és 
demokrata lett volna, hanem azt, hogy a gyülekezési törvény 
egyszerűen alkalmatlan a közbiztonságot, közrendet vagy 
közerkölcsöt sértő rendezvények elhárítására.) 

Mint a fentiekből és a következőkből látható, a Parlament előtti 
vadkemping helyeslőinek köre messze túlterjedt a Fideszen, aminek 
természetesen közvetlen érdeke fűződött a kormány és a 
demokratikusan választott országgyűlési többség ostromához. Ezek 
után, hogy fegyelmezetten fogalmazzak, heves indulati reakciót 
keltett bennem az, amit Gulyás Gergely, jelenleg a Fidesz első 
számú köz-és alkotmányjogi szakértője a Népszabadságnak 
nyilatkozott 2014 szilveszterén (egy félreeső csoportocska 2014 végi 
Kossuth téri jelenlétéről szólva): ,a Parlament előtt hónapokon át 
tartó sátortáborozás visszaélésszerű gyakorlása a gyülekezési 
jognak". Mennyire igaza lett volna, ha arról a  2006-os 
sátortáborozásról mondja, amit a Fidesz szívvel-lélekkel támogatott. 
Tehát a gyülekezési jog magyarországi anomáliáinak eredetéről: 


AKÁRKI A HÁZAMBAN, AVAGY HAT TÉVHIT 

A Fővárosi Közgyűlés 2006. október 26-án módosította a fővárosi 
közterületek használatáról szóló rendeletet. A gyülekezési törvény 
hatálya alá eső politikai rendezvényeken, a többi fajta 
rendezvényhez hasonlóan, engedélyhez kötötték volna például 
, építmények és berendezések" elhelyezését, vagyis a színpad 
állítását és a hangosítást. A döntésre a sajtó egyöntetűen felzúdult, 
irányzattól " függetlenül. A Társaság a  Szabadságjogokért 
, megdöbbenéssel értesült" a hírről, és azonnal megtámadta a 
jogszabályt az Alkotmánybíróságon. , Aggodalommal figyeljük azokat 
a próbálkozásokat — így a TASZ közleménye — amelyek a napi 
politikai konfliktusokat az 1989-ben kivívott politikai szabadságjogok 
korlátozásával kívánják feloldani." Itt érdemes megjegyezni, hogy a 
TASZ kétszeresen is tévedett: a gyülekezési törvény nem 1989-es 
vívmány, sőt igazából senki sem , vívta ki". 

Az Alkotmánybíróság aztán február 12-én semmissé nyilvánította 
a passzust, mondván, hogy korlátozza a gyülekezés alapvető 
szabadságjogát, arra pedig a Városházának nincs felhatalmazása. 
Schiffer András, a TASZ ügyvivője ekkor a következőt nyilatkozta a 
Hírszerzőnek: ,a főváros döntése tipikus állatorvosi ló", és az 
önkormányzatnak . ,semmi keresnivalója nincs ebben a 
procedúrában." Ez így volt, de nem volt sem szükségszerű, sem 
demokratikus szempontból feltétlenül helyes, hogy így legyen. 

Addigra már utánajártam, honnan eredt a magyar gyülekezési jog 
kivételesen anarchista jellege, amit 2006 őszén egy korántsem 
anarchista erő, a Fidesz látható élvezettel és arcátlansággal 
használt ki, és amit a kormányoldalon kívül mindenki sérthetetlennek 
tartott. Könyvtáraztam, levéltáraztam, böngésztem az interneten, 
publikálásra való és háttérinterjúkat készítettem az 1989-90-es 
politikai-jogi átalakulás szemtanúival és résztvevőivel. Így sikerült 
tisztáznom a valóság és a beszéd közötti távolság eseteit. A 
közszájon forgó tévhitek ellenében sikerült rekonstruálnom a valódi 
eseménytörténetet. És tisztáznom azt, hogy a gyülekezési jog 2006— 
7-es magyarországi állapota nemcsak hogy nem szükségszerű, de 
nem is felel meg az európai demokratikus szabványnak, és nem 
funkcionális. Hiányosságainak nincs értelmük, erkölcsös céljuk, 
hanem 1988-as, 89-es pillanatnyi esetlegességek megfagyott 


következményei. (Ami az 1989 utáni rendszer több fontos eleméről 
ugyanígy elmondható, a választási törvénytől a kétharmados 
törvények rendszeréig. ) 

Első tévhit: A gyülekezési jog az ,1989-ben kivívott 
szabadságjogok" közé tartozik, a demokraták a csendes forradalom 
keretében kényszerítették ki az utóvédharcot folytató pártállam 
erőitől. 

A valóság az, hogy gyülekezési törvényünk, legalábbis 
közlönyállapotában, mindenestül pártállami folyamat terméke. Akkor 
divatos terminológiával azt mondhatnánk, a magabiztos ,Hatalom" 
mérgezett ajándéka volt a Népnek. Demszky Gábor még a 
szamizdat Hírmondóban hívta föl a figyelmet annak a veszélyére, 
hogy a Pozsgay Imre (utólag már látható: a népszerű Pozsgay és a 
Fejti György vezette ,adminisztratív", belügyi szárny koalíciója) 
, demokrácia-csomagtervének" keretében, demokratikus alkotmány 
nélkül megadott szabadságjogok a valódi demokrácia manipulált 
pótlékai lehetnek. 

A gyülekezési törvény gondolata az MSZMP KB Jászai Mari téri 
székházában vetődött fel, embrionális formájában valamikor 1988 
első felében dolgozták ki Fejti György KB-titkár pártfogásával és 
vélhetően az ő kezdeményezésére. Az ajánlást — egy-két nyitva 
hagyott kettős változattal és a végső állapothoz képest viszonylag 
sok korlátozással - a Központi Bizottság 1988 júliusában 
egyhangúlag elfogadta. Ezután az egyesülési törvénnyel együtt 
társadalmi vitára bocsátották a Hazafias Népfront égisze alatt. 
Állítólag ötvenezer vélemény hangzott el, bár ezek leginkább az 
egyesülési törvény körül forogtak (,Kevés" — jegyezte meg Grósz 
Károly. . ,Nem tudtuk a munkás-paraszt közvéleményt 
megmozgatni.") Közben a formális törvény-előkészítésre Kulcsár 
Kálmán, a Fejtivel szívélyes kapcsolatot ápoló igazságügy-miniszter 
felügyelt. Végül november 8-án a Politikai Bizottság (még mindig 
nyitva hagyott alternatívákkal), november 10-én pedig a Grósz- 
kormány is elfogadta a javaslatot saját szája Íze szerint, igencsak 
válogatósan értékelve a ,társadalmi" véleményeket. Köztük lehetett 
Tölgyessy Péter véleménye is, aki egy lázadó hangulatú kerületi 
vitában, mint Kőszeg Ferenc írja, ,ízekre szedte a tervezetet" 


(, Tölgyessy és a rendszerváltó pártok alkonya", Beszélő, 2000/4. 
szám). 

A kormány által elfogadott verzióhoz módosító indítványt fűzött az 
Országgyűlés Jogi, lgazgatási és Igazságügyi Bizottsága (ez 
részben amatőrökből állt; az első számú szaktekintély alighanem 
Antalffy , György volt, a nagy tudású, de négy évtizede 
vonalasságáról " közismert — szegedi  jogászprofesszor). Így 
jegecesedett ki az a szöveg, amelynek elfogadására — szokatlanul 
rövid vita után — már csak az új évben, 1989. január 11-én ért rá a 
Stadinger István elnökletével feszített ütemben dolgozó parlament. 
Hol volt ekkor még a Nemzeti Kerekasztal? 

Második tévhit: A gyülekezési törvény hangsúlyozottan liberális 
karaktere, a korlátozások hiánya közvetlenül a rendszerváltó erők 
diktatúra fölötti győzelméből ered (tehát minden korlátozás a 
diktatúra visszahozatala felé mutat). 

Mint láttuk, a ,kivívás" forgatókönyve nem áll. Az engedékenység 
eredetileg látszólagos, és két okból ered. Az egyiket talán a 
jogalkotó felületességének hívhatnánk, a másik pedig az, hogy a 
pártállam a törvény megfogalmazásakor még bízhatott azokban a 
diktatórikus eszközökben, amelyek hónapokkal a törvény elfogadása 
után csúsztak ki a kezéből. 

Fejti György a KB, Kulcsár Kálmán az Országgyűlés plénuma 
előtt utalt rá, hogy a kevéssé korlátozó német és osztrák 
szabályozást tekintették mintának, azt vizsgálták alaposabban, és 
nem például a sokkal szigorúbb — lényegében az 1935-ös szélsőjobb 
tömegtüntetésre válaszul létrejött — franciát. Hozzá kell tenni, hogy a 
német nyelvterület idevágó törvényei 1953-ban születtek, amikor a 
politikai szélsőségektől és utcai jelenlétüktől — történelmi okokból — 
éppen a legkevésbé kellett tartani. Aztán — a 68-as közjátéktól 
eltekintve — a gyarapodó jóléti társadalom és a konszenzuális 
parlamenti váltógazdálkodás légkörében tétettek próbára. (A 
rendőrség összehasonlíthatatlanul jobb felkészültségéről és politikai 
legitimitásáról nem is beszélve.) 

Mindez sem akkor, sem azóta nem volt jellemző a magyar 
állapotokra. De a törvényjavaslat, mint Kulcsár is elismeri, még a 
német és osztrák mintánál is puhább volt. És éppen azért lehetett 
puhább, mert az MSZMP berkeiben homályosnak és jogilag 


megfoghatatlannak ítélték a Polgári és Politikai Jogok Nemzetközi 
Egyezségokmányának olyan fogalmait, mint az ,állam biztonsága" 
(eredetiben: nemzetbiztonság), közbiztonság és közrend. Annál 
jobban bíztak viszont a büntető törvénykönyvben. Hogy Grósz 
Károly miért bólintott rá a ,puha" javaslatra, azt könnyebben 
megérthetjük a törvényjavaslatot megvitató minisztertanácsi ülés 
jegyzőkönyvéből (Országos Levéltár, XIX-A-83-a-920/1988, 79. lap). 
szóba került, hogy két és fél héttel korábban, október 23-án ,az 
államrend elleni izgatás százával elhangzott, az ügyészség 
azonban nem indított egyetlen eljárást sem. Grósz erre szó szerint 
azt mondta: ,Nem akartunk indítani, mindenki tudja. Úgy gondoltuk, 
hogy ne lövöldözzünk, lesz még idő, amikor kell, némán kellett 
végignézni." 

A magyar törvény ama - kezdettől fogva változatlan — passzusa, 
hogy a gyülekezési jog gyakorlása ,nem valósíthat meg 
bűncselekményt vagy bűncselekmény elkövetésére való felhívást, 
szemantikailag az 1989. január 11-én hatályos büntető 
törvénykönyvre utal, az pedig még ismerte a politikai bűncselekmény 
diktatúrabeli fogalmát. Vagyis a törvény eredeti állapotában lehetővé 
tette volna az erőszakos rendőri fellépést. A Nemzeti Kerekasztal 
tárgyalásainak egyik fő célja viszont éppen az volt, hogy a politikai 
bűncselekményekre vonatkozó paragrafusokat eltüntessék a Btk.- 
ból. Így lényegében ,kitárgyalták" a gyülekezési törvény alól a 
pártállami vezetőségnek még biztonságérzetet adó jogi feltételeket, 
viszont nem pótolták olyanokkal, amelyek a demokratikus államban 
a közrendet, közbiztonságot, közegészséget, közerkölcsöt védték 
volna. Az ominózus jogszabályi hely változatlan maradt, de a ,négy 
köz" védelmére alkalmatlan volt. 

Harmadik tévhit: A gyülekezés szabadsága a közterületen való 
gyülekezés szabadságával egyenlő, másfelől a véleménynyilvánítás 
szabadságával kölcsönösen behelyettesíthető fogalom. Márpedig a 
véleménynyilvánítás szabadságának kitüntetett szerepe van az 
alkotmányos alapjogok között. Iehát aki a rendezvények 
közterületen való megtartását bármi módon korlátozza, súlyos 
merényletet követ el alkotmányos szabadságunk ellen. 

Az Alkotmánybíróság idevágó érveléseiben a 
véleménynyilvánítás szabadsága (mint a többinél magasabb rendű 


, anyajog") az amúgy korántsem kitüntetett szerepű gyülekezési 
szabadság megnemesítő szinonimájává válik. (Kulcsár Kálmán 1988 
végén, a törvény országgyűlési tárgyalásakor egyértelműen ki is 
mondta, hogy a gyülekezési jogot másodlagos fontosságú 
szabadságjognak tartják; eredetileg biztonsági szelepnek szánták, 
ahogy az egyesülési törvényt sem a valódi többpártrendszert 
megalapozó jogszabálynak.) A véleményszabadság amúgy sok 
minden másnak is anyja, például a sajtószabadságnak, és 
mulatságos nézni, hogy nagyjából ugyanazok a politikusok, akik az 
alapjogok megtiprásának tekintették, ha Satu (Lanczner Ferdinánd) 
nem ágálhatott a Parlament tövében, képtelenek voltak abbahagyni 
a sajtószabadság elleni módszeres jogi hadviselést, amelynek a 
2010-es médiatörvények lettek a végeredményei. 

Még kevesebben gondolnak bele, hogy a közterületi gyűlés, 
felvonulás, tüntetés a gyülekezésnek csak egyik típusa. Számos 
más jogszabállyal (például a mintaként szolgáló német törvénnyel) 
ellentétben a magyar törvény nem szól külön az épületben, 
magánterületen zajló gyülekezésről — nem valamiféle mélyebb 
meggondolásból, hanem, mint Kulcsár említette a parlamenti 
vitában, csak a rövidség kedvéért. Pedig fedél alatt ugyanúgy, sőt 
még inkább mód van ,a nézetek, információk megszerzésére és 
másokkal való megosztására, a vélemények közösen történő 
kialakítására" (így fogalmaz az egyezségokmány, és nyomában, de 
csak a szabad térről szólván, a magyar Alkotmánybíróság). A 
közterületen való gyülekezés viszont a politikai kommunikáció 
sajátos formája. Itt szó sincs a vélemények közösen történő 
kialakításáról — hiszen már kialakultak, sőt indulattá fajultak, vagy 
alkalmasint előbb volt az indulat, mint a vélemény -—, hanem csak a 
másokkal való megosztásáról. 

Ezek a ,mások" pedig — közvetlenül vagy a médián keresztül — a 
politikai hatalom (petíciós jog); az a Köz, nevezetesen az a város, 
amelynek területén a gyűlés, tüntetés zajlik; a legtágabb körben 
pedig a teljes társadalmi nyilvánosság. A kommunikátorok pedig 
jellegzetesen a parlamenten kívüli erők, azok, amelyek másképp 
nem tudják hallatni hangjukat: civil csoportok, szélsőjobbosok és 
szélsőbalosok, de legfőképpen a szakszervezetek. Ők rendezik a 
milliós tömegdemonstrációkat Párizsban, Rómában. Szabályozásra 


éppen azért van szükség, mert a politikai hatalomtól eltérően a 
demonstrációnak helyet adó közösség nem kötelezhető korlátlan 
béketűrésre. Azt diktatúrának hívják. És ha a parlamenten kívüli erők 
taktikáját egy parlamenti párt alkalmazza rövid időközönként, mint a 
Fidesz tette 2002 és 2010 között, azt csak egyetlen szakkifejezéssel 
lehet illetni. 

Negyedik tévhit: a magyar szabályozás éppen egészséges 
mértékben engedékeny, demokráciákban így szokás. 

Meg kell nézni más országok jogszabályait, mind szigorúbbak. Az 
osztrák törvény háromszáz méteres védett zónát ír elő a parlament 
körül, Berlinben a Bundestagon és környékén kívül a védelem 
kiterjed . a holokauszt-emlékművekre, Lengyelországban a 
koncentrációs táborok helyszínére, Brüsszelben a Grand Place-ra, 
pedig ott parlament sincs, és a gépjármű-közlekedést sem zavarja, 
Londonban szigorú engedélyhez kötik a demonstrációt a Parliament 
Sguare-en (akár csak egy személynek is), a hangosítás pedig tilos. 
A New York-i rendőrség drákói előírásait nem említem, más világ. 
Franciaországban este 11-kor haza kell menni. A francia Code Pénal 
ismeri a törvénytelen gyülekezés fogalmát (,olyan, közterületen való 
gyülekezés, amely veszélyezteti a köznyugalmat"); aki az oszlatási 
parancs után nem távozik, az egy év börtönt kap és 15 000 eurót 
fizet; akinél fegyver van akár az oszlatási parancs előtt is, vagy nincs 
fegyvere, de szándékosan eltakarja az arcát vagy annak egy részét, 
az ennek a háromszorosát üli le és fizeti. Magyarországon a 
rendezvényen való fegyverviselés szabálysértés. A pénzbírság 1989 
és 2007 között, az inflációtól elmaradó ütemben, 20 000-ről 50 000 
forintra nőtt. Ennek a háromszorosát kellett fizetni nem 
engedélyezett helyen való prostitúcióért. Az új szabálysértési törvény 
szerint már (alapesetben hatvannapos) elzárással is büntethető; a 
pénzbírság felső határát 150 000 forintra emelték. 
Konfliktushelyzetben, megszállottak vagy provokátorok számára 
roppantul elriasztó lehet. 

Ötödik tévhit: a Hatalom (ugyanabban a szereposztásban, mint 
1989 előtt) folyton az egészségesen tág korlátok szűkebbre vonásán 
fondorkodik, de a demokratikus nyilvánosság és a független 
jogvédők szerencsére megakadályozzák ebben. 


A valóságban nem történt egyéb, mint a már kihirdetésekor 
,Puha" törvény folyamatos tovább-ivartalanítása. A betiltás és a 
szankciók lehetőségének kiküszöbölésével a feltehetően jó 
szándékú kritikusok mindent elkövettek, hogy védtelenné tegyék a 
polgári életvitelt és általában az egyezségokmányban is említett 
közrendet (ami oly fontos például a francia közjogi gondolkodásban). 
A gyülekezési törvény életének első két hónapjában még védelmet 
élvezett a Parlament környéke. Majd ugyanaz a Jogi, Igazgatási és 
Igazságügyi Bizottság, amely ezt a paragrafust még 1988 végén 
külön beillesztette a törvénybe, most hatályon kívül helyezését 
javasolta (Bödőné Rózsa Edit szegedi energetikus — később az 
SZDSZ-frakció tagja — és tíz képviselőtársa, valamint Varga Miklós 
képviselő kezdeményezésére.) Az érv az volt, hogy a ,népképviseleti 
szervek . működésének  zavartalanságára" vonatkozó rész 
fölöslegessé teszi ezt a túlbiztosítást. 2006-ban megtudhattuk, 
mennyire. 1988 novembere és 1989 márciusa között annyi történt, 
hogy végleg eldőlt: hazánkban többpártrendszer lesz, és ez 
végzetes csapást mért a nem demokratikus Országgyűlés 
legitimitására, valamint arra a fikcióra, hogy a Köz akaratát fejezi ki. 

Ezt a kiszolgáltatottságot azonban a legitim, demokratikusan 
megválasztott parlament is örökölte; és senkinek sem jutott eszébe, 
hogy védeni kellene. Egy ideig illemszabályként betartották, hogy 
ülésezés idején nem tüntetnek a Kossuth téren, mivel ez ellentétes 
volt a szabad mandátum akkor még ismert elvével, a munkájukat 
végző képviselők külső befolyásolásának elvi tilalmával (amit például 
a franciák véresen komolyan vesznek); később már ez sem 
számított. 

A véleményszabadsággal azonosított gyülekezési szabadság 
kultusza miatt az amúgy is kompenzációs kényszerrel küzdő 
rendőrségnek nem maradt más hátra, mint hogy ,a közlekedés 
rendjének aránytalan sérelmével" barkácsoljon. Az ezredforduló után 
gyakorlatilag ez volt az egyetlen tétel, ami ürügyet adhatott az 
ésszerű korlátozásra. Miután ennek jegyében több képtelen 
intézkedésre került sor, ezt az egyetlen használható eszközt is 
kivették a rendőrség kezéből: 2004 óta már azt kell bizonyítania, 
hogy a közlekedés ,más útvonalon nem biztosítható", lásd föntebb. 


Hatodik tévhit: a gyülekezési jog a véleménynyilvánításra vágyó 
állampolgár és a Hatalom (illetve az utóbbit képviselő rendőrség) 
kétszereplős játszmája, holmi civil helyhatóságnak itt semmi 
keresnivalója nincs. 

Ismét meg lehet nézni a törvényeket: Berlinben, Brüsszelben, 
Londonban, Varsóban a civil helyhatóság veszi tudomásul vagy 
éppen engedélyezi a demonstrációt, és nem egy helyütt 
korlátozásokat is bevezethet. Abban a tervezetben, amelyet 1988 
júliusában a Központi Bizottság elfogadott, és amely -— 
változtatásokkal — novemberben a kormány elé került, nyitva maradt 
a kérdés, hogy a rendezvényt a helyi tanács VB-titkáránál vagy az 
illetékes rendőrkapitányságon kell-e bejelenteni. Noha a civil 
megoldás látszott demokratikusabbnak (az is lett volna), a rendőrség 
végül is — a dokumentumokból következtethetően — azért maradt a 
porondon, mert a tanácsi vezetők ködös történelmi ismereteiben a 
gyülekezési jog mint rendőrségi/csendőrségi téma szerepelt, és nem 
akarták, hogy rájuk lőcsöljék a rosszfiú szerepét. A rendőröknek 
szintén nem fűlt hozzá a foguk, de az intézkedés — azaz a törvény 
szellemében főként a rendezvény zavartalanságának védelme — így 
is, úgy is az ő feladatuk volt, a tanács mindenképpen hozzájuk 
fordult , volna. A kormányülésen végül is Horváth István 
belügyminiszter és Iványi Pál fővárosi tanácselnök, PB-tag szava 
döntött a rendőri változat mellett, Grósz Károly látható 
megelégedésére. Önkormányzat és önkormányzati tulajdon akkor 
még nem létezett. Így rögzült egészen máig 1988 második felének 
boldog emlékezetű felállása: magabiztos tüntetők, akiknek csak 
igazuk lehet, szemben a bizonytalan rendőrökkel, akiknek nem lehet 
igazuk. A polgármester, az önkormányzat nincs sehol a képben, 
csakugyan ,semmi keresnivalója nincs ebben a procedúrában" — 
sajnos. 


Amikor . már voltak demokratikusan választott helyi 
önkormányzatok, annak a szemléletnek a rögzítése, hogy egy város 
közterületén zajló politikai rendezvényhez a város polgárainak mint a 
közterületet birtokló, azt használó, a környezetében élő közösségnek 
semmiféle jogi köze nincs, az egyik első lépés volt az 
önkormányzatiság kiüresítésében. 


4. AZ ÖNMAGÁT SZÉTVERŐ GÉPEZET 


A gyülekezési törvény tipikus abból a szempontból, hogy később 
magyarázták bele az elvszerűséget és célszerűséget. Valójában 
senki sem akarta pontosan olyanra formálni, amilyen végül is lett. 

Míg én a könyveket, régi újságokat és a levéltári fondokat bújtam, 
odakint zajlottak az események, az igazságügyi kormányzat 
módosítani szerette volna a gyülekezési törvényt, hogy a köz — akár 
tüntet, akár kívülálló - valamivel jobban védve legyen a 
szélsőségektől, a  provokátoroktól. Mivel azonban a törvény 
módosítása kétharmados többséget követelt volna meg, erre semmi 
remény nem volt, a Fidesz minden kísérletet blokkolt. Azt a 
javaslatot például, hogy a német és francia szabályozáshoz 
hasonlóan tiltsák meg a maszk viselését, hadd lehessen azonosítani 
a bűncselekmények elkövetőit, Balsai István — egykor igazságügy- 
miniszter, akkoriban fideszes témafelelős, ma alkotmánybíró — azzal 
utasította vissza, ne írják már elő neki, hogyan öltözködjön egy 
tüntetésre. 

Ahogy a vizsgálódásban előrehaladtam, egyre inkább ebbe a 
kettősségbe ütköztem. Van egyfelől az egyedien magyar 
kétharmados rendszer, amely a kormány és az akkor még 
egyharmadnál nagyobb ellenzék egyetértését követelte meg 
eredetileg húsz, a végén már félszáz törvény bármilyen ésszerű, 
szükséges és az országnak használó  megváltoztatásához. 
(Ausztriában van még hasonló, de nem ennyire kiterjedt, nem 
ennyire bénító; és a szövetségi felépítés, illetve kétkamarás 
törvényhozás miatt teljesen más, biztonságosabb a fékek és 
ellensúlyok rendszere.) Másfelől pedig van az a politikai polarizáció, 
mely arra ösztönzi az ellenzéket, hogy még az ésszerű 
változtatásokhoz se járuljon hozzá, azaz megakadályozza, hogy a 
kétharmados törvényeket — és egyáltalán, az alkotmányos rendszer 
egészét — az ország javára, sőt a köztársaság talpon maradása 
érdekében igazítsák ki; hogy a 2006-os, 2007-es, 2008-as 
valóságnak ne az 1989-es törvényhez kelljen igazodnia, hanem 
fordítva. 

És miközben egyre világosabbá vált, hogy ez az ellentmondás 
szétveti a demokratikus politikai rendszert, az is egyre nyilvánvalóbb 
volt, hogy a politikai élet résztvevői mennyire nem vesznek róla 


tudomást. Mindenki, aki ott volt 1989-ben, a saját szerepét növeszti 
nagyra, és saját magát reklámozza mint egyetlen igaz embert, 
kivéve azokat, akik ténylegesen a főszereplők voltak, mert azok 
meghaltak, kiszorultak a politikai életből vagy háttérszereplőkké 
váltak, és senki nem hisz nekik úgy, mint a nagy önreklámozóknak. 
Utóbbiak viszont ahelyett, hogy kimondanák: a rendszer rossz, váltig 
hirdetik, hogy a rendszer: jó. Csak hát azok, akiket ők utálnak, 
Orbántól Gyurcsányig, elrontják. Ezért ha a rosszembereket 
kiiktatnák a politikai életből, minden jóra fordulna. 

Ahogy az 1989-es gyülekezési törvény 2006-os 
használhatatlanságát a gyülekezési jog eszményi 
korlátozhatatlanságával  ideologizálták meg, úgy  kanyarítottak 
ideológiát a végletes magyar polarizáció egyik fő előidézőjéhez, 
vagy mondjuk úgy, katalizátorához: az 1989. nyár végi érdekeket és 
esetlegességeket 2010-ig és azon is túl konzerváló választási 
törvényhez. Ragaszkodván — még baloldali és liberális körökben is — 
ahhoz a tévképzethez, hogy ez a választási rendszer jó, még akkor 
is, amikor már látszott, hogy politikailag belehalnak, a liberális párt 
előbb, a parlamenti baloldal utóbb. 

2007 második felében vagyunk. A legfőbb magyar belpolitikai 
téma nem a fentiek bármelyike, hanem a következő: a már súlyos 
beteg, fizikai erejének és szellemi képességeinek végén járó Horn 
Gyula interjút ad egy német hetilapnak (, Wir Ungarn waren in so viel 
die Ersten", Die Welt, 2007. júl. 5.), s ebben azt mondja, hogy azért 
lépett 1956-ban a pufajkások közé -— pontosabban: tartalékos 
tisztként azért is volt köteles elvállalni ezt a szolgálatot —, mert a 
forradalom után ,köztörvényes bűnözők ellen kellett fellépni, ki más 
védte volna meg a bűnözőktől a lakosságot?" A nyilatkozatot itthon — 
az MSZP-n kívül - általános felháborodás fogadta, és Sólyom László 
köztársasági elnök - Gyurcsány  fölterjesztése ellenére — 
megtagadta Horn menetrendszerű kitüntetését. Sólyom ezt a Baló 
Györgynek adott interjúban (A szólás szabadsága, 2007. július 16.) 
így indokolta: ,két olyan esemény volt, ami az egész eddigi az 
rendszerváltás utáni korszaknak a két legsúlyosabb kérdését érinti. 
Az egyik a demokrácia természetét. Mit tehet meg egy politikus a 
demokráciában, meddig mehet el a céljai követésében, milyen 
eszközöket vehet igénybe? Ez az  őszödi beszéd és 


következményei. A másik pedig, ami a Horn Gyula kitüntetésével 
kapcsolatos: Mi az alapja ennek a rendszernek? Forradalom volt 
ötvenhat, vagy ellenforradalom? Min alapszik ez az egész mostani 
rendszer?" 

Olyan rendszernek, ahol szólásszabadság van (Sólyom erre 
nagyon kényes volt mindig), csakugyan az volna az alapja, hogyan 
kell vélekedni egy történelmi eseményről? Volna valamilyen, az 
alapjogokkal és a demokratikus alapintézményekkel egyenlően 
fontos véleménykötelezettség, legalább közszereplők számára, amit 
ha nem tartanak be, a rendszer megrendül? Ezeket a kérdéseket 
nyugodtan föltehette volna bármely felelős magyar demokrata 
politikus, ha a belpolitikai élet akkoriban nem közvetlenül a 
, Gyurcsány vagy nem Gyurcsány?", egy szinttel , nagasabban" 
pedig a ,ki a komcsi, és ki nem az?" kérdéséről szól. Annál is inkább, 
mert Horn az interjúban, politikailag korrekt módon, a ,forradalom" 
szót használta. Azt pedig semmilyen alkotmányos alapelv nem 
tiltotta visszamenőleg, hogy 1956 novemberében, ahogy az 
interjúban mondja, ,a szocializmustól függetlenül" a közbiztonságot 
lássa veszélyben, és nem tiltotta, hogy ehhez a véleményéhez 2007- 
ben is ragaszkodjon. 

Kételyeimet erősítette, hogy a gyülekezési törvény kutatása 
során, melléktermékként, kirajzolódott Pozsgay Imre valódi szerepe. 
A köztudat szerint fordulópont volt az a bejelentése, hogy ötvenhat 
, népfölkelés" volt, ezért őt mint jó, megtért kommunistát szokás 
szembeállítani a javíthatatlan Hornnal, aki ugyanekkor, 1989 
februárjában még csakugyan így beszélt: ,Nem szabad 
megengednünk azt, hogy 1956 kapcsán valamiféle lelkiismereti 
válság keletkezzen mindazoknál, akik akkor fegyvert fogtak, mert 
akik fegyvert fogtak novemberben, azok az ellenforradalommal 
szemben léptek fel." Itt is feltűnt a valóság és a beszéd közti 
távolság. Dokumentumokból, saját maga és mások emlékezéseiből 
is kideríthető, hogy a valóságban Pozsgay akadályozni akarta, majd 
manipulálni, majd — amikor ez nem eléggé sikerült — másodlagossá 
minősíteni a demokrácia szempontjából sokkal fontosabb folyamatot, 
a többpártrendszer kialakulását. Horn viszont — függetlenül attól, 
hogy  ötvenhatról az éppen akkor aktuális  pártálláspontot 
visszhangozta — sokkal többet tett a demokratikus átmenetért és a 


nemzeti függetlenségért nemcsak Pozsgaynál, hanem egynémely, 
magát utólag szorgosan reklámozó ellenzékinél is, egyszerűen 
azért, mert ő volt döntéshelyzetben, és jó döntések meghozatalában 
játszott kulcsszerepet. 

Honnan a harmadik köztársaságnak ez a kényszeres 
hozzákötése  ötvenhathoz, miközben sem a cseheknél (és 
szlovákoknál), sem a lengyeleknél nem valamilyen dicső előzményre 
vezetik vissza mostani demokráciájuk érvényességét? Hogyan lehet 
az antikommunizmus próbaköve egy antisztálinista, de nem 
általában antikommunista forradalomhoz való viszony? Ezen 
gondolkoztam, és akkor még nem állt össze az a kép, hogy mind e 
mögött a két meghatározó történelmi tapasztalat rejlik, a Kádár-kori 
életszínvonal-emelkedés, valamint (bármilyen meglepően hangzik) 
Trianon feldolgozatlansága. A ,nemzeti egység mítosza" ötvenhat 
utóéletében -— erre Litván György mutatott rá több más hamis mítosz 
között —, vagyis pontosan az, amit Sólyom 2006-ban hiányolt, nem 
más, mint az ötvenhat után egy-másfél évtizeddel megerősödő 
trianonizált nacionalizmus egyik fő elemének, a kötelező egységnek 
a rávetítése egy olyan eseménysorra, melyre az első nap után már 
egyáltalán nem volt jellemző az egység. 

A harmadik köztársaság ötvenhattól származtatásának dogmája 
is 1988-89 múlékony és egyáltalán nem fennkölt szándékú taktikai 
mozgásaiból ered. Bővebben később. Most azzal folytatom, aminek 
akkor a végére jártam: a kétharmados rendszer és a választási 
rendszer hasonló keletkezéstörténetével. 

Akkoriban a régió többi országának demokráciája is riasztó 
állapotban volt. A lengyelek éppen csak megszabadultak a 
Kaczyúáski-kormánytól; . Szlovákiában Robert Fico hárompárti 
horrorkoalíciója regnált.  Csehországnak öt év alatt négy 
miniszterelnöke volt, egyik rosszabb, mint a másik, mindennaposak 
voltak a korrupciós botrányok, miközben Klaus elnök ott ásta alá az 
Európai Uniót és dicsőítette Putyint, ahol tudta. Ugyancsak 2007-ben 
Nástase volt román miniszterelnök - 2002-ben Orbán 
megszégyenítője - ellen büntetőeljárást kezdeményezett a 
korrupcióellenes ügyészség, Básescu elnököt viszont csak a 
népszavazás mentette meg a parlamenti  büntetőeljárástól. 
Csakhogy a többi országban más a választási és 


intézményrendszer. Rövid távon lehetővé tette a rossz kormányok 
bukását, hosszabb távon a hibák korrigálását, tehetséges, ügyes, jó 
esetben felelősségteljes, de legalábbis el nem használt politikusok 
feltűnését vagy megerősödését. Magyarországon fordítva alakult. A 
politikai életben érvényesülő és a mindennapi életre is jellemző 
gyűlölet / gondolkodás arány csak romlott. 

Tehát a 2007-es gondolatmenet: 


A RENDSZERVÁLTÁS-MÍTOSZ CSAPDÁJA 

A kérdés az, hogy miközben a régió többi országában a politikai 
osztály — akár morálisan, akár szellemileg — fikarcnyival sem ér 
többet a magyarnál, és hozzánk képest mind lépéshátránnyal 
kezdték az átalakítást, miként lehetséges, hogy gazdaságuk úgy 
növekszik, ahogy mi legjobb éveinkben sem tudtuk elképzelni, míg a 
miénk pang. Amit a statisztikai hivatalok nem tudnak kimutatni, de 
legalább ennyi köze van az ország élhetőségéhez: náluk akármilyen 
rossz a kormány, a civil társadalom, köszöni, jól van. Bízik a 
jövőben, és képes fölénnyel nézni politikusait. Magyarországon a 
közhangulat pocsék és pesszimista. Az emberek egy része úgy 
tekint a politikára, mintha élet-halál múlna rajta, más része pedig 
undorodik tőle. (A viszolygást számszerűen is jelzi a politikusok 
példátlanul alacsony népszerűségi mutatója vagy a politikai hírlapok 
példányszámának rohamos csökkenése -— a babonával ellentétben 
az ilyen mértékű  népszerűtlenség és zsugorodás nem 
világtendencia.) Mindkét változat vészt jósol. 

Ha ugyanolyan vagy rosszabb emberi feltételek mellett máshol a 
politikai-gazdasági rendszer jobban működik, akkor nem a 
személyek tehetségtelensége vagy rosszakarata okozza a válságot, 
hanem az ok magában a rendszerben keresendő. Akkor nem igaz a 
kijelentés, hogy az 1989-ben létrehozott magyar alkotmányos 
rendszerrel az égvilágon semmi baj nincs — vagy semmi baj nem 
volna, ha galádul el nem rontanák mindenféle éretlen, illetéktelen, 
genetikusan gonosz szereplők, komcsik, multik,  populisták, 
rendőrök, nyugdíjasok stb. 

Van egy romantikus antikommunista elbeszélés, amely sok 
mindent meghatároz a politikusi szónoklatoktól az alkotmánybírói 
történetfilozofálásokig. Eszerint 1989 eleje és 1990 tavasza között 
Rendszerváltó Szent György legyőzte a kommunista sárkányt, a Nép 
nevében fellépő Ellenzék a Hatalmat. Éppen ezért minden 
rendszermódosítás - és általánosságban, ezen elbeszélés tagadása 
— a sárkány feltámadását hozza közelebb. Szárazabban: akik nem 
magát a szisztémát, hanem feltételezett elrontóit bírálják, a 
racionális döntés elméletét húzzák rá a harmadik köztársaság 
születésére. Vagyis azt feltételezik, hogy a rendszerváltást egységes 
szubjektum hajtotta végre, ,aki" tisztában volt saját (egységes) 


értékrendjével, és tökéletes tájékozottság birtokában, preferenciáit 
ésszerűen számba véve használta eszközeit a neki legkedvezőbb 
eredmény eléréséhez egy másik, szintén egységes — de történelmi 
vereségre ítélt — alannyal szemben. 

A történet azonban nem ez. Pontosan azt a rendszert, amely 
létrejött, senki sem akarta. Maga az új — egyébként ideiglenesnek 
szánt — politikai berendezkedés nem nyilvános, ellenőrizhető 
közmegegyezéssel, hanem pillanatnyi erőviszonyoktól diktált 
kompromisszumok, szükségmegoldások, olykor rögtönzések és 
baklövések egyvelegeként jött létre. A szereplők között egyformán 
voltak kiváló demokraták, kevésbé kiváló akarnokok és bürokraták, 
alanyi költők és Ügyvédek, bábok, valamint — gyakran egy 
személyben - állambiztonsági emberek. A térség összes többi 
országával ellentétben nálunk az új rendszer kiépítése — fejben, 
papíron — megelőzte a ,rendszerváltást. Sőt, igazából nem is ezt 
szánták új rendszernek — magát az 1989. október 23-án kihirdetett 
alkotmánymódosítást afféle kezelési útmutatónak tekintették, amíg a 
demokratikusan megválasztott parlament el nem fogadja az ,igazi 
alkotmányt, mint arra a preambulum utalt is. (A Horn-korszakban volt 
egy kísérlet a végleges alkotmány megalkotására, ez azonban 
áldozatául esett részben a politikai pepecselésnek, részben annak a 
sólyom által hirdetett és mindinkább elfogadott nézetnek, hogy az 
addigi módosításokkal, az Alkotmánybíróság figyelő tekintetétől 
kísérve, az 1989-es Alkotmány is teljesen alkalmas a ,jogállami 
rendszer" működtetésére, és részben Horn Gyula bizonyítási 
kényszerének, miszerint szabálytisztelő demokrata, nem pedig 
kommunista, aki erőből politizál, noha volt ereje. Így kötötték az új 
alkotmány előkészítésének szabályairól szóló országgyűlési 
határozat elfogadását nem is kétharmadhoz, hanem négyötödhöz. 
Végül is a választási vereség pecsételte meg a tervezett végleges, 
demokratikus alkotmány sorsát.) 

Alaptörvénynek annyira nem volt alkalmas az 1989-es szöveg a 
kapcsolódó jogszabályokkal együtt, hogy az Antall- I ölgyessy- 
paktum nélkül a köztársaság kormányozhatatlan maradt volna, 
hiszen az adótörvények kivetéséhez is kétharmados egyetértésre 
lett volna szükség. Az Alkotmánybíróság az első években elvégzett 
némi finomhangolást, de főleg csak az alapjogok tekintetében, alig — 


és nem is szerencsésen — nyúlva az intézményrendszerhez. Ám ez 
is mutatja, hogy mennyire személyekhez és politikai hangulatokhoz 
kötődik a rendszer egészsége. Ha mások a személyek -— vagy 
megváltoznak -, a rendszer akadozik és megbénulhat. A rég elavult 
kezelési útmutatóhoz ragaszkodni élet-és balesetveszélyes. 

KÉT FÉL 

1989 augusztusának első hetében Pozsgay Imre elnöki 
ambíciójától zengett a nyilvánosság, holott közben fontosabb dolgok 
is történtek. A helyi országgyűlési pótválasztások meglepetést 
hoztak: a közvélemény-kutatásokban második helyezett MDF jelöltjei 
-— begyűjtve az összes ellenzéki szavazatot -— az egyéni 
választókerületekben fölényesen legyőzték az MSZMP emberett. 
Kiderült, hogy az állampárti státusáról nemrég lemondó, tarka 
szervezet hiába a legerősebb, hiába számíthat a voksok harmadára, 
kormányalakításra aligha lesz módja. Sem listán, sem egyéni 
választókerületekben nem tudna testes többséget szerezni, még 
akkorát sem, amennyi elegendő a koalíciókötéshez. Az MDF pedig 
nagyobb lesz annál, semhogy hajlandó lenne másodrangú 
partnerként részesedni a hatalomból. (A pótválasztások idején a 
közvélemény-kutatás szerint országosan 3290 szavazott volna az 
MSZMP-re, 1899 az MDF-re, 3790 az Ellenzéki Kerekasztal többi 
pártjára). Az ellenzék természetesen le akarta győzni az MSZMP-t. 
Ugyanakkor az MDF-en és leghívebb szövetségesein kívül senki 
sem akarta, hogy a fiatal, akkor még uralkodóan harmadikutas párt — 
tényleges népszerűségét és szellemi kapacitását meghazudtolva — 
egyedül abszolút többséget szerezzen. (Nagyon valószínű, hogy 
Antall Józsefet sem vonzotta ez a kilátás.) Másfelől kiszámíthatatlan 
veszélyt rejtett, ha a legerősebb (akkor még nem is poszt-) 
kommunista párt a tényleges súlyánál jóval kisebb arányban van 
jelen a parlamentben, vagy egyáltalán be se jut — erre pedig az 
egyéni választókerületi rendszerben megvolt az esély. 

így alakult ki végül — pillanatnyi helyzettől diktált alkuk és olykor 
kényszerű rögtönzések eredményeként — a páratlanul bonyolult 
magyar választójogi törvény. Úgy formálták a választási rendszert, 
hogy legyen két, nagyjából tartalomfüggetlen tömb (a megalkotás 
pillanatában, 1989. augusztus-szeptemberben: az MSZMP és 
mindenki más), és ha az egyik tömb több pártból áll, azok maguk 


között rendezzék el, kit támogatnak a második fordulóban. Ez 
nyilvánvalóan ahhoz vezet, hogy az illető tömb legnagyobb pártja a 
parlamentben még erősebb lesz, következésképpen több a pénze, a 
hatalma és a kapcsolata, így előbb-utóbb átveszi az uralmat a maga 
oldalán, a többi párt meg elsorvad. A megalkotás után rögtön 
belezavartak a képbe a kelet-európai forradalmak és az MSZP 
egyszeri . összezsugorodása, aminek következtében 1990-ben 
másféle két nagy blokk alakult ki, mint amit elképzeltek, és 1994-ben 
még nem állt helyre a bekódolt kétpólusú szerkezet, így három párt, 
illetve választási koalíció közül lehetett választani. 

Azután minden ment a maga útján, de facto kétpártrendszer lett, 
ahol a szembenállás határozta meg a tartalmat. Lett egy 
ideológiailag promiszkuus Fidesz meg egy baloldaliságba és 
modernizációs nyugatosságba kényszerült másik oldal, ahol mindig 
voltak, akik tudták, hogy a kettő együtt hosszú távon nem megy, a 
jóléti államnak feltétele a felzárkózás, és nem fordítva, de őket 
mindig kinyírták vagy kinyíródtak, Mint minden háborúban, az egyik 
oldal legyőzte a másikat, majd a maga javára rendezte a háború 
utáni állapotot, úgy torzította tovább a választási rendszert, hogy a 
másik oldal ne tudjon megerősödni. 

Egy példa a szentírássá rögzült esetlegességre: az a józan 
szokással ellenkező szabály, hogy a második fordulóban nem két, 
hanem három jelölt indulhat, eredetileg nem volt több alkutételnél, az 
MSZMP esélyeit kissé javító engedménynél. Másik példa: mint azt a 
rendszerváltás szakirodalma bőven dokumentálja, a reálisnak tartott 
200-250 fős parlamenti létszám a választási rendszer bonyolódása 
folytán kúszott egyre följebb az alakulgató tervekben. Az abszurd 
386-os csúcsra viszont már a megegyezés után jutott, amikor a 
létező Országgyűlés a kompromisszumot megfúrva egyéni rendszert 
akart bevezetni, a nemzeti és etnikai kisebbségek képviselőivel 
kiegészítve. Tölgyessyék pontosan látták, hogy a pártonkívüliek 
parlamentbe emelése a közönséges szavazatvásárlásnak, az 
intézményes korrupciónak ágyazna meg, s az utolsó létszámnövelés 
mentőakció volt ennek a megakadályozására. Az óriási létszám 
aztán a következő huszonnégy évben pusztító hatással volt a 
parlamenti munka minőségére és a politika általános erkölcsi 
színvonalára. 


Az így létrejött rendszernek kétségtelen érdeme, hogy egyformán 
garantálta az arányosságot és — a paktummal kijavítva, egyelőre — a 
kormányozhatóságot, de hosszú távon súlyos következményei 
voltak. Ahogy Leszek Balcerowicz fogalmazott, aki a politikai 
versenyt korlátozza, az a demokráciát korlátozza. Magyarországon 
az alapító atyák — ha szándékuk szerint csak átmeneti időre is, 
éppen a demokrácia megszilárdítása érdekében — többféle módon 
korlátozták a politikai versenyt. Miután az átmeneti időszak elmúlt, a 
választási rendszer viszont maradt, a korlátozásnak meglett a 
szükségszerű eredménye. 

1. Az 1990-ben bejutott pártok között megindult a természetes 
kiválogatódás. A gyengék és kevésbé rátermettek kihullottak, a 
közepesek (a ,nagy" rendszerváltó pártok) meggyengültek, félreeső 
niche-ekbe szorultak, és kialakult két óriáspárt. Utóbbiak pontosan 
azok, amelyeknek létrejötte bele volt kódolva az 1989. augusztusi 
erőviszonyokat tükröző rendszerbe: egy posztkommunista és egy 
antikommunista tömb. 

2. Az ,evolúció" konkrétan úgy zajlott, hogy az MSZP visszanőtt 
az MSZMP 1989. nyári, 30-35 százalék körüli méretére. Ezt sem a 
kormány teljesítménye, sem a forradalmat utólag helyettesítő, 
azonban/épp ezért a parlamenti demokrácia szempontjából kétes 
,karantén" nem akadályozhatta meg. (Megjegyzendő, hogy a 
szavazatok nem egészen egyharmadával az MSZP 1994-ben 
abszolút többséget szerzett — ugyanennyi például 2006-ban 
megsemmisítő vereséget hozott volna.) Az abszolút többség 
birtokában Horn Gyula úgy bánt az SZDSZ-szel, mint szívességből 
befogadott különc rokonnal, vagy inkább saját pártjának lázongó 
frakciójával, és a liberális párt elveszítette magabiztosságát, 
valamennyire önazonosságát is a ,se vele, se nélküle" megalázó 
szerepében. Orbán Viktor pedig levonta a tanulságot, és megkezdte 
hosszú menetelését a jobboldal egységesítése felé (amit 2006-ban 
egy pillanatra megbánt). Miután a két tömb felállt egymással 
szemben, a tendenciát — túl a félelmen és a törzsi gyűlöleten — 
erősítette az a tény, hogy a kisebb pártok nem tudtak méretes 
klienshálózatot, gazdasági kapcsolatrendszert kiépíteni. Jócskán 
lemorzsolódott komoly értelmiségi támogatóik köre is, ezért sok 
reményük nem volt arra, hogy minőségi többletet kínáljanak, kiutat 


az általános elbutulásból. Visszacsatolással fokozta a méretek 
polarizálódását a hasznos szavazat elve. Mint a polgármester- 
választások eredménye bizonyítja, az SZDSZ például 2002-ben és 
2006-ban is jóval több voksot kapott volna, ha a vele 
rokonszenvezők nem az Ellenséget akarják elsőrendűen megállítani. 
De hiába, ez a parlamenti mandátumok számát nem növelte, és a 
kispárti lúzerszerepből nem volt kitörés. 

3. A szintén alku során megállapított, majd taktikai 
meggondolásból fölemelt bejutási küszöb, az ajánlási rendszer és a 
pártfinanszírozás módja (ezt fölösleges ragozni) együttesen szinte 
lehetetlenné teszi bármilyen új párt legális úton való megerősödését. 
Vagy legalábbis óriási szürke befektetést követel. 

4. Az ország lélekszámához képest példátlanul népes 
parlamentben tehát két monolit óriásfrakció állt szemben egymással, 
és ilyen mértékű túlsúlyra Európában szintén nem volt akkoriban 
példa. (A 2006-os választás eredményeként 90 százalék fölött volt a 
mandátumaik összesített hányada. Ha a KDNP-t ténylegesen 
szuverén frakciónak tekintjük, akkor viszont az arányosság elve 
sérül súlyosan.) A képviselőcsoportokon belül komoly szellemi 
tevékenység ilyen körülmények között aligha lehetséges. A brit 
Alsóházban évente körülbelül háromszázszor szavaznak, és van, aki 
még ezt is sokallja, mert ,ennyi téma nem követhető". A magyar 
Országgyűlésben két-három sűrűbb ülésnapon lehet ennyi 
szavazás. A képviselők a szó szoros értelmében vezényszóra 
nyomják a gombot, aki veszi a fáradságot, hogy nézze a parlamenti 
közvetítéseket, jól ismeri az ,igen-, nem" kiáltást. Egy betanított 
fröccsöntő munkás több felelősséggel és szakértelemmel kénytelen 
dolgozni. Sejthető, hogy ez milyen minőségű törvényhozást jelent. 

5. Minthogy a parlamentből kikerülő képviselőkről és az 
utánpótlásról . is — gondoskodni kell, a  képviselőcsoportok 
egészségtelen méretéből egyenesen következik a teljes politikai 
osztály elefantiázisa. Az engedékeny 6 összeférhetetlenségi 
szabályozásból, a kis egyéni választókerületek sokaságából — meg 
abból a képzetből, hogy a listának különféle érdekcsoportokat kell 
, megjelenítenie" -, pedig az a szemlélet, amely a parlamentet a 
kisebb-nagyobb helyi, szakmai és egyéb lobbik klubjának tekinti, 


ahol el lehet intézni dolgokat ,a választóknak". A törvényhozás 
feloldódik a részérdekekben, és nem szolgálja az összérdeket. 

6. A hipertrófiás képviselőcsoportokkal, és egyáltalán, pártokkal 
való bánásmódnak két útja van. Vagy  központosítani és 
vakfegyelmet tartani, vagy egyensúlyozgatni és lemondani az 
ellenőrzésről. Az egyik módszer a tekintélyelvű irányítás és Tokaj, a 
másik az anarchia és Kiskunhalas (Zuschlag János városa) felé 
gravitál. 

Összefoglalva: míg más országokban csoportérdekek és 
ideológiák szerint tagolódik a pártrendszer, s a politikusoktól 
megköveteli az alkuképességet és kreativitást, nálunk 2010-ig két 
civil hadsereg állt szemben egymással. Az egyik fegyelmezett volt, a 
másik fegyelmezetlen, de egyformán nem illettek egészséges 
parlamenti demokráciába. 


KÉTHARMAD 

Amíg a Fidesz nem szerezte meg a kétharmadot, sokan úgy 
gondolták, a kétharmados törvények sokasága — és általában a 
rendszerbe beépített kényszerkonszenzus - minden érdemi 
kormányzati stratégiát lehetetlenné tesz, hiszen a fentebb leírt 
parlamenti helyzet kizárja a kétharmados egyetértést. A rendszer 
ettől béna, a kormány ettől nem tud kormányozni. Mások úgy 
tartották, a kétharmados törvényeknek a hideg polgárháború 
közepette civilizáló hatásuk van, ez az utolsó biztosíték a 
diktatórikus változtatásokkal szemben — a mindenkori kormány nem 
babrálhat tetszése szerint az alapjogokkal és alapintézményekkel. 
Mindkettővel hajlamos vagyok egyetérteni — de kell némi pontosítás. 

Amíg nem volt végleges alkotmány, és az alapjogokról, - 
intézményekről meglehetősen aprólékos törvények szóltak, a tetszés 
szerinti  babrálás tilalma kiterjedt a változó körülményektől 
megkövetelt, racionális változtatásokra is. 2007 tavaszán a Fidesz — 
a rendőri atrocitásokra hivatkozva — gúnyos lepöccintéssel intézte el 
a gyülekezési törvény, úgymona, , szigorítására" tett javaslatokat — 
azaz például az Országház védettségének visszaállítását. Így 
azonban -— egyelőre — elsikkadt az a javaslat is, amely lehetővé tette 
volna a jobboldalnak oly kedves spontán tüntetést. Vagy: mivel a 
helyi önkormányzatokról szóló törvény kétharmados, az alapfokú 


oktatás igazi megreformálásának igen szerények voltak az esélyei 
egy eldugott paragrafus miatt. 

A hatás valóban bénító, s ezt még tetézte, hogy a konszenzussal 
hozott (vagy utólag konszenzuálisnak minősülő) törvények nem 
szolgálták a kívánt célt. Az 1986-ból megörökölt sajtótörvény például 
— amelyhez elvben a sajtószabadságra való tekintettel nem lehetett 
egyszerű többséggel nyúlni — valójában sajtórendészeti törvény volt; 
már a régi, 1996-os médiatörvény is igen nagy részt a cenzúráról 
szólt; a rendőrségi törvény nem akadályozta meg, hogy a rendőrség 
a mindenkori kormány paramilitáris rendfenntartó szerve legyen; és 
így tovább. Akkor miért is kellett ragaszkodni hozzá? (A 2010-es, 
botrányos médiatörvényt, amely kiterjesztette a cenzúra lehetőségét 
— még az írott sajtóra is —, részben éppen arra hivatkozva erőltették 
át, hogy az 1986-os sajtótörvény ,kommunista". A megelőző húsz 
évben a Fidesznek ez ellen semmilyen kifogása nem volt.) 

Másfelől a kétharmados elv nem turáni átok. Az 1989-es átmenet 
egyik rejtélye (a törvénnyé rögzülő esetlegesség iskolapéldája), hogy 
az alkotmánymódosítás tervezetébe hogyan került be az utaló 
szabály, amely az alapkötelezettségekről szóló törvényeket — így az 
adótörvényt is — kétharmadosnak minősítette. Tölgyessy Péter 
megfogalmazása szerint ez súlyos kodifikációs hiba volt, ám ezzel 
együtt kiáltották ki a köztársaságot, és hónapokig senkinek sem tűnt 
föl. A paktum aztán a szabályozásnak ezt a közbülső rétegét 
nagyjából az elviselhető, ausztriai szintre redukálta. Így már 
kormányozni lehetett az országot. Ám még ez is világritkaság, és 
hozzá kell tenni, hogy Ausztria II. világháború utáni történetét az 
alapszerződéshez vezető egyetértés, a nagykoalíciók, a Proporz 
formájában végigkísérte az a centrista közmegegyezés, aminek 
Magyarországon nyoma sincs. 

Az Alkotmánybíróság azonban — bárhogy szól a népmese —- a 
kezdeti időkben, az Antall-kormány alatt korántsem övezte misztikus 
tisztelettel a kétharmados elvet. Nemegyszer idézik például a 
4/1993-as határozatnak ezt a kitételét: ,a parlamentarizmus 
lényegével ellenkezne (...) az olyan értelmezés, amely kizárná az 
egyszerű többséget abból, hogy az illető alapjogokra vonatkozóan — 
a kétharmados törvényre tartozó koncepcionális kérdéseken kívül — 
politikai elképzeléseinek megfelelően rendelkezzék: végrehajtásukat 


szabályozza, további garanciákat építsen ki, saját koncepciója 
szerint igazítsa érvényesülésüket az adott körülményekhez". Úgy 
rémlik, a későbbi Alkotmánybíróság többsége nem így gondolkodott, 
van rá elég példa, hogy tetszés szerint bármit besoroltak a 
, koncepcionális kérdésekbe", az alapjogok , lényegi tartalmába". 

A kétharmados törvények sokaságánál csak egyvalami 
zsibbasztóbb: a konszenzuális elv tabuként való tisztelete, és ennek 
a tiszteletnek a gondolattalan számonkérése. A 2000-es évek 
Alkotmánybírósága egyébként élő példa volt rá, hogy az új 
Magyarországon milyen politikai minőséget hozhatott létre az 
óriáspártok ritka konszenzusa. (Mely konszenzus hiánya miatt 
éppúgy meghiúsultak a Horn-és a  Gyurcsány-kormány . alatti 
alkotmányozási kezdeményezések, mint 1999-ben Dávid Ibolyának 
az a terve, hogy az akkori harmincról tízre csökkentse a 
kétharmados törvények számát.) 


JAVÍTÁS HELYETT CSERE 

A parlamenti reformra és az alkotmányozásra tett minden kísérlet 
kifulladt, ha nem számítjuk a Gyurcsány-korszak 
Alkotmánybíróságának azt a törekvését, hogy a népszavazás általi 
kormányzást szentesítse. 

A kormányoldalra ugyanúgy butító és züllesztő hatással volt az 
Orbán visszatérésétől való reszketeg félelem, mint a populista 
ellenzékre az egyre szilajabb, gyűlölködő, frusztrált düh, amiért 
hosszú éveken át képtelen visszaszerezni a hatalmat — ,most 
azonnal". A kormányoldal úgy érezte — okkal -, hogy noha 
együttműködésre kényszerítené a rendszer, a másik oldalról 
semmilyen együttműködésre nem számíthat, és még az 
Alkotmánybíróság is megköti a kezét, a köztársasági elnök csöndes 
egyetértésével. Az ellenzéknek nem volt valódi, konstruktív 
programja. 

(A következő két bekezdést szóról szóra vettem át a 2007-es cikk 
végéről.] 

A félelem és a frusztráció különben egyformán indokolt. Készen 
állnak a lengyel típusú vendetta -— kirakat-letartóztatások, a 
sajtószabadság rombolása, sötét ideológiai kampányok stb. — 
feltételei. Csakhogy Lengyelországgal ellentétben a régi sérelmeit 
megtorló új garnitúrát a mostani jelek szerint nem fékezné sem a 


bírósági rendszer, sem az Alkotmánybíróság, sem tekintélyes sajtó, 
amelynek érdemes védelmeznie hadállásait, merthogy vannak. És 
főleg nem lenne olyan parlamenti mechanika, mely idejében 
kikényszerítené a kormány lemondását. Az ellenzéki dühöt — akárki 
van ellenzékben -— az táplálja, hogy Magyarországon a kormány 
bukhatatlan. (Optikai csalódás, hogy 2004-ben a Medgyessy- 
kormány megbukott. Az első Gyurcsány-kormány csupán elődje 
tevékenységét folytatta más eszközökkel. Ahogy a miniszterelnök 
precízen megfogalmazta, csak annyi többletet adott, hogy — részben 
ennek a politikának köszönhetően —-— ,a sz...ból visszahozta a 
kormányzást", azaz a választási esélyeket.) 

A rendszert nem lehet megjavítani, mert saját írott és íratlan 
szabályai nem teszik lehetővé a megjavítását. Magától robban le, 
mint egy gyártási hibás gép. A rendszerváltás-dogmatizmus, a 
, vissza 89-hez" jelszava nem segít rajta, ugyanis csak addig volt 
eszményien hibátlan, amíg a valóságban el nem kezdett működni. 
Bízom a jobbik változatban: a két ellenséges és állóháborúban 
megfáradt párt dinamikus egyensúlya mielőbb megszűnik, talán a 
következő választási kampányig sem marad meg. De akár kvázi- 
egypárti hatalom lesz a folytatás, akár a mai nagy pártok szétesése, 
akár — hatalmas befektetés árán — színre lép egy harmadik erő, 
abból már egy másik fajta köztársaság születik. 


Ezt írtam 2007 végén. Azóta valóban másfajta lett a köztársaság 
(annyira, hogy el is tűnt az ország hivatalos nevéből), kvázi- 
egypártrendszer jött létre, az egyik nagy párt széthullott, és hatalmas 
befektetés árán színre lépett egy harmadik erő (bár nem olyan, 
amilyet reméltem; nem a kisbetűs jobbik változat). 

Az ajánlási — 2010-ig kopogtatócédulás —rendszer említésekor 
kihagytam, hogy a kellően lelkes és kellően kételymentes, országos 
aktivistahálózat kiépítésének kényszere, a kötelező és tömeges 
aláírás-kunyerálás milyen hatással van a pártok általános szellemi 
színvonalára, felelősségtudatára és populizmusának fokára. Abba 
viszont, azt hiszem, beletrafáltam, hogy egy új párt tiszta 
eszközökkel aligha erősödhet meg -— akkor még előtte voltunk a 
Jobbik látványos megerősödésének is, meg a sokkal később 
kiderülő Kágébéla-ügynek is. 


A gyülekezési törvényt hamarosan módosították az Emberi Jogok 
Európai Bíróságának döntése nyomán, ma már lehetséges az 
azonnali reagálású (nem 72 órával korábban bejelentett), valamint a 
spontán (egyáltalán nem bejelentett) tüntetés. A második Orbán- 
kormány idején módosították az önkormányzati törvényt is, az 
iskolákat államosították. 

A cikk megjelenése után három és fél hónappal, 2008 
márciusában majdnem a teljes magyar politikai elit egyetértésével 
megtartották a háromigenes népszavazást. A következő tizennégy 
hónapban Gyurcsány minden politikai ésszerűséget meghazudtoló 
módon kormányzott, egyszerűen csak eltolva az időben a harmadik 
köztársaság hivatalos exitusát és véglegessé téve az MSZP 
összezsugorodását, minden nemzeti érdek szolgálata nélkül. Ez is 
mutatja, hogy már csak a jövő kiszámíthatatlansága miatt sem árt 
következetesnek lenni. Végül is, 2009 tavaszán, külpolitikai matt 
kellett a lemondásához (Obama egy mondatban említette a 
válságországok között Magyarországot Ukrajnával). Pedig ha a 
népszavazás után, amikor bebizonyosodott, hogy lehetetlen tovább 
kormányoznia, Gyurcsány lemond, és kiírják az előrehozott 
választásokat, a gazdasági válsággal már egy Orbán-kormánynak 
kell szembenéznie, miközben még nem erősödött meg a Jobbik, 
nem nyírták ki az MDF-et, és nem nyírta ki magát az SZDSZ. Nem 
lehet kizárni, hogy így is megvalósult volna a NER, de talán kisebb 
fennmaradási eséllyel és több ellenállási támaszponttal. Előrehozott 
választás helyett így két év vergődés következett, a liberális 
képviseleti demokrácia újjáéledésének esélyei hosszú időre 
megsemmisültek. , A többi ország parlamenti pártjainak 
politikusállománya ma már határozottan jobb minőségű a magyarnál. 


5. VISSZA AZ ALAPOKHOZ 


Amint nyilvánosságra kerültek a 2014-es országgyűlési választás 
eredményei, a kormánnyal nem rokonszenvező körökben elemi 
felháborodás fogadta azt a tényt, hogy a Fidesz a listás szavazatok 
45 százalékával megszerezte a parlamenti mandátumok 
kétharmadát, aminek Magyarországon mágikus fontossága van. 
Igaz, hogy a baloldal nagyon elvesztette a választást, de akkor is, ez 
a mandátumfölény igazságtalan, aránytalan, nem legitim — mondták 
sokan. A princetoni Kim Lane Scheppele professzor például, a 
magyar közjogi viszonyok alighanem legjobb külföldi ismerője a New 
York Timesban, Paul Krugman blogján , Törvényes, de nem 
tisztességes" címmel írt erről tanulmánynak beillő vendégposztot. 

Több kérdés adódik: 

1. Ha a szavazás lebonyolításában és a szavazatok 
számlálásában nem történt csalás, hanem a választás a 2014. április 
6. előtt ismert szabályok miatt nem volt tisztességes (EBESZ, 
sScheppele), illetve sem szabad, sem tisztességes (Eötvös Károly 
Intézet), akkor ugyanezek a jogi szakértők a) miért nem bírálták 
például a Velencei Bizottság álláspontját, mely szerint a szabályok 
alapjában véve alkalmasak a szabad és tisztességes választások 
lefolytatására (sejthetjük, hogy a Velencei Bizottság magyar tagja, 
Paczolay Péter alkotmánybírósági elnök ezen állítás ellen legalábbis 
nem tiltakozott), b) miért nem jelezték a demokrácia hívei számára a 
választások előtt a bojkottnak legalább a lehetőségét? 

2. Ugyanígy a legitimitás hiányáról vagy tisztességtelenségről 
beszélnének-e kritikusok, ha a Fidesz-KDNP ugyanezen szabályok 
alapján nem a mandátumok 66, hanem mondjuk csak 60 százalékát 
szerzi meg? 

3. Mi az aránytalanság mércéje? Van-e a listás szavazatoknak 
olyan százalékos alsó határa, melyen felül jogos és méltányos a 
kétharmad? Miért volt jogos és méltányos a választási rendszer 
előző változatában (lásd a 4. fejezetet), 2010-ben a leadott listás 
szavazatok 53 és az összes választópolgár szavazatának 34 
százalékával, és miért nem az 2014-ben 45, illetve 28 százalékkal? 
Vagy miért nem volt aránytalan és illegitim a választás 1994-ben, 
amikor a Magyar Szocialista Párt a szavazatok 31,6 százalékával 
kényelmes abszolút többséget szerzett: a mandátumok 54 


százalékát? Későbbi — meglepő — koalíciós partnerével, az SZDSZ- 
szel együtt pedig a listás szavazatok 499 százaléka a mandátumok 
12 százalékához volt elegendő. Ez miért nem volt antidemokratikus? 

Az 1990-es, első demokratikus választás minden csalárd, 
egypárti törvényhozás nélkül is majdnem pontosan olyan aránytalan 
eredményt hozott, mint a 2014-es: a két legnagyobb párt, az MDF és 
az SZDSZ a listás szavazatok 45 százalékát kapta meg, és 
kettejüknek együtt egy mandátum híján kétharmaduk volt a 
parlamentben. Persze, két pártnak összesen — de sehol, semmilyen 
magyar törvényben vagy nemzetközi egyezményben nincs előírva, 
hogy a két szemben álló legnagyobb pártnak körülbelül egyforma 
erősnek kell lennie. A magyar politikai kultúrába sincs belekódolva. 
Épp ellenkezőleg. Az sincs előírva, hogy a két legnagyobb pártnak 
olyan rosszban kell lennie, hogy esze ágában sincs 
kompromisszumot kötni egymással az elsöprő többség érdekében. 
(Lásd ellenpéldaként az 1994-es koalíciót. ) 

Amint a gyűlölködő egyensúly megszűnt, azonnal kialakult a 
kétharmad, és amikor nagyon felborult az egyensúly, akkor egyetlen 
pártnak lett kétharmada — az 1989-ben megalkotott rendszeren 
belül. A 2014-es (csalárd) kétharmad egyenesen következett a 
2010-es (senki által csalárdnak nem tartott) kétharmados 
győzelemből. Arról pedig pontosan lehetett tudni, és 2008-tól már 
súlyos önbecsapás kellett hozzá, hogy valaki ne tudja: be fog 
következni az 1989-es magyar szisztémában. Nem csupán egyes 
szereplők hibái vagy rosszindulata miatt, hanem mert a rendszer 
nemcsak kívánatossá, de lehetővé is teszi a kétharmados 
túlhatalmat. 

Nagyon sokan úgy gondolták 2010 táján, hogy a 2010 előtti 
intézményrendszerhez való visszatéréssel meg lehetne akadályozni 
Orbán gyors visszatérését vagy egy másik Orbán megjelenését. 
Holott a politikai szenteket kivéve mindenki visszaél a 
szupertöbbséggel, ha megteheti, sőt érdeke, hogy megtegye, ha 
tálcán kínálják neki a zsarnokság lehetőségeit. És a 2010-ig 
érvényes magyarországi rendszerben ez történt. 

Robert Fico például semmivel sem lenne jobb demokrata 
Orbánnál, ha megtehetné. Rossz belegondolni, hogyan politizált 
volna, ha előtte a kísértés, hogy 52,74 százalékkal alkotmányozó 


többséghez juthat, és nemcsak az alkotmányt faraghatja át a maga 
kedvére, hanem félszáz törvényt is tetszése szerint megváltoztathat, 
köztük a választási eljárásról szólót, amivel a saját hatalmát 
beláthatatlan időre garantálhatja. És hogyan kormányzott volna, ha 
megszerzi ezt a kétharmadot (illetve a szlovákiai szabály szerint 
háromötödöt). De nem volt ilyen kísértés, mert a szlovák 
intézményrendszer nem ilyen, és Fico mára láthatóan túljutott 
hatalma csúcsán. Közvetlen elnökválasztáson veszített pártonkívüli 
ellenfelével, egy jótékonyságáról híres, kulturált pénzemberrel 
szemben, és 2014 végére a közvélemény-kutatások már azt 
jelezték, hogy ha az ellenzéki (jobbközép) pártok a tisztán listás 
választáson összefognak ellene, legyőzhetik. 

Szinte érthetetlen a magyar — és külföldi — demokraták zömének 
ez a  delejezett ragaszkodása az 1989-ben létrehozott 
intézményrendszerhez, az a feltevésük, hogy 2010-ben is bevált 
volna, ha Gyurcsány jobban kormányoz, és Orbán nem annyira 
erőszakos. Hogy ha adva vannak a zsarnokság és az önérdekből, az 
ország kárára folytatott rossz kormányzás feltételei, akkor nem a 
feltételeket kell megszüntetni, nem a politikai intézményrendszert 
gyökeresen megváltoztatni, hanem bízni abban, hogy nem jön többé 
olyan politikus, aki ezeket a lehetőségeket kihasználja. 


Magának az Alaptörvénynek a mielőbbi kihirdetéséhez azzal a fő 
indokkal ragaszkodott a Fidesz, hogy az addigi Alkotmány azonos 
volt az 1949-es kommunista alkotmánnyal — ez nem igaz; valamint, 
hogy csak ideiglenes volt a demokrácia első huszonegy évén át — ez 
viszont igaz, a preambulumában is leszögezik. Csakhogy azt a 
veszélyes sajátosságát, amelyben az ideiglenesség a legjobban 
kifejeződött, a félszáz kétharmados törvény rendszerét, Orbánék 
nemhogy megszüntették volna, de súlyosbítva - gazdasági 
törvényekre is kiterjesztve — átvették. 

Az ideiglenesség korszakában tökéletesen feledésbe merült a 
kétharmados rendszer értelme. Elterjedt az a tévképzet, hogy a 
kétharmados követelmény célja az, hogy fontos törvényeket ne 
lehessen ,ráncigálni". Valójában a törvényeket ott se szeretik 
ráncigálni, ahol nincs ilyen kétharmados akadály, abból az egyszerű 
okból, hogy működő demokráciában, parlamenti váltógazdaságban a 


kormánypártok alapjogokról és alapintézményekről nem hoznak 
törvényeket az ellenzék kárára, sem a szabadság maradandó 
csorbítására, mert tudják, hogy maguk is kerülhetnek ellenzékbe, és 
akkor ezeket a törvényeket ellenük alkalmazzák. Hacsak valaki nem 
akarja végleg megszüntetni a váltógazdálkodást, de az ilyen hajlamú 
kormány a II. világháború óta, demokráciákban eléggé ritka. 

A mostani ellenzék gyengeségének egyik fő oka — a terméketlen 
és meghasonlott baloldaliságon kívül — szerintem egy optikai 
csalódás. Az a tévképzet, hogy a törvényhozásra és a 
,pártsemleges" tisztségviselők, illetve testületek jel-ölésére is 
kiterjedő kétharmados elv nem csupán megfér a fékek és 
ellensúlyok rendszerével, hanem annak valamiképpen garanciája, 
sőt feltétele. Mi sem áll távolabb a valóságtól. Abban a pillanatban, 
amikor az egyik pártnak — papíron pártszövetségnek —-— sikerült 
megszereznie a parlamenti mandátumok hatvannyolc százalékát, a 
kétharmadon alapuló fékekről és ellensúlyokról kiderült, hogy nem 
működnek. A demokratikus világban ugyanis a fékeket és 
ellensúlyokat valamilyen módon a demokratikus választásokhoz 
kötik; a 2010 előtti Magyarországon éppen fordítva, függetlenítették 
őket a demokratikus választásoktól. 

Az ellensúly legtöbbet emlegetett példája, mondjuk, az Egyesült 
Államok Legfelsőbb Bírósága: ennek tagjait a közvetlenül választott 
elnök jelöli, a szintén választott Szenátus tanácsadói és vétójoga 
mellett. Így, mivel az elnöki poszton és a Szenátusban is elég 
szabályos, ráadásul eltérő ritmusú váltógazdaság van, hosszú távon 
egyensúly áll fenn a vállaltan konzervatív és liberális bírák között. 
Magyarországon 2010 előtt az alkotmánybírákat a pártok jelölték 
felváltva egy semmiféle jogszabályban le nem írt, informális alku 
alapján, a pártok állapodtak meg személyükről a választott 
parlamenttől független, informális tanácskozásokon, s ha már kész 
volt a megállapodás, a parlament kétharmaddal, tehát a választások 
eredményétől függetlenül szavazta meg személyüket. A rendszer 
kijátszása, az egyensúly felborulása hosszú távon garantálva volt, 
2004-re egyébként be is következett, amikor a szocialisták 
elengedték az Európai Unió luxemburgi bíróságára Czúcz Ottót. 
Ettől kezdve lényeges, politikai kihatású kérdésekben az 
Alkotmánybíróság csakis objektíve a Fidesznek kedvező ítéleteket 


hozott a kettős állampolgárságról szóló népszavazástól a vizitdíj- 
népszavazásig — sohasem egyhangúlag. 

És így tovább, minden szinten és minden feladatkörben a 
médiafelügyelettől a 2010 előtt burjánzásnak indult ombudsmani 
rendszerig. Ekképp alakult ki 2002 és 2010 (de főleg 2008) között az 
a helyzet, hogy Magyarországon az egyetlen tényleges, hatékony 
ellensúly nem volt más, mint a pártsemleges tényezők mögött álló 
parlamenti ellenzék. Ez pedig nem egyéb, mint a képviseleti 
demokrácia meghazudtolása és veszte. A ,jogállamiságon" olyan 
köztes, nem választott intézményrendszert értettek, mely a választott 
parlamenti többséget és az általa választott kormányt fegyelmezi, sőt 
bénítja jogászi érvekkel, de objektíve az ellenzék érdekeinek 
megfelelően. Az ellenzék fennen hirdette, hogy ez a világ rendje. 
Sajnálatos, hogy a kormánnyal szemben szkeptikus liberálisok, sőt — 
a néha berzenkedő, de gyorsan letorkolt Gyurcsány kivételével — a 
szocialisták is ezt tartották rendjén valónak, mert így ,a kormány 
nem tehet meg mindent, amit akar". 

Nem tűnt föl szinte senkinek, hogy képviseleti demokráciában a 
hatalommegosztás nem a kormányzás totális 
minőségmenedzsmentjét jelenti, nem annak jogtudományi mércék 
szerinti megállapítását, hogy ,helyesen cselekszik-e a kormány , 
hanem garanciát a legsúlyosabb hatalmi kihágások ellen. A 
kormányok eleve nem akarnak ,bármit" megtenni, de nem azért, 
mert két választás között független pozíciókba helyezett ellenzéki 
jogtudorok megakadályozzák őket a kedvük szerinti cselekvésben, 
hanem mert nem akarják elveszíteni a következő választásokat. 
Esetleges hatalmi túlkapásaikat pedig nem valamilyen pártharcoktól 
független ellenőrző szervezet akadályozza meg, amely az absztrakt 
törvényt képviseli, hanem, mint Montesguieu mondja, ,ahhoz hogy 
valaki ne élhessen vissza a hatalommal, a dolgok olyan rendje kell, 
ahol a hatalmat hatalom állítja meg". S ehhez Hannah Arendt 
hozzáfűzi: a hatalom csak így maradhat csorbítatlan. Azaz 
kormányzóképes. 

Amikor a harmadik köztársaság intézményrendszere kialakult, 
nem annyira politikusok, mint inkább jogászok dolgoztak rajta. 
Elsősorban a Német Szövetségi Köztársaságot vették mintának, 
ahol a hatvanas évek óta két ,jól viselkedő", középre húzó tömb 


váltogatta egymást, és a jogállam koncepciójának, valamint a jogos 
diktatúraiszonynak a jegyében az erős, pártpolitikától független 
alkotmánybíróság ügyelt a demokratikus szabályok betartására. Így 
az 1989-es rendszer  haldoklásának idején, 2006 után 
Magyarországon az a képzet alakult ki, hogy azért van még 
demokrácia, mert a rossz kormány ténykedését folytonosan 
kiigazítja — jó irányban — az Alkotmánybírósággal együttműködő, 
aktivista köztársasági elnök. Valójában két olyan hatalmi tényező 
csorbította a legitim végrehajtó hatalmat, prózaibban: szólt bele a 
kormányzásba, melyet ilyen hatalommal semmiféle demokratikus 
választás nem ruházott fel. 

Természetes, hogy az orbánista Fidesz ezt a helyzetet 2010-ig 
ellenzékből kihasználta, kormányra kerülése esetére viszont 
szabadulni akart ettől a nyűgtől, és ennek csak egy módja volt: ha 
egymaga szerez kétharmadot. Annak pedig, hogy kétharmadot 
szerezzen, maga a kétharmados rendszer — azaz a képviseleti 
demokrácia eredendő leértékelése — volt a feltétele. És nem 
mellesleg a torzító hatású választási szabályozás, amelynek 
eredetileg a kis, kalandor pártok kiszűrése és a viszonylagos 
egyensúlyban lévő két tömb létrehozása volt a célja. Miután ez 
megvalósult, a jobboldal" számára egyetlen fő cél maradt: végleg 
legyőzni a balt, hogy ne csak az ellenzéki beleszólástól szabaduljon 
meg, hanem belátható időn belül választást se veszíthessen. 

Megtörtént. A kétharmados regula pedig maradt, mert most már a 
hatalom megőrzését szolgálja. 

A demokratikus ellenzék politikusai mintha egyetértenének 
abban, hogy , Magyarországon helyre kell állítani a jogállam(iság)ot . 
Ha  jogállamiságon a nem közvetlenül választott, köztes 
intézményrendszer 2010 előtti hatalmát értik, szerintem tévednek. 
Magyarországon a vélemények és érdekek pluralitását minél jobban 
tükröző, szabad és tisztességes választásokon alapuló képviseleti 
demokráciát kell — nem helyreállítani, hanem elölről felépíteni. Azt, 
ami 1989 után eleve gyönge volt, 2010-re pedig már-már 
nyomtalanul eltűnt. 


Az — 1989-es, — pontosabban az 1989 utáni magyar 
demokráciakísérlet többek között azért hiúsult meg, mert eltért a 


demokráciák alapszabványától. Egyedi volt, kivétel, sehol sem 
próbáltak ki ilyet, és képtelen volt saját maga korrigálására. Ezt a 
kivételességet nagyon egyszerűen, közvetett statisztikai eszközökkel 
bizonyíthatjuk. 

1945-től 2010-ig az Európai Unió akkori 27 tagországában 369 
szabad általános, illetve képviselőházi választást tartottak. (Ebbe 
beleszámítom a még nem szuverén államok szabad választásait, de 
kihagyom az egyértelműen  manipuláltakat, mint a magyar 
kékcédulást, azonkívül a kis részvétellel — zajló, kevés 
következménnyel járó és a statisztikán sem változtató cseh 
szenátusi választásokat.) 

A 369 választásból harminc esetben fordult elő, hogy egyetlen 
párt vagy pártszövetség (tehát nem választás utáni koalíció) 
megkapta a szavazatok abszolút többségét. Ebből tizenegyszer 
Máltán, ahol sokáig gyakorlatilag csak két párt volt. Tlovábbi kilenc 
esetben az egyik demokratikus pártnak vagy pártszövetségnek 
néhány tizeddel sikerült átlépnie az ötven százalékot, jellemzően 
valamilyen prosperáló időszakban (pl. Ausztriában Kreisky alatt, az 
NSZK-ban 1957-ben, Portugáliában az EU-csatlakozás után). A 
fennmaradó tíz nagyon megnyert választásból egyre Cipruson került 
sor a függetlenség kivívásakor, kettőre a zaklatott bolgár kilencvenes 
években, háromra Görögországban (a polgárháború kellős közepén, 
majd a katonai diktatúra előtt és után), egyre Romániában, 1990- 
ben, kettőre pedig a balti államokban, de még a Szovjetunió kebelén 
belül. 

Ötször ért el valamelyik politikai erő kétharmadhoz közeli vagy 
annál jobb eredményt, de akkor a szavazatok aránya is ilyen volt, 
kétharmad vagy még több: 1960-ban Cipruson, 1974-ben, az 
ezredesek bukása után Görögországban, 1989-ben Lettországban 
és Litvániában, valamint 1990-ben a Nemzeti Megmentési Front 
Romániában. Olyan eset, hogy húszéves, állítólag működő 
parlamenti demokrácia után, békeidőben egyetlen párt/szövetség 
jóval többet kap ötven százaléknál, egyetlenegy volt. Olyan is csak 
egy, ahol hatvanhatnál jóval kevesebb százalékkal lehet 
kétharmadot szerezni a parlamentben; eljátszani azt a helyzetet, 
amikor a nemzeti függetlenség és/vagy a diktatúrától való 
szabadulás a tét. Ez a két eset ugyanaz: Magyarország, 2010. 


Háromszázhatvankilencből egy. Mi vagyunk az egyedüli nem 
törpeállam, ahol egy párt demokráciában jutott egyeduralomhoz. 
Lehet jó az a rendszer, amelyikben ennyire nincsenek intézményes, 
hatalomszervezeti biztosítékok az ellen, hogy szétverjék? 

2010-re Magyarországon az alkotmányos, liberális, képviseleti 
demokráciában olyan helyzet állt elő, amilyen máskor, máshol csak 
ott létezik, ahol nemzeti szuverenitás helyett idegen uralom van, 
vagy demokrácia helyett diktatúra, éspedig a rosszabbik, terrorista 
fajtából. Amikor minden véleményt és érdeket felülbírál egyetlen 
nézet és egyetlen érdek: az, hogy ettől a rendszertől meg kell 
szabadulni. Nemzeti egység, (fülkejforradalom, gazdasági-jogi 
szabadságharc — a Fidesz 2010-es retorikája csak pontosan leírja 
ezt a mintha-állapotot. 

Az 1989-ben kialakított és némely pontokon kiigazított rendszer 
nem egyszerűen lehetővé tette egy olyan párt hatalomra kerülését, 
amelyik a vélemények és az érdekek pluralitását tagadja, hanem 
többé-kevésbé automatikusan vezetett hozzá. A Fidesz nem 
valahonnan kívülről támadta az 1989-ben létrehozott demokratikus 
rendszert, hanem pontosan azon belül lett ilyenné. A 2010-es 
választásokig soha nem lépte át az alkotmányos berendezkedés 
korlátait, nem szerelt le kordonokat. Vagy ha mégis, akkor 
ugyanennek az alkotmányos rendszernek a rendesbírósága vagy 
Alkotmánybírósága bizonyította be, hogy cselekedetei még a 
határokon belül vannak. Nem túlélő kádáristák és nem kuruc utcai 
harcosok, hanem komoly, magukat felelős demokratának valló 
jogászok. 

Ugyanígy: hiába indokolják a Fidesz-KDNP elsöprő győzelmét 
még az ellenfelek is nyolc (hét) év ,katasztrofálisan rossz szocialista 
(vagy balliberális) kormányzásával", ennek a kormányzásnak a 
félidejében a szocialisták biztos fölénnyel nyertek választást. 
Mármost a többpárti, parlamenti választásokat pontosan azért 
találták ki, hogy ha valaki nem katasztrofálisan, hanem csak rosszul 
kormányoz, akkor biztosan megbukjék. Tehát a rendszerből 
vészesen hiányoztak a katasztrófa észlelésének műszerei s az 
áramköri biztosítékok. Ugyanoda jutunk: a rendszer volt rossz. 
Önfelszámoló módon rossz. Nem azt mondom, hogy az új 
alkotmánnyal (az , Alaptörvénnyel") előálló politikai állapot jobb, mint 


a régi. De azt igen, hogy a 89-es rendszer permanens válságban 
volt, és erre igenis válasz az egypárti uralom meg az őt kodifikáló új 
alkotmány, akármilyen ellenszenves. Éspedig az eddigi rendszerből 
logikusan következő válasz. Az önrombolás befejezése. 


6. A MAGYAR UNIKUM 


A választási rendszer a kétharmados szabállyal (valamint a 
konstruktív bizalmatlansági indítvánnyal) kombinálva a politikai elit 
vagy kaszt általános szellemi nívójának süllyedését idézte elő. 
Magyarán két buta és kártékony pólus megerősödését. Vagyis míg a 
kormány — a választásoktól függetlenül — rengeteg mindenben 
rászorult az ellenzék egyetértésére, az egyetértés egyre inkább 
lehetetlenné vált. Nyilvánvaló volt, hogy jó kormányzás ebben a 
rendszerben nem lehetséges, legföljebb kivételes válsághelyzetben. 
Ez pedig fokozza a politikai közösség (azaz modern demokráciában 
a ,társadalom") elkeseredettségét, dühét, és egyre inkább leszállítja 
a politikai IO-t. Gyurcsány fő bűne az ellenfelei és ellenségei szerint 
az volt, hogy megszegte a választóknak tett ígéretét, azaz hazudott 
(ezt onnan lehetett tudni, hogy zárt körben bevallotta, aztán 
kiszivárgott). Csakhogy 1994 óta egy kivétellel az összes 
kormányzásra esélyes párt megszegte a kampányígéreteit, és az 
ígéretek egyre ostobábbak és felelőtlenebbek lettek. (A 2006-os 
választási kampányban például az Index tételes, számszerű 
összesítése szerint a Fidesz hazudta a nagyobbat.) Feltűnő, hogy 
mégis ezt az egyetlen, Őszödön bevallott átverést tartották 
megbocsáthatatlan bűnnek. A Fidesz részéről ez természetes volt. A 
vele szemben álló vagy tőle független beszélők szerintem a 
bárányvakság áldozataiként mentek bele a Fidesz által diktált 
kommunikációs játszmába. 

Az ostoba és felelőtlen ígéretek megszegésénél pedig csak 
egyvalaminek volt katasztrofálisabb hatása: ha ezeket az ígéreteket 
betartották, mint a Medgyessy-kormány 2002-ben. 2006-ban már 
látszott, hogy ez a rendszer meg fog bukni, függetlenül attól, hogy a 
két fő ellenlábast Gyurcsánynak hívják, Orbánnak vagy valaki 
másnak. Az is nyilvánvaló volt, hogy az ellenzéknek érdekében áll a 
rendszer megbuktatása, hiszen nem akarhatja, hogy kormányon is 
ez a rendszer bénítsa -—- nem a kétharmad, hanem a 
kényszerkonszenzus. Ezért az a teljesen racionális célja, hogy 
kétharmadot szerezzen. Közben szinte senkinek nem tűnt fel, hogy a 
rendszernek vége. Hogy miért? Vegyük sorra a politikai élet 
résztvevőit. 


Ekkoriban négy párt volt a parlamentben, hivatalosan ugyan öt, 
de a Kereszténydemokrata Néppárt kevésbé volt önálló, mint 
szerencsésebb országokban egy-egy nagy párt bármelyik belső 
frakciója. A két pólus vagy - bocsánat a képzavarért — a 
kétharmados kényszerben összezárt két ketrecharcos ekkor az 
MSZP és a Fidesz. Függetlenül a rossz kormányzástól és a 
korrupciótól, a Magyar Szocialista Pártnak három nehezítő hátránya 
is volt: az utódpárti bélyeg, az önelégültség és főleg az, hogy a 
politikai játszmában csak a szociális demagógiát tudta használni, a 
nacionalista kártyát nem, míg a Fidesz mindkettőt. 

A legtöbb, ami az MSZP-től tellett, az volt, hogy kétszer 
megakadályozta a Fidesz győzelmét, de a kétharmad ,nem volt 
benne". A Fideszben igen, mert egyszerre volt képes alkalmazni a 
nacionalista és a szociális demagógiát, nem kötötte a kormányzás 
felelőssége, és mind a kétharmados rendszer, mind a nem választott 
intézmények hatalma, mind a választási rendszer a kezére játszott. 
Idő kérdése volt, hogy mikor győz végleg, az MSZP viszont képtelen 
volt kilátni magabiztosságából, és belegondolni abba, hogy rá nézve 
mik az 1989-es konstrukció következményei. Pedig a 
közhiedelemmel ellentétben nem a 2006. őszi események 
roppantották meg, hanem - már 2006 nyarán, közvetlenül a 
választások után elfordult tőle az ingadozó közép, az el nem 
kötelezett választópolgár, mert kiderült, hogy a Gyurcsány-kormány 
már nem tud mit adni neki. 

Ha akkor tartják a választásokat, a Fidesz vagy kétharmadot 
szerez, vagy csak hajszállal marad el tőle. 2006 szeptember- 
októbere után éppen hogy egy kicsit záródott az olló, de januárra 
ismét szétnyílt, az MSZP vesztésre volt ítélve, és nem tehetett ellene 
semmit: mert sem felelősen, sem szavazókat szerző felelőtlenséggel 
nem tudott már kormányozni. Azaz sehogy, és ez már önmagában is 
bizonyította az 1989-ben létrehozott rendszer kudarcát; ha viszont 
előrehozott választásokat tartanak, vagy ahogy Orbán 2006 őszén 
elgondolta, egy évig fideszes befolyás alatti ügyvezető kormány lesz, 
akkor az 1989-es rendszernek vége. 

A másik két parlamenti párt, az MDF és az SZDSZ - történetesen 
a két , rendszerváltó" párt — akkor már parányi volt, és nem élte túl a 
2010-es választásokat. Sorsuk — minden tévelygésen és taktikai 


hibán túl — a választási rendszer kispárt-pusztító és általános butító 
hatását példázza: politikusaik átlagban semmivel sem voltak 
butábbak vagy becstelenebbek, mint a Fidesz és az MSZP 
élgárdája, sőt. Csak éppen az átlagos választó nem látta értelmét, 
hogy a parlamenti választásokon rájuk szavazzon, egyszerűen azért, 
mert kicsik; így kicsik és gyengék is maradtak, most már végleg. 

Ezt a két pártot, de főleg a misszióját vesztett SZDSZ-t 
valószínűleg az akadályozta meg a rendszer önmegsemmisítő 
jellegének  fölismerésében, hogy eredetileg részt vettek a 
megalkotásában, és kulcsfontosságú. pillanatokban, például 2002- 
ben úgy döntöttek, hogy fenntartják; az ember nehezen vallja be 
magának, ha elrontott valamit. Az MDF sokkal pontosabban 
érzékelte a rendszer hibáit, és egyszer még — 2006-ban -— sikerült 
önállóan a parlamentbe jutnia. 

Volt még két politikai erő, egyelőre parlamenten kívül. A Jobbik 
éppen csak elvált 2006-os választási szövetségesétől, a MIÉP-től, 
és senki sem vette komolyan; leendő fontos embereinek egy része 
akkor még a Fidesz hatalmas, sokrétű civil hátországához tartozott, 
mint eredetileg Vona Gábor is, és még nem fedezték fel azt a rést, 
amelyen betörhetnek a ,nagy" politikába: a Kádár-kori életnívójának 
maradványait féltő vidéki alsó középrétegnek a nagyrészt — bár még 
csak nem is többségében — cigányokból álló mélyszegény osztállyal 
szembeni, rettegő ellenségességét. (Tévednek azok, akik náci 
rasszizmussal magyarázzák akár a cigány-, akár a zsidógyűlöletet. 
Ezekről és a tévedésről majd később.) Ez a csoport — a Fideszhez 
hasonlóan — a meglévő rendszert akarta felváltani valami mással, 
tehát hasznot húzott a rendszer önlebontó jellegéből. 

A másik parlamenten kívüli erő egy részéből lett később az LMP. 
Ekkor még nem alkotott pártot, de volt egy hatalommal bíró politikai 
képviselője Sólyom László, köztársasági elnök személyében. Ez a 
laza és szintén sokrétű csoport — bár Sólyom antikommunizmusára 
és nemzetpolitikai nézeteire hivatkozva, konzervatívnak deklarálta 
egyesítette azzal a sajátosan magyar ideológiával, amely leértékeli a 
képviseleti demokráciát a közvetlen demokrácia, az 
alapintézményeket az alapjogok, a procedurális 
(intézményközpontú, a részérdekeket egyenjogúnak és önértékűnek 


elismerő) demokráciát a szubsztantív (tartalmi, a részérdekeket a 
feltételezett közjónak alárendelő) felfogás javára. 

Ennek az irányzatnak a hívei azért nem észlelték az 
önmegsemmisítő jelleget, mert a demokrácia — sajátosan magyar — 
sérült voltát nem tartották rendellenesnek az általuk eleve kritikusan 
szemlélt képviseleti demokráciákhoz képest, és válságát a 
politikusok erkölcsi hiányosságaival magyarázták. Vagyis nem a 
rendszer hibáit akarták kijavítani, hanem a rendszert másra és 
politikai szereplőit jobb erkölcsűekre (magukra és az általuk 
méltónak tartott civilekre) cserélni. Kétségtelenül demokraták voltak; 
csak miközben a Fidesz fel akarta számolni a születésétől sérült és 
2006-ra immunitását vesztett képviseleti demokráciát, ők a politikai 
vezetők vélt vagy valóságos bűnei miatt nem tartották arra méltónak, 
hogy harcoljanak a megvédéséért. 

A kívülállónak szembeötlő valóságról, vagyis a magyar 
demokratikus politikai intézményrendszer halálra ítélt voltáról tehát a 
politikai élet szereplő többféle okból és módon nem vettek tudomást. 
Volt, aki érdekből letagadta, miközben örült neki; volt, aki hiúságból 
vagy megszokásból nem akarta elhinni. A rendszer összeomlását 
senki sem tudta feltartóztatni; aki tudta volna, az nem akarta. 
Úgyhogy 2008 tavaszára össze is omlott. Nem a Fidesz bontotta le 
2010-től. 


MINTHADEMOKRÁCIA 

A harmadik köztársaság története 2008. március 9-én, a 
háromigenes népszavazással véget ért, utána már csak kattogott és 
sercegett, néha rázott. 

Bármennyire alkalmas retorikai muníciónak, a térségtől való 
lemaradás oka nem 2005/2006, a Politikai elit utolsó nagy 
népámítási kísérletének lelepleződése (baloldalon) és látszólagos 
igazolódása (jobboldalon). Ez csak láthatóvá tette mindenkinek, 
hogy a rossz politikai rendszer akadályozza a felzárkózást. Persze 
ki-ki másképp látta; és sokan hiába látták, nem voltak hajlandók 
elhinni. ( Minden rendbe jönne, ha leülnének egy asztalhoz, és végre 
értelmesen beszélnének egymással." A 2008-as szisztémában nem 
volt ilyen asztal.) 

Őszöd után a baloldali tömb hol nevetséges, hol elkeserítő, hol 
fölöslegesnek látszó, hol felháborító — de a viszonyokból egyenesen 
következő -— botrányok sorozatában számolta fel önmagát. A 
jobboldali tömb úgy került parlamenti demokráciában (!) a kvázi- 
egypárt helyzetébe, hogy ezt sem szellemi, sem erkölcsi, sem 
politikai — teljesítménye nem indokolta. (Amikor 2005-ben, 
Lengyelországban statisztává alázták a baloldalt, Kaczyáúskiék csak 
ingatag koalícióban tudtak kormányt alakítani, és készenlétben állt 
az erős jobboldali liberális váltópárt. A Fidesz viszont önmagában 
egyesítette — éspedig szigorú fegyelemben — a Kaczyáski-Lepper— 
Giertych-féle katasztrófakoalíciót, az MDF pedig már rég 
reménytelenül messze volt a váltópárti rangtól.) 

Normális országban Őszöd után a miniszterelnök lemondott 
volna, csakhogy normális országban Őszödre nem kerülhetett volna 
sor. Nem állhatott volna elő olyan helyzet, hogy a frissen 
megválasztott kormányfő titkos megbeszélésen, revelációként tárja a 
pártelit elé azokat a tényeket és szükséges lépéseket, amelyekkel 
minden józan külső megfigyelő tisztában volt. A pártelit pedig nem 
azt feleli rá, hogy ,jó, jó, Feri, ne hergeld bele magad, eddig is 
tudtuk", hanem — mint aki releváns újdonságot hall — tapsol, egyetért, 
és legföljebb magában berzenkedik, olyasféle hátsó gondolattal, 
hogy úgysem lesz ebből semmi. Talán az a legijesztőbb részlet, 
hogy a szakértők, úgymond, azért nem dolgoztak komolyan az 
ország érdekét szolgáló reformokon a 2006-os választás napjáig, 


mert ha , előkerülnek a papírok", az ellenzék felhasználhatja őket a 
kampányban. Ahol ilyen mondat egyáltalán elhagyhatja a 
miniszterelnök száját, ott nagyon nagy baj van. 


A GÉP MEGÁLL 

2008. március 9-én az Őszöddel kezdődő utolsó felvonás ért 
véget. Nem a háromigenes, , szociális" népszavazás kimenetele 
sokkolta a politikai veszteseket, és lepte meg kellemesen még a 
győzteseket is. Hanem az arány. 1990 óta soha egyetlen párt, 
egyetlen népszavazási kérdés nem kapott ennyi — több mint 3,3 
millió szavazatot. Az igenek győzelme nem volt kétséges, hiszen ha 
valakitől megkérdezik, akar-e azért fizetni, amiért tavalyig nem 
fizetett, , akkor — politikai nézeteitől függetlenül - nagy 
valószínűséggel azt feleli, hogy hülye a kérdés. Persze, hogy nem. 
Az ember ilyen; nem kádárista örökség ez, nem is közgazdasági 
tudatlanság. A válasz kész, még mielőtt a kérdést föltennék. Éppen 
ezért demokraták nem is kérdeznek hasonlókat népszavazáson, a 
demokrácia ugyanis eldöntendő kérdésekről szól. 

Minden felmérés azt mutatta, hogy az MSZP nagyon 
népszerűtlen (bár nem annyira, mint a Bokros-csomag idején), a 
Fidesz pedig ,most vasárnap" begyűjtené a tiltakozó szavazatokat. A 
szakértők mégis csöndesen unatkozva várták a szavazás napját. 
Emlékeztettek rá, hogy népszavazáson - ahol nem a kormányváltás 
a tét — mindig kevesebben voksolnak, mint ahányan biztosra ígérik. 
(Most is csak a kisebbség gondolta, hogy a népszavazási győzelem 
a kormány bukásához vezethet.) A szocialisták a szokásos flegma 
lustaságban bíztak, hiszen még össznemzeti ügyekben is csak 
nyögve jött össze az eredményességhez szükséges huszonöt 
százalék. Az átlagos, nem befűtött agyú magyar választópolgár 
eladdig valami hatodik érzékkel mindig észrevette, hogyha hülyítik. 
Minden eddigi tapasztalat arra utalt, hogy az igenek száma 
legföljebb annyi lesz, amennyivel parlamenti választás esetén 
egyszerű többséget lehet szerezni. Ezt pedig a kormányoldal 
nyugodtan tolmácsolhatta volna úgy, mint a választópolgárok 
szokásos ciklusközi magatartását — , március 9. után 10. következik , 
ahogy Gyurcsány Ferenc mondta. Az igenek száma azonban akkora 
lett, hogy azzal már akkor legalább kétharmados többségbe lehetett 
volna jutni a parlamentben, ennyi pedig elég az alkotmányos 


rendszer lecseréléséhez. Az átlagszavazó — akár a kormányt utálta, 
akár a vizitdíjat — az 1989-ben létrehozott rendszerre mondott 
nemet. 

Az országon eluralkodó tudatbeszűkülést — aminek csak része 
volt a kormánygyűlölet — mindenki érezte. Mondhatnánk talán, a 
politikai rendszert tizenhét éven át az átlagos választópolgár bölcs 
józansága tartotta össze - dacolt a politikai kaszt minden 
igyekezetével és neurózisával -, de mostanra elfogytak a józanság 
tartalékai. Felfoghatjuk aztán úgy is, hogy a politikai elit tizenhét év 
után, félelmetes és groteszk összhangban — az MDF tiszteletre 
méltó kivételével (Dávid Ibolya pártelnök nevezte a népszavazást 
, cirkusznak", s a párt egyetlen forintot sem költött semmilyen 
kampányra) - megadta a kilövési engedélyt a harmadik 
köztársaságra; a nép pedig nyugtázta, és cselekedett. A 
köztársasági elnök nem adta jelét, hogy kifogásolná a népszavazást. 
A Fideszről most ne beszéljünk. A szocialisták megfeledkeztek arról, 
hogy ők tulajdonképpen hűtenék a kedélyeket, és a cirkuszra 
ellencirkusszal válaszoltak. (A miniszterelnök egyenest a parlament 
ellenében helyezett kilátásba referendumot saját ,köztisztasági" 
csomagjáról.) Az SZDSZ pedig nemhogy fölhívta volna a figyelmet 
az adott népszavazás puszta tényének antidemokratikus és 
antiliberális voltára, inkább jóváhagyta sületlen, esélytelen és sokba 
kerülő kampányával, amelyben a ,felelős" nem szavazatokra 
buzdított. 

A központi felelősség mégis az Alkotmánybíróságé. Bár lehet, 
hogy csak a történelem ágense volt. Ez a népszavazás normális 
országban nem történhetett volna meg, ahogy Őszöd sem, de a 
testület dolga talán éppen az volt, hogy kimondja: Magyarország 
hivatalosan nem normális ország. Az eredetileg  hétigenes 
népszavazási terv bejelentése után Török Gábor politikai elemző azt 
nyilatkozta az alkotmányossági kételyekre utaló Indexnek: ,ha elég 
ügyesek a Fidesz jogászai, ki tudják találni úgy a kérdéseket", hogy 
átmenjenek a szűrőn. Nos, a Fidesz jogászcsapata a legkevésbé 
sem erőltette meg magát — a munkát elvégezték helyettük az 
Alkotmánybíróság Fidesz jelölte jogászai és koalíciós partnereik 
ebben az embrionális felsőházban. Nem elemzem részletesen — 
megtették mások -, hogy a testület többsége milyen szemiotikai 


trükközéssel, logikai bakugrásokkal, önkényes 
precedensválogatással jutott el a számára kívánatos eredményhez. 
Inkább magát az eredményt nézzük: mi következik az ország 
kormányozhatóságára nézve a határozatokból? Két képtelenség: 

1. Mivel az AB határozata szerint a kormányprogram nem a 
kormány programjában foglaltakat jelenti, hiszen a róla szóló 
parlamenti szavazás , tartalmilag" nem a program tartalmáról, hanem 
egy személyi kérdésről, a miniszterelnök személyéről dönt, s ezért 
csak a kormányprogram , egésze" esik népszavazási tilalom alá — a 
parlamentben egyszer már elfogadott kormányprogramot 
részletenként nyugodtan semmissé lehet tenni népszavazások útján. 
Akár kilencvenkilenc százalékban is. Csupán a kormánnyal szemben 
állók kegyén múlik, hogy megteszik-e vagy sem. 

2. Az alkotmány egyetlen szavát, a tiltott tárgykörök között 
szereplő ,költségvetés"-t az AB a következőképpen értelmezte: a 
költségvetés azonos a hatályos költségvetési törvénnyel, plusz a 
jövőbeli költségvetések kiadási tételeivel. Ez annyit jelent, hogy 
bármelyik magyar kormány - noha ciklusa négy évig tart — csupán 
egyéves távlatban folytathat saját gazdaságpolitikát. Hogy a konkrét 
példáknál maradjunk: a következő év december 31-én túl az 
ellenzék a bevételi oldal népszavazás általi, — törvényes 
szabályozásával gyakorlatilag rákényszerítheti a kormányt, hogy az 
egészségügy és az oktatás relatív színvonalcsökkenése vagy az 
adóemelés között válasszon. Utóbbi a gazdaság lemaradásához, 
tehát megint csak az ellátórendszerek színvonalcsökkenéséhez 
vezet. 

Lehet ilyen feltételekkel kormányozni az országot? Akármelyiket? 
Természetesen nem. 

A 2007-es alkotmánybírósági többségnek voltak olyan tagjai, 
akiket Tölgyessy Péter , naiv demokratáknak" nevezett — számukra a 
parlamentáris hátterű kormányozhatóság másodlagos szempont. 
(Bihari Mihály 2004-ben, még AB-elnökké választása előtt levezette 
az alkotmány betűjéből, hogy népszavazás útján akár az alkotmányt 
is lehetne módosítani. Akkor miért éppen a kormányprogramot és a 
költségvetést illetné kímélet?) De voltak olyanok is, akik 
tanulmányaiknál fogva pontosan tisztában lehettek a demokratikus 
politikai rendszerek működésével — róluk azt feltételezhetjük, hogy 


csak az akkori, konkrét kormányt akarták megfosztani 
cselekvőképességétől, mielőbbi lemondásra kényszeríteni. Ha így 
van, ránézésre meglehetősen fals dolog volt az alkotmányra 
hivatkozniuk. Az említett alkotmánybírák azonban nyilván nem úgy 
tekintettek magukra, mint aktuálpolitikai cselszövőkre vagy nettó 
anarchistákra, marad tehát még egy megoldás arra, hogyan 
gondolhatták komolyan ezt az egészet. Nevezetesen: az volt a 
szándékuk, hogy az alkotmányt mint a politikai rendszer használati 
utasítását megszabadítják a félreértelmezésektől, és visszatérítik 
igazi, demokratikus valójához. Hogy ez micsoda volna? 


A MÚLT 

Pár héttel a népszavazás után Orbán Viktor olyan nyilatkozatot 
tett, amelyben az 1990 óta uralkodó politikai diskurzushoz képest 
sajátos vöröseltolódás észlelhető: ,valóságos, nemzeti összefogásra 
és egységre van szükség, mint amilyet az emberek már 1988-ban 
akartak. Akkor azonban nem jött létre ez az egységes összefogás, 
most viszont enélkül Magyarország nem tudja orvosolni a helyzetet 
(...) egy jó programból kiindulva egy párt is képes jó döntéseket 
hozni az egész ország számára." A politikai elit jobbik énje számára 
az origó addig 1989 volt. Annyi biztos, hogy 1989 derekának 
közvélemény-kutatásaiban az MSZMP (a megszokott ,egy párt) 
szinte mindig 30 százalék fölötti támogatást kapott, és ezt az adatot 
sehogy se lehet a nemzeti egységtörekvés bizonyítékának felfogni. 
A nép nem akarta egységesen megdönteni a rezsimet, és nem 
akarta egységesen megtartani sem. 1988-ban viszont egy dolog 
biztosan nem volt: többpártrendszer. Hogy pontosan milyen politikai 
berendezkedést akart volna a nép, ha megkérdezik tőle, arról nincs 
hozzáférhető dokumentum. Annál több az akkori uralkodó elit és 
környéke nézeteiről. 

, Nemzeti egységről" például valóban sok szó esett — az egypárt 
berkeiben éppúgy, mint az MDF nevű értelmiségi mozgalomban, 
vagy például a Hazafias Népfront Országos Titkárságának ülésein, 
gyakran a , szocialista" eposzi jelzővel. Az volt a vezérmotívum, hogy 
el kell kerülni a robbanást", a , politikai konfrontációt". Mert abból ki 
tudja, mekkora baj lehet. A társadalmi egyeztetést manapság 
hiányolóknak biztosan tetszene a lázas műhelymunka, mely a 
Hazafias Népfront kebelében folyt a társadalmi viták megújult 


módszertanának és tipológiájának kidolgozására: hogyan lehet 
érdekeket feltárni, — egyeztetni, — ,közös érdektartományokat 
kimunkálni", lappangó vitákat felszínre hozni — demokráciát játszani 
parlamenti pluralizmus nélkül. (A gyülekezési és egyesülési törvény 
társadalmi vitájára készülve például előzetesen lajstromba szedték 
az elképzelhető válaszok tartalmát, a)-tól k)-ig.) A Valóság 1989/3. 
számában Schlett István foglalta össze 1988 második felének 
különféle , Politikai programtöredékei"-t. Az akkor reformerként ismert 
politológusok és jogi szakértők elgondolásai között megtaláljuk 
mindazt, amit a közvélemény tetemes része máig az ,igazi 
demokrácia" tartozékának vél. Úgymint: pártdemokrácia (az egyetlen 
párton belül), képviselők visszahívhatósága, kötött mandátum, 
korporatizmus, a népszavazás fontos szerepe; valamint a nép 
érdekét mindenkinél jobban ismerő, ,jó" párt hegemóniájának 
biztosítása többpártrendszerben — ha már mindenáron muszáj —, 
különféle módokon. 

Egyvalami hiányzik az elképzelések közül: parlamenti uralom 
tiszta többpártrendszerrel, szabad választásokkal. A modelleket 
többnyire átmenetinek szánták tervezőik, de hogy mi következik az 
átmenet végén, az homályban maradt. Kivétel Bihari Mihály, a 
népszavazásról hozott határozat idején alkotmánybírósági elnök, aki 
a ,határolt és tervezett többpártrendszert" — az MSZMP garantált 
parlamenti többségét — annak idején a demokratikus szocializmus 
megvalósításának eszközéül szánta. Ez a rendszer lenne az, amely 
— Bihari lakiteleki beszéde szerint — fölvehetné a versenyt ,az 
önmagát megújító kapitalizmussal". A politikatudós sejthetően azért 
bízott abban, hogy a demokratikus szocializmus az átmeneti korszak 
után, szabad választásokkal legitimálva is megmarad, mert úgy 
tudta, hogy a magyar társadalom többsége az ilyen szisztéma híve. 

Jól tudta. Mert amikor a rendszerváltás után, szabad viszonyok 
között összehasonlító felmérés készült, kiderült, hogy a régióban 
mindenütt — kivéve Csehszlovákiát — többen akarnak valamilyen 
demokratizált szocializmust, mint szabadpiaci gazdaságot, és igen 
sok híve van a , sajátos nemzeti" (harmadikutas) megoldásoknak is. 
Ráadásul a szocialista elvek nem másutt, Magyarországon a 
legnépszerűbbek, jócskán megelőzve még az olyan, magasabb 
életszínvonalú posztkommunista helyeket, mint Kelet-Németország 


vagy Szlovénia, nem beszélve a kapitalista országokról (Kluegel— 
Mason-Wegener [szerk. 1]: Social Justice and Political Change. Public 
Opinion in Capitalist and Post-Communist States. New York: Aldine 
De Gruyter, 1995). 

Mindehhez képest 1989/90 és ami belőle következett — 
többpártrendszer, parlamentarizmus, szabad piacgazdaság  — 
aberráció, zavar a Seldon-tervben, extra a történelmi EKG-görbén. 
Politikai elitünk 2006-8-ban már alkalmasnak találta az időt, hogy 
visszaállítsa a számára egészségesnek rémlő, rendszerváltás előtti, 
1988-as viszonyokat. Természetesen sok mindent már nem lehet 
megfordítani, de kellő erőfeszítéssel megvalósulhat a külön, magyar 
út, az a bizonyos harmadik, amely — mint Mart Laar volt észt 
miniszterelnöktől tudjuk — a harmadik világba vezet. 

1989-ben, abban a folyamatban, — amit közönségesen 
rendszerváltásnak nevezünk, kisebbségben volt az SZDSZ, a 
Fidesz; kisebbségben volt az MDF-en belül Antall József is. Tőkés 
Rudolf jegyzi meg A kialkudott forradalom című könyvében, hogy az 
Ellenzéki Kerekasztal nyolc tárgyalási jogú szervezete közül hatnak 
a születésénél ott bábáskodott a pártállam. Az EKA láthatóan ki volt 
vattázva, és egy-egy óvatlan pillanatban a belügyes kapcsolat is 
egyértelműen megmutatkozott. A cél: az említett, demokrata 
kisebbség gyengítése, teljes — összhangban Pozsgay Imre 
panaszával, miszerint a radikális ellenzékiek ,politikai zsarolást" 
űznek az EKA-ban. Fellépésükkel ugyanis meghiúsult az MSZMP- 
elit egyik — a ,belügyi" vonalat is magában foglaló — koalíciójának az 
a szándéka, hogy értelmiségi segédcsapatok és szoros III/III-as 
ellenőrzés alatt tartott, domesztikált történelmi pártok segítségével 
vezessék át az országot a gyönyörű demokratikus szocializmusba. 
sokan ezt az együttműködést hiszik utólag nemzeti egységnek. 
Csakhogy 1989-ben a körülmények szerencsés összejátszása 
folytán a kisebbség felülkerekedett, és az annus mirabilis végére a 
, szocializmus" szó — noha belefoglalták az első alkotmányszövegbe 
— még az MDF derékhadának is kínossá vált. No meg fölöslegessé. 

Az MSZMP romjain létrejött MSZP — minden helyzeti előnyével 
együtt — egy párt volt a többi közül, ráadásul rohamosan gyengült. 
Kormányalakításra már nem volt reménye, és koalíciós partnerként 
sem jött számításba. Kivéve a nagykoalíció elméleti lehetőségét — 


megint csak az a bizonyos nemzeti egység -—, erről azonban Antall 
hallani sem akart, részben, mert nem feledte 1945—47 tanulságát, 
részben, mert mindig is a nyugatnémet modell lebegett a szeme 
előtt, két, a legfontosabb kérdésekben egyetértő, mérsékelt tömb 
váltógazdasága — persze tartós jobboldali fölénnyel —, erős kancellári 
hatalom, egész ciklusra kiterjedő nyugalom és változatlanság. 

A pártpolitikai baloldal hirtelen összezsugorodása meghökkentő 
ellentétben volt azzal a ténnyel, hogy a nép többsége baloldali 
módra gondolkodott, és csakugyan demokratikus szocializmust 
akart: jóléti társadalmat, gondoskodó kormányzattal, minél erősebb 
közvetlen demokráciával, egyfelől ,kizsákmányolás" és nagy 
jövedelemkülönbségek, másfelől diktatúra és vasfüggöny nélkül. 
Ezzel az értékválasztással nem fért meg Antall nyugatnémet álma 
sem. Ebbe az állapotba nálunk úgy lehetett volna egykettőre 
átváltani, ha a megelőző évtizedek valóban hibátlanul előkészítik az 
ugrást — de másik énjével Antall pontosan tudta, hogy a megelőző 
korszak összességében zsákutcába vezetett, s amit előkészített, az 
a csőd. Így a harmadik köztársaság nem csupán egy törpe 
kisebbség győzelmének eredményeként született meg, de ráadásul 
egy fikció jegyében is: koraszülött jóléti állam, koraszülött 
mintademokrácia. Mintha minden normális volna, holott túl sok 
minden nem volt normális. 


AMI NÁLUNK NEM VOLT 

A szlovák, észt, lengyel stb. ,csoda" forgatókönyve — valószínűleg 
inkább a posztkommunista átalakulás normális menete — nagyjából 
mindenütt ugyanaz. (Rajtuk kívül sehol nem tartották öncélnak a 
német típusú kiegyensúlyozottságot és stabilitást.) A gyűlölt régi 
rendszer bukása, vagyis 

a) forradalom után előbb vagy utóbb 

b) egy liberális jobboldali vezetésű koalíciós kormány 

c) biztos legitimációval felvértezve, 

d) szakemberek kezébe adva a gazdaságpolitikát, 

e) neoliberális" jellegű (az államot  zsugorító, szabad 
vállalkozásnak, piaci aktivitásnak kedvező) gazdasági reformokat 
hajtott végre, vagyis az államszocializmusból átlökte az országot a 
kapitalizmusba. 

Nézzük sorra. 


a) Magyarországon sokkal kevesebben gyűlölték úgy a rendszert, 
mint másutt. Nemcsak a szocialista értékek voltak nálunk a 
legnépszerűbbek, hanem a diktatúra is itt volt a legenyhébb, és 
folyamatosan enyhült. A kettő között talán van némi kapcsolat. A 
központi antikommunista klisé szerint a Kádár-rendszer aprópénzen 
megvette a nép lelkét, a háromhatvanas kenyér, a Irabant és a 
háztáji elég volt, hogy az emberek elfeledjék a szabadságot. Ám 
ennél mélyebb dologról van szó. A létező szocializmus 1956 utáni 
szakasza tömegeknek hozott valódi fölemelkedést. Az emberek 
többsége a teljes egyenlőséget tartotta igazságosnak (e tekintetben 
az egyetlen regionális kivétel Észtország). A rezsim a vége felé már 
nem totalitárius klikk volt, mint a többi országban, hanem inkább 
tekintélyelvű hálózat. Viszonylagos nyitottságát a Nyugat 
látványosan elismerte. A forradalom , kialkudott" volt és ,jogállamfF", 
az elitek és az elvek forradalma, ha egyáltalán annak lehet nevezni. 
A nép többsége nem egészen értette, hogy mi olyan utálatos a 
társadalmi-gazdasági rendszerben — nem az egypárti uralomban -, 
amiért valami gyökeresen mással kell fölcserélni. Az elit ezért a 
leváltás rendszerszerű indokát egy erkölcsi érvvel, az 1956-os 
forradalom utáni megtorlás ősbűnével helyettesítette be. 

b) A baloldali diktatúrák bukása után az inga természetesen jobb 
felé lendül ki. A jobboldal ezekben az országokban tagolt. Vannak 
markánsan nacionalista, ómódi világnézeti-keresztény meg agrárius 
pártjai. S vannak olyanok is, amelyek a gazdasági értelemben vett 
jobboldaliságot képviselik; ez föltételezi a liberális elvek tiszteletben 
tartását. A jobboldali liberális pártok legföljebb relatív többségben 
vannak a saját oldalukon, ezért koalícióban kell kormányozniuk, 
folytonosan számolva a parlamenten belüli válság és a korai bukás 
veszélyével. A széttöredezett és változékony  pártrendszert 
Magyarországon kockázatosnak és rossznak tartják, holott az 
igazság az, hogy nálunk általában a stabil kormányoknak sem 
sikerült jól dolgozni (viszont nem is buktak bele). A koalíciós helyzet 
olyan politikusi képességeket erősít — az egyeztetési hajlandóságot, 
a meggyőzés technikáit, a saját szándék tisztázását, a több 
lépésben taktikázást, a problémamegoldó gondolkodást -—, amelyek 
hosszabb távon hasznosabbak a nemzetnek, mint a polarizált 
kétpártrendszerben kifejlődő katonás vonások. 


Nálunk jobboldali liberális párt sohasem volt kormányon. A 
konzervatív szabadelvű Antall a liberális pártot tartotta ellenfelének, 
és vele szemben saját pártjának antiliberális sokaságával 
szövetkezett. Az eleve nem jobboldali ösztönű SZDSZ elfogadta ezt 
a szereposztást, és 1994-re végleg elfoglalta helyét a baloldalon. A 
Fidesz az 1998-as választásokig megőrzött annyit kezdeti 
reputációjából, hogy  begyűjthette az SZDSZ-ből kiábrándult 
liberálisok szavazatait, majd napokon belül gondoskodott arról, hogy 
soha többé ne tartsák liberális pártnak. Eddig ennyi. Mindenhol 
másutt több volt. 

c) Az erős legitimációnak három alaptípusa van: 

A forradalommal olyan ernyőszervezet kerül hatalomra, mely 
önmagában is antikommunista nagykoalíció, mint Lengyel-vagy 
Csehországban. 

A visszanyert nemzeti szuverenitás, a nyugathoz való újbóli 
csatlakozás vágya és a gazdasági vészhelyzet roppant nacionalista 
erőtartalékokat mozgósít, mint Észtországban. (Nálunk 
antikommunista nagykoalíció éppúgy nem volt, mint nemzeti 
adrenalinlöket.) 

Végül, e kettőnek ilyen-olyan fokozatával vagy változatával 
társulva, esetleg hiányukban: az egyszerű parlamenti többség 
általában tökéletesen elég ahhoz, hogy a kormány érvényesítse 
gazdaságpolitikáját. Ezt nálunk nem csupán a kétharmados 
törvények özöne akadályozza közvetve vagy - mint az 
önkormányzati törvény —- közvetlenül, hanem például az 
Alkotmánybíróság némely tagjának törvényhozó és végrehajtó 
hatalmi becsvágya is, mint azt legutóbb a népszavazás ügyében is 
tapasztalhattuk. , Azzal sem értek egyet — ami a kormány álláspontja 
is volt —, hogy gazdasági ügyekben az Alkotmánybíróságnak nincs 
mondanivalója. Rengeteg mondanivalónk van, csak éppen itt a 
legnehezebb a kellő absztrakciós szintet megtalálni" — mondta már 
1998-as Buksz-interjújában Sólyom László. Bizony, ha egyszer 
valaki eldönti, hogy alkotmánybíró létére ,mondanivalója van" 
gazdaságpolitikai ügyekben - joga lehet hozzá, kontroll, szabályozás 
nincs -, akkor valóban nagyon nehéz nem konkrétan politizálni, 
hanem megtalálni a , kellő absztrakciós szintet". És mi a garancia rá, 
hogy megtalálja? Az égvilágon semmi. 2007-ben láttuk a példát. 


d) Az, hogy a gazdaságpolitika felügyeletét a nem szakember 
kormányfők gazdasági szakemberekre bízzák és politikai támogatást 
adnak nekik, a világ legegyszerűbb dolgának látszik. Magyarország 
megint csak kivétel. Hogy Antall miért idegenkedett — az SZDSZ-en 
és a sajtó szuverén rétegén kívül — a Kádár ellenzékéhez kötődő 
reformközgazdászoktól is, azt még hívei se nagyon tudják 
megmagyarázni. Horn Gyula nem adott politikai támogatást Békesi 
Lászlónak, majd a körülmények egészen ritka együttállására volt 
szükség, hogy Bokros Lajost egy évig hagyja dolgozni. Orbán Viktor 
körülbelül két évig viselte el Chikán, Járai és Surányi gazdasági 
racionalitását. Gyurcsány Ferenc egyik legnagyobb ballépése az 
volt, hogy maga akart a saját Bokros Lajosa lenni. Ez nem megy, 
politikatechnikai képtelenség. 

e) Végül: feltűnő a legfontosabb reformerek ,neoliberális" 
vonzalma. Mart Laar - foglalkozására nézve történész — 
miniszterelnöksége előtt egyetlen közgazdaságtani könyvet olvasott, 
az pedig Milton Friedman Szabad választása volt. Majd megkapta a 
Milton Friedman-díjat. Václav Klaus már Husák idején Friedman-és 
Hayek-rajongó (később, elnöki gyakorlatában ennek nem sok nyoma 
maradt). 2008-ban Leszek Balcerowicz kapta a Friedman-díjat. 
Magyarországon viszont a ,neoliberális" általános szitokszó lett. 
Többnyire azokat az intézkedéseket illetik vele, amelyekkel a 
vergődő, saját magukat korlátozó vagy lekötött kezű kormányok a 
tényleges, átfogó libertárius reform helyett próbálkoznak. 

Ahol volt forradalom, ott jobboldali lendülete a gazdaságra is 
kiterjedt. Antall azonban, miközben kamikaze-kormányról beszélt, 
óvatos volt a támadásban. Egy anekdota szerint amikor, még a 
kormányalakítás előtt, megkérdezték tőle, vállalkozik-e lengyel 
típusú sokkterápiára, azt felelte: Lesz úgyis elég sokk." Így aztán 
valóban volt sokk, de a váltás szükségessége nem jutott el a 
többség tudatáig, a terápia tehát részleges maradt. Ehhez a politikai 
háttér is hiányzott, hiszen a kormánynak nem volt 90 százalékos 
legitimitása, — mint Lengyelországban. Antall elutasította a 
nagykoalíció " gondolatát általában is meg antikommunista 
változatban is, mondván, hogy arra csak rendkívüli helyzetben van 
szükség — miközben tudta, hogy a helyzet mégiscsak rendkívüli. 
Mint a politikában, a gazdaságban is azt feltételezte, az 1990 előtti 


rendszerrel úgy lehet teljesen szakítani, hogy közben a jelen 
normális előtörténetének fogja föl. Az 1990-ig felhalmozódott 
pozitívumok (a Nyugathoz fűződő kivételesen jó viszony, a jogi 
keretek, a vállalkozói kultúra kezdeményei, műszaki hagyományok, 
életrevalóság, józanság) elegendőek lesznek az  1990-ig 
felhalmozódott negatívumok (nyomasztó eladósodás, tőkehiány, 
technológiai lemaradás, a keleti piac összeomlása, rossz oktatási 
rendszer) átvészeléséhez, míg a jóléti rendszer érintetlenül marad. 
Antall nagyon bátran kormányzott, de ebben tévedett. Bár jobbközép 
politikát valósított meg, a kormánykoalíció propagandistáinak a 
mondanivalója és stílusa egyaránt elidegenítette a 30 százaléknyi 
1990-es liberális-antikommunista szavazót, miközben a szociális 
bőkezűség nem tudta ellensúlyozni a jólétcsökkenést, így azok, akik 
1990-ben a ,kisebb balhé" reményében szavaztak az MDF-re, 
visszatértek az utódpárt táborába. 

A kilencvenes évek közepének valamennyire sikeres kísérlete 
elakadt. A Bokros-csomagot és a közmű-privatizációt a Fidesz- 
propaganda szívós munkával démonizálta, a nyugdíjreformból már 
az első Orbán-kormány megpróbált visszavenni; az olyan 
figyelmeztető jelekkel, mint az értéktőzsde pangása, nem törődött. 
Gyurcsány 2006-ban meghirdetett reformja hamvába holt. 
Magyarország az a különleges hely, ahol a jobboldali kormányok 
nem vállalkoznak jobboldali reformokra; ez a feladat a baloldali 
kormányokra, pontosabban: azok baloldali támogatást nem élvező, 
, jobboldalról!" pedig könyörtelenül támadott magányos farkasaira 
hárul. Az államszocializmust leváltó magyar rendszer 2002 után 
életképtelen keverék volt, az óriási fölényben lévő magántulajdon és 
a foggal-körömmel védett gondoskodó állam kimérája. Semmilyen 
óvatos reformmal nem lehetett volna megjavítani. 


A kimérát biológiai értelemben gondoltam: két különböző élőlény 
szövetei, szervei egyetlen szervezetben. A NER nem hozott javulást, 
ellenkezőleg: miközben a gondoskodó államot megtartotta, de a 
felső jövedelemkategóriákra korlátozta, önmagát mértéktelenül 
megerősítette, így még betegebbé tette a magántulajdonon alapuló 
gazdaságot. 


A mérsékelt konzervatívnak tartott, Sólyom Lászlóhoz közel álló 
Paczolay Péter, az előadó alkotmánybíró, aki a kormányprogram és 
a költségvetés különleges értelmezését kidolgozta, a képviseleti 
demokráciát végleg megrendítő népszavazás után nem egészen 
négy hónappal az Alkotmánybíróság elnöke lett. (Természetesen 
szocialista szavazatokkal is). E minőségében már úgy nyilatkozott 
(, Újragondolt Sólyom-korszak", Heti Válasz, 2008. júl. 10.), hogy 
,ellensége a népszavazásnak", és ,sokat marcangolta" magát, de az 
, alkotmány alapján egyszerűen nem lehetett más döntést hozni". 
Ebben az állításában nem zavarta, hogy lehetett volna más döntést 
hozni, mindkét esetben volt kisebbségi különvélemény. 

Nem kérdezem, hogyan számol el a lelkiismeretével; 
feltételezem, nem gondolt arra, hogy el kellene számolnia. Később ő 
volt az, aki a Velencei Bizottság tagjaként hozzájárult ahhoz, hogy a 
2013-as választási törvényt az európai szervezetek úgy tekintsék, 
mintha alkalmas volna a szabad és tisztességes választások 
lefolytatására. Mandátumának. lejártakor, 2015. március 15-én a 
legmagasabb állami kitüntetéssel, a Magyar Érdemrend 
nagykeresztjével jutalmazták. Többszörösen megszolgálta. 

Az MSZP elveszítette a belpolitikai hidegháborút, de a választásig 
még sok kárt tett, főként az állambiztonsági feltárás elszabotálásával 
és médiaügyekben. Az SZDSZ másfél év múlva gyakorlatilag már 
nem létezett. A , szociális" népszavazást egyedül helytelenítő, Dávid 
Ibolya vezette, kicsi MDF brutális kinyírása hónapokon belül 
megkezdődött (UD Zrt.-ügy), de a következő évben még mindig 
sikerült annyira tartania magát, hogy Bokros Lajos személyében 
képviselőt küldjön az Európai Parlamentbe. 2010-re elfogytak az 
erőtartalékai. 

Ha tehát az ember körülnézett Magyarországon 2008 tavaszán, 
akkor azt látta, hogy a politikai osztály túlnyomó többsége vagy le 
akarja rombolni a szabad piacgazdaságon és szabad választásokon 
alapuló képviseleti demokráciát; vagy közömbös neki a sorsa, sőt 
örül a romlásának; vagy pedig annyira ostoba politikailag, hogy 
észre sem veszi, mi történik. De hogyan állhatott elő ez a rendkívüli 
és botrányos helyzet? 


7. ROSSZ KORMÁNY, ROSSZ ELLENZÉK 


Még mindig 2008-ban vagyunk. Ha ekkor tartják az országgyűlési 
választásokat, a Fidesz nem csak a mandátumok kétharmadát, 
hanem akár háromnegyedét is megszerezhette volna. Ilyesmi nem 
szokott előfordulni demokráciában, békeidőben, olyan választási 
rendszerben, amely mégiscsak kompenzál valamit a vesztes javára. 
Ha feltételezzük, hogy pusztán a rossz kormányzás vezet ilyen 
vereséghez, akkor is oda lyukadunk ki, hogy rossz a rendszer. 

Az SZDSZ az 1994-98-as ciklusban mindvégig fenntartott 
koalíció keserű tapasztalatai ellenére sem tudta máshol elképzelni a 
helyét, mint a baloldalon. Demszky Gábor hamar belebukott abba a 
próbálkozásába, hogy egyenlő távolságot tartson a két nagy párttól. 
Az a liberális párt, amely a nyolcvanas évek Demokratikus Ellenzéke 
leszármazottjának vallotta magát, kétely nélkül szövetkezett a 
szocialistákkal, akiknek kormányífőjelöltje, Medgyessy Péter az 
utolsó klasszikus pártállami kormányban, Grósz Károlyéban volt 
miniszterelnök-helyettes. Az a párt, amelyik szürkeállományára és a 
piacgazdaság iránti elkötelezettségére volt büszke, kétely nélkül 
megbízott abban a Medgyessyben, aki pénzügyminiszterként az 
1989-es hazug, az országot az államcsőd szélére juttató 
költségvetésért felelt. (Ahogy megbízott 1996—-98-ban is, amikor, 
ismét pénzügyminiszterként, megkezdte az ország újbóli 
eladósítását.) Mikor pedig Medgyessyről közvetlenül a választási 
győzelem után kiderült, hogy a kommunista állambiztonság tisztje 
volt — pontosabban: nyilvánosságra került, hiszen a Fideszben is, a 
MIÉP-ben is, az MSZP-ben is épp elegen tudták -—, az SZDSZ 
parlamenti frakciója máig tisztázatlan indokkal, de az Orbán gyors 
visszatérésétől való félelmében biztosan, úgy döntött, hogy feltételek 
nélkül benne marad a koalícióban. Az egyetlen olyan magyar pártról 
van szó, amelynek 1990-től fogva szenvedéllyel vállalt ügye volt az 
állambiztonsági múlt feltárása. 

Ettől kezdve a szociálliberális koalíciók politizálását az Orbántól 
való félelem határozta meg: annak érdekében kormányoztak nagyon 
rosszul, hogy Orbán ne jöjjön vissza. Ezt nevezte Gyurcsány az 
őszödi beszédben elkúrásnak. De már ez is a rendszer hibás voltát 
mutatja: a választóközönség óriási többsége olyasmit várt el a 
kormánytól, hogy azt csak rossz kormányzással lehetett teljesíteni. 


Ha jól kormányoznak, abba biztosan és nagyon belebuknak, és 
olyan politikai válság következik, amilyen 2006 őszén bekövetkezett. 

Ha normális demokráciában egy miniszterelnök láthatóan nem 
tudja megvalósítani a programját, plusz olyan véres válságot idéz elő 
egy elhibázott lépésével, mint Gyurcsány Ferenc 2006-ban, akkor 
lemond. De Gyurcsány nem mondott le, egyrészt, mert világos volt, 
hogy ha átadja a hatalmat a Fidesznek, akkor a magyar 
demokráciának az 1989-es formájában vége, és valamilyen más, 
tekintélyelvű rendszer jön helyette (ahogy hivatalosan vége is lett 
2010 után), másrészt, mert meggyőződése volt, hogy neki olyan 
reformokat kell bevezetnie, amelyeket a saját oldalán más nem fog 
helyette bevezetni. Ezek után az egészségbiztosítási reformját a 
saját pártja herélte használhatatlanná, és a 2008-as népszavazással 
a maradék reménye is elveszett, hogy itt akármilyen szerény 
reformot végrehajtson a kormány. Gyurcsány azonban még ekkor se 
mondott le. Talán azt remélte, hogy a 2005-6-oshoz hasonló száz 
lépéssel és ezer apró trükkel visszaszerezheti a választók nagy 
részének bizalmát (meg is kezdődött egy reformhelyettesítő, 
közérzetjavító program ,Új Magyarország" néven), de közbejött a 
világválság. 

Volt még valami, amit Gyurcsány megtehetett volna. A 
köztársaságot kezdettől mérgező állambiztonsági 
dezinformációtömeg feltárásával, leleplezésével (az érthetőség 
kedvéért hamisan leegyszerűsítve, hiszen sokkal összetettebb 
dologról van szó: a kommunista. állambiztonság ,ügynöklistáinak" 
nyilvánosságra hozásával) tisztább viszonyokat teremthetett volna 
egy működő rendszer megalapozásához. Ez ugyan nem javított 
volna közvetlenül és azonnal a gazdasági helyzeten, de az 
állampolgárok nem teljesen elvakított része tisztábban láthatta volna, 
miben él. Érthetőbb lett volna a népszavazásos összeomlástól a 
2010-es választásokig tartó, vergődő időszak néhány legfontosabb, 
szörnyű, groteszk vagy egyszerűen csak felismerhetetlenné 
manipulált eseménye, mint a Gyurcsány lemondása utáni 
utódkeresés, a BKV-botrány és környéke, az UD Zrt.-úügy és nem 
utolsó sorban a romagyilkosság-sorozat. 

Gyurcsány Ferenc ehhez is a rá jellemző félszívvel állt hozzá: a 
Kenedi János vezette Szakértői Bizottság működését jóváhagyta — 


az átmenet utáni miniszterelnökök közül egyedül ő nem tartotta távol 
magától a kérdést —, ámde nem segítette. És amikor a bizottság 
publikálta jelentését, ő kisujját se mozdította, hogy a hálózati 
nyilvántartást és más fontos adatokat tartalmazó mágnesszalagok 
dekódolásából, pláne a teljes dossziényilvánosságból legyen valami. 
Így aztán — közvetlenül — a kormányoldal vaksága, gyávasága és 
hibái miatt a félelem önmagát teljesítette be: az SZDSZ 
megsemmisült, az MSZP olyan vereséget szenvedett, hogy abból 
már soha nem tud talpra állni, a harmadik köztársaság zokszó nélkül 
haladt a vég felé. Orbán visszatért, kétharmaddal teljhatalmat 
szerzett. 

Egy közvetítéssel, egy szinttel mélyebben annyi történt, hogy a 
nem húsz évre, nem tartós demokratikus működésre tervezett 
intézményrendszer jóval túlélte önmagát, és felmondta a szolgálatot. 
De nemcsak a kormány volt olyan rossz minőségű, amilyen normális 
demokráciában nem lehetne, hanem az ellenzék is. Túl minden 
véres tisztességtelenségen, a Fidesz úgy arathatott elsöprő 
győzelmet a 2010-es választáson, hogy ellenzékiségének nyolc 
évében soha semmilyen hihető programja nem volt zagyva 
kívánságlistákon kívül. Ha a programnak nevezett dolgokat (Szent 
István-terv, 2006-os választási program, Jövőnk, Jövőkép) és a 
környező . kampányokat meg a mindennapos . ,politikai 
kommunikációt" nézzük: a szélsőbal propaganda egyesült a 
kormányoldalra is átvitt szóbeli antikommunista propagandával, a 
piacgazdaság kötelességszerű — de minden számolást nélkülöző — 
szóbeli elismerésével és a  ,neoliberalizmus" nevű fantom 
csepülésével. Mindez némi agrárromantikával keveredett, és az 
egészet átjárta az 1930-as éveket idéző etnonacionalizmus. Sem 
gazdasági, sem szociális tekintetben nem adott megoldást. 

Mondom, hogyha 2008 derekán tartják a választásokat, a Fidesz 
ezzel a tisztességtelenséggel és ezzel a semmivel is fölényesebben 
győz, mint ahogy 2010-ben győzött. Közbejött azonban a válság. És 
a Jobbik képében a polarizált pártrendszer mítoszvilágába 2009 
elején betört a valóság, színre lépett egy harmadik szereplő is. Az 
ellenzék addig nem a valóságosan rossz kormányzás miatt támadta 
a kormányt, vagy legalábbis nem törődött a hibák és bűnök 
tényleges fontossági arányaival, hanem olyan bűnöket nagyított fel 


vagy konstruált, amelyek a lebutított közegben alkalmasak voltak 
támadási pontnak. A legártatlanabb, mert leginkább amatőr példa 
erre a 2006-os kampány jelszava: ,Rosszabbul élünk, mint négy 
éve." 

De ugyanígy az akkori kormányoldal is mitikus térben politizált, 
nem a szemmel látható tekintélyuralmi szándék, nem a szélsőbal 
retorika és nem az üres, fedezet nélküli antikommunizmus, nem a 
gazdasági képzelgések nyilvánvaló működésképtelensége miatt 
támadta a Fideszt, hanem azzal akarta lejáratni, hogy kollaborál a 
,jobboldali" radikális szélsőséggel. Medgyessy és főleg Gyurcsány 
kormányzása alatt periodikusan ismétlődtek a ,kiálts megálljt az 
ordas eszméknek!" és az ,eddig, ne tovább! jelszavú kampányok. 
Lényegi mondandójuk az volt, hogy a Fidesz megtűri hátországában 
a szélsőséges elemeket, és főleg ez a baj vele (és ha nem tűrné 
meg, akkor ezek az elemek nem lennének). A nettó eredmény az 
lett, hogy nagyra nőtt egy magyar mércével is szélsőségesnek 
számító párt, s a Fidesz terveit is megzavarta. 

Mi történt valójában? Nem az, hogy a magyar publikum hirtelen 
fogékonyabb lett az ,ordas eszmékre". Hanem áttört a valóság. A 
valóságban a kormányzás sikerének legfőbb mutatója az 
életszínvonal. A magyar politikai kaszt is rendkívül provinciális, a 
politikai kaszt információival táplált választóközönség még inkább 
az. Attól még nem bukott volna meg a rendszer, hogy a magyar 
gazdaság lemaradt a többi visegrádi országéhoz vagy a balti 
államokéhoz képest. Ezt nagyon kevesen látták, még kevesebben 
hitték el. 

Amint azonban a Központi Statisztikai Hivatal táblázataiból 
kiderül, a reálbér, illetve az egy főre jutó reáljövedelem 1990 után 
először a Medgyessy-kormány időszakában haladta meg az 1989-es 
szintet, pedig már az is válságidőszak volt. Hazug, eladósító, 
távlattalan, jövőromboló gazdaságpolitika árán haladhatta meg, de 
meghaladta. 2009-ben, a két éve tartó megszorítások és a válság 
nyomán ismét az 1989-as szint közelében volt. 2010-ben már azt 
sem érte el. (Újabban — 1995-ig visszamenőleg — átszámították az 
uniós ESA 2010 módszertan szerint, de ez csak 1-2 százalékot 
javít.) Ha beleszámítjuk az újgazdag réteg kiemelkedését, és azt, 
hogy a jövedelemnövekedés Budapesten, néhány jómódú szomszéd 


településen és nagyobb városban koncentrálódott, akkor csupán a 
számokból azt látjuk, amit úgyis tudunk: 2009-ben az ország 
területének nagy részén csakugyan rosszabbul éltek az emberek — 
és sokan lényegesen rosszabbul -—, mint húsz évvel korábban, az 
1980-as évek végén. Papírforma szerint ez önmagában elég egy 
politikai rendszer megrendüléséhez. 

A kormányoldal nem vetett számot kudarcának ezzel a súlyos 
bizonyítékával. A Fidesz úgy vélte, a vidék úgyis az övé. A Jobbik 
azonban megtalálta a rést, amelyen át behatolhat a ,nagy" 
politikába, és mivel nem feszélyezte úgy a politikai korrektség, mint a 
Fideszt, nyíltan kimondta azt a tételt, amit a Fidesz csak kódolva 
merészelt: hogy ,a magyar emberek" (azaz becsületes, vidéki, 
keresztény, etnikailag magyar emberek) rossz soráért ,a 
kommunista és liberális bűnözőkön" kívül a külső etnikai ellenség (az 
orosz módra Izraelhez lojálisnak feltüntetett zsidók, de nemcsak ők) 
és a belső (a cigányok) felelősek. Ez önmagában nem nácizmus, és 
nem is náci hatás eredménye, hanem ősrégi, vulgáris politikai logika, 
melyen a magyar politikai közösség jobb  korszakaiban 
felülemelkedett, máskor nem. 

Eljutottunk tehát odáig, hogy az 1989-ben megalkotott politikai 
intézményrendszer összeomlása 2008—2010-ben szükségszerűen 
történt meg. Ami nem volt szükségszerű: hogy ezt a 
szükségszerűséget a résztvevők mennyire nem észlelték, sem a 
politikai kaszton belül, sem azon kívül. Ezt a lótuszevő bambaságot 
magyarázhatja valamennyire a polarizálódás egyfelől, a látszólagos 
békesség és , jogállamiság" másfelől. De 2009-re az is kiderült, hogy 
a politikai kaszt és a választóközönség roppant erejű, soha 
tisztességesen át nem gondolt történelmi tapasztalatok és ideológiai 
beidegződések  — foglya. — És ebből — a torz politikai 
intézményrendszerből nem volt kiút. A pártok, ha fenn akartak 
maradni, csak olyan ideológiát választhattak, aminek tömeges 
szavazópiaca van. 

Ezek az ideológiák a történelmi tapasztalatokból erednek, vagy 
rájuk válaszolnak. A magyar nép két meghatározó XX. századi 
politikai élménye: Trianon és a Kádár-kori életszínvonal-emelkedés. 
Mindkettő egyedi a régióban, és mindkét — a politikai kultúrába 
ivódott — élmény a szabad piacgazdaság elfogadása ellen, a 


pluralista, liberális képviseleti demokrácia és az ország érdekében 
folytatott külpolitika ellen dolgozik. Félreértés ne essék: a 
nacionalista propaganda és a szociális demagógia minden 
demokráciában legitim és sok demokráciában használatba is vett 
politikai eszköz. Tudatszűkítő magyar változatuk azért kivételesen 
kártékony, mert mindkét szubjektív történelmi tapasztalat, amelyre 
alapoznak, szintén egyedi: az egyik kivételesen negatív, a másik 
kivételesen pozitív. 

Trianon első lépésben azért egyedi az orosz és a német 
birodalom közötti térségben, mert ez volt az egyetlen eset, hogy a 
nemzeti függetlenség elnyerése a legnagyobb - ráadásul 
visszafordíthatatlannak bizonyuló — nemzeti katasztrófával társult. 
Ugyanilyen tragikus kihatású volt a magyar politikai közösség 
zömének válasza. Azt, ami az egész nyugati világban válságba jutott 
— a liberalizmust és vele az államtól független kapitalizmust, a 
vélemények és érdekek pluralitásán alapuló demokráciát, a 
befogadó, nem etnikai  nemzetfelfogást - Magyarországon 
egyenesen a katasztrófa okának tekintették. Ez a paranoid reflex 
kitörölhetetlenül bevésődött a középosztály nagy részébe, és már 
húsz év múlva a szó szoros értelmében öngyilkos külpolitikához 
vezetett a roppant nemzeti károkat okozó bel-és gazdaságpolitika 
mellett. 

A Kádár-kori életszínvonal-emelkedés azért egyedi, mert a többi 
országban a diktatúra és az államszocialista gazdasági rendszer 
vagy érzékelhető lemaradást hozott (Csehszlovákia,  Kelet- 
Németország), vagy néhány - viszonylag - jobb év után a nyomorba 
és véres elnyomásba való visszazuhanást (Lengyelország, 
Románia). Magyarországon viszont az a tény, hogy a reáljövedelem 
33 év alatt — szinte folyamatosan — több mint háromszorosára nőtt, 
és az ország nagyobbik része kiemelkedett a történelmi nyomorbál, 
azt az illúziót keltette, hogy mindez megvalósítható okosan 
kihasznált birodalmi függésben, demokrácia és kapitalizmus nélkül 
is. Ez a hamis tudás kitörölhetetlenül bevésődött a népesség óriási 
többségébe, és a következő rendszerben jobb gazdaságpolitika 
helyett önsorsrontó bel-és gazdaságpolitikához vezetett; mostanra 
önsorsrontó külpolitikához is. 


Mindkettő, Trianon és a kádárizmus is úgy határozza meg a 
magyarországi politizálást, hogy a politikai kaszt egyik fele sem 
hajlandó egyiket sem ténynek elfogadni, olyan rossz történelmi 
adottságnak, amivel szembe kell nézni, amit ,a hozzáértő nép okos 
gyülekezetében" tisztázni kellene, hogy kormány és ellenzék azzal 
foglalkozhasson, ami a dolga: az ország javát szolgáló politikával. 
Ehelyett a politikai kaszt különféle irányzatai -— a hatalom 
megszerzése vagy megtartása érdekében — azt feltételezik, hogy a 
hozzá nem értő nép buta gyülekezetét szolgálják ki, ezzel valóban 
butítva a népet és benne saját magukat. 

Trianon és a Kádár-kori életszínvonal-emelkedés a magyar 
politikában nem átgondolandó, masszív történelmi örökség — hanem 
vagy nem létezik mint valóságos politikai hatóerő, csak mint az 
ellenfél rögeszméje (Trianon a , baloldal" számára); vagy mindennél 
erősebb, mindent felülbíráló  hatóerő, aminél semmi sem 
valóságosabb (Trianon a ,jobboldal" számára). Vagy abszolút rossz 
(Kádár-kor a retorikában); vagy hallgatólagosan etalonnak tekintett, 
de bevallani szégyellt jó (Kádár-kor a gyakorlati politikában). Akár 
így, akár úgy, mindkettő olyan tényező, amely miatt nem lehet, nem 
érdemes, vagy — a szereplők szemszögéből — nem szabad a Közép- 
Európában normálisnak számító kül-, bel-és gazdaságpolitikát 
folytatni vagy követelni. Miközben ez a két téma vezérli a magyar 
politikát, a magyar politikai életben tilos gondolkodni róluk, nem 
szabad mint tényekkel számot vetni velük, és levonni a 
következtetéseket: hogyan lehetne ilyen adottságokkal a föntebb 
leírt demokratikus szabványnak megfelelően politizálni. Hanem 
átoknak fogják mindkettőt, amiről vagy nem szabad beszélni, vagy 
csak egyvalamit lehet mondani, azt is ritkán. Ily módon nem is lehet 
túllépni rajtuk. 

A politikusi nemgondolkodás a trianoni katasztrófa és a Kádár- 
kori hamis jóvilág közötti áthidaló korszak örökségére is érvényes. 
Vagyis az első bécsi döntéstől (1938) Kádár berendezkedéséig 
(1957-58) terjedő két évtizedre, azzal a különbséggel, hogy erről 
nagyon is sokat beszélnek. Valahányszor arról volt szó, hogy milyen 
legyen (vagy ne legyen) az 1989 és 2010 közötti magyar 
demokrácia, szinte mindig ennek az időszaknak az eseményeire 
hivatkoztak mint követendő vagy elrettentő példára. Sohasem 


Trianonra, pontosabban: az 1938 előtti évtizedek TIrianon-reakcióira, 
és nem is a nyomorból való 1957 utáni, tömeges kiemelkedésre. 

Ám akár Trianon vagy a Kádár-kor, akár az átvezető időszakból 
valamelyik fordulópont: 1944, 1945, 1948, 1956 — kerül szóba, ott 
nincs tény, nincs matematika, csak érzelem van, indulat és 
kategorikus ítélkezés. ,Bal"- és ,jobb"-oldali dogmák vannak, és aki 
ezeket megsérti, felvilágosodás ide, liberalizmus oda, jó eséllyel úgy 
jár, civilizációs változásokat leszámítva, ahogy az eretnekek szoktak. 
Pedig éppen az a lényeg, hogy nem történelmi, avagy 
, emlékezetpolitikai" dolgokban kellene egyetértésre jutni, hanem a 
demokrácia - pontosabban: a plurális, képviseleti, liberális 
demokráciában élő nemzet — alapértékeiben. Mely utóbbiak közül az 
egyik, hogy a véleményszabadság elve nem engedi meg semmilyen 
történelmi dolog, korszak, kormányzat, politika vagy esemény 
államilag kötelező értékelését, az előírt konszenzust, hacsak nem 
bűncselekményről van szó. Azaz a demokratikus kibontakozás 
érdekében — vagyis pontosan azért, hogy kormány és ellenzék a 
nemzet érdekében tevékenykedhessen a demokrácia szabályai 
szerint — el kellene szakadni a történelmi dogmáktól. 


8. AZ ÉRTHETETLEN TRIANON 


Nézzük először Trianont  (,ITrianon" persze rövidítés: 
Magyarország és a külvilág viszonyában a padovai fegyverszünettel 
kezdődő és a békeszerződéssel véget érő eseménysorozat). 

A Magyar Bálint által az Orbán-rezsimre alkalmazott fogalom, a 
, posztkommunista maffiaállam" igen találóan írja le a NER-beli 
hatalom működését, de nem magyarázza meg, miért fogadták el oly 
sokan ezt a hatalmat akár közvetlenül, akár úgy, hogy a 
megdöntésére nem esélyes, de ideológiailag rokon pártra szavaztak. 
A Fidesz és a Jobbik — azok a nacionalista pártok, amelyek 
Magyarországon . ,jobboldalinak" minősülnek - 2010-ben a 
szavazatok 69, 2014-ben 65 százalékát kapták. 

A jelenlegi magyar ,jobboldal ideológiája helyi értéken az 
antikommunizmus: bárkit képesek lebolsizni ötvenhatos hőstől IMF - 
főigazgatóig, ha a számukra ellenséges oldalon áll (és bárkit 
képesek rendes antikommunistának elfogadni volt KB-titkártól KGB- 
ügynökig, ha az ő oldalukon). Tartalmilag azonban a vezérlő eszme 
a TIrianontól meghatározott sajátos magyar nacionalizmus. A 
jobboldalszót azért tettem idézőjelbe, mert azokra az erőkre, 
amelyeket Magyarországon a közbeszéd ide sorol, a teljes politikai 
katyvasz jellemző. Ha kell, szélsőbalról támadják a baloldali 
kormányt akkor is, ha esztelenül osztogat (mint a Fidesz a 
Medgyessy-és a Gyurcsány-kormányt 2002 és 2006 között), és 
akkor is, ha bátortalanul próbál visszavenni valamit az 
osztogatásból. Ha kell, zöldebbek a  zöldebbnél. Ha kell, 
keresztényebbek a kereszténydemokratáknál. A lényeg, hogy 2010- 
re — ettől az évtől kezdve már nem kellett legyőzni semmilyen 
politikai ellenfelet — a ,jobboldal" ideológiája lecsupaszodott a 
kurucos, Trianon-függő nacionalizmusra. 

Bár a Fideszt külföldi kommentátorok gyakran — tévesen — 
jobbközépnek nevezik, és idehaza is sokan, kényelmességből, 
jobboldalinak, nincs köze sem ahhoz, amit a világban jobboldalinak 
mondanak (kevés adó, kis állam, kedvezés a 
magánvállalkozásoknak); sem az Európai Néppárt 2012-es 
alapprogramjában summázott, a felvilágosodás, a liberalizmus, a 
szolidaritás értékeit beépítő modern kereszténydemokráciához. 
Orbán nem is fárasztja magát azzal, hogy pártját jobboldalinak 


mondja; egyáltalán, semmilyen oldalinak. Szerinte ez a közép, a 
centrális erőtér, amitől jobbra és balra csak szélsőségek léteznek. 
Plurális demokráciában ez képtelenség, abban ugyanis a pártok, 
koalíciók mind valamit képviselnek, hol az egyik irányzat kerekedik 
felül, hol a másik. A közép minden adott pillanatban üres. De nem 
Magyarországon, ahol a trianonizált nacionalizmus mindent 
felülbírál, jobb-és baloldaliságot egyaránt. Még az ország érdekeit 
szolgáló külpolitikát is, pedig arról még többpártrendszerekben is 
nagyjából konszenzus szokott lenni. (A még 2015-ben is Trianonra 
reagáló nemzetpolitika" speciálisan magyar kifejezés.) Felülbírálja a 
piacpárti, . növekedésserkentő  — gazdaságpolitikát egyfelől, a 
szolidaritást és az egyenlőség elvét másfelől. A hibbant 
adórendszertől a rezsicsökkentésen át a hangsúlyozottan magyar 
oligarcharéteg felnövesztéséig sok minden levezethető — legalább 
részben -— a TITrianon-kóros magyar nacionalizmusból. 

A politikai választóvonal ebből a szemszögből nem a politikai 
jobb-és baloldal, hanem ,a nemzet" és , ellenségei" között húzódik, a 
nemzethez pedig az tartozik, akinek fáj Trianon. Vagy ahogy a 
nemzet  guruja,  Drábik János precízen és egy fokkal 
diplomatikusabban megfogalmazta minden fideszista és jobbikos 
troll alapelvét: ,Akinek nem fáj Trianon, azt érzelmileg és tudatilag 
nem lehet teljes értékű magyarnak tekinteni." A baloldallal nem az a 
baj, hogy, mondjuk, túl sok adót szed be és túlságosan sokat 
költekezik, ésszerűtlen gazdaságpolitikát folytat — a nemzeti oldal" 
2010 előtt szociális értelemben szélsőbalról támadta a baloldali 
kormányokat, és még ésszerűtlenebb gazdaságpolitikát követelt. 
Hanem az a baj vele, hogy ,nincs hazája", ,hazaáruló", 
,[degenszívű",  ,ráront  nemzetére" stb. Magyar nacionalista 
szemszögből nézve ettő! baloldal. 

Másfelől a baloldaliak — nemcsak az MSZP, hanem a kádárista 
örökséggel szemben sokkal kritikusabb, de alapvetően baloldali 
érzelmű liberálisok, sőt az előbbi két csoportot utáló, s ezért 
magukat középutasnak tartó posztmodern zöld balosok is — mélyen 
érzéketlenek az általuk jobboldalinak tartott Fidesz-KDNP (és a 
Jobbik) Trianon-központú nacionalista lényegére. Annyit érzékelnek, 
hogy a ,jobboldalnak" ez az ügy valamiért fontos, de vagy a 
, szimbolikus" politika tárgyának és az ,igazi" politikához képest 


mellékes,  érzelmi-alapjogi-kulturális kérdésnek tekintik, vagy 
valamiféle betegségnek, atavizmusnak, félrevezető propaganda 
termékének. Amiből az elkerülhetetlen haladásnak, antinacionalista 
felvilágosodásnak köszönhetően a most még hívő tömegek egyszer 
majd kigyógyulnak. Nem tudják feltételezni, hogy a politikában lehet 
valami fontosabb a gazdasági fejlődésnél, az alkotmányos 
alapjogoknál vagy a világpolitikai jó oldalhoz  tartozásnál. 
Pontosabban: rosszindulatú beavatkozás nélkül nem tartják 
lehetségesnek, hogy miközben Magyarországon formailag 
demokrácia van és piacgazdaság, s az ország — beteljesült a sok 
évszázados vágyálom! — a nagy nyugati integrációkhoz tartozik, 
szervezetileg a Nyugat védett része, csaknem száz évvel Trianon 
után létezhessenek olyan tisztán nemzeti kérdések, amelyek 
felülbírálják a demokratikus politika világszabvány szerinti céljait és 
eszközett. 

Miért is nem lehetséges? Mert — mondják -— , Trianon a múlté". De 
hát hogyan lehetne a múlté, ha a feldolgozása elmaradt? A baloldal 
úgy képzeli, hogy az eltelt 95 évben valahogyan feldolgozódott. De 
valójában az, aki a politikai közösségből feldolgozhatta volna, vagy 
nem akarta, vagy nem volt lehetősége rá. Ha nem utálnám a 
kifejezést, azt Írnám, hogy ,elmaradt a kibeszélése". Mindenesetre a 
politikai életben többnyire nem beszéltek róla, hanem hallgattak, 
üvöltöztek vagy szavaltak. 

Hogy miért maradt el? Első fokon azért, mert nem értették. Eleve 
nincs olyan politikai nemzet, — amelyik trauma nélkül, 
fájdalommentesen, lelki egészségének megőrzésével elviselné, ha 
elveszíti lakosságának 58, területének 67 százalékát (Horvát- 
Szlavónországot nem számítva), s olyan kulturális nemzet, amely 
rémület nélkül nyugtázná, hogy minden tíz tagja közül három egyik 
napról a másikra valamilyen más - többé-kevésbé ellenséges — 
állam fennhatósága alá kerül. (Nemzeten, a pontosság kedvéért, 
most a politikai közösség többsége értendő.) De ráadásul hiányoztak 
azok a fogalmi keretek is, amelyekkel a magyar politikai közösség 
ezt a változást értelmezhette volna. Nagyon egyszerűen fogalmazva: 
mivel a Kárpát-medencében a magyar állam alapításától fogva 
folyamatosan magyar állam(ok) volt(ak), ezt elrendeltetésnek látták 
(semmi sem bizonyította, hogy másképp is lehet), és nem tudták 


értelmezni azt a helyzetet, amikor nincs így. Még inkább 
érthetetlenné tette a csapást, hogy a Kárpát-medencében megjelenő 
államok közül Csehszlovákia két évvel korábban, 1918 nyarán nem 
is létezett, Szerbia a Központi Hatalmak megszállása alatt volt, 
Románia pedig legyőzött országként megalázó békefeltételeket 
fogadott el. Egyszerűen nem volt olyan történelmi tapasztalat, olyan 
precedens, amely magyarázhatta volna, hogy miután súlyos 
áldozatokkal végigharcoltunk és megnyertnek — vagy legalábbis 
tisztességes békével lezárhatónak — láttunk egy háborút, korábban 
nem létező vagy legyőzöttnek tekintett államok foszthatják meg a 
magyar államot öröknek hitt területeitől és a magyar nép nagy 
részétől. 

De Trianon nemcsak a magyar állam öröknek hitt fizikai kereteit 
zúzta szét, hanem a magyar etnikai felsőbbségtudatot is 
maradandóan megsebezte. A magyar nacionalizmusnak ez az 
eleme nem , ezeréves", hanem magával a nacionalizmussal egykorú, 
azzal együtt született újkori fejlemény, a XVIII. század végére 
szilárdult meg. A nemesség hungarus öntudata korábban etnikailag 
semleges volt. Ekkorra viszont a politikai-gazdasági vezető kasztnak 
— a nemességnek — meggyőződésévé vált, hogy a honfoglalás óta 
fennálló természetes határok között a magyar etnikum, azaz 
politikailag a magyar etnikumú nemesség részben egyedi 
államalkotó tehetségénél, részben ázsiai eredetű harcosi (hun, 
szittya, mondhatni, ksátrija) erényeinél fogya magasabb rendű a 
többi (paraszti, elenyésző kisebbségben városlakó polgári) 
etnikumnál. 

így a térség többi népére is jellemző, a nemzeti szuverenitás 
hiányából adódó  elnyomottságtudat az  oroszos birodalmi 
fölénytudattal társult. Úgy, hogy még sokáig hiányzott az etnikumon 
belüli, osztályokon átívelő nemzeti szolidaritás, magyarán a 
parasztkultusz, de a nem földbirtokos — ipari, kereskedelmi — 
foglalkozások és csoportok megbecsülése is. (Nemcsak az egykori 
Hanza-városok balti népekhez tartozó lakóival vagy az ipari és 
kulturális fejlődést a nemzeti függetlenség feltételének tartó lengyel 
pozitivistákkal ellentétben. Például a két rivális szerb dinasztia 
alapítói, Karagyorgye és Obrenovics Milos egyformán szegény, 
paraszti — családból jöttek, és a XIX. század elején 


sertéskereskedésből gazdagodtak meg. Obrenovicsnak 
köszönhetjük egyébként a mangalicát, ezt az ősi magyar fajtát.) 
Trianon tehát a magyar államalkotó és harcosi fensőbbségbe vetett 
hitet is szétzúzta (volna): felkapaszkodott parasztok, kalmárok, 
vértelen városlakó értelmiségiek, a Nyugattal összeesküvést szövő 
sunyi diplomaták fosztottak meg ezeréves jussunktól — érezte és 
gondolta a történelmi középosztály zöme. Ennek az élménynek 
legalább akkora része volt az antiszemitizmus 1918 utáni 
fölerősödésében, mint a világháború liberalizmust  szétziláló 
hatásának vagy az impériumvesztéssel együtt zajló, történelmi 
előjogokat tagadó forradalmaknak. 

Még egy durva kognitív disszonancia: míg az összes többi kelet- 
közép-európai nemzet számára a szuverenitás elnyerése öröm és 
magabiztosság forrása volt, Magyarország esetében a legnagyobb 
nemzeti katasztrófával társult. Ha meggondoljuk, hogy az újkori 
szuverén magyar állam története Trianonnal kezdődött, 
megérthetjük, miért volt ez a tény önmagában és máig is betegítő 
hatással a magyar nacionalizmusra. Az, amit a nemzetközi jogban 
szuverenitásnak neveznek, nem elég; attól, hogy Magyarország 
ilyen értelemben szuverén, úgy érezték, még le van igázva, meg van 
taposva. Úgy bánnak vele, mint egy leigázott nemzettel, nekünk 
tehát szuverén létünkre úgy kell harcolnunk, mint egy leigázott 
nemzetnek (vö. ,nem leszünk gyarmat). Erre az elviselhetetlen 
helyzetre kétféle stratégiával válaszolt a magyar politikai közösség: a 
revizionizmussal és a külső-belső ellenség megjelölésével. Az ellene 
való harccal. 

Bár a revizionizmust az 1947 utáni propaganda - sokkal 
hosszabb ideig, mint ameddig eredetileg kormánypolitika volt — 
abszolút politikai bűnként ítélte el, igazából természetes válasz volt 
az elviselhetetlen igazságtalanságra, és 1944-ig, Sztálin döntéséig 
nem is reménytelen. Elvégre a II. világháború nyomán nagyon is 
megváltoztak az I. világháború utáni határok, és semmilyen elvi 
akadálya nem volt az igazságtalanság valamilyen mértékű 
jóvátételének — csakis a szovjet hatalmi érdek akadályozta. Más 
kérdés — ez is eleven hagyománynak látszik —, hogy revizionista 
egy-ügyűségében a magyar politika a nemzetrontó döntések 


sorozatát hozta a német csodafegyverben bízó nyilasok 
őrjöngésével bezárólag. 

Nem ítélte el viszont az 1947 utáni kommunista propaganda azt, 
amit a kommunisták folytattak: a külső-belső ellenség megjelölését 
és az ellene vívott könyörtelen harcot. A baloldalon azóta is, máig 
uralkodik az a nézet, hogy Trianon valamiképpen büntetés volt az 
, uralkodó osztály" elnyomó nemzetiségi politikájáért: a ,népek" 
lázadtak föl ellene (és nem az ő , uralkodó osztályaik"). Csakhogy ez 
történelmietlen gondolkodás, az 1945 utáni normákat vetíti vissza 
egy olyan korba, mely ezeket a normákat nem ismerte: az Európán 
kívüli gyarmatosítás, az angol, amerikai és főként a francia 
vadnacionalizmus, a német és orosz birodalmi erő fénykorába. A 
magyar vezető politikai réteg nagyjából olyan erőszakosan és 
korlátoltan viselkedett, ahogy a korban és a térségben normálisnak 
számított. Keserves paradoxon, hogy a korabeli magyar 
nacionalizmus összességében még liberálisabb is volt a 
kisebbségeket el nem ismerő francia államnemzet-felfogásnál, s 
hogy ezek után a franciák voltak az országdarabolás fő mozgatói. 

Trianont azonban ez a magyar nacionalizmus is büntetésnek 
fogta föl: azért, mert szabadjára engedte azt, amit ő ellenségnek 
látott. A Bethlen kormányzása alatt valamelyest visszafogott, majd 
az 1930-as években végletesen eluralkodó  antiliberalizmus, 
szabadpiac-ellenesség, a tulajdon szentségének és a 
jogegyenlőségnek az elvetése; az elv, hogy a többségnek vannak 
előjogai a kisebbséggel szemben; a tekintélyelvű nemzeti 
kollektivizmus, — az etnikai tisztaság jogszabályokban . is 
megnyilvánuló kultusza, az állam iránti hűség megkövetelése és 
honorálása, az individualizmus megbélyegzése, a nemzet — ,a 
magyar társadalom" — egyetlen, egységes érdekének feltételezése 
és minden kritika veszélyesnek ítélése — ez mind a Trianonra adott 
kóros válasz. (Ajánlom ebben a témában Ungváry Krisztián könyvét, 
A Horthy-rendszer mérlegét, de éppígy  Paksa Rudolf 
összefoglalását, A magyar szélsőjobboldal történetét.) A későbbi 
kommunista propaganda a TIrianon-reakciónak erről a bel-és 
gazdaságpolitikát meghatározó részéről hallgatott, vagy — mivel a 
megjelölt ellenség igen nagy átfedésben volt a zsidósággal, és ez a 
politika végül beletorkollott az európai holokauszt vértengerébe — a 


Horthy-rendszer  ,fasizmusának" tulajdonította. Olyasminek, amit 
könnyen el lehetett ítélni. Miközben a kommunista diktatúra — az 
etnosovinizmus kivételével — pontosan ezeket az elveket folytatta és 
teljesítette ki. Ezért hát kétszeres erővel vésődtek be a magyar 
politikai közösség mélytudatába. Lényegében ma sem látunk mást. 
Orbán Viktornak az a 2015-ös kijelentése, hogy ,nem akarunk tőlünk 
különböző, kulturális tulajdonságokkal és háttérrel rendelkező 
jelentős kisebbséget látni magunk között, Magyarországot 
szeretnénk Magyarországként megtartani, nem más, mint a 
Trianon-fókuszú nacionalizmus a maga letisztult formájában, az 
1945 utáni globális (tehát ,nem magyar") politikai kultúrának tett 
engedmények nélkül. 

A traumát a kétszeres elfojtás súlyosbította. Ám ironikus módon a 
Trianontól meghatározott magyar nacionalizmus a kommunista 
baloldal segédletével vészelhette át a következő évtizedeket, és 
válhatott az ezredfordulóra a két legerősebb politikai ideológia 
egyikévé. Ez persze nem lett volna lehetséges, ha 1945-ig 
negyedszázadon át nem ez a vezérlő ideológia, és a terület- 
visszacsatolásokkal pár évvel korábban nem kap pozitív 
megerősítést. De éppenséggel ez volt a Kommunista Internacionálé 
hivatalos politikája is. Rákosi 1935-ben, a bíróság előtt ,a francia— 
angol imperialisták által diktált trianoni papírcafat -ról beszélt, amit 
,szét kell tépni". (Kádár még 1975-ben, a helsinki záróokmány 
aláírásakor mondott beszédében is őszintének hangzó fájdalommal 
idézte föl a magyarság szétszakítását, és büszkén utalt az 
évezredes állami múltra.) A szenvedélyt nem lehet hirtelen, orwelli 
döntéssel megszüntetni. Sőt, a tiltással csak nő a természetes 
vonzereje. S ezzel a vonzerővel a kommunista kormányzatok is 
tisztában voltak. 1956 után olyan garnitúra került hatalomra, mely 
ebben az ideológiában nevelődött, és a  Trianon-központú 
nacionalizmus (mélylélektani kifejezéssel élve) szublimált változatát 
a saját rendszere igazolásában hasznosította. Azaz, saját 
szándékán kívül, közreműködött az átmentésében. 

Menjünk vissza a történet elejére. A párizsi békeszerződésig, 
pontosabban: az 1938-as magyar-román határt szentesítő 1946. 
szeptemberi döntésig Trianon részleges revíziója, az etnikai 
viszonyokat tiszteletben tartó határmódosítás nem volt tabu, és még 


azután is lehetett beszélni róla egy darabig; a Nagy Ferenc-kormány 
sikernek könyvelte el, hogy a trianoni területen felül követelt öt 
magyar faluból csak hármat kellett átadni Csehszlovákiának. 

A békeszerződés aláírása (1947. febr. 10.) után viszont a 
revízióról való beszéd teljes egészében politikai tabu lett. Nemcsak a 
szerződés nemzetközi jogi ereje és a kezdődő hidegháború miatt, 
hanem azért is, mert a kommunisták körülbelül ezt mondták: ha 
Sztálin úgy akarta, hogy maradjon Trianon, akkor úgy van jól, és 
minden más vélemény: Horthy-fasizmus. Egyszersmind megszűnt a 
magyar kormányzat védőszerepe: többé nem léphetett fel 
diplomáciai eszközökkel a határon kívül rekedt magyar közösségek 
érdekében. Nem azért, amit a mai ,jobboldali" propaganda mond, 
miszerint a kommunizmus ideológiája természeténél fogva 
internacionalista volt, és mint ilyen, fel akarta számolni a nemzeti 
önazonosságot. Ez ostobaság, azokban az évtizedekben Lipcsétől 
Phenjanig virultak a nacionalizmusok, és Magyarország se volt 
kivétel. Az ,internacionalizmus" a hidegháborúnak ebben az első 
fázisában egyszerűen azt jelentette, hogy a csatlósállamok 
egyformán, teljesen alá voltak rendelve Moszkvának, a 
diplomáciának közöttük nem lehetett tartalma. (A lakosságcseréről a 
magyar kormány még egy olyan csehszlovák állam vezetőségével 
tárgyalt, amely az emigráns kormánynak köszönhetően formailag a 
Szovjetunió szövetségese és nem alárendeltje volt.) 

1947 után tehát néhány évig vaskorszak következett. Éppen 
akkor, amikor a trianoni megaláztatást a véglegesség példátlan 
tragédiává tette, a magyar közvélemény ezt a sokkot nem 
dolgozhatta fel, mert nem volt hol feldolgoznia. 1948-ra megszűntek 
a parlamenti demokrácia maradványai, 1949-re pedig nyomtalanul 
eltűnt a szabad nyilvánosság. A viharos politikai fejleményeken és 
gazdasági átalakuláson kívül azonban volt még egy ok, amiért az 
emberek nem foglalkoztak Trianonnal — avagy a párizsi békével — 
olyan mértékben, ahogy a dráma indokolta volna. 1944-ig a politikai 
közösség — értve rajta azokat, akik elvben részesedhetnek a 
hatalomból — nagyon erősen a középosztályra korlátozódott. A 
politikai — hegemón pártrendszer lévén: a kormányzati — elit az 
arisztokráciából és a középosztály ,keresztény (nem zsidó) 
többségéből került ki. 1945 elejétől kezdve — a szovjet katonai 


jelenléttől nem függetlenül, de korántsem csak miatta — politikai, 
társadalmi és gazdasági forradalom ment végbe (erről később). A 
régi kormányzati elitet elsöpörték, az arisztokráciát és a 
középosztályt — mint osztályt — felszámolták. Mindezt a többség 
egyetértésével. A  Trianon-tematika az ,úri Magyarországgal" 
azonosult, azzal együtt ,lett a múlté". Különben ekkor — és nem 
2004-ben —-— vált el a magyarországi közvélemény a szomszéd 
országokban élő magyar közösségétől, főleg az erdélyitől (fordítva 
nem történt meg). 1956-ban, amikor tizenkét napig szabad volt a 
nyilvánosság, és látni lehetett, mi foglalkoztatja valójában a magyar 
közvéleményt, Trianon nemigen volt látható téma. 

Ez azonban nem jelentette, hogy bárki feldolgozta volna a 
traumát. Attól, hogy a régi középosztályt szétzúzták, az a probléma 
és az a szenvedély, amely 1945-ig elsőrendűen meghatározta a 
középosztály — és erősen befolyásolta az ipari munkások és a 
szegényebb parasztok nagy részének -— politikai gondolkodását, nem 
lehetett egyik napról a másikra semmivé. Ráadásul legkésőbb 1947- 
re, csehszlovák-magyar ,lakosságcserével? a Trianon-trauma új 
szakaszba lépett. A délvidéki vérengzésről és az internálásokról a 
Titóhoz fűződő, előbb nagyon baráti, majd nagyon ellenséges 
viszony miatt, a kor információs viszonyai között a magyarországi 
közvéleménynek nemigen volt tudomása. A háborús vesztes 
Romániának Sztálin nem engedélyezte az etnikai tisztogatás 
kiváltságát, és különben is, az ottani kommunista pártban eleve sok 
volt a magyar; a közösségnek pedig a legmagasabb pártállami 
szinten is volt képviselője Luka László személyében, amire később 
nem volt példa. A Benes-dekrétumok foganatosítása és a 
, lakosságcsere" — ténylegesen: deportálás — azonban új volt: 
Trianon visszafordíthatatlanságával egy időben megjelent, vagy 
nagyon is valóságossá vált az etnikai arányok erőszakos 
megváltoztatásának és a határon túli közösség elvesztésének a 
réme. (Annál is inkább, mert az 1944-es deportálások után ekkor 
még folyt a magyarországi németek kitelepítése is, és a magyar 
közvéleménynek nem volt kételye afelől, hogy meg lehet csinálni.) 

1952-ben aztán, éppen a sztálinizmus utolsó mélypontján 
váratlanul véget ért a vaskorszak. Magyarországon kívül két olyan 
esemény történt, amely közvetve új szakaszt nyitott a magyar 


nacionalizmus történetében. Mindkét esetben Sztálin volt a végső 
mozgató. Az egyik: , anticionista" kampányával a koncepciós perek új 
hullámát indította el a csatlósállamokban is (a magyar újnyilasoknak 
fogalmuk sincs, hogy amikor , cionista" fedőnéven szidják a zsidókat, 
valójában a tébolyult öreg Sztálin tanítványai). Az egyik áldozat, 
VIlado Clementis leváltott csehszlovák külügyminiszter ugyan nem 
volt zsidó, de ,szlovák burzsoá nacionalistának" bélyegezve, mint a 
,trockista-titóista-cionista összeesküvést" felgöngyölítő Slánsky-per 
másodrendű vádlottját végezték ki. Annak idején, 1948 márciusától ő 
felügyelte a lakosságcserét. 

A másik: biztosan szovjet nyomásra, valószínűleg Sztálin 
személyes kezdeményezésére Romániában váratlanul létrehozták a 
Magyar Autonóm Tartományt. A Szovjetunión kívül ez volt az 
egyetlen eset Európában, hogy követték a sztálini nemzetiségi 
politika modelljét: köztársasági szint alatt a nyelvi-kulturális többség 
elve szerint adtak egy népcsoportnak területi — de természetesen 
nem politikai — autonómiát. Gheorghiu-Dej Romániájában szabad 
volt magyarul megvalósítani a sztálini rendszert. Magyarországi 
nacionalista szemszögből azonban úgy festhetett, hogy nyolc évvel 
(Észak-JErdély második elvesztése és öt évvel a párizsi pofon után 
mégiscsak magyar igazgatás —- ha nem is a magyar állam 
igazgatása — alá került egy magyar többségű terület a trianoni 
határokon kívül. Félmegoldás, de valamennyire megnyugtató 
megoldás. 

A következő év tavaszán, amikor még friss volt ez a változás, az 
Irodalmi Újság 1953. március 12-i számában jelent meg — többeké 
között — Veres Péter nekrológja Sztálinról. Míg ugyanazon az oldalon 
a nagy taktikus Illyés Gyula -—- a műveltségről tett hízelgő 
megjegyzésen kívül — majdnem teljesen kétértelmű szöveget írt az 
elhunytról, olyat, amit egy nagy államférfi portréjának éppúgy lehet 
olvasni, mint egy megvadult zsarnokénak, a politikailag 
legtekintélyesebb népi író, Veres Péter őszinte hódolattal emlékezett 
meg az őrült diktátorról. Miért? A határon túli magyarság helyzete 
miatt. ,Grúzia nagy fiának" köszönhetjük —- summázza a vélt 
helyzetet —-, ,hogy megtaláltuk a velünk élő népekkel a végleges 
megoldást, a békesség, a barátság és nemzeti biztonság útját . Neki 
tulajdonítja — egyébként joggal — a székely területi önkormányzatot, 


de az erdélyi magyar oktatási és kulturális intézmények sokaságát 
is. Felsorolja azt is, mi mindent kapott a sztálini elveknek 
köszönhetően a magyarság ,abban a Szlovákiában, ahol még 
néhány évvel ezelőtt a magyarság széttelepítését, kitelepítését és 
elszlovákosítását erőltette az azóta megsemmisített  Slánsky— 
Clementis-féle soviniszta csoport. Bár a kitelepítés meg az 
elszlovákosítás  erőltetéshez Benesnek, a cikk megírásának 
pillanatában még zavartalanul regnáló Klement Gottwaldnak vagy 
éppen Gustáv Husáknak is több köze volt, mint Rudolf Slánskynak, 
Veres Péter antiszemita elméjében tökéletesen összeállt a kép a 
magyarellenes összeesküvésről, amitől a bajszos grúz mentett meg. 
Ugyanaz a Sztálin, aki a trianoni határok sérthetetlenségéről 
döntött — véli Veres —, megoldotta, hogy a határon túli magyarok ne 
szenvedjenek kárt a területi revízió elmaradása miatt. Ennyiben a 
népi író sztálinistább volt még Rákosinál is, aki — igaz, a 
nyilvánosság számára láthatatlanul és következmény nélkül — 
továbbra sem nyugodott bele Erdély elvesztésébe (lásd Stefano 
Bottoni: Sztálin a székelyeknél, 117.). Nem árt felidézni, hogy ekkor 
még nem fagyott meg teljesen a II. világháború utáni határrend, a 
Saar-vidék gyakorlatilag külön állam (francia protektorátus) volt, a 
trieszti körzetet még nem osztották fel Olaszország és Jugoszlávia 
között. A magyar-román határ viszont annak a szovjet stratégiai 
rendszernek volt a része — az Oderától a Prutig -—, amiből Sztálin 
jottányit sem volt hajlandó engedni. Ilyen értelemben Veres Péter 
volt a realistább. Azt a pillanatot látjuk, amikor a Trianon-beszéd 
(legfőbb) helyettesítője lett a határokon túli magyarságról való 
beszéd. (Az, hogy A témáról következetesen a fontosabb B helyett 
beszélnek, máig a magyar politikai élet alapjellegzetessége.) 
Továbbá annak a folyamatnak egy fontos pillanatát látjuk, 
amelynek során az eredetileg plebejus demokrata, leginkább 
agrárszocialistának mondható népi mozgalom a tisztán nemzeti 
ügyek szószólója lett, átvéve a stafétabotot attól az ,úri" politikai 
kaszttól, amelyet eredetileg legyőzendőnek tartott. (A népieké volt és 
maradt — természetesen a kommunista mozgalmon kívül — az 
egyetlen legitim és haladónak tekintett ideológiai csoportosulás. A 
politikai hatalomból csak annyiban részesedhettek, amennyiben 
egyes képviselőik kommunisták voltak, mint tömb azonban némi, 


nagyon csekély szólásszabadsághoz jutottak — ha másban nem, a 
beszéd  témáinak vagy inkább a témák  hangsúlyainak 
megválasztásában.) 

Végül: karikatúraszerű élességgel láthatjuk a következő korszak 
magyar ,nemzetpolitikai" vezérgondolatát. Veres a XX. századi 
történelem egyik legszörnyűbb diktátorának tapsol azért, mert — véli 
hiányos információk alapján — jót tett a határon túli magyarokkal. 
(Kicsiben és enyhített változatban ezt játssza el Putyinnal a mai 
magyar politikai kaszt.) Az a képzet rejlik mögötte, hogy a határon 
túli magyar közösségek elvesztése ellen a kollektív nyelvi-kulturális 
jogok jelentenek garanciát — eddig igaz —, és hogy ezeket a jogokat 
egyik ,népi demokrácia" kikényszerítheti a másiktól. Avagy: a 
kollektív  nyelvi-kulturális jogok a magyarság számára ideális 
mértékig kiterjeszthetők a demokratikus politikai jogok gyakorlása, 
az egyéni alapjogok megléte nélkül vagy azoktól függetlenül. Ezt a 
szemléletet a ,nemzeti" oldal csak rövid időre és korántsem 
összességében haladta meg — Csoóri Kutyaszorító-előszavától az 
Antall-kormányig -, aztán visszatért a megszokott vaksághoz. 
Másképpen, a népiek a sztálinista nemzetiségpolitika alapállapotát 
kívánták vissza, és ennek a számonkérését hiányolták aztán a 
kormánypolitikából. 

Ugyancsak a sztálinizmus és a Trianon-helyettesítés egyesült a 
másik úgynevezett nemzeti sorskérdésben, a népesedési ügyben. A 
népiek nem a nemzeti szuverenitás vagy a politikai szabadság 
(többpártrendszer, parlamentarizmus, szabad választások, alapvető 
szabadságjogok) hiányát  —— tekintették  — elsőrendű nemzeti 
sorskérdésnek, a szegénységből való  kiemelkedést pedig 
egyenesen hátrányosnak ítélték nemzeti szemszögből. Az 1950-es 
évek végén kezdődő erdélyi magyarellenes terrort ugyanúgy nem 
érzékelték, ahogy a látható politikában és főképp a cselekvésben a 
kormányzat sem. De amint a Kádár-rezsim elérte közvetlen 
társadalompolitikai célját, és részben a forradalomra, részben kiváltó 
okaira válaszul érezhetően az utolsó békeév szintje fölé emelte az 
átlagos reálkeresetet, nevezetesen az ötvenes-hatvanas évek 
fordulóján, rögtön megszólalt a kispolgáriságot, individualizmust és 
,Írizsiderszocializmust" kárhoztató népi értelmiség, amely kezdettől 
saját magát látta a jó középosztály egyetlen igazi változatának, és 


úgy érezte, őt megilleti a polgári kényelem, mert a népért dolgozik, 
de mindenki másnál vagy erkölcstelen, vagy az erkölcsök 
romlásához vezet. 

Megint csak Veres Péter volt az, aki — történetesen 1963-ban, a 
nagy amnesztia évében, a kádári konszolidáció kiteljesedésekor — 
elsőként hozta összefüggésbe a , nemzeti önfenntartást" (így!), azaz 
a népesedési kérdést, a ,kispolgáriság" elleni harccal. Gyermeket 
nem vállalni: — individualizmus, — önzés, — züllött  hedonizmus, 
kispolgáriság. Gyermeket vállalni: felelősség és kötelesség ,a 
társadalom" (mint egész), azaz a nemzet iránt. Itt is láthatjuk a 
sztálinizmus és a nacionalizmus összefonódását. Az, hogy szülni: ,a 
társadalom" iránti kötelesség, a sztálinizmus jelszava volt (és már 
eleve, a Szovjetunióban is nacionalista érdek volt mögötte). 

Az újabb szakasz Nicolae Ceausescu hatalomra kerülésével 
(1965), pontosabban az 1967. évvel kezdődött. Ekkor már szabad 
volt észrevenni — egyelőre külpolitikai különutassága miatt — a román 
diktatúra magyarellenes belpolitikáját; és ekkor lépett hatályba 
Romániában a kegyetlen  abortusztilalom, amitől — rögtön 
megkétszereződött a születések száma. Magyarországon 
bevezették a gyermekgondozási segélyt, ez azonban kisebb és 
múlékonyabb növekedést okozott; következett viszont a gazdasági 
reformnak és a fogyasztói mentalitás szentesítésének a négy éve. 
Egy viszonylag liberális átmeneti időszak után 1971-ben a kínai és 
észak-koreai tapasztalatokon föllelkesülő Ceausescu a 
keményvonalas sztálinizmus (nemzeti kommunizmus) útját 
választotta. A népi értelmiség pedig azt látta, hogy miközben mi az 
élvezeteket hajhásszuk, legfőbb gondunk a gazdasági növekedés, 
és nem szülünk — a nemzeteszmének élő, individualizmust és földi 
javakat megvető román népesség rohamosan növekszik, és 
elnyomja, asszimilálni akarja a magyarokat. Nemcsak Erdélyt 
veszíthetjük el végképp a nemzeti egység és a nemzetnek való 
alárendeltség hiánya miatt, hanem a Kárpát-medencében is 
visszaszorulunk, létszámunk csökken, magyarságunk elsorvad — 
mondták csöndben, magánrjelleggel, mert egyértelműen leírni nem 
lehetett, de aki rá volt hangolva, az a célzást is pontosan értette. 
Miközben a Trianon-beszéd tabusítva volt, a Trianon-trauma, a 


hozzá kapcsolódó indulat és félelem megerősödött, és — a , nemzeti 
sorskérdésekről" való beszéd szublimált formájában -— felszínre tört. 

Félreértés ne essék, nem a nemzeti érzést vagy 
(Magyarországon megbélyegzett nevén) a nacionalizmust tartom 
helytelennek. Hanem hogy ennyire eluralkodott rajta a demokrácia 
és belső szabadság iránt közömbös, Trianon-helyettesítő beszéd. 

Eszem ágában nincs tagadni azoknak a határon túli magyaroknak 
a hősiességét és kitartását, akik ellenálltak az asszimilációs 
erőszaknak. Sem azoknak az anyaországi magyaroknak a 
bátorságát és tisztességét, akik segítették őket. De 1979-ig, a 
Charta 77 melletti második, több száz aláírást gyűjtő szolidaritási 
akcióig a belmagyar politikában ennek a bátorságnak kevés jele volt, 
és azután se mondható jellemzőnek. 

Trianon háromféleképpen, három lépcsőben befolyásolja a mai 
magyar politikai gondolkodást. Az egyik, csaknem száz évvel az 
esemény után is, maga a feldolgozatlan sokk, az abszolút sérelem. 
A második azoknak a torz válaszoknak az együttese, amelyekkel a 
Trianonnal együtt megszülető újkori szuverén magyar állam válaszolt 
a sérelemre, s amelyek így maradandó torzító hatással voltak a 
magyar politikai gondolkodásra úgy, hogy ezekkel a későbbi 
elitváltások,  1945-48 és  1989-90 után átalakuló politikai 
közösségek sem szakítottak, azaz nem ezekkel szakítottak. A 
harmadik: Trianon megélésének és feldolgozásának azok a pótlékai, 
amelyek - tényleges szabadság, szabad politikai nyilvánosság híján 
- az 1980-as évtizedre, tehát az átmenet előtti évekre a 
magyarországi politikai beszédnek is fő pótléktémái lettek. 

A két nemzeti sorskérdés" egyike sem tartozik a marxista 
dogmatikához, így a szellemi és politikai önállóság elégtételét adta 
meg zászlóvivőinek, akik között hétpróbás kommunisták és - 
szimpatizánsok éppúgy voltak, mint a Kádár-rendszert s az alatta 
feltámadó ,szerzésvágyat, ,individualizmust" — balról bíráló 
szobaforradalmárok. Ráadásul mindkét ügynek olyan erős erkölcsi 
töltete volt, hogy nem lehetett vitatkozni vele, főleg nem a határon 
túliak védelmével és segítésével, hiszen ha az a kérdés, hogy kell-e 
védenünk és segítenünk azokat a magyarokat, akik egy őrült 
zsarnoki rendszer elnyomásától szenvednek, akkor csak egyféle 
válasz létezik. Azt a kérdést egyelőre senki sem tette föl, miként 


lehet egy következetesen és őrülten zsarnoki rendszertől elvárni, 
hogy a rendszerében tegyen kivételt, és a kegyetlen elnyomás 
közben tartsa tiszteletben az egyik, történetesen etnikai közösség 
kollektív jogait. A kommunista kormányzatnak kapóra jött, hogy a 
népiek nem feszegették a magyar rendszer alapjait, nem követeltek 
plurális demokráciát, sőt; és jobban irtóztak a kapitalizmustól, mint 
akár az MSZMP Központi Bizottságának gazdasággal foglalkozó 
tagjai. 

Abban a pillanatban, amikor az irányzat legtekintélyesebb tagja, 
Csoóri Sándor a többpártrendszer, a magántulajdon és a 
vallásszabadság hiányát jelölte meg a nemzetiségi elnyomás okául 
(1983 tavaszán, a Duray Miklós Kutyaszorítójához írott előszóban), 
több mint négyéves mosolyszünet következett szilenciummal, 
folyóirat-betiltással. Ez volt az az idő, amikor a népiek valamelyest 
közeledtek az  emberijog-központú, baloldali Demokratikus 
Ellenzékhez. A DE szövetségest akart látni a népiekben, ezért 
igyekezett úgy tenni, mintha nem látná az irányzat zömének 
antiliberális, tekintélyelvű és kollektivista, a kommunista hatalom 
konzervatív szárnyáéval nagyon is harmonizáló gondolkodásmódját. 
És főképp: a szamizdatosok úgy vélték, a népiek is olyan baloldali 
emberijogvédők, mint ők, csak másféle jogokat védenek, mert ,ők 
értenek hozzá". A Csoóri-féle konzervatív, liberális demokrata kitérő 
végét és a kommunista-népi kibékülés jeleit nem a DE, hanem a tőle 
külön álló Spiró György észlelte már 1987 elején: A ,Jönnek" 
kezdetű versén nemcsak a népiek háborodtak föl, hanem azok az 
, urbánus" (jórészt zsidó) ellenzékiek is, akik közül később sokan 
igazat adtak Spirónak. 

1983-ig, Illyés haláláig és a  Duray-előszóig azonban a 
kormányzat ,nemzetpolitikája" még zavartalanul párhuzamos volt a 
népiekével: segítette az áttelepülő és az otthon maradó 
értelmiségieket. (Kevésbé volt nagylelkű a nyolcvanas évek 
közrendű menekültjeinek tömegével; akinek nem voltak megfelelő 
irataik, visszatoloncolták Romániába, ahol börtön, olykor halál várt 
rájuk. Ez a helyzet csak Szűrös Mátyás KB-titkár 1988. januári 
nyilatkozatával változott meg: bejelentette, hogy a , nagyarságukban 
sértett emberek" ideiglenes tartózkodási engedélyt kaphatnak.) Az 
egyik legfőbb pártállami kulturális funkcionárius, Köpeczi Béla 


vezetésével megkezdődtek a román állásponttal szembeszegezett 
Erdély-történeti monográfia munkálatai. De mindenekelőtt: a 
kommunista kormányzat a végsőkig kihasználta a Magyarország és 
Románia közötti kontrasztot, azt a tényt, hogy a magyarokat abban 
az országban nyomták el a legjobban, amelyik diktátorának 
akaratából a legnagyobb nyomorban élt. 

Kevesen hajlandók emlékezni rá, de nemzeti önérzet és 
önbizalom szempontjából az ország ekkor, nagyjából 1970 és 1989 
között volt egyensúlyban. Előtte nem, utána sem (bár még jó ideig 
kétségbeesetten kapaszkodott az önérzet és önbizalom emlékébe, 
próbált úgy viselkedni, mintha az 1989 előtti viszonyok még 
fennállnának). Ami lényeges: a Trianon utáni magyar nacionalizmus 
ebben a szűk másfél évtizedben mondható egészségesnek abban 
az értelemben, hogy a sérelmi jellegnél erősebb volt a nemzeti 
magabiztosság, sőt — a szuverenitás hiánya ellenére — valamiféle 
büszkeség. Egyrészt, mert ekkor vált átélhetővé az erkölcsileg 
kikezdhetetlen nemzeti szolidaritás érzése és tudata; másrészt, mert 
a sorstárs országok közül -— legalábbis a középosztálynak, de 
részben a kétkezi dolgozóknak is — ekkoriban Magyarországon volt a 
legjobb élni, és ezt mindenki a különleges, kollektív nemzeti 
adottságainknak tulajdonította. Ekkor jutott a politizáló átlagember a 
legközelebb Trianon lelki feldolgozásához: ,Csehek, románok, ti 
megtapostatok, de végül mi jártunk jól. Ugyanez kiterjedt az 
oroszokra. 

Az uralkodó nemzeti érzelem ekkor, és csakis ekkor nem az volt, 
hogy ,mindenki minket bánt", hanem hogy ,mi vagyunk a legjobbak." 

Itt érünk a mai magyar politikai tudatot meghatározó másik 
történelmi tapasztalathoz, a Kádár-kori életszínvonal-emelkedéshez. 
Előbb azonban essék szó 1989 és 1956 viszonyáról. 


9. AZ ÖTVENHAT-KULTUSZ CSAPDÁJA 


Az volt tehát az elméletünk, hogy a feldolgozatlan Trianon-trauma 
mellett — és azzal összefonódva — a Kádár-kori életszínvonal- 
emelkedés a másik tapasztalat, amely meghatározta az 1989 utáni 
magyar politikai kaszt — a politikusok és véleményformálók -—, 
valamint a választópolgárok politikai gondolkodását és cselekedeteit. 
A hatalomra jutott pártok hosszú távon, végösszegben nem láttak 
más célravezető politikát, mint legalább hirdetni azt, hogy lehetséges 
a jólét alanyi jogon való növelése az egyének és vállalkozások piaci 
tevékenységétől függetlenül; és hogy az a jó állam (jó kormány), 
amelyik ezt garantálni tudja. Csak hát hosszú távon, végösszegben 
nem sikerült nekik. 

Amikor a  Kádár-kori  életszínvonal-emelkedés hatását 
értelmezzük, nem szabad beleesnünk az , egyetlen ok" gondolkodási 
hibájának a csapdájába. Hatott ez a tapasztalat közvetlenül, mint 
milliók meghatározó életrajzi élménye. Hatott ideológiai vetületében, 
mint a szocialista értékek vonzereje (és a velük együtt járó, 
reflexszerű antikapitalizmus.) Ráerősítettek a politikai kaszt belső 
játszmái. És hatott a valóságról szóló beszédnek a valóságtól 
történő eltávolítása révén - a Politikai kaszt magát 
antikommunistának valló része önmagát is megtévesztette az 
alkuelmélettel. Vagyis azzal az elbeszéléssel, hogy a forradalom 
leverése után Kádár kis jóléti engedményekkel valamiképpen 
tartósan megrontotta az amúgy szabadságszerető magyar népet 
(csak a politikai kaszt magát antikommunistának valló része maradt 
érintetlen). 

Ebből az is következnék, hogy a Kádár-rendszerrel szemben a 
pozitív pólus az 1956-os forradalom és szabadságharc. Egy 
rendszer ellentéte egy esemény volna. De ilyen nincs. Mivel nem a 
dolgok azonos osztályába tartoznak, ilyen állítás logikailag nem 
lehetséges. Meg az is következik az alkuelméletből, hogy a Kádár- 
rendszer későbbi ellentéte megbonthatatlan és cáfolhatatlan 
átfedésben és kapcsolatban van a korábbi ellentétével, az 1989 
utáni bármely rendszer 1956-tal. De a Nemzeti hitvallásnak az az 
ünnepi  szónoklatokban untig ismételt állítása, hogy  ,mai 
szabadságunk 1956 forradalmából sarjad", valójában metafizikus 
kijelentés, nem bizonyítható, és nem cáfolható. Pontosabban: 


indirekt módon cáfolható azzal, hogy a térség többi népe legalább 
ennyire szabad, holott náluk nincs olyan, a demokratikus átmenetet 
évtizedekkel megelőző történeti esemény, amelyből ez a szabadság 
szükségképpen ,sarjadhatna" (vagy nem tartanak számon ilyen, 
pontszerű előzményt). 

Mégis, miért ennyire fontos ötvenhat, ez a távolodó történelmi 
esemény az 1989 utáni rendszerek önképében? Azaz nem is maga 
a történelmi ötvenhat, hanem egy politikai használatra átkeretezett 
, ötvenhat, amely megint csak távol van a valóságtól? Arról az 
eljárásról van szó, amit a kognitív tudomány blendingnek, fogalmi 
összevegyítésnek nevez. Két fogalom elemeinek és az elemeik 
közötti viszonyoknak az eredetileg külön rendszere 
elválaszthatatlanul összevegyül egymással. A két fogalom ezúttal 
ötvenhat és nyolcvankilenc (a közkeletűen rendszerváltásnak 
nevezett eseménysor). 1989-ben ötvenhatba az éppen folyó 
rendszerváltást látták bele úgy, hogy a rendszerváltást ötvenhatból 
vezették le, pedig a két eseménysorozat teljesen más belpolitikai, 
gazdasági, társadalmi, kulturális és külpolitikai helyzetben és 
célokkal ment végbe. Egyszerűbben és durvábban: múló taktikai 
indítékokból történelem-és jelenhamisítás történt, kettő az egyben. 

Mivel az akkori ellenzék a rendszerváltást antikommunista 
aktusnak fogta föl, ötvenhatot az egységes nép antikommunista 
forradalmának kellett fölfognia, holott nem volt az. Antisztálinista 
forradalom volt. A lengyel nemzeti kommunista hatalomváltás 
melletti szimpátiatüntetéssel kezdődött, azzal a jelszóval: ,Nem 
állunk meg félúton, sztálinizmus pusztuljon! (Nem pedig 
,kommunizmus pusztuljon7.) 1989-ben ez kevés lett volna. Legfőbb 
személyisége egy haláláig kommunista meggyőződésű 
miniszterelnök volt, kommunista értelmiségiek készítették elő, 
mártírjai, a fegyveres felkelés vezéralakjai között olyan hívő 
kommunisták voltak, mint Angyal István. Legfőbb, 
megvalósíthatatlan célja pedig egyfajta  többpártrendszerű, 
demokratikus szocializmus, avagy eredeti értelemben vett népi 
demokrácia; nem a nyugati kapitalizmus visszaállítása vagy 
kivívása. A  munkástanácsoknak, a  piramisszerűen épülő 
önigazgatásnak is az olvasmányokból, iskolai tananyagból ismert 
korai szovjetrendszer volt a modellje, amiről nem tudhatták, milyen 


rövid életű volt. (Roppantul jellemző, hogy Sólyom László, aki 
minden lehetséges politikai eszközzel védelmezte és terjesztette 
ötvenhat — mítoszát, — a rendszerváltás egyik — legnagyobb 
fegyvertényének azt tartotta, hogy az Alkotmány preambulumából 
kiiktatták az ötvenhat fő céljára, a demokratikus szocializmusra való 
hivatkozást). 

Azonkívül, mivel 1989-ben az egyik legfőbb — természetes és 
jogos — politikai cél az volt, hogy vonják ki a szovjet csapatokat, 
emellett hozták föl érvnek azt, hogy ,ötvenhatban egyszer már 
megpróbáltuk", és akkori hősiességünket most respektálni kell. 
Ennek viszont az volt a feltétele, hogy ötvenhat szabadságharc- 
elemét mentesítsék minden  kritikától, nevezetesen annak 
említésétől, hogy esélytelen volt, és nemzetközi politikai 
tájékozatlanságon, teljesen rossz erőfelmérésen alapult. Az 1989 
utáni elit, főleg annak , jobboldali" fele tehát egyenlőségjelet húzott 
az irracionális cselekvés meg a helyes cselekvés között. A 
kritikátlanság tápot adott az árulás-elbeszélésnek is — a nyugati 
követségekről elküldték a támogatást kérő szabadságharcosokat, és 
főleg: az amerikaiak hitegettek, majd cserbenhagytak. Ez pedig 
tökéletesen harmonizált az akkoriban megerősödő  Trianon- 
komplexusos sérelmi nacionalizmussal. (A száraz valóság, vagyis 
hogy nyugati katonai segítségnyújtásra nem volt reális lehetőség, 
Békés Csaba és Borhi László történettudományi munkáiból 
ismerhető meg. A ,hitegetés" annak a következménye, hogy az 
amerikai külpolitika nem volt egységes; míg a kormányzatban a 
feltartóztatás — végül is sikeresnek bizonyult — doktrínáját vallották, a 
döntési lehetőség nélküli és mérsékelten tájékozott Szabad Európa 
Rádió irányításában a felszabadítás, ,visszagöngyölítés" hívei 
domináltak. Bármennyire kormányzati média volt, a működését, 
irányítását nem a magyaros központi kézivezérlés mintájára kell 
elképzelni.) 

Ötvenhat irracionális oldalának kultusza 2007-re odáig fajult, hogy 
a megalakuló Magyar Gárda nem akárhány, hanem szimbolikusan 
ötvenhat fiatal újoncot avatott, lyukas zászlóval, a kedvelt komikus 
magor parancsnokságával, ötvenhatos halálraítélttel mint 
zászlóanyával, árpádsávos karszalagot viselő barna ingesek 
közreműködésével. 


Másfelől - visszatérve 1989-be - a rendszerváltás is 
ötvenhatosodott, azaz fölvette a nyolcvankilencesített, egységesen 
antikommunistának hazudott és csakis indulati nacionalizmusáért 
magasztalt ötvenhat jegyeit, miközben a kapitalizmus ugyanúgy 
tabuszó maradt, mint 1956-ban. Ez az új mese nem a ,fasiszta 
kommunizmusé" volt, hanem a jobboldali baloldaliságé. A 
keresztény-nemzeti  elméletgyártók nem tudtak mit kezdeni a 
félbeszakított forradalom uralkodóan szocialista arculatával, a 
konzervatív . hivatkozási alap gyérségével. A nyugati mintájú 
demokratikus intézményrendszer csak ígéretként derengett föl azon 
az őszön. Mindszenty bíboros — újraolvasva meglepően nem 
, reakciós", hanem szabályosan kereszténydemokrata  — — 
nyilatkozatát, amelyben jogállamot, demokratikus vívmányokat, 
szociális — érdekektől — helyesen — és igazságosan korlátolt 
magántulajdont emleget, valamiért nem tekintik alappontnak. 

A 4. fejezetben már érintettem Horn Gyula és Pozsgay Imre 
párhuzamos (vagy inkább ellentétes) történetét. Mielőtt rátérnék a 
mai ötvenhat-fogalom kialakulására, szólni kell egy másik ötvenhat- 
fogalomról. 1989 legendáriumában fordulópontnak tekintik Pozsgay 
Imre nyilatkozatát, amelyben  ötvenhatot  ,népfölkelésnek" 
minősítette, míg Horn Gyula (ekkor még) ragaszkodott az 
, ellenforradalom" minősítéshez. Jó rendőr, rossz rendőr. De az sem 
úgy volt. Horn a pillanatnyi középutas pártálláspontnak adott hangot, 
míg Pozsgay a saját, a valóságtól ugyancsak eltávolított ötvenhat- 
fogalmát taktikai eszközként használta a párton belüli viaskodásban. 


Az 1956 utóéletéről és Horn Gyuláról szóló alaposabb 
kommentárok visszatérő eleme a következő idézet (különféle 
toldásokkal): , Nem szabad megengednünk azt, hogy 1956 kapcsán 
valamiféle lelkiismereti válság keletkezzen mindazoknál, akik akkor 
fegyvert fogtak, mert akik fegyvert fogtak novemberben, azok az 
ellenforradalommal szemben léptek fel." Általában olyan 
megjegyzést fűznek hozzá, hogy ,ezt nem lehet kimagyarázni". A 
felszólalás a Központi Bizottság 1989. február 10-11-i ülésén 
hangzott el, amelyen megtárgyalták Pozsgay Imre ,népfölkelés"- 
interjúját. Így Horn még inkább a rendszerváltás ősellenségének 
tűnik föl a bátor reformerhez képest. Holott nagyjából fordítva igaz. 


Pozsgay ugyanezen a tanácskozáson azt mondta: ,az 
ellenforradalom mint jellemző ítélet tarthatatlan, a forradalom mint 
ajánlott forma elfogadhatatlan a számunkra". Gyáni Gábor mutat rá, 
hogy a kompromisszumos népfölkelés terminus ,fogalomtörténeti 
képtelenség". Visszaemlékezésében, négy év múlva a volt PB-tag 
és államminiszter így ír: Érezhető volt az igyekezet", hogy a KB 
ülésén ,a Történelmi Albizottság jelentése és a Pozsgay-ügy 
mintegy mellékes szereplőként jelenjék meg. A középpontba a 
politikai  pluralizmusról és a többpártrendszer elismeréséről, 
meghirdetéséről szóló tételeket állították." A népfölkelés formulája 
szemlátomást az állampárt szégyenmentesítését, arculatjavítását 
szolgálta — a demokrácia szempontjából sokkal fontosabb, igazi 
többpártrendszer halogatásával egybekötve. A gondosan időzített 
interjú tehát nem az MSZMP hatalmán ,nyitott rést", mint Pozsgay 
maga állítja, hanem Grósz Károlyén. 

Már a KB-ülés előtti napokban kialakult az a megegyezés, hogy a 
reformkommunisták valójában Kádárék eredeti álláspontjához tértek 
vissza, mely szerint október 23-án antisztálinista felkelés tört ki, és 
vele szemben, október 30-ától erősödtek föl mindinkább az 
ellenforradalmi jelenségek. (Litván György mutatta ki, hogy ennek az 
, ellenmítosznak" végső forrása a Nagy Imre belső köréhez tartozó 
Újhelyi Szilárd.) Az MSZMP-ben ezt a felfogást csak 1957 derekára 
szorította ki a sommás , ellenforradalom?" minősítés (ellenforradalom: 
az október 23-tól november 4-ig terjedő egész eseménysorozat), 
amire Pozsgay a , jellemző ítélet" szókapcsolattal célzott. (Nem olyan 
értelemben jellemző, hogy sokan használják, hanem úgy, hogy az 
egész eseménysort egyetlen negatív fogalommal jellemzi.) Vagyis a 
régi-új ötvenhat-felfogásba akkor hibátlanul beleillett, hogy Horn a 
novemberi . ellenforradalmat emlegette. Ami a ,törvényes rend 
védelmét illeti, a Cölöpökben, 1991-ben már és még háromszoros 
modális "megszorítást alkalmaz. Olyan emberekről beszél —-— 
kiemelések tőlem -, ,akik 1956. november 4. után meggyőződésből 
álltak az általuk törvényesnek tartott rendszer mellé, akik hitük 
szerint ezzel a népi hatalom megszilárdulását védelmezték". Ha 
ebből 2007-ben csak egy pontosítást megtart — egyes szám első 
személyben - a Die Welt-interjúban, talán nincs botrány. Hogy 2007- 


re idáig jutott, azért nyilván ő maga volt a felelős, de nem ártatlan az 
1990 utáni közeg sem, és nemcsak a baloldali. 

Egyvalamiben viszont Horn nagyon is különbözött a korabeli 
nomenklatúra átlagától. Míg Pozsgay méltatlankodott a 
többpártrendszer középpontba állítása miatt, Horn kijelentette azon a 
viharos februári KB-ülésen, hogy ,ennek az országnak a válságát 
vagy hanyatlását nemcsak a korábbi politikai rendszer, hanem annak 
egypártrendszer formája okozta". Szükséges adottságnak tekintette 
a pluralizmust, miközben a politikai tolerancia mellett ,rendkívül 
kemény, sőt diktatórikus módszereket" követelt — nem másért, mint 
,a piaci viszonyok kiépítése érdekében". Ez így, együtt, nem egyéb, 
mint rendszerváltás, enyhítő körülmények nélkül. Persze nem 
hatalomátadás. Horn természetesnek tartotta, aminthogy az is volt, 
hogy ,az MSZMP [a többpártrendszeren] belül vezető szerepének 
megőrzésére törekszik". Szavait legföljebb addig szokták idézni, 
hogy az 1956-os téma ,óriási gesztus az ellenzéknek", esetleg 
hozzáfűzve azt a későbbi szövegrészt, hogy ,mert mint a nemzet 
lelkiismerete léphetnek fel. Kimarad a gondolatmenet közbülső 
lépése: ,hiszen megmentettük őket annak a szükségességétől, hogy 
kinyilvánítsák programjaikat". Hogy ne hallatszanék ki mindebből az 
arrogancia, mely oly sok ellenséget szerzett Hornnak? A program 
hiányát számon kérni az éppen csak legalizált pártokon, ama fórum 
előtt, amely a leginkább felelős volt a többpártrendszer hiányáért — a 
szokásos politikai rinocéroszkodás. Másfelől Hornnak igaza volt, a 
forradalomra és eltiprására való érzelmi hivatkozás nagyban pótolta 
a programokat. (Áprilistól ugyanígy, a politikai átmenet érdekében, 
korrekt jogi érveléssel sürgette Nagy Imre és társai mielőbbi 
rehabilitálását. ) 

Pozsgay viszont a politikai és gazdasági váltás helyett egy 
történelmi-erkölcsi kérdéssel , tematizálta a közbeszédet, miközben 
célja a hatalom megtartása és megszerzése volt. Ténylegesen a 
hatalomátadást siettette a politikai és gazdasági váltás garanciája 
nélkül. Olyan helyzetbe hozta pártját, korántsem az erkölcsi 
tisztaság jegyében, ahol csak a rövidebbet húzhatta. És valóban 
fölkínálta a lehetőséget az ellenzéknek, hogy a pozitív 
programalkotást  morális-történelmi ítélkezéssel helyettesítse — 


amivel az buzgón élt és él mindmáig, tisztelet a liberális 
kivételeknek. 

A gondolkodásmódok és célok különbségéről egy hónap múlva a 
nyilvánosság is értesülhetett a Marczius tizenötödike című egyszeri 
kiadványból, amelyben Pozsgay a kommunista establishment 
reformernek ismert tagjait gyűjtötte maga köré Szűrös Mátyástól 
stumpf lIstvánon át Horn Gyuláig. A vezércikkben Pozsgay 
veretesen körülírja, hogy a kommunizmus megvalósítását a 
végtelenül távoli jövőbe kell elhalasztani, majd felvázolja történeti 
modelljét. Eszerint 1953 óta — polgárháborús helyzetekkel tarkítva" 
— szakadatlan küzdelem folyik ,a fordulat és reform képviselői", 
illetve a , sztálinizmus" között. Az 1989. márciusi 
reformkommunizmusig vezető fejlődésmenetbe illeszkedik tehát a 
, népfölkelés" is. Kádárról, felelősségéről szó sem esik, valahol a 
küzdelem fölött lebeg a semmiben, ahogy a ,többpártrendszer" szót 
is hiába keressük, van helyette civil társadalmon alapuló , hiteles 
pluralizmus". A Horn Gyulától jegyzett írás első részében, , Feltétel: a 
többpártrendszer" alcím alatt ellenben ilyeneket olvasunk: ,A mai 
Magyarország válságát is alapvetően az idézte elő, hogy a 
negyvenes évek fordulóján a hivatalos politika szakított az európai 
civilizáció demokratikus hagyományaival... Hanyatlásra van ítélve 
minden olyan politika, amely útját állja a másként gondolkodásnak, a 
megegyezések és a döntéshozatal pluralizmusa 
érvényesülésének... Az európai szintű demokratikus Magyarország 
felépítésének mozgatóereje csak a vállalkozás lehet." 


Ötvenhat központba emelése, rendszer-legitimáló kultusza tipikus 
példája annak, hogy az 1989 utáni berendezkedés legfőbb 
elemeiben pillanatnyi, 1989-es erő-és érdekviszonyok fagytak meg, 
amelyeknek semmi közük nem volt a demokráciával szemben 
támasztható tíz, tizenöt, húsz évvel későbbi követelményekhez. Az 
új politikai kaszt erről a tulajdonképpeni hiányról hitette el (magával 
is), hogy eleve elrendelt pozitívum, olyasmi, ami másképp nem is 
lehetne (és sohasem tűnt fel neki, hogy a posztkommunista 
térségben jellemzően másképp van). A ,pillanatnyi" szót úgy kell 
érteni, hogy 1989 forgatagos évében szó szerint hétről hétre 
változtak a külső és belső erő-és érdekviszonyok. Az ötvenhat- 


kultusz esetében a pillanat természetesen június 16. volt, amikor is a 
helyzet lényegesen különbözött akár a két héttel korábbitól. 

Az újratemetés eredetileg a Történelmi Igazságtétel Bizottság civil 
kezdeményezése volt 1988 júniusában, még a pártok megalakulása 
előtt. A közvéleményt 1988 második felében, 1989 elején 
megdöbbentették a megtorlás kiterjedtségéről és  vadságáról 
nyilvánosságra hozott adatok, de senki sem gondolta az 
újratemetést és a rehabilitálást a politikai átmenet elégséges 
feltételének. Később vált a játszma központi tétjévé, s ebben az 
ésszerű taktikai megfontolásoknak éppúgy részük volt, mint az 
elveknek. Az ellenzék morálisan kikezdhetetlen célja a Kádár- 
rendszer hazug voltának a leleplezése volt a szimbolikus 
újratemetéssel, és áprilisban az MSZMP vezetői már pontosan 
érzékelték, hogy az esemény fókuszálhatja a rendszerrel szembeni 
ellenállást. Ezután azonban történt valami, amivel az ellenzék a 
hétről hétre változó helyzetben nem számolt. A Kádár-rendszer — 
mint politikai szisztéma — megszűnt létezni 

Az MSZMP reformerei árgus szemmel figyelték a lengyel 
fejleményeket. Az óriási különbségek ellenére az alaphelyzet közös 
volt: a gazdasági válságból csak az ellenzékkel kötött politikai 
kompromisszum útján lehetett kijutni. Április 5-én a Lengyel Egyesült 
Munkáspárt és a Szolidaritás megállapodott abban, hogy a Szenátus 
(felsőház) összes tagját és a Szejm (alsóház) tagjainak 35 
százalékát szabadon választják. Mivel a LEMP kezében volt a média 
zöme, és közérzetjavító intézkedéseket tudott hozni, úgy látszott, a 
választás után megőrizheti kormányzó hatalmát. Az MSZMP 
politikájában tehát fordulat állt be: igyekezett megszabadulni a 
politikai ballasztoktól. A reformkommunista vezetők most már 
mindent annak érdekében tettek, hogy a mielőbb megrendezendő 
szabad választásokon ők győzzenek. A május 2-i PB-ülésen Nyers 
Rezső közölte, hogy nem lehet tovább elodázni a szabad 
választásokat. Grósz Károly főtitkár elszigetelődött azzal a 
nézetével, hogy erre legközelebb 1995-ben (a következő utáni 
választásokon) kerülhet sor. Ugyancsak május 2-án megkezdték a 
vasfüggöny bontását. Május 8-án minden tisztségéből felmentették 
Kádár Jánost. Ugyanaznap megszüntették a káderhatásköri listát (a 
párt-nomenklatúrát), ettől kezdve Magyarországon hivatalosan nem 


volt pártállam (gyakorlatilag sem: a pártközpont a szó szoros 
értelmében kiürült, a kormány lett az új hatalmi központ). Május 10- 
én hivatalba lépett az ú kormány, Grósz Károly emberei nélkül. A 
második Németh-kabinet (külügyminiszter: Horn Gyula, 
pénzügyminiszter: Békesi László, művelődési miniszter: Glatz 
Ferenc) szakértői kormánnyá nyilvánította — magát,  — és 
végeredményben az is volt. Aznap az Igazságügyi Minisztérium 
közzétette az 1956 és 1961 között törvénytelenül kivégzettek 
névsorát. Május 13-án, első ülésén a második Németh-kormány 
eleget tett az ellenzék legfőbb követelésének: leállította a 
nagymarosi vízi erőmű építését. 

A nyilvánosság azt látta, hogy érvényesülnek a szabadságjogok. 
Megszűnt a KB-titkárok és az alájuk tartozó pártközponti osztályok 
, Politikai kormány7-funkciója, az addig ügyintézéssel foglalkozó 
, állami vonal" saját politikai hatalomra tett szert. Hogy pontosan mi 
volt az MSZMP és a kormány viszonya, az nem deríthető ki 
pontosan. Annyi biztos, hogy abban a pillanatban a mindinkább 
elszigetelődő és komolyan nem vett Grósz Károly mellett az egyetlen 
fontos pártvezető, aki nem viselt  kormánytisztséget, az 
adminisztratív titkár, Fejti György volt. Ez arra utal, hogy a 
szakpolitikákkal (policies) foglalkozó Németh-kormány mellett a 
másik hatalmi központ immár nem volt más, mint az állambiztonsági 
szervezet ismeretlen számú szövetségessel; ez foglalkozott a tiszta 
hatalmi és pártpolitikával (politics). (A választási törvényről folytatott 
kerekasztal-tárgyalásokon az MSZMP-t Fejti jobbkeze, Tóth András, 
a KB adminisztratív — rendészeti stb. — osztályvezető-helyettese, 
majd pártpolitikai osztályvezetője képviselte. 2002 és 2006 között 
aztán ő volt a polgári titkosszolgálatokat felügyelő államtitkár úgy, 
hogy ebben nemcsak a kormányoldal, de a Fidesz sem talált semmi 
kivetnivalót.) Ám a Belügyminisztérium és annak állambiztonsági 
főcsoportfőnöksége mégiscsak a kormányhoz tartozott. Akárhogy 
volt is, Németh és a kormánytagok érdekei már eltértek a Fejti- 
csoportéitól, és megint csak némiképp mások voltak a kormányban 
nem túl aktív, viszont az állambiztonsági  érdekcsoporttal 
szövetséges Pozsgay Imre érdekei. 

Nyilvánvaló volt, hogy ez az állapot egyszer véget ér. Ha szabad 
választásokat tartanak (ami elkerülhetetlen), azon az MSZMP vagy 


megbukik, és másmilyen kormány lesz, vagy győz, és akkor megint 
az MSZMP-nek lesz (nagy valószínűséggel koalíciós) kormánya, 
csak már legitimen. A széttöredezett kommunista vezetőség egyes 
irányzatai mást-mást gondoltak arról, mi a teendő ebben a 
helyzetben. Grósz az 1990-ben esedékes választásokat még 
irányítottnak képzelte el. Pozsgay — láttuk — még 1989 márciusában 
sem valódi többpártrendszerben gondolkozott. Németh, Horn, Nyers 
egyfelől, Fejti másfelől azonban lehetségesnek tartotta akár az 
előrehozott szabad választásokat is. 1989 májusában ugyanis — 
paradox módon éppen a kormány önállósulása miatt — az MSZMP a 
népszerűségének teljében volt, egész nyáron fölényesen vezetett a 
közvélemény-kutatásokban, és július végéig-augusztus elejéig, az 
első pótválasztásokig valószerűnek látszott, hogy egy vagy több 
kezes, kicsi koalíciós partnerrel — e szerepre az MDF látszott a 
legalkalmnasabbnak — kényelmesen kormányt alakíthat. Némethék és 
Fejtiék között az volt a különbség, hogy előbbiek úgy vélték, az 
eddigi és további reformintézkedések elegendőek lesznek az 
MSZMP népszerűségének megőrzéséhez, az állambiztonságiak 
viszont aktívan gyengítették is az ellenzéket. Ez a kétféle szemlélet 
mutatkozott meg abban is, ahogy a TIB-nek azt a tervét fogadták, 
hogy a ravatalozás történjék a Hősök terén: Fejti körme szakadtáig 
ellenkezett, mert tudta, hogy a terv az ellenzéket erősítené, Németh 
viszont azonnal rábólintott, mert tudta, hogy ez is növelné a kormány 
népszerűségét. (Igaza lett: az MSZMP-t választók aránya a 
közvélemény-kutatás szerint rögtön az újratemetés után még csak 
29 százalék volt, júliusban 37 százalékra szökött fel.) 

A politikai egyeztető tárgyalások (Nemzeti Kerekasztal) célja 
eredetileg nagyjából ugyanaz volt, mint a januárban megkezdődött 
lengyel kerekasztalnak: a súlyos gazdasági helyzet megoldása 
érdekében korlátozottan megosztani a hatalmat, illetve a 
felelősséget, és jelentéktelen pozíciókban bevonni a kormányzásba 
az ellenzéket. Június 4-én azonban újabb szakasz kezdődött: a 
gyengének hitt Szolidaritás jelöltjei totális győzelmet arattak a 
lengyel választásokon, ahol a Szenátus összes helyére, a Szejm 
(lépviselőház) helyeinek 35 százalékára lehetett szabadon 
választani. Egy hónap hátravolt még a Zaglagyin-nyilatkozatig (július 
3.), mely szerint a kormányalakítás ,tisztán lengyel belügy", és a 


Szovjetunió ,bármilyen lengyel kormánnyal fenn fogja tartani a 
kapcsolatokat,  — valamint Adam — Michnik kompromisszumos 
javaslatáig — a ti elnökötök, a mi miniszterelnökünk", amivel 
valójában megkezdődött a lengyel átalakulás. Egyelőre magyar 
kommunista szemszögből csak annyi látszott, hogy minden 
korlátozás hatástalan, teljesen szabad választásokat kell tartani, és 
erre kell készülni már most, kihasználva az MSZMP helyzeti előnyét, 
amíg megvan. 

Az új helyzetben új lendületet kaptak az események. Június 8-án 
a TIB és a kormány megállapodott, hogy Németh Miklós 
miniszterelnök és Szűrös Mátyás, az Országgyűlés elnöke részt 
vesz az újratemetésen. Eldőlt, hogy az állami televízió élő 
közvetítést ad. Ugyanaznap Glatz Ferenc bejelentette, hogy 
megszűnik az iskolákban a kötelező orosztanítás. A Nemzeti 
Kerekasztal addig akadozó előkészítő megbeszélései hirtelen sikert 
hoztak, június 10-én aláírták a megállapodást a háromoldalú politikai 
egyeztető tárgyalások megkezdéséről. (Persze csak miután az 
MSZMP, illetve a III/III "befejezte az Ellenzéki Kerekasztal 
kivattázását: június 3-án a Kisgazdapárt Vörös Vince hálózati 
személyt választotta elnökének; június 7-én pedig sikerült 
beszuszakolni az EKA-ba az alig létező — hivatalosan még meg sem 
alakult -  Kereszténydemokrata Néppártot, amelyben a kis 
létszámhoz képest nagy volt az állambiztonsági emberek és 
népfrontaktivisták sűrűsége. Fejti és Pozsgay most már bízhatott 
abban, hogy lényeges kérdésekben az MSZMP álláspontjának lesz 
többsége az EKA-n belül. Más kérdés, hogy rosszul számítottak, 
mert a legfontosabb, I/1. munkabizottságban az MDF-et Antall 
József, az FKGP-t dr. Boross Imre ügyvéd, két valódi konzervatív 
demokrata képviselte. Dr. Borosst — nem összetévesztendő a sokáig 
szintén kisgazda Boros Imre bankárral — őszre ki is utálták a 
pártjából.) 

Ötvenhat rehabilitálása azért lehetett a rendszerváltás fő tétje a 
hármas átmenet — diktatúrából demokrácia, államszocializmusból 
kapitalizmus, keleti függőségből nyugati szövetség — helyett, mert a 
június 4. utáni egy-két héten, nem tovább, minden fennmaradásra 
esélyes politikai tényezőnek ez volt az érdeke. A Németh-kormány 
egyrészt a vízlépcső után az ellenzék másik nagy témáját, 


ötvenhatot és a megtorlás igazságtalanságát is semlegesíthette 
azzal, hogy vállalta. Másrészt megtehette, hogy Kádár nevének 
kimondása nélkül elhatárolódik a  Kádár-korszaktól (,mi már 
másfélék vagyunk"), úgy, hogy nem határolódik el a rendszertől, 
aminek népszerűségét köszönhette. Pozsgay ezenfelül még saját 
tekintélyét is gyarapíthatta, hiszen ő már januárban ,bátran" 
kimondta, hogy - ,népfölkelés7" volt. Az SZDSZ-nek, illetve 
előzményének, a Demokratikus Ellenzéknek ez volt az identitását 
megalapozó fő ügye. Az MDF adta a rendezőgárdát, az a szervezet, 
amely eladdig még csak nem is alakult párttá, és 1989 elejéig nem 
sorolta magát az ellenzékhez. Mint a második legnagyobb politikai 
erő, most végre kinyilváníthatta távolságát a megemlékezéshez 
pártként oda nem engedett MSZMP-től. 

Figyelemre méltó, hogy a Fidesz egy képviselőjének szónoklatát 
— ,a magyar ifjúság nevében" — Csurka István javasolta. Csurka 
objektíve a 19. fejezetben leírandó vasháromszög érdekeit 
képviselte; hogy tudatosan-e, vagy balekként, azt nem lehet 
eldönteni, emberismeretem alapján inkább az utóbbit mondanám. 
De taktikus és figyelmes ember volt. Tudnia kellett, hogy a Fidesz 
nem egyszerű civil ifjúsági szervezet, hanem párt lehet belőle 
(egyébként a közvélemény-kutatások szerint október kivételével az 
év végéig népszerűbb volt az SZDSZ-nél). Sőt már majdnem az, 
hiszen részt vesz az EKA-ban, akárcsak az MDF - vagy az SZDSZ, 
mely utóbbi mint szervezet nem állít szónokot, viszont az az erő, 
amelyet mindenki első helyen társít az ötvenhat-rehabilitációval. 
Logikusnak látszik tehát, hogy Csurka a Fidesz pártolásával 
valójában az SZDSZ várható térnyerését akarta mérsékelni. 

Orbán Viktor pedig, mint politikai őstehetség, kihasználta az 
alkalmat önmaga és a Fidesz népszerűsítésére. Akkori fellépésére 
annyi legenda és manipuláció rakódott, hogy a torzított emlékek alól 
nehéz kibányászni, mi történt valójában. Nagyon sokan úgy 
emlékeznek, hogy megdöbbentek Orbán bátorságán, aki végre 
követelni merte, hogy ,menjenek ki az oroszok". Mások - 
elbeszélésük szerint — már akkor látták, milyen erőszakos, felelőtlen 
demagóggal van dolgunk. Természetesen csalhat az emlékezetem, 
de — ott voltam — nem emlékszem megdöbbenésre, már csak azért 
sem, mert akkor mindenki tudta, hogy április-májusban már történt 


részleges csapatkivonás, és remélni lehetett, hogy ha a nemzetközi 
helyzet úgy hozza, 1990-ben folytatódik. Inkább attól félt a 
közvélemény, hogy Gorbacsov hamarabb megbukik. A szubjektív 
emlékezéshez képest szilárd támpontot adnak azok a 
dokumentumok —-— besúgójelentések —, amelyeket Kenedi János, 
illetve az 1956-os Intézet tett közzé (a 20. évforduló óta online 
olvashatók Egy nap anatómiája címmel -  www.rev.hu/89). 
Egyáltalán nem derül ki belőlük olyasmi, hogy Orbán valami roppant 
erejű tabut tört meg elsőként; inkább Rácz Sándor egykori 
munkástanács-elnök beszédét találták veszélyesnek. 

Orbán ráadásul nem is azt mondta, hogy ,menjenek ki az 
oroszok", hanem a következőt: , Ha nem tévesztjük szem elől 56 
eszméit, olyan kormányt választhatunk magunknak, amely azonnali 
tárgyalásokat kezd az orosz csapatok kivonásának haladéktalan 
megkezdéséről. (...) Senki sem hiheti, hogy a pártállam magától fog 
megváltozni." Ezzel nem annyira vakmerőségéről tett bizonyságot, 
hanem a következő évtizedek alapvető politikai kommunikációs 
módszerét, az inszinuációt előlegezte meg, lehetetlennek tüntetve 
föl, hogy a Németh-kormány tárgyalásokat kezdjen a teljes 
csapatkivonásról. A legkésőbb 1988 nyara óta folydogáló titkos 
tárgyalásokról,  — puhatolózásokról Orbán (valószínűleg) nem 
tudhatott, sem arról, hogy újratemetés előestéjén Németh Miklós és 
Mark Palmer, az amerikai nagykövet azt mondták: a kivonulás 
, eldöntetett". De a részleges csapatkivonásról, tehát a meglévő 
szándékról természetesen tudott. A döntés egyébként már 1989 
októberében nyilvánossá vált; és 1990 elején a teljes 
csapatkivonásról szóló tárgyalásokat bizony a Németh-kormány 
kezdte el és fejezte be. (Ha valaki azt képzeli, hogy a 45 éve várva 
várt eseményt itthon örömujjongás fogadta, nagyot téved. ,Komcsitól 
nem kell" — kb. így foglalható össze az ellenzéknek, azaz egy hónap 
múlva már a Politikai elit elsöprő többségének a fanyalgó 
véleménye.) 

Mindegy, a kormány és az ellenzék együttes munkával elérte, 
hogy a közvélemény 1989. június 16-át tartsa fordulópontnak. A 
magyar nyolcvankilenc központi témája, tengelye ötvenhat lett — a 
hármas átmenet helyett. Ebből az is következett, hogy a 
közvéleményben megrögződött az a tudat, hogy ekkor az 1956-ban 


kezdődött Kádár-rendszert váltották le, nem pedig a diktatúrát, 
államszocializmust és keleti függőséget általában. Ha pedig a Kádár- 
rendszert váltották le, akkor a forradalom ugyanúgy csak a Rákosi- 
rendszer megtisztított változata, ahogy később a Kádár-rezsim 
állította magáról. (Egyébként azt, hogy az október 23. előtti 
rendszernek lehettek érdemei a politikai rémuralomtól függetlenül, 
nem Horn Gyula vagy más exkommunisták találták ki apologetikus 
céllal. Ajánlom olvasásra például azt a levelet, amelyet Bibó István 
1956. november 6-án az indiai követ számára fogalmazott: , egy ilyen 
restaurációs fordulat, mely Magyarországot nyugati ékké tenné 
csupa kommunista országok között, egyrészt állandó táplálója lenne 
újabb agressziós terveknek, másrészt elriasztó lenne a többi népi 
demokráciák szabadságszerető kommunistái számára, ha saját 
rezsimjeik liberalizálásáról lesz szó. Ezzel szemben egy olyan 
megoldás, amely a szocialista vívmányokat a 
szabadságintézmények garanciáival kapcsolja össze, követésre 
biztató példát jelentene." A , szocialista vívmányok" értelem szerint a 
kommunisták vívmányai, mármint Bibó értékelésében.) 

Az előző hármas átmenetre azonban nem 1956 novemberében 
került sor, hanem 1945 és 1949 között. És a szovjet blokkba való 
beolvadással együtt nem csupán a többpártrendszert és a 
szabadságjogokat számolták föl, s nemcsak a nagybirtokrendszert, 
hanem a kapitalizmust is. Utóbbi folyamat, a kártalanítás nélküli 
államosítással, a magyar történelem legnagyobb szervezett rablása 
volt, legalábbis békeidőben. Hogy mennyire lényegtelen ez a tény 
mindmáig a ,rendszerváltók" szemszögéből, arra csak egy példa. A 
Terror Házában külön szobát kapott a beszolgáltatás, az egyházak 
elnyomása, Mindszenty — és a kitelepítés. Utóbbi helyen említik az 
,osztályidegeneket, de hogy miként lettek osztályidegenek, arról 
nem esik szó, csak egy emelettel följebb, ,50-es évek" címszó alatt 
értesülhetünk egy félreeső helyen a magántulajdon 
megszüntetéséről — , a kultúra államosításával" összevegyítve. 

A rendszerváltást akaró értelmiségiek pedig — kevés kivétellel — 
igyekeztek nem végiggondolni, hogy negyven év egalitarizmusa után 
a további, szabad fejlődéshez egyenlőtlenségeknek kell létrejönniük. 
Ráadásul olyan országban, amelynek berendezkedését a nép 
tetemes része minden addiginál igazságosabbnak tartja. Biztosak 


voltak abban is, hogy nem belőlük lesznek a gazdagok (bár az új 
politikai elit egy-két év múlva már megteremtette magának a 
feltételeket e hátrány ledolgozásához), viszont remélték, hogy 
hozzájutnak a politikai hatalomhoz. Az ellenzék így nem tudott 
szabadulni az 1989 májusa előtti sémától. Egyfelől úgy fogta föl az 
újratemetést, mint a kommunista Hatalmon aratott győzelmet (ami 
nem történt meg), másfelől úgy, hogy ez a győzelem azonos a 
kádárizmus morális halálával (ami megtörtént). Ezzel a leváltandó 
rendszert a Kádár-rezsimre egyszerűsítette, a rendszert gonosz 
személyekre, a leváltás indokát pedig egy erkölcsi kérdésre, az 56 
utáni terror bűnére. Ám az elképzelt forgatókönyvből nem lett 
valóság. Megmaradt, és nem is gyengült meg végzetesen anyagilag 
és személyileg — nem ,a" Kádár-rendszer, hanem az új állami- 
technokrata elit, amely a nyolcvanas évek végére leváltotta a régi 
gárdát, és maga is túllépett Kádáron. (Már amennyire 
Magyarországon túllépésről lehet beszélni.) 

Hathatós — fegyvernek — egyvalami maradt: az erkölcsi 
felsőbbrendűség hangoztatása és folytonos igazolása. Az 
igazoláshoz viszont folyton új bűnöket kellett fölfedezni, a forradalom 
eltiprására egyszerűsített Kádár-rendszerhez való hűség egyre 
újabb jeleit a másik oldalon, miközben a saját oldal már rég nem volt 
bűntelen. A dorongolás közepett jó esetben semmibe vették, rossz 
esetben sátáni aknamunkának minősítették mindazt, amit az utolsó 
,kommunista" kormányok, majd a Horn Gyula-féle ,posztkomcsi" 
kormány technokratái a hármas átmenet érdekében tettek. Spanyol 
stílusú megbékélésről — ennek előnyeire Jorge Semprún és más 
spanyol demokraták figyelmeztették magyar vendéglátóikat 1989 
táján — ilyen körülmények között szó sem lehetett. Más amúgy sem 
hirdetett megbékélést, mint a szocialisták és néhány értelmiségi 
ötvenhatos, például Göncz Árpád az 1994. június 16-i beszédében. 
Az előbbieket röhögve kigúnyolták, az utóbbiakat árulónak nevezték 
érte. Az egyoldalúan moralizáló,  megbékíthetetlen, rituális 
kommunistázás mint a rendszer megváltoztatásának, a liberális 
képviseleti demokrácia és a piacgazdaság, a politikai és gazdasági 
szabadság megteremtésének a pótszere — ez az ötvenhat-kultusz 
csapdája. 


10. AZ ANTIKÁDÁRISTA ÖNCSALÁS 


Azzal, hogy az ellenzék nem az 1948—-49-ben kezdődő 
kommunista diktatúrát, hanem az 1956-57-ben kezdődő Kádár- 
rendszert helyezte fogalmi keretbe legyőzendő ellenfélként (a 
kormány pedig a volt pártfőtitkár ősbűnétől való elhatárolódással 
igyekezett bizonyítani, hogy mennyire új és mennyivel jobb, mint az 
elődei), akarata ellenére is elismerte és szuggerálta, hogy Kádárnak 
valami nagyon sikerült. 

Azzal pedig, hogy nem a hosszú távú gazdasági 
életképtelenséget és a politikai szabadsághiányt nevezték meg a 
leszámolás indokául, hanem azt, hogy a Kádár-rendszer ,bűnben 
fogant", azt ismerték el, hogy nincsenek elég hatásos szellemi és 
politikai eszközeik a magyarországi kommunista örökség egészével 
való lényegi leszámoláshoz. 

A magukat később rendszerváltónak nevező személyiségek közül 
sokból a szándék is hiányzott ehhez a lényegi leszámoláshoz, bár a 
vállalkozásnak eleve nem volt nagy esélye. Milyen közgazdasági 
fejtegetéssel lehetett volna meggyőzni a nem túl tájékozott magyar 
felnőtt átlagembert arról, hogy a kapitalizmus automatikusan jobb 
annál a gazdasági rendszernél, amelyben ő maga 1989-ben 
érezhetően sokkal jobban élt, mint egy emberöltővel korábban? És 
(itt egy pillanatra tegyük zárójelbe a társadalmi tagozódást) milyen 
politikaelméleti érveléssel lehetett volna 1989 nyarán meggyőzni a 
tipikus ,kádári kisembert" arról, hogy nagyon másféle pártra is 
szükség van, mint olyanra, amelyik azt hirdeti, hogy a rendszer őróla 
szól, és amelyik az ő problémáit akarja folyamatosan megoldani? 
Amelyik gyermekeinek fölfelé irányuló mobilitását nemcsak lehetővé 
teszi, de támogatja is? Ennek a tisztázását, a szocializmus mint 
gazdasági-társadalmi rendszer tarthatatlanságának a megértetését a 
rendszerváltók elmulasztották. Maradt muníciónak az ötvenhatos 
dráma  fölelevenítése, a kísérlet a Kádár-rendszer morális 
hiteltelenítésére (ami aztán a politikai hegemóniára igényt tartó 
középosztály  önlegitimálásának fő érve lett), valamint az 
alkuelmélet. 

Utóbbinak számtalan változata van, de az alaptörténetet a 
következőképpen lehet összefoglalni: Kádár, miután idegen 
segítséggel leverte a forradalmat, véres terrorral elfojtott minden 


ellenállást. Majd hogy konszolidálja hatalmát, némi" (, viszonylagos", 
, elfogadható" vagy akár ,hamis" — a jelzők mindig csökkent mértékre 
utalnak) jólétért cserébe elérte, hogy ,a társadalom" (vagy ,Kádár 
népe") ne beszéljen a forradalomról és a rá következő terrorról, s 
elfogadja a diktatúrát, a Politikai szabadság hiányát. Ezt a 
viszonylagos stb. jólétet mindinkább csak tetemes nyugati hitelekkel 
lehetett fenntartani. A feladat: föléleszteni a forradalom és a 
megtorlás emlékét, és így elérni, hogy ,a társadalom" (vagy ,Kádár 
népe") belássa az alku erkölcstelen voltát, és fölismerje, milyen 
talmi, olcsó ellentételért adta el a szabadságszerető lelkét. Mellesleg 
ráébreszteni ,a társadalmat" (vagy Kádár népét) az évtizedeken át 
folytatott . társadalompolitika  — esztelenségére. (De az ilyen 
propaganda szerint azért volt esztelen, mert hiteleket vett föl. 
Mellékhatásként — az európaiság minden bizonygatása ellenére — 
sikerült a Nyugattal szembeni gyanakvás csíráit is elültetni, hiszen 
miféle Nyugat az, amelyik készségesen hozzájárult annak a 
rendszernek a fenntartásához, amit most megdöntünk?) 

Ezzel az elbeszéléssel mindenekelőtt az a baj, hogy az alku 
létezése bizonyíthatatlan. A XX. század mérsékelt égövi diktátorai 
Francótól Sztálinig, Hitlertől a görög ezredesekig, Mussolinitől 
Pinochetig nem azért folytattak sajátos társadalompolitikát, hogy a 
kegyetlenkedéseiket feledtessék, és nem is azért kegyetlenkedtek, 
hogy ezt a társadalompolitikát megvalósíthassák, hanem valamilyen 
ideológia  megszállottjaiként  kegyetlenkedtek, és ennek az 
ideológiának egyik fejezete volt a társadalompolitika is. A véres 
rendcsinálás és a nemzetmentés vagy népboldogítás szándéka 
között nincs egyirányú oksági összefüggés. Miért éppen Kádár lett 
volna kivétel? Ráadásul inkább bürokrata volt, mint populista 
diktátor; annál kevésbé lehet a cselekedeteit az öncélú 
hatalomerősítés szándékából levezetni. 

Már az időrend sem helyes. Az egész Kádár-korszak legnagyobb 
arányú életszínvonal-javító intézkedéséről, a több lépcsőben végül is 
átlagosan 18 százalékosra sikeredett béremelésről még 1956 
novemberében, a decemberi sortüzek előtt hoztak 
kormányhatározatot, és 1957. január 1-től valósították meg, amikor a 
perek, bebörtönzések, kivégzések óriási többsége még hátravolt. 


Nagyobb a valószínűsége tehát, hogy a fentebb leírt hallgatólagos 
alku nem történt meg, mint hogy megtörtént. 

A másik baj ezzel az elmélettel az, hogy tisztázatlan, kik a 
szereplők. Mint az összes mitizáló történelmi elbeszélésben, a 
politikusok és történész kiszolgálóik szintén a ,sokaság -— egy 
ember" fogalmi metaforával dolgoznak. A ,társadalom"  (,mi 
magyarok", ,a nép", ,az emberek", esetleg ,a munkások", ,a 
közvélemény), előbb példamutató bátorsággal harcol a 
szabadságért, és gyűlöli Kádárt, aki azonban megveszi egy tál 
gulyással, mire a nép elfelejti a szabadságot, és szereti Kádárt. 
Valójában a társadalom különböző csoportokra oszlott, mindegyik 
másképpen érzett és gondolkodott. Fogalmunk sincs, és 
kideríthetetlen, hogy 1956-ban (s azon belül az egyes napokon) a 
társadalom mekkora része lelkesedett a forradalomért, mekkora 
része volt közömbös vagy akár ellenséges, és ha lelkesedett, egész 
pontosan miért. Az pedig biztos, hogy az alany nem lehetett ugyanaz 
a következő több mint három évtized során. Ha csak a 
legkonkrétabb változatot, ,a melósokat" nézzük: az ipari munkásság 
létszáma és összetétele, mondjuk, már 1970-ben is teljesen más 
volt, mint 1956-ban, amikor megalakultak a munkástanácsok. 

A harmadik baj pontosan az, hogy akik ezt az elméletet hirdetik, 
sohase gondolják végig, hogy a társadalom tagolt valami; 
ennélfogva saját magukat is kihagyják a reflexióból. Az alkuelméletet 
középosztálybeli értelmiségiek dolgozták ki, akik magukat nem 
számítják bele a megalkuvó, tájékozatlan, kisstílű, Trabanttal és 
vasárnapi rántott hússal megvehető  ,társadalomba", ,Kádár 
népébe". Ez azért is praktikus, mert így nem kell beszélni arról, hogy 
a középosztály túlnyomó többsége - legyen akár ,keresztény", akár 
,zsidó", akár ,proli", akár ,népi" származék — maga is megalkuvó 
volt, őt is meg lehetett venni Trabant helyett mondjuk Ladával, 
társasház-építési engedéllyel a mindaddig erdős budai hegyekben, 
nyugati kiküldetésekkel, alanyi jogon dotált élelmiszerrel, nem alanyi 
jogon hozzáférhető protekcióval, menetrendszerű Munka 
Érdemrendekkel és a velük járó pénzösszegekkel. 

Hozzá kell tenni, hogy az eleve differenciált középosztálynak 
általában sokkal több rálátása volt a rendszer 
működésképtelenségére, mint a kétkezi dolgozókból álló, szintén 


differenciált többségnek, de ha ennek tudatában volt is, 
szellemeskedésen vagy az erkölcsök általános kárhoztatásán kívül 
még személyes párbeszédekben sem mondott komoly. bírálatot. 
Nem is mondhatott volna, hiszen tagjai többnyire jó pozícióban lévő 
részesei voltak a hosszú távon működésképtelen rendszernek. 
Következetes ellenzékiek többnyire csak olyan értelmiségiek voltak, 
akik valamilyen ponton elveszítették a képzettségüknek megfelelő 
állásukat — vagy vállalták, hogy nem tölthetnek be ilyen állást. 

Végül is ebből a középosztálybeli felsőbbségtudatból ered a 
kádári jólét ,némi", , viszonylagos", , hamis" jelzője. Szó volt már a 
statisztikákról. A KSH adatai szerint Magyarországon 1989-ben az 
egy főre jutó reáljövedelem az 1956. évinek több mint háromszorosa 
volt (21096-kal több). A demokrácia szűk negyedszázada után 
viszont majdnem pontosan ugyanannyi, mint 1989-ben. Mint láttuk, 
2010-ben el sem érte azt a szintet. 2013-ban, azaz 24 év elteltével 
mintegy 5 (öt) százalékkal volt magasabb, mint a régi rezsim 
végnapjaiban. (Összehasonlításul: az 1989-et megelőző 24 évben 
11299-os volt a növekedés.) 

A reálkeresetek 1957-től az 1979. augusztusi nagy áremelésekig 
folyamatosan nőttek. Bár 1989-ig (sőt 2002-ig) nem érték el újra az 
1978-as szintet, a reáljövedelem és az egy főre jutó fogyasztás a 
nyolcvanas években tovább növekedett, és éppen 1989-ben jutott a 
csúcsra. (Ennek a divergenciának számos oka volt, Így a második — 
fekete és szürke — gazdaság megtűrése, nemegyszer pártolása, a 
különféle vállalkozási formák engedélyezése, a középiskolások 
számának és ezzel együtt a családi pótlékban részesülők számának 
megnövekedése vagy a gyermekgondozási díj bevezetése.) 1989- 
ben mindenesetre az átlagos magyar alapélménye az volt, hogy 
1956 óta (vagy ha fiatalabb, amióta az eszét tudja) egyre jobban él. 
Nem elég jól, de egyre jobban. Vannak, akik rosszabbul élnek, de ő 
nem tartozik közéjük. A politikai változást ebből a szemszögből 
egyvalami indokolhatta (volna): ha ez a javulás felgyorsul. Az 
ellenkezője történt. 

Nézzünk egy másik mutatót (itt is csak elhanyagolható mértékben 
változtat — éppenséggel parányit javít — a képen, hogy az adatokat 
1995-ig visszamenőleg ESA 2010 módszertannal számolják). Az egy 
főre jutó lengyel háztartási fogyasztás 1970 és 1989 között 13 


százalékkal nőtt, 1989 és 2012 között viszont 148 százalékkal. 
Magyarországon 1970 és 1989 között 66 százalékkal nőtt, 1989 és 
2012 között pedig csak 9 százalékkal, és ez is átlag, felhúzza az 
időközben kialakult gazdag réteg. Ez azt jelenti, hogy a lengyel 
politikusoknak, kiváltképp a piacpártiaknak volt egy megdönthetetlen 
érvük arra, miért jobb a plurális demokrácia és a kapitalizmus a 
tekintélyelvűségnél és az államszocializmusnál. 

Magyarországon ez az érv hiányzik. És talán ez is oka, hogy 
elenyészően kicsi a magyar politikai világnak az a része, amely 
egyáltalán használná, amely egyszerre volna híve az erőltetett 
konszenzus nélküli képviseleti demokrácia térségbeli szabványának 
és a piaci szabadságnak. Van helyette kommunistázás és — a helyi 
viszonyokhoz igazodva - kádározás, vagyis az az érvelésmód, hogy 
a népnek azért kell jobbnak elfogadnia azt, ami 1989 után volt, mert 
ellentétes a kádárizmussal (nem a Politikai és gazdasági 
szabadsághiánnyal általában). Valójában sok mindenben nem 
ellentétes, és legalább egy lényeges dologban — a nagy többség 
életszínvonalában — nem jobb. Ezt a tapasztalatot nem lehet azzal 
az érvvel ellensúlyozni, hogy a többség politikai szabadságfoka 1989 
után sokkal nagyobb volt, mivel két különböző minőségről van szó. 

A washingtoni Pew Research Center, a világ egyik 
legtekintélyesebb közvéleményés társadalomkutató intézete 1991- 
ben és 2009-ben is megvizsgálta, hogyan reagál a lakosság a 
politikai és gazdasági átalakulásra kilenc volt szocialista országban 
(a volt NDK területén, négy visegrádi országban, Romániában, 
Litvániában, Oroszországban és Ukrajnában.) A többpártrendszerre 
való átmenetet 1991-ben Oroszországon és Ukrajnán kívül 
Magyarországon helyeselték a legkevesebben: a megkérdezettek 74 
százaléka. 2009-ben nálunk már csak 56 százalék tartotta jónak. 
Közben mögénk került Bulgária és Litvánia, míg a többi visegrádi 
országban és Kelet-Németországban ez az arány 70 százalék fölött 
maradt. A kapitalista átmenet fogadtatása tekintetében 1991-ben az 
élbolyba tartoztunk 80 százalékkal (bár figyelemre méltó, hogy a 
keletnémet és a cseh értékek akkor is magasabbak voltak a 
miénknél - a rangsor nagyjából megfelelt a gazdasági fejlettségnek). 
2009-re ez 46 százalékra csökkent, csak Ukrajna marad mögöttünk 
36 százalékkal (volt NDK: 82, Csehország: 79, Lengyelország: 76, 


Szlovákia: 6690.) Ez a zuhanás egyedi jelenség a régióban. 
Ráadásul — a valóságnak megfelelően — 2009-ben Magyarországon 
mondták a legtöbben (7290), hogy jobban éltek a kommunizmus 
alatt . 

A GÍfK Hungária más módszertanú felmérései szerint, amelyeket 
Magyarország politikai évkönyve közölt, sokkal alacsonyabb volt már 
eredetileg is a kapitalizmus elfogadottsága, de a folyamatos 
lemorzsolódás itt is félreérthetetlen. A változást úgy is lehet 
értelmezni, hogy miután - mint a 6. fejezetben láttuk — 
Magyarországon voltak a legnépszerűbbek a szocialista értékek, 
annál többen ábrándultak ki a kapitalizmusból, minél többen 
fölismerték, hogy nálunk kialakult formája nem felel meg a 
szocialista értékektől meghatározott, egyenlőségelvű 
várakozásoknak. Ám ezt a folyamatot erősítette, hogy olyan 
piacgazdaság alakult ki, amely a kapitalizmus iránti, szabadságelvű 
várakozásokat is kevésbé teljesítette be, mint a többi országban. 

Érdekes módon Magyarországon volt 2009-ben is a legtöbb híve 
a demokratikus értékeknek, amilyen a szólásszabadság, a 
tisztességes igazságszolgáltatás vagy a fegyveres erők civil 
ellenőrzése. Ez arra utal, hogy nem a nép demokratikus ösztönével 
volt gond, hanem a konkrét rendszerrel voltak elégedetlenek az 
állampolgárok. Ami a legijesztőbb: Magyarországon viszonylag kicsi 
a különbség a korcsoportok között. 2009-ben a 18-29 éves (tehát az 
átmenet után született) korosztály 60 százaléka helyeselte a 
többpártrendszerre való áttérést, és mindössze 51 százaléka a 
piacgazdasági átalakulást (ennél valamivel kisebb arányt csak a 
kirívóan antikapitalista érzelmű, nyomorgó Ukrajnában mértek). 

Úgy summázhatjuk tehát, hogy a fiatalok nyilván nem a 
várakozásaikban csalódtak (ez cáfolja a politikai kaszt egyik kedvenc 
önlegitimáló elbeszélését, miszerint 1989-ben ,azt hittük" — értsd: 
, azt hitték a kádárista prolik" -—, , hogy a rendszerváltással nyugati 
bérek járnak együtt; hát csalódnunk kellett"). A fiatalabb korosztályok 
az 1989 után létrehozott rendszerben csalódtak, abban nem érezték 
és nem érzik jól magukat. Antikapitalizmusukhoz, a képviseleti 
demokrácia elleni érzelmeikhez jócskán hozzájárult az idősebb 
nemzedékekhez tartozó politikai kaszt nevelő (azaz  butító) 
tevékenysége. Az elit azonban saját magát is hagyományosan 


félrevezeti azzal, hogy a megelőző korszak — meglehet, káros 
utóhatású, de a többség által fenntartások nélkül megélt — 
pozitívumait nemlétezőnek tekinti, negatívumaiból pedig érdekei és 
hézagos tudása szerint válogatja ki azt, amit propagandájában óhajt 
felhasználni. Kósa Lajos, a Fidesz egyik vezető politikusa még 2015 
elején is képes volt -— meggyőződéssel — azt mondani egy 
tévévitában, hogy ,az MSZMP nyomort hozott az emberekre". Az 
ellenkezője igaz. 


NYOMORBÓL KI, NYOMORBA VISSZA 

Politikusok, közírók még ma is úgy számolnak a kádárizmussal, 
mint eleven hatóerővel. Közben Lengyelországban nem hat a 
gierekizmus, Németország keleti részén a  honeckerizmus, 
Szlovákiában a husákizmus. A magyar kivétel lényegéről, tartalmáról 
nincs közmegegyezés, de a ,velünk élő kádárizmus" kifejezést a 
leggyakrabban kétféle jelentéssel használják. 

Az egyik az állítólagos földhözragadt anyagiasság, amelynek 
jegyében a nép nem tiszteli a magasabb értékeket: nacionalista 
szemszögből a nemzeti szellemet, liberális szemszögből a 
szabadságot. A másik: az állampolgár a törvények és íratlan 
szabályok betartásánál hasznosabbnak tartja a nem hivatalos, sőt 
jogellenes különalkut. Pedig az ,önző anyagiasság" és a nyugodt, 
nélkülözéstől mentes élet iránti vágy a civilizációban élő ember 
legtermészetesebb életelve. A szabályok megkerülése szintén nem 
magyar különlegesség, eléggé általános a dél-és kelet-európai vagy 
az Európán kívüli szegényebb országokban. 

Akkor miért tesznek értük felelőssé egy huszonöt éve halott 
politikust, akinek már a csontjai is elvesztek? 

Mára megszilárdult az a képzet, hogy Kádár egy Macbeth-szerű 
morális tragédiának volt a negatív főszereplője. Áruló gyilkos, akit 
egész országlása alatt ,csak a hatalom érdekelt", másfelől gyáva és 
ravasz manipulátor, aki bűnei súlyától élete végén megháborodott. 
Nem pedig tekintélyelvű és ideológiától vezérelt politikus, aki — adott 
helyzetre válaszolva — bűnei mellett csakugyan egy gazdasági- 
szociális-politikai rendszer kiépítését vezette. Történetesen rossz 
rendszerét. 

Tamás Gáspár Miklós hívja fel a figyelmet arra, hogy a Kádár- 
rezsimnek milyen konzervatív és, mondhatni, polgári, civilizatórikus 
vonásai voltak (,Kádár János a magyar nép szívében", ÉS, 2012. 
máj. 25.). Szerinte azonban külön ,kádárizmus" nem létezik, mert 
amit annak vélnek, az általában jellemző a sztálinista korszak utáni 
kelet-európai rezsimekre. Ez viszont nem magyarázza meg, hogy 
miért éppen Magyarországon ilyen erős a Hruscsovtól Gorbacsovig 
terjedő korszak utóhatása. 

Általában elegendő magyarázatnak tartják a ,legvidámabb 
barakk" közhelyét. A moralizáló történeti elbeszélés szerint Kádár 


korrumpálta a kétkezi dolgozókat: a nagy többséget. Szerény jólétért 
és kis engedményekért cserébe lemondtak hát a politikai 
szabadságról, a demokratikus beleszólásról. De nincs olyan démoni 
politikus, aki egy ilyen csodálatos népet ilyen gyorsan ennyire meg 
tud rontani. Ha pedig a magyar nép mégis ennyire állhatatlan volna, 
hogyan lehetett 1956-ban Európa önfeláldozó hősévé? 

Itt több és komolyabb dolog történt, mint a ,nép belenyugvásának 
aprópénzen való megvásárlása" . Kádár gazdaság-és 
szociálpolitikájának lényege, a folyamatos életszínvonal-emelés 
(amíg lehetett) nem csupán hatalomtechnikai manőver volt, bár a 
legnagyobb léptékű a sok közül. Hanem olyasmit vitt véghez, amiért 
önmagában a magyar történelem legpozitívabb személyiségei között 
kellene számon tartani, és ami kezdetben a felnőtt nemzedékeknek 
még nyilvánvaló volt. Kádár megoldotta a nyomor, éspedig a 
többségi, ,nemzeti" nyomor Trianon óta megoldatlan problémáját. 
Csak rosszul, és ez történelmi bűn. 


HÁROM VÁLASZ 

Nyomoron azt a szegénységet értem, amely súlyosabb, mint amit 
az egyén helyzete vagy a nemzetgazdaság fejlettsége 
megindokolna. Az egyén életében a korábbi rosszhoz képest is 
visszaesést jelent, és a rendszerhez képest is igazságtalan. A 
háborús vereség, a Monarchia felbomlása, a kommunista uralom és 
Trianon — nemcsak a területi és demográfiai zsugorodás, hanem a 
polgárosulás mesterséges  visszafordítása - igazi nyomorba 
taszította Magyarország népének többségét, így a középosztály 
számottevő részét is. 

A következő évtizedekben háromféle választ adtak a nyomor 
kérdésére. Bethlen stabilizációs programját ma vulgárisan 
neoliberálisnak neveznék: lesoványította az államot, kormányzata 
csak az oktatásra költött viszonylag sokat (népszövetségi 
támogatással); együttműködött a ,globális pénzvilággal; és a 
rendkívül koncentrált ipari és banktőkének, valamint a nagybirtoknak 
kedvezett — ezek voltak képesek leginkább a nemzeti jövedelem 
gyarapítására. Ez a gazdaságpolitika sikeres volt, az 1920-as évek 
második felében megindult a föllendülés, lassan elkezdődhettek a 
szociálpolitikai reformok, de aztán a világválság minden eredményt 
áthúzott. 


A második kísérlet az 1932 utáni magyar kormányok 
központosító, tervgazdaság és állami vezérlés felé elmozduló, 
egyszersmind antiszemita politikája volt. Ez a katasztrofális 
gazdaságpolitika látszólag sikeres volt, a zsidótörvények gazdasági 
föllendüléssel . estek egybe (nem beszélve a területek 
visszaszerzésének  eufóriájáról) a zsidóság 1944-es teljes 
vagyonfosztása eredményeként pedig — a háború legmélyén -— javult 
az áruellátás, és némileg stabilizálódtak az állam pénzügyei. A 
következő évtizedekben semmi sem cáfolta azt az 1938 után és 
1944-ben pozitívan megerősített hitet, hogy a tulajdon szentségét és 
az elemi szabadságjogokat haszonnal lehet felrúgni — , nekünk". 

Rákosiék nem tettek kísérletet a megoldásra. Ellenkezőleg, 
szándékosan nyomort idéztek elő a sztálinista iparosítási politika, az 
elképzelt hosszú távú fejlesztés jegyében. A reálbérek a teljes 
szovjetizálás kezdete előtt, 1948-ban már ,csak" 10 százalékkal 
maradtak el az 1938-as, vagyis az 1913-as szinttől (Gyarmati 
György: , A társadalom közérzete a fordulat évében ; in Feitl István, 
Izsák Lajos, Székely Gábor, szerk.: Fordulat a világban és 
Magyarországon, Napvilág, Budapest, 2000). Tehát 19 százalékkal 
az addigi maximumot jelentő 1940—41-estől. Ám 1952-ben a 
munkások és alkalmazottak reálbére a háború előttinek már a 
hivatalos számítás szerint is csak kétharmada volt, és még a Nagy 
Imre-féle új szakasz eredményeként is csak 7 százalékra közelítette 
meg az 1938-as/1913-as szintet. Nem számolták bele azonban a 
burkolt áremeléseket, tudatos minőségrontást, a békekölcsönt, a 
gyermektelenségi adót, a rettenetes — és romló — lakáshelyzetet, az 
életet megkeserítő sok más szemétséget. 

A harmadik választ Kádár adta. A Nagy Kádári Megrontás 
mítoszának hirdetői nem vesznek tudomást a forradalom előtti 
nyomor mélységéről. Kádárt az különböztette meg a moszkovitáktól, 
de még az olyan értelmiségi kommunistáktól is, mint Rajk László 
vagy Kállai Gyula, hogy a saját bőrén tapasztalta meg, milyen volt 
városi szegénynek lenni Magyarországon a háború előtt. Azzal is 
tisztában volt, hogy még az , uralkodó osztály" — a gyári munkásság 
— is sokkal rosszabbul élt 1956. október 22-én, mint 1938—-41-ben, a 
hivatalosan szidalmazott Horthy-kor végén. 


Ezt a különbséget kezdte kompenzálni a Kádár-kormány 1957 
elejére a hatalmas arányú, 17-20 százalékos  munkás-és 
alkalmazotti reálbéremeléssel — és a nyereségrészesedés 
bevezetésével. (Erre a döntően fontos lépésre például Romsics 
Ignác hívta fel a figyelmet a Magyarország története a XX. 
században című összefoglalásában vagy a , Gazdasági reformok a 
Kádár-korban"című cikkében — ÉS, 2007. jún. 22.) Ami az akkor még 
többséget alkotó parasztságot illeti, a forradalom idején 
megszüntetett kötelező beszolgáltatást nem állították vissza, sőt a 
beszolgáltatási árhoz képest több mint kétszeresére emelték a 
felvásárlási árakat (az adók is nőni kezdtek, de a ,végleges" 
téeszesítés még hátra volt). A Kádár-kormányzat teljesítette a 
munkástanácsok gazdasági-jóléti követeléseit a gyermektelenségi 
adó és a békekölcsön-jegyzés megszüntetésétől a lakásépítésekig. 
Az általános szegénység egyelőre megmaradt, de mind több ember 
megalázó nyomorának vége lett. Ha meggondoljuk, hogy a 
rezsicsökkentésből adódó, talán 2 százalékos  reálkereset- 
növekedés a Fidesz népszerűségének 4 százalékos megugrásához 
vezetett 2013 elején, könnyebben megértjük 1957. május 1. 
,rejtélyét . 

Aztán pedig -— történelmi véletlen folytán — egy emberöltő jutott a 
magyar felnőtt nemzedékeknek, hogy megszokják a ,szükségtől való 
mentességet. Ezalatt Kádár megpróbálta a magyar átlagos 
életszínvonalat a  Nyugat-Közép-Európától elszakított térségek, 
Kelet-Németország és Csehország szintjéhez közelíteni, részben 
sikerrel. Mindezt természetesen kapitalizmus nélkül, nagyfokú 
egyenlőséggel. Az országban nagyon sokan elhitték, hogy ez 
hosszú távon lehetséges. Hittek Kádárnak, és hittek Kádárban. 


TRIANON FIA, HRuscsov ÖCCSE 

Kádár az 1930-as évek Magyarországán kapta eszmei 
neveltetését. Ahol és amikor a kommunizmus nem az éhínséggel, a 
tisztogatásokkal, a Gulaggal volt egyenértékű, hanem a szabadság, 
egyenlőség, testvériség és bőség utópiájával. Abban a marxista 
irodalomban, amiből Kádárt tanították, szó sem volt központi 
tervutasításos gazdálkodásról. (Maga Marx csak nagyon félreeső 
helyen tett említést ennek a lehetőségéről, Lenin — tudomásom 
szerint — sehol.) Az első két szovjet ötéves terv a marxista 


elmélethez képest újításnak, éspedig - a hírzárlat miatt — 
elképesztően sikeres újításnak rémlett. 

1945 után a Szovjetunió háborús győzelme, valamint a gyors 
gazdasági újjáépítés azt a benyomást keltette, hogy a sztálini modell 
beválik. Az 1956 elejétől 1958 végéig terjedő magyarországi 
eseményeket viszont nem lehet megérteni a szovjet ideológia 
megrendülésének, majd új konszolidációjának az ismerete nélkül. 
Hruscsov titkos Sztálin-ellenes kongresszusi beszéde, majd a 
, nemzeti kommunizmus" lengyelországi diadala 1956-ban azt 
sejtette, hogy a Szovjetunió s vele a blokk többi állama akár a 
kommunizmus valamelyik Sztálin előtti fázisához is visszatérhet. 

Az elterjedt történeti séma szerint Kádár ,egyensúlyozott" a 
keményvonalasok és a reformerek, illetve Moszkva és a Nyugat 
között. Valójában inkább ő maga ingadozott az államszocializmus 
két változata — a Sztálin előtti és az 1928 utáni szovjet modell — 
között, mikor melyiket látta célravezetőnek. 1956. november 4-én 
még azt gondolta, hogy ott folytathatja, ahol a szocialista rendszer 
megreformálása öt nappal korábban abbamaradt. Köztudomású, 
hogy az elején bevette volna kormányába Nagy Imrét, akinek az 
, árulását" ekkor még nem tartotta főbenjáró bűnnek. Még a 
december eleji KB-ülésen is — egy héttel Rácz Sándor, Bali Sándor 
letartóztatása előtt — a munkástanácsok jövőbeli fontosságáról 
elmélkedett. A szovjet tömbben példátlan módon 10 százalék alá 
csökkentette , a felhalmozási rátát, azaz a sztálinista 
gazdaságpolitikának épp az ellenkezőjét kezdeményezte (levágta az 
, aranytojást tojó tyúkot). Gazdasági reformbizottságokat hívott 
életre nem kommunista szakértők részvételével. 

Innen jutott egy éven belül a munkástanácsok feloszlatásáig, a 
reformtervek ad acta tételéig, a tömeges bebörtönzésekig és halálos 
ítéletekig, Nagy Imre és társai bíróság elé állításáig és — a csillapító 
szovjet ajánlás ellenére is — a kivégzés jóváhagyásáig. Kádár 
uralmának első teljes — éve, — 1957 — ugyanis — Hruscsov 
megerősödésének éve volt. A magyar forradalom leverése után a 
Szovjetunió és a Nyugat közötti diplomáciai játszma szinte 
zavartalanul folytatódott. Megkezdődött a gyarmati rendszer végső 
felbomlása, s Moszkva abban reménykedhetett, hogy nagyszámú 
szövetségesre tehet szert Európán kívül. Júniusban Hruscsov 


leverte a régi gárda puccskísérletét, megerősödött hatalmában. És 
végül októberben a Szputnyik felbocsátása azt sugallta, hogy az új 
szovjet modell — a Sztálin tébolyától immár megszabadított 
parancsgazdaság — a technológiai versengésben is működik, sőt 
hatékonyabb lehet a nyugati kapitalista rendszernél. Kádár úgy 
nyugtázhatta, hogy a sztálinizmus a kommunista üdvtörténet 
szempontjából rossz kitérő volt, a fejlődés most már a hruscsovi 
modell jó vágányán halad az utópia megvalósulása felé. 

Nagy Imre cselekedetei közül így kettő vált fontossá az 1957-es 
év során: a Varsói Szerződésből való kilépés önhatalmú bejelentése, 
tehát az elválás a Szovjetuniótól; és a koalíciós kormányzás 
helyreállítása az utolsó napon, aminek Kádár szemszögéből más 
célja nem lehetett, mint hogy visszafordítsa az üdvtörténeti haladást. 
Ebből a szemszögből akkor nagyobb bűn nem létezhetett. Igazából 
nincs bizonyíték arra a feltételezésre, hogy Nagy Imre kivégzésével 
egy esetleges ellenzék kristályosodási pontját akarta megszüntetni. 
Nagy politikailag mindig is gyengébb volt, semhogy ilyen szerepet 
betöltsön, Kádár pedig óvatosabb, mint hogy valakit taktikai 
megfontolásból ölessen meg pár évvel Rákosiék leleplezett 
vérengzése után. Viszont — kommunista beidegződésénél fogva — 
hitt abban az összeesküvés-elméletben, hogy az , ellenforradalom", 
amelyet a haladás megfordításának értelmezett, egyenesen a 
horthysta restaurációhoz, többek közt a számára iszonytató, 1945 
előtti magyar kapitalizmus visszaállításához vezetett volna. 

KÁDÁR UNOKÁI 

Az 1960-as évek elejére a reálbérek és reáljövedelmek 
növekedése máris megállt, és nyilvánvaló lett, hogy a nyomor után a 
,közönséges" szegénység felszámolására a Sztálin nélküli 
sztálinizmus már nem alkalmas. Ekkor újra erősebb lett Kádárban a 
pragmatikus énje. 1963. április 4-én lépett hatályba a ,nagy 
amnesztia" — pár nappal korábban már szabadultak az elítéltek —, de 
ez már csak a konszolidáció záró aktusa volt. Kádár az 1960-61-es 
kis válság után tisztában volt vele, hogy nem dacolhat tovább a 
Nyugattal, és a továbblépéshez szüksége van a középosztály 
együttműködésére. Az 1962. novemberi pártkongresszuson hirdette 
meg az ,aki nincs ellenünk, az velünk van" jelszavát, és nagyjából 


ugyanakkor kötöttek egyezséget az amerikai kormányzattal az 
amnesztiáról. 

A parancsgazdaságtól való elszakadásnak kedveztek a külső 
körülmények: a nyugati gazdaság a háború utáni konjunktúra utolsó 
évtizedét élte, a Hruscsovot 1964-ben leváltó csoportból pedig a 
gazdasághoz értő és gyakorlatias Koszigin befolyása 1968-ig 
vetekedett Brezsnyevével. Így a szovjet erőforrásokra támaszkodva 
és a nyugati kapcsolatokat javítva még a piaci viszonyok halvány 
imitálásával is sikerült gyorsan növelni az életszínvonalat, egyelőre 
brutális eladósodás nélkül. 

Amint a külső feltételek megváltoztak — 1968 után Brezsnyev 
felülkerekedett, a szovjet gazdaságban megkezdődött a pangás 
időszaka, a példátlan nyugati konjunktúrának véget vetett a dollár-, 
majd az olajválság -, a magyar reformkommunista kísérlet is 
kifulladt. Megkezdődött a rohamos eladósodás. Az ajtón kikergetett 
kapitalizmus visszajött az ablakon, a hetvenes évek végére a 
magyar gazdaság a kapitalista világgazdaság függvényévé vált. Az 
1979-es nagy áremelések és az 1956 (sőt 1953) óta első komoly 
reálbércsökkenés a kádári politika vereségét jelentette. Innen már 
csak a rendszer tehetetlensége tartotta Kádárt a hatalomban, míg 
kommunista illúzióinak utolsó fellángolásába, az  1985-86-os 
gyorsítási kísérletbe végképp bele nem bukott. 

Kádár János tehát megszüntette a nyomort, és sokat oldott a 
szegénységen, de a róla elnevezett korszakban senki sem 
mondhatta ki nyilvánosan és egyértelműen, hogy ez a megoldás 
hamis, mert hamis alapfeltevéseken alapul. Csoda lenne, ha azok a 
milliók, akiknek a sora jobb lett, erre maguktól rájöttek volna. A 
,rendszerváltók" " túlnyomó többsége nem a  gazdasági- 
társadalompolitikai rendszer működésképtelen voltára, hanem Kádár 
erkölcsi bűnére koncentrált, és semmit sem tett a politikai 
hagyatékkal való szembenézésért. 

Utána pedig a kádárizmus azért maradhatott eleven hatóerő, mert 
a hatalomhoz jutott pártok egyszerűen nem tudtak mást kitalálni. A 
jólét anyagi jogon való növelésénél vonzóbb ígéret és program 
nincs. Az eladósodás emlegetése mindig absztrakt bírálat marad, 
pontosan azért, mert az állampolgárokat 1990 után is arra nevelték, 


hogy jólétüket elválasszák a saját teljesítményüktől, mintha a 
piacgazdaság valahol máshol létezne. 

1990 és 2010 között — az első Orbán-kormány első évét kivéve — 
Magyarországon a kormánypártok csakis akkor lehettek 
népszerűbbek az ellenzéknél, ha fedezet nélküli, eladósodáshoz 
vezető állami osztogatást és kádári stílusú létesítményavatósdit 
folytattak. A mai helyzet feltűnően hasonlít a gazdasági reformok 
bukása utáni állapotra, amit Kornai János oly érzékletesen írt le A 
hiányban: a politikailag kivételezett óriásvállalatok szimbiózisban 
élnek a politikai hatalommal, élvezik a kegyeit és nyomást 
gyakorolnak rá. Azzal a különbséggel, hogy egyes ,hazai" 
óriáscégek ma már magántulajdonban vannak, és ebből a pozícióból 
korlátozzák — az állam maguk alá gyűrésével és közreműködésével 
-— mások vállalkozói, piaci szabadságát. Közben az állam 
szükségszerűen eladósodik, bár mivel a gazdaság már nem vagy 
csak minimálisan növekszik, az osztogatásból ténylegesen egyre 
kevesebbeknek jut. 

1989-ben eljött az igazság pillanata, és a hamis módon felszámolt 
szegénység tömegessé vált. Újabb két évtized elteltével pedig 
növekedni kezdett a nyomor. Magyarországon egyre több ember 
szegényebb annál, mint amit az emberi erőforrások, 
gazdaságföldrajzi adottságok és külső gazdasági-politikai feltételek 
indokolnának. Kádár utódai semmit sem tanultak a történelemből, de 
nem is tanulhattak, hiszen maguk hamisították meg. Kádár bűnét az 
1956 utáni  terrorra egyszerűsítik, — letagadják, amit a 
társadalompolitikában — e téren nem gonoszságból, hanem baloldali 
meggyőződésből — átmenetileg elért, de nem hozzák helyre, amit — 
kommunista korlátai miatt — bűnösen elrontott. Ha így megy tovább, 
visszajutunk oda, ahol ő kezdte. A nemzeti nyomorba. 


11. AZ ÜGYESEK ORSZÁGA 


Nemcsak önmagában volt tarthatatlan a kádárizmus fő célja, a 
jólét . folytonos növelése, hanem a további javulást is 
megakadályozta azzal, hogy tömegekkel hitette el: mindez 
lehetséges kapitalizmus és plurális, szabadon versengő demokrácia 
nélkül. De pontosan ez utóbbi kettő volt az, amit az Új, 
középosztályból jövő politikai kaszt többsége sem akart. I öbbféle 
taktikával és stratégiával próbálkoztak a következő negyedszázad 
során, egyik sem vált be. A több mint három évtizeden át tartó 
életszínvonal-emelkedés lekicsinylése és erkölcstelennek 
bélyegzése például eleve nem lehetett hatásos, mert az embereknek 
nem lehetett bemagyarázni, hogy ami volt, és amit jónak tartottak, az 
nincs, és különben is bűn. Ezekkel az érvekkel a középosztálybeli 
véleményformálók és politikusok önmagukat nyugtatták meg, 
egyszersmind félrevezették — magukat, és ennek súlyos 
következményei lettek, mivelhogy (többek közt) ennek az 
önbecsapásnak a jegyében kormányoztak. Bár ahogy az idő, a 
nemzedékváltás és a lankadatlan agitprop elmossa az 1989 előtti 
valóság emlékét, egyre kevésbé van szükség arra, hogy lényegileg 
mást ajánljanak helyette. 

A Kádár-kori jólétnövekedést mint a többség döntő politikai 
alapélményét négyféle, alapvetően morális érvvel próbálták 
kisebbíteni és maguknak kimagyarázni. Nézzük ezt a négyet, és azt, 
hogy mi volt a beszédhez képest a valóság. 

1. A jólét növelése hitelből történt, bűnösen eladósítva az 
országot. 

Emögött az alkuelmélet rejlik, vagyis az a képzet, hogy az 
életszínvonal-emeléssel Kádárnak nem az életszínvonal-emelés volt 
a célja, hanem az egész korszakban az, hogy a melósok 
megbocsássák a forradalom leverését, a terrort, és ne kezdjék újra 
ötvenhatot. És mivel a gazdaságban nem létezhettek források a jólét 
növelésére, erkölcstelen célját csakis erkölcstelen, nem munkából, 
hanem bankoktól, ráadásul külföldi bankoktól származó pénzzel 
valósíthatta meg. Pénzt vett föl, és odaadta az embereknek, hogy 
tűrjenek és hallgassanak. 

Látható, hogyan vetülnek vissza s keresnek igazolást maguknak 
a későbbi politikai-ideológiai hadműveletek. Valójában a Kádár- 


korszak nettó 31 és fél évéből öt és fél, plusz kettőben — 1974 
elejétől 1979 nyaráig és 1985-86-ban — állt gátlástalan nyugati 
hitelfelvétel a jólét növekedése mögött, és akkor sem közvetlenül. Az 
idő és az esetek nagy részében az életszínvonalat nem — vagy nem 
közvetlenül — nyugati kölcsönökből növelték; és megfordítva: a 
kölcsönökből sok mindenre költöttek, de az a pénz igen ritkán jutott 
el egyenest a ,társadalomhoz". (A nyugatiaknál alacsonyabb 
energiahordozó-és  nyersanyagárak, a garantált szovjet piac 
felfoghatók egyfajta masszív hitelnek, de ebben a többi KGST- 
tagország is részesült, másutt viszont ilyen életszínvonal-emelkedés 
nem volt.) 

A Sztálin utáni korszak uralkodó doktrínája szerint a szocialista 
gazdaságok növekedési potenciálja hosszú távon nagyobb, mint a 
kapitalista  gazdaságoké; az életszínvonal emelkedése pedig 
egyenesen következik a gazdasági növekedésből. Amíg meg nem 
kezdődött számos országban — nemcsak nálunk - az eladósodás, és 
ezzel párhuzamosan le nem lassult a növekedés, addig a nemzeti 
jövedelem és az életszínvonal viszonya attól függött, mennyit nem 
költöttek az adott országban beruházásra és a hadseregre (utóbbi 
nagyrészt szintén ipari beruházásokat jelent). A kádárizmus 
sajátossága — az eladósodástól függetlenül — a többi szocialista 
országhoz képest az volt, hogy viszonylag alacsonyan tartotta a 
felhalmozási rátát, és a nemzeti jövedelemből többet hagyott meg a 
fogyasztásra. Ez utólag nézve nem feltétlenül volt baj, mert a 
szocialista beruházások nagy része ablakon kidobott pénznek 
mondható. Tény, hogy 1957-ben a Szovjetunió és más ,baráti 
országok — súlyos politikai áron — összedobtak csaknem 300 millió 
dollárnyi devizakölcsönt, de mint láttuk, az első és legnagyobb 
életszínvonal-korrekciót mégiscsak az tette főként lehetővé, hogy a 
térség 1945 utáni történelmében példátlanul alacsony szintre, 10 
százalék alá nyomta le a felhalmozási rátát. 

Miután viszont 1974-ben megkezdődött a rohamos eladósodás, 
Magyarországon a fogyasztási arány éppenséggel enyhe 
csökkenésnek indult, és növekedtek a beruházások — éppen 1978- 
ban értek csúcspontra, s ekkor vált világossá, hogy a hitelfelvételt 
államcsőd nélkül nem lehet folytatni. A hitelek óriási része tehát nem 
fogyasztásra ment el (már 1976-ban megzökkent az életszínvonal 


emelkedése), hanem olyan, nem sürgető vagy abszolút 
pénzfecsérlésnek bizonyuló beruházásokra, mint az orenburgi 
gázvezeték építése, a Ganz-Mávag vagy a textilipar rekonstrukciója. 
Utána pedig a hitelfelvételnek nem volt sokkal több értelme, mint a 
rövid lejáratú hitelek visszafizetése és a kamatok kiizzadása. 

Kádár 1985-ös gyorsítási kísérlete, amely pár év 6 alatt 
megkétszerezte az amúgy is horribilis adósságállományt, ugyanezen 
idő alatt a fogyasztás mindössze 8 százalékos növekedéséhez járult 
hozzá — hogy mennyiben, azt nem lehet tudni. Annyi biztos, hogy 
ebben az időben lépett hatályba az a  népesedéspolitikai 
intézkedéscsomag -— a gyermekgondozási díj bevezetése, a családi 
pótlék, az anyasági segély emelése —, amely ugyan középtávon sem 
állította meg a születések számának csökkenését, viszont az 
államháztartás akkori helyzetében gazdaságilag abszurd volt. Talán 
nem véletlen, hogy a Kádár-rendszer rövid távon pénzügyileg 
veszélyes, hosszú távon szakpolitikailag hatástalan intézkedései 
közül ezt találta a leginkább , előremutatónak" és megőrzésre 
méltónak az 1989 utáni , jobboldal". 

Összefoglalva: a nyugati eladósodás és a jólét növekedése között 
nem mutatható ki szabályos összefüggés. 

2. A jólét növekedése önző ügyeskedésen, kiskapuk keresésén, a 
jogszabályok tudomásul nem vételén alapult, A rendszer 
individualistává, az erkölcsileg magasabb rendű kollektív, nemzeti 
célok iránt közömbössé nevelte az embereket. 

Az — , ügyeskedés", — ,nyerészkedés", — ,kispolgári önzés", 
,harácsolás" a Kádár-rendszer baloldali frakciójának, a Biszku-és 
Gáspár Sándor-féle, úgynevezett munkásellenzéknek és az 1956 
után újra integrálódott népi értelmiségnek volt a hívószava, valamint 
— nem pontosan ezekkel a fogalmakkal — a maroknyi szélsőbalos 
értelmiségi ellenzéké. Összeért kétféle kollektivizmus: ahol a 
marxisták ,a társadalom" "-ról beszéltek, ott a népiek ,az ország"-ról 
vagy ,a nemzet -ről, a hithű marxista — nacionál-kommunista — 
népiek pedig hol erről, hol arról. Az individualizmus, az egyéni, sőt a 
családi jólét növelése mint cél számukra ellenséges ármány volt. 

A jogtisztelet hiánya, a személyes összeköttetések gátlástalan 
kihasználása, a reflexszerű kiskapukeresés, a kenő-, csúszó-és 
hálapénz, valamint a köztulajdon magáncélra való hasznosítása 


mind elítélendő dolog. Vegyük azonban észre, hogy az országban 
akkor nem a jog, hanem az állampárt uralkodott, és nem a 
piacgazdaság, hanem a hiánygazdaság volt az alap. És itt megint 
csak az osztályszemlélet hiányába ütközünk: az úgynevezett , kádári 
kisembert" mindezekért annak a magasabb státusú (de még a 
pártelit alatti) középosztálynak a tagjai szidják utólag, amely 
akkoriban sokkal inkább kihasználta jogon és piacon kívüli 
kapcsolatait, mint a gyári gépen fusizó esztergályos. Aztán, amikor 
képviselői útján átvette a politikai hatalmat a régi pártelittől, minden 
tőle telhetőt megtett a piacgazdaság és a joguralom kiépítésének 
blokkolására az anyagi jogosultságaihoz való ragaszkodás (nekem 
ez jár az államtól") és a jog barkácsolása útján. 

3. A rendszer az egyszerű emberek súlyos önkizsákmányolása 
árán tett lehetővé némi" jólétet. 

Ez igaz, de több megszorítással. A ,némí"-t, mondom, felejtsük el. 
Azonkívül elég falsul hangzik olyan középosztálybeli kritikusok 
szájából, akik önkizsákmányolás nélkül tettek szert jólétre. (Bár az is 
igaz, hogy a Kádár-korszak vége felé a ténylegesen 
önkizsákmányoló gyári munkások, bányászok, téeszparasztok, 
iparosok, éjszaka beszerző, nappal árusító zöldségesek stb. 
csakugyan többnyire jobban éltek, mint a kritikus értelmiségiek vagy 
akár az irodai munkát végzők átlaga.) De azért sincs helyén 
mindenestül ez az állítás, mert egészen 1979-ig a reálbérek, tehát a 
munkahelyi, nyolcórás munkáért kapott fizetések is gyorsan nőttek. 
És az ideológiából következő teljes, sőt kötelező foglalkoztatás, a 
piaci érdekeltség hiánya — s ami e kettőből következett: a rossz 
szervezettség — miatt az üresjárat és a lógás ugyanolyan jellemző 
volt, mint a túlhajszoltság. A kapun belüli munkanélküliség, a 
béregyensúly kedvéért fölvett, az idő nagy részében tétlen 
anyagmozgatók sokasága és a munkaverseny meg a túlórázás 
ugyanannak a perverz gazdasági rendszernek a két oldala. A 
túlhajszoltságnak és a céltalanság tudomásul vételének ugyanolyan 
romboló hatása volt. 

Az 1980-as években aztán nagyon gyorsan elvált az a csoport, 
amely csak a zsugorodó  reálértékű fizetéséből, rokkant-vagy 
öregségi nyugdíjából tudott megélni, attól, amelyik a nyolcórás 
fizetés csökkenését ellensúlyozni tudta. Ez utóbbi csoport pedig nem 


feltétlenül élte meg jóléte további, szerényebb-nagyobb növekedését 
önkizsákmányolásként. Ez átvezet a Kádár-kori életszínvonal- 
emelkedés negyedik fajta  kritikájához, illetve annak a 
pontatlanságához. Politikailag, a jelenben is érvényesülő hatás miatt 
talán ez a legfontosabb kérdés. 

4. Az emberek a gondoskodó, paternalista állam iránti hűségre 
nevelődtek, amely bölcsőtől a sírig kipárnázta életüket; és leszoktak 
a szabadságvágyról. 

Liberális közgazdák, politikusok, közírók igen gyakran ezzel 
magyarázzák, miért fulladt előbb vagy utóbb kudarcba minden olyan 
kísérlet, amely a térségben példátlanul magas magyar újraelosztási 
rátát és adóéket csökkentette volna; az alanyi jogon járó juttatásokat 
rászorultság szerint osztotta volna; az ,ingyenes"7 (adókból, 
járulékokból finanszírozott) szolgáltatásokat nagyobb részben 
fizettette volna meg azokkal, akik igénybe veszik őket; és az 
államnak való kiszolgáltatottság helyett öngondoskodásra ösztönzött 
volna. Csakhogy a szocialista , gondoskodó , állam" összetevői — 
garantált munkahely, általános és (törvény szerint, névleg) ingyenes 
oktatás és egészségügyi ellátás, gyermeknevelést segítő juttatások, 
öngondoskodástól független, egységes nyugdíjrendszer és a 
fizetésekhez képest viszonylag magas nyugdíj — mindegyik kelet- 
európai szocialista országban megvoltak. Azokban is, ahol a jólét 
nem érte el a magyar szintet, s ahol az állami fizetést sokkal 
kevésbé lehetett magánmunkával kiegészíteni. 

Megint csak ugyanoda lyukadunk ki: az újraelosztást csökkentő 
reformokat nem a ,kisemberek" blokkolták, hanem azok, akiknek 
módjuk volt megakadályozni őket: az új politikai elitet delegáló 
középosztály, a lakosság felső jövedelmi szegmense. Másfelől a 
többség körében nem (általában) a , gondoskodó állam" volt igazán 
népszerű mint a viszonylag kis állam és a liberális piacgazdaság 
ellentéte, hanem a kelet-európai szabványtól némiképp -— 
következményett tekintve lényegesen - különböző magyar modell. 


SEGÍTS MAGADON, AZ ÁLLAM IS MEGSEGÍT 

Hogyan festett az állam és a gyarapodó egyén (család) viszonya 
a valóságban? 

Akár liberális kritikusokról van szó, akár a ,kádári kisembert" 
taktikától függően hol szidalmazó, hol ,józan gondolkodású magyar 
embernek" tekintő ,jobboldali" propagandistákról, amikor a kádári 
örökségről beszélnek, leginkább a panellakók — (volt) ipari 
munkások, alsó-középosztálybeliek — lebegnek a szemük előtt. 
Holott ők a kisebbség. A XXI. század elején nyilvántartott négymillió 
lakás 70 százaléka a XX. század második felében épült, ezek közül 
csak 650 ezer lakótelepen, vagyis az új lakásoknak kevesebb mint 
egynegyede. A többség: családi ház, amelyet ,vidéken" építettek, 
falvakban, kisvárosokban, nagyobb városok központján és 
lakótelepein kívül, az évtizedek során sok milliárd euró értékben. 
Vagyis ezt az értéket nem , kapták", hanem megtermelték. 

A Kádár-kori életszínvonal-emelkedés java része a városi 
központoknál eredetileg sokkal szegényebb kis településeken, 
városszéleken, agglomerációban zajlott; és mivel az 1989 utáni 
gazdasági váltást a nagyvárosi központok jobban vészelték át, 
, vidéken" volt nagyobb és fájdalmasabb a zuhanás. Ez nagyban 
magyarázza, miért is erősödött meg a ,vidéket" a szocialista és 
liberális pártoknál jobban ismerő — vagy mondjuk úgy, jobban 
érzékelő — Fidesz, majd a Jobbik. 

A való életben az állam — lásd föntebb — nemcsak munkabér 
formájában adott ,több pénzt az embereknek", amíg tudott, hanem 
számos szinten és sokféle formában a több munka útján való egyéni 
gyarapodást segítette. Erre pedig ,vidéken" éppenséggel több 
lehetőség volt, mint a városi központokban. Egy átlagos magyar falu 
gazdasága a mezőgazdaságban vagy iparban végzett munkán kívül 
a házépítés köré szerveződött. A családiház-építés központi 
fontosságára jellemző, hogy az új lakások alapterülete 1986-ban a 
keleti , tömbben Magyarországon volt a legnagyobb: 83 
négyzetméter, azaz nagyobb, mint az átlagosan magasabb 
életszínvonalú Kelet-Németországban (61,2) és Csehszlovákiában 
(81,9). Ez úgy volt lehetséges, hogy a rengeteg (tipikusan 
háromszintes) családi ház területe felhúzta az átlagot a lakótelepi és 
egyéb társasházakhoz képest. 


Honnan volt rá pénz? Az állam garantálta, hogy az embereknek 
legyen "munkahelyük, és az ott végzett munkát kifizessék, 
függetlenül attól, hogy mennyire volt piacképes az áru, amit 
termeltek — de ez minden szocialista országban így volt. Ezen felül 
viszont a háztájiban — majd a nyolcvanas évek elejétől az iparban is 
- — lehetőség volt legális munkával, állami segítséggel 
többletjövedelem-szerzésre, miközben az állam fölöttébb türelmes 
volt a feketegazdasággal szemben. 

A mezőgazdasági termékek egyébként piacképesebbek voltak az 
ipariaknál; ebben az ágban előbb kezdődtek el és stabilabbak 
maradtak a reformok, és sokkal inkább elterjedt a piaci gondolkodás. 
Miközben egyre csökkent a mezőgazdaságban foglalkoztatottak 
aránya, az itt szerzett jövedelmek a nyolcvanas évekre utolérték 
vagy kicsit meghaladták az ipari jövedelmeket. És ha az ipari 
munkás kis településen élt, kiegészíthette a fizetését némi 
agrártermeléssel. 

A szövetkezetek az államtól való lazább függésük miatt 
rugalmasabban tudták termelésüket a valóságos piaci kereslethez 
igazítani, és ez ipari, szolgáltatási melléküzemágaikra is vonatkozott: 
ki tudták tölteni a hiánygazdaság hézagait a takarítástól a városi 
borozó létesítésén át a hótaposó gyártásáig. 1973-—74-ben, a 
gazdasági reform visszavételekor korlátozták a  téesz- 
melléküzemágakat, ám a nyolcvanas években újra felvirágoztak a 
mezőgazdasági nagyüzemekhez kapcsolódó vállalkozások. 

De nemcsak ennyi. A lakásépítéseket az állam bőkezűen 
támogatta közvetlenül is, olcsó kölcsönök és a vállalt gyerekek után 
járó szociálpolitikai támogatás formájában (a nyolcvanas évek 
elejétől családi ház építésére is adtak). Az építőanyagok árát sokáig 
nem a kereslet-kínálat szabta meg, azaz viszonylag alacsonyan 
tartották. A kis települések gazdaságába ilyenformán elég sok pénzt 
injektáltak, tovább növelve a helyi piac felvevőképességét. Volt, aki 
,;"ngyen" munkával dolgozta le a beinjektált pénzt, a szakiparosok 
pedig természetesen fizetségért. De ahogy az építkezők maguk is az 
államilag garantált ipari vagy mezőgazdasági piacra való termeléssel 
halmozták fel az építkezéshez szükséges pénz nagy részét, az 
iparosok vagy feketén vállalkozó szakmunkások is ilyen forrásokból 


egészítették ki az építkezésből (esetleg a nyolcórás munkából) 
szerzett jövedelmüket. (És persze a szakképzés is ingyenes volt.) 

A gyárban dolgozó szerkezetlakatos otthon műhelyt épített, és ott 
vállalt munkát. A marós géemkázott: gyakorlatilag jobb pénzért adta 
el szaktudását ugyanannak a gyárnak, amely rászorult erre a 
szaktudásra. Az ácsmester kormányközi megállapodás alapján 
,baráti" arab országban dolgozott sokáig — akár volt értelme az ottani 
munkájának, akár nem, a hazainál nagyobb fizetését így is, úgy is 
megkapta. Az asztalos disznót tartott a hátsó udvarban; a tápon 
állami támogatás volt, a felvásárlás pedig azért volt biztos, mert 
biztos volt a hazai és a keleti piac. A kőműves bort termelt; ezt is 
felvásárolta az állam, igen szerény minőségi követelményekkel, de 
gyakorlatilag senki sem akadályozta azt sem, hogy eladja 
ismeretségi alapon, jobb áron. Amikor már bővíthetett, megvette 
második Barkasát, emberei egyszerre két helyen dolgoztak, 
felhalmozott pénzét sörözőbe fektette. 

Akármerre nézünk: az emberek úgy gyarapodtak, hogy maguk 
dolgoztak, és maguk értékesítették a munkájukat vagy annak a 
termékét, de az állam minden szinten besegített kézbe adott 
pénzzel, kölcsönnel, a legkülönfélébb módon garantált piaccal. A kis 
magántulajdon és magánmunka révén való gyarapodásnak az 
államosított gazdaság volt a megbízható bázisa, szolgáltató 
gépezete. Ez nem más, mint az a gazdasági szerkezet, amit a 
magyarok óriási többsége akart 1945-ben éppúgy, mint 1956-ban. A 
többség 1989-ben úgy érezte, hogy ez a modell bevált; ha ,elhúznak 
a komcsik", ,kimennek az oroszok", és csatlakozunk a Nyugathoz, 
ennek a modellnek az alapján folytatható, sőt fel is gyorsulhat a 
nyolcvanas években nagyon lelassult vagy megakadt növekedés, 
ami egyenlő az életszínvonal-javulással. És mivel ez nem így történt, 
húsz évvel később a többség még inkább úgy érezte, hogy az a 
modell volt a jó. 

Hozzá kell tenni, hogy a Kádár-kori, nem piaci jellegű házépítési 
boom 1990 után átoknak bizonyult. Amikor megnőtt a 
munkanélküliség főleg éppen a falvakban és a kisvárosokban, a 
saját ház helyhez kötötte a viszonylag képzett munkaerőt. A nagy 
értékű és drágán fenntartható ingatlanokat nem lehetett (megfelelő 
áron) eladni, a munkalehetőségekhez közel nem lehetett (olcsón, 


megfelelő) lakást venni, a bérlakások piaca pedig sorvatag volt, és 
az is maradt. Jellegzetes sors volt, hogy a hajdan jól fizetett 
szakmunkás ült a kifűtetlen, háromszintes házában, próbált ebből- 
abból megélni, és védeni tulajdonát a nyomorgóktól, akiknek 1990 
előtt sem tellett — pénzből, időből, műszaki tudásból — építkezésre. 

A való életből vett példákkal azt akartam bizonyítani, hogy a 
létező szocializmus páratlanul és sajnálatosan sikeres, a jelent is 
tönkretevő magyar modellje igazából nem a szabványos kelet- 
európai kommunizmus volt. Nem is a mai történeti mitológiában 
feltételezett erkölcstelen ,alku" Kádár és az 1956-ban még lázadó 
, társadalom" között. De nem is a vállalati önállóságon alapuló, piacot 
imitáló gazdasági reform (amivel — a közhiedelemmel ellentétben — a 
szocialista — országok többségében 6 megpróbálkoztak; igaz, 
Magyarországon a leginkább átfogóan). Hanem az, amit valóban 
magyar modellnek nevezhetünk, nem volt más, mint a Nyugat- 
Európában a hetvenes évekig uralkodó (és akkor elégtelennek 
bizonyuló) keynesi gazdaságpolitika torz és korlátozott változata. Az 
állam pénzt injektál a gazdaságba — annak nem állami szférájába is 
—, ezzel valóságos fogyasztói keresletet teremt belföldön, valamint 
segíti a valóságos bel-és külföldi — elsősorban szovjet, illetve , baráti" 
— kereslet termeléssel való kielégítését. Aztán a magánemberekhez 
befolyó pénzek növelik a keresletet, és így tovább, körbe-körbe. 

Torznak egyrészt a mesterséges pénzügyi rendszer miatt torz: 
nincsenek általános adók, az árak függetlenek a kereslet és kínálat 
alakulásától, az inflációt nagyon sokáig egyszerűen akaratból 
akadályozzák. És persze az egésznek az állami tulajdon uralmával, 
a tervgazdasággal kell megférnie. Azokban az ágazatokban viszont, 
amelyek valóságos keresletet elégítettek ki, jellemzően gyors volt a 
növekedés. Ez nem függött sem a reformok pillanatnyi helyzetétől, 
sem az eladósodás mértékétől. Ilyen volt 1964-től a mezőgazdaság, 
1960-tól a lakásépítés, a tartós fogyasztási cikkek gyártása és a 
vegyipar nagy része. (Bizonyos értelemben a hadiipar is.) 

Az eladósodást — az uralkodó antikádárista mítosszal ellentétben 
— nem holmi alattomos politikai cél, az új ötvenhat megelőzése 
idézte elő. Hanem két ok, két gazdaságon, illetve gazdaságpolitikán 
belüli tényező: az egyikkel az egész Kádár-korban kínlódtak a 
gazdaság irányítói. Ahhoz, hogy a valóságos hazai és baráti 


keresletet ki tudják elégíteni, folyamatosan nagy mértékű nyugati 
importra volt szükség — gépekre, nyers-és alapanyagokra, cserébe 
viszont a magyar gazdaság nem tudott eleget exportálni Nyugatra. A 
dollárelszámolású külkereskedelmi mérleg — szinte — mindig 
reménytelenül rossz volt. A másik a tervgazdasághoz fűződő illúzió: 
az 1973 utáni eladósodási spirált eredetileg az indította el, hogy 
Kádár az olajválságban a marxista elméletben leírt nagy kapitalista 
, túltermelési" válságok egyikét látta, és azt gondolta, itt az alkalom, 
hogy bebizonyítsuk a központi tervezésen alapuló szocialista 
gazdaság magasabbrendűségét. Baj nem lehet a hitelfelvételből, 
hiszen ezt az olajpénzt szinte hozzávágják az emberhez, és mire 
vissza kell fizetni, hol leszünk mi már, és hol lesznek ők? Ezért nőtt a 
reform leállításával, a klasszikus tervgazdasági modellhez való 
visszatéréssel együtt a felhalmozási ráta, mígnem a tervgazdaság a 
csőd szélére került annak rendje és módja szerint. 

Nem mellesleg hasonló logikával kezdte eladósítani Gierek 
Lengyelországot már az olajválság előtt, pár év fogyasztói 
enyhületet hozva a lengyeleknek (aminek aztán 1976-tól 1989-ig 
sokkal súlyosabb volt a böjtje, mint nálunk). De mondom, a jólétet 
növelő valódi magyar modellnek az eladósodás nem feltétele volt, 
hanem részben következménye; részben pedig a kettő független 
egymástól. 

A tulajdonviszonyok és a társadalmi tagolódás szempontjából 
pedig a magyar modell a következőképpen festett: 

A jövedelemegyenlőtlenség csekély volt — 1972-ben, az első 
gazdasági reformprogram leállítása előtt a felső tized jövedelme a 
legalsóénak 4,9-szerese (a kormányzat ekkor kísérletet tett egy 
gazdasági menedzserréteg kiemelésére); a következő tíz év alatt 
még ez is 3,8-ra mérséklődött. A szovjet blokk több más országában 
is nagyjából ez volt az ábra. Magyar sajátosságnak legföljebb a 
reálbérek 1957 és 1979 közötti tartós és gyors növekedése 
mondható, de az 1979-es áremelésekkel ez is megszűnt. Ami 
különbség: a hatvanas évektől az állam nem csupán tűrte, de 
aktívan támogatta is, hogy az államosított munkán felül ki-ki — 
tudását, képességeit, képzettségét hasznosítva - kis 
magánvállalkozóként tevékenykedjen, kitöltse a hiánygazdaság 
hézagait, és fizetésén felüli jövedelmet szerezzen. Míg az ortodox 


kommunisták és ortodox népiek ezt , ügyeskedésnek" és , önzésnek" 
nevezték, a többség minden ideológiai gátlástól mentesen élt a 
lehetőséggel. 

Itt kell beszélni valamiről, amiről nem szokás, de aminek döntő 
hatása volt az 1989 utáni évtizedekben. Ahogy már mondtam, a 
pártállami politikai kasztot leváltó új politikai elit (az is mindinkább 
kaszt lett) a középosztályból került ki, ahogy azok az ideológusok is, 
akik a Kádár-rendszert értelmezték az új rendszer legitimálásának 
céljával. Ennek folytán a középosztály 1989 előtti szerepe kimarad 
az értelmezésből, nevezetesen az alkuelméletből. Az alkut — ,a 
szabadságról való lemondásért némi jólétet kapsz cserébe" — ezen 
értelmezés szerint úgy általában ,a társadalommal" kötötte Kádár, 
esetleg Kádár népével", mely utóbbin főleg a kétkezi dolgozók 
értendők. A középosztály legföljebb mint elnyomott, diszkriminált 
áldozat került szóba. 

Holott a középosztály - korabeli fedőnevén a ,dolgozó 
értelmiség", ami a fehérgalléros állami alkalmazottak tömegét 
jelentette — származásától nem mindig függetlenül, de gyakran 
ugyanúgy élhetett a jólét magánúton való növelésének 
lehetőségével, mint a főnökének maszekban dolgozó téemkás vagy 
a háztájiban fóliázó téesztag. Sőt, több lehetősége volt, éspedig két 
okból. 

Az egyik: a kommunisták minden kelet-európai országban 
államcsínyszerű körülmények között szerezték meg a teljhatalmat, 
majd a rendszer válságai nyomán több helyen újabb puccsal új 
garnitúra vette át a vezetést. Magyarországon azonban az utolsó 
puccsra 1956-ban került sor, ezt a gazdasági fellendülés időszaka, a 
nemzetközi politikában pedig, mondjuk úgy, a hidegháború fokozatos 
civilizálódása követte. Így nem maradt meg a szakadék ,ezek" (a 
puccsisták) és a társadalom többi része, vagy hogy az összemosó 
általánosítás bűnébe ne essem, az egyes szakmák között, mint 
Csehszlovákiában 1968-69 és Lengyelországban 1981 után. A 
vállalatok, intézmények, szakmai szervezetek, a minisztériumok és 
más állami hivatalok, valamint az országos és helyi pártközpontok 
háromszögében akadálytalan volt az átjárás. A sztálinista 
időszakban és a Kádár-korszak első éveiben politikai komisszárokat 
telepítettek a szakmákba, később viszont a szakmákból egyre 


többen jutottak be a politikai vezetésbe. Vagyis a középosztály 
tetemes része — kivéve a kistulajdonos , maszekokat" és a szellemi 
szabadfoglalkozásúakat, akik el voltak zárva a politikai hatalomtól — 
a politikai hatalom befolyási övezetében, egyszersmind annak 
védelme alatt és kedvezményezettjeként élte az életét. Közelebb volt 
tehát a centrumhoz, mint a társadalom többségét alkotó ipari vagy 
szolgáltatási szektorban dolgozó munkások és parasztok, és ez a 
közelség előnyöket, plusz jövedelemforrásokat jelenthetett. 

A másik: különféle okok folytán Magyarország a blokk többi 
országához képest az 1980-as években már kivételesen jó 
kapcsolatokat ápolt a Nyugattal, de nem annyira jókat, hogy 
mindenki egyenjogúan juthatott volna a nyugati kapcsolatokhoz, 
javakhoz, információkhoz. Itt megint csak a középosztály volt 
előnyben. 

Először is, mert egyszerűen több pénze és ideje volt rá, s egy 
töredéke nyelveket is jobban tudott. Másodszor, mert Magyarország 
különleges helyzeténél fogva a szakmákon belül állami támogatással 
tarthatott nyugati kapcsolatokat (kiküldetések, tanulmányutak, 
minisztériumi ösztöndíjak, konferenciajárás, konferenciarendezés, 
hasonlók - és persze műszaki, gazdasági hírszerzés meg 
technológiacsempészet). És harmadszor, mert - az előző 
századforduló pusztán a szegénység miatti ,kitántorgásával" 
ellentétben az 1918 utáni, részben vagy teljesen politikai indítékú 
kivándorlási hullámaiban sokkal inkább részt vett a középosztály, 
mint a többi társadalmi csoport, és az állam 1963 után kifejezetten 
szorgalmazta a kapcsolattartást, sőt közeledést az emigránsokkal, a 
, diaszpórával". Mindez szintén nagyobb jólétre volt váltható. 

Szerintem Magyarország mostani bajainak egyik fő oka a 
középosztály csoporttudatának, önismeretének hiánya, torz vagy 
hazug volta. Pedig mindenkinek hasznára válna — hosszú távon a 
középosztály egymással viaskodó csoportjainak is —, ha a sérelmek 
felhánytorgatása és az ellenfél szidalmazása helyett mindenki 
magába nézne: mit csinált, milyen állapotban volt ő vagy családja az 
1980-as években, abban a rendszerben, amitől elhatárolódik, de 
aminél jobban működőt nem tudott létrehozni. Nem mintha az a 
rendszer jó lett volna, de a mostaninak súlyos szegénységi 


bizonyítványa, hogy az állampolgárok többsége számára anyagilag 
nem jobb. 

Tehát elöl járok a példával, egy kis ,coming out -tal még akkor is, 
ha senki sem követi. Hely hiányában az összes előzmény és 
leágazás nélkül, csak vázlatosan a magam esetével illusztrálom a 
fentieket. 

A nyolcvanas években fiatal újságíró voltam. Fizetésemet 
gyakran emelték, de a gyors infláció miatt nem emlékszem a pontos 
adatokra. Az évtized elején reálértéken a mai nettó minimálbérnek 
valamivel több, mint másfélszerese lehetett. Ezért heti átlagban kb. 
25 munkaórát kellett dolgoznom. A fennmaradó időben többek közt 
angolt tanítottam (intézményben és magánúton), fordítottam, néha 
tolmácsoltam. Nagyjából évente egyszer a kiadóvállalat kiutaztatott 
valamelyik szocialista országba (útiköltség, szállás fedezve, a napidíj 
bőséges.) Egyszer kaptam egy kéthetes minisztériumi ösztöndíjat 
Dániába, szintén kellemes napidíjjal. (Mindezt különösebb ráhajtás 
nélkül, egyszerűen mert elismert lapnál dolgoztam; különben inkább 
ügyetlennek számítottam, mint , bulistának".) 

Vidéken építkeztem, részben örökségből, de főleg kedvezményes 
kölcsönből. Más állami támogatást is kaptam, a költségekkel való 
elszámolást nem vették túl szigorúan. Én is culágerkedtem, a 
magam módján növelve a hozzáadott értéket. Újságíróknak járó 
félárú vonatjeggyel utaztam a helyszínre. Termelői bort közvetítettem 
pesti vásárlóknak, úgy is mondhatnám, kereskedtem vele. Mindez a 
munkaviszonyban folytatott újságírás és a nem túl jól fizetett fordítás 
kivételével ma nem volna lehetséges (vagy nem legálisan). Az 
építkezéskor segítségemre volt az a puszta tény, hogy újságíró 
vagyok. Ez akkor azt jelentette, hogy a politikai hatalom védett 
befolyási övezetébe tartozom, egy kicsit másként bántak velem az 
iparosok, éppenséggel a rendőrök is, és könnyebben ment az 
ügyintézés a hivatalokban. 

A nyugati kapcsolatokat simán jövedelemmé tudtam konvertálni. 
Angol és amerikai lapokat kérhettem a szerkesztőségbe, ugyanúgy 
vagy jobban lépést tarthattam a politikai és kulturális fejleményekkel, 
mint ha erre szakosodott hivatalban vagy kutatóintézetben 
dolgoznék. Apám Londonban élő barátja előfizette nekem a New 
Musical Expresst, más ugyanezekhez az információkhoz nem 


juthatott hozzá, így viszonylagos rockszakértő lettem, írtam és 
rádióztam a témában eleget. Ha valaki Budapesten élt, volt némi 
pénze, rádiós és egyéb baráti kapcsolata, viszonylag könnyen jutott 
új vagy klasszikus nyugati lemezekhez és jó minőségű szalagokhoz, 
úgyhogy általában hallottam is azt, amiről beszéltem. 1982-ben és 
1985-ben két-két hónapot töltöttem Kanadában az 1976-ban 
disszidált bátyám családjánál (ennyi volt a maximum, amit , neghívó 
útlevéllel" lehetett), akkor is vásároltam egy nagy bőröndnyi használt 
könyvet és lemezt, ami aztán csak nekem volt meg. Ebből is lett 
munkabéren felüli bevételem. Ma már ezzel sem érnék semmit. 

Egyszóval kihasználtam az egyébként utált államszocializmus 
biztonságát; azoknak az előnyöknek jó részét, amiket a magyar 
modell az állampolgárok többségének a magángyarapodásra 
megadott; és azokat az előnyöket is, amik inkább az állami 
alkalmazott, képzett középosztálynak jártak a szovjet blokk 
legnyugatiasabb országában. Mindehhez nem kellett pedáloznom. 
Kivédtem minden kísérletet, hogy beléptessenek a pártba, ügynök 
se voltam, sőt , ügyes ember" se. Sokan pedáloztak, beléptek a 
pártba vagy ügynökök lettek, ők gyakran jobban jártak nálam 1989 
előtt is, után is. 

De politikától függetlenül, csak a dolog gazdasági és 
társadalomszerkezeti oldalát nézve: az a helyzet nemcsak nekem 
volt kedvezőbb a mainál, hanem a magyar nép többségének is. 
Miközben ugyanis a nemzetgazdaság a csőd szélén imbolygott, a 
nyolcvanas évekre lényegében az valósult meg, amit a többség 
1945—48-ban akart és 1956-ban visszakövetelt. Nagyfokú jövedelmi 
egyenlőség, uralkodó köztulajdon, a többségnek hozzáférhető kis 
magántulajdon; a magángyarapodás lehetősége kapitalizmus nélkül, 
állami garanciával, de úgy, hogy az állam közben békén hagy, nem 
adóztat, és nem ellenőrzi szigorúan a gazdasági ténykedésemet, 
mert az végül is magánügy; legföljebb a nem tulajdonos, hanem 
állami alkalmazott középosztályt illetik meg bizonyos előjogok. 
szocializmus sztálinizmus, terror és börtönfenyegetés nélkül; enyhe 
nyugatosság a Nyugathoz tartozás nélkül. Harmadik út, de a 
középtől jóval balra. Minden más erkölcstelen. 

Az 1957 és 1979 közötti gyors, majd a többség számára a 
következő évtizedben sem visszaforduló életszínvonal-emelkedés a 


nemzetgazdaság valódi viszonyait nem (sem) ismerő többség 
szemében azt igazolta, hogy ez a modell működőképes. A jelek 
szerint Magyarországon a többség ma is ezt gondolja, és nem látja 
át, hogy pontosan ettől a gondolkodásmódtól nem jut egyről kettőre. 
Ez nem kádárizmus, nem Kádár találta ki, hanem mélyebben van 
belekódolva magyarok millióinak agyába. Hogy miért és mióta? 


12. A NÉPI DEMOKRÁCIA KORLÁTAI 


Az 1945 utáni magyar történelem ma politikailag korrektnek 
számító értelmezése szerint 1945-ben az oroszok megszállták 
Magyarországot, és ránk erőszakolták kommunista rendszerüket. 
1956-ban a nép ez ellen a kommunista rendszer ellen lázadt fel. 
Kádár orosz segítséggel leverte a forradalmat és szabadságharcot, 
és a gonosznak feltüntetett ötvenhattal szemben határozta meg 
rezsimjét. Ez lényegében ugyanaz volt, mint Rákosié, de Kádár kicsi 
(a rendszeren belüli) engedményeket tett, hogy ötvenhat ne térjen 
vissza. A végén a nép -— a politikai ellenzék vezetésével — megint 
fellázadt, visszatért ötvenhat értékeihez, és ezáltal megszabadult a 
kommunista zsarnokságtól. 

Az 1989 utáni rendszer elsősorban az 1956-os forradalom és 
szabadságharc igenlésével, kultuszával legitimálta magát, tehát úgy 
kellett beállítania, hogy a leváltott rendszer ötvenhat tagadásával, 
azzal szemben igazolta létjogosultságát. Ez azonban nem fedi a 
valóságot. A Kádár-rendszer számára az ,ellenforradalom" nem 
viszonyítási alap volt, hanem történelmi anomália, kóros kitérő az 
1945-tel kezdődő fejlődés útján. A kádárizmus nem ötvenhattal, 
hanem elsősorban a Horthy-és a Rákosi-rendszerrel szemben 
legitimálta magát. A történelem ebből a szemszögből így festett: 

1944—45-ben a szovjet csapatok felszabadították 
Magyarországot. Nemcsak a németeket űzték ki, hanem a 
nagybirtok és a nagytőke igazságtalan és nácibérenc uralmát is 
elsöpörték. Az így megtisztított politikai térben a magyarok 
létrehozták a népi demokráciát, amelynek a kommunista párt volt a 
természetes vezető ereje. Rákosi azonban -— miután sikeresen 
legyőzte a hátramozdítókat — az új, eredendően jó rendszert 
,szektás és voluntarista" diktatúrává torzította, majd Nagy Imre 
elhibázott revizionista politikája és árulása odáig vezetett, hogy 
1956-ban a népi demokrácia ellenségei  megpróbálhatták 
visszaállítani az 1945 előtti rendszert. Ezt szovjet segítséggel 
sikerült megakadályozni, s azóta az egyedüli jó úton haladunk, 
pontosabban: haladunk tovább, folytatjuk azt, ami 1945-ben 
elkezdődött. 

A sajnálatos helyzet az, hogy a kádárista értelmezés több ponton 
közelebb állt a valósághoz. 


Természetesen nem voltak róla közvélemény-kutatások, de 
személyes beszámolók és irodalmi adatok alapján azt mondhatom, 
hogy az 1944—45-ös szovjet inváziót a nép nagy része egyszerre 
élte át tömeges nemi erőszakkal, elhurcolásokkal, totális zabrálással 
járó, rémületes megszállásként és - például a földhöz jutó 
nincstelenek, az életveszélytől megmenekülő zsidók vagy a népi 
kollégiumokba sereglő fiatalok — felszabadulásként vagy legalábbis a 
társadalmi felszabadulásra reményt adó változásként. (Ennek a 
kettősségnek pl. Nagy László életművében vannak nyomai.) Köztes- 
Európa más részein a ,nulladik órában" — mint azt például Anne 
Applebaum írja le Vasfüggöny című könyvének első fejezetében — a 
puszta életben maradás, a békés, normális élethez, a munkához 
való visszatérés lehetősége sokakat eufóriával töltött el. Abban a 
pillanatban Magyarországon sem lehetett biztosan tudni, hogy ránk 
erőltetnek valamilyen  — szabadságmentes rendszert. (Sőt, 
Moszkvában sem döntötték még el, hogy Magyarországon a 
közeljövőben sztálinista diktatúra lesz.) Megjegyzem, Szlovákiában 
évről évre megünneplik — orosz vendégek részvételével — Pozsony 
felszabadításának évfordulóját, történetesen április 4-ét. És ha valaki 
azt vetné ellene, hogy ők a győztesek oldalán voltak, és kevesebb 
atrocitás történt, mint Magyarországon, nem árt tudni, hogy Richard 
von Weizsácker elnök nevezetes 1985-ös beszéde óta a németek is 
a felszabadulás napjaként emlékeznek meg 1945. május 8-ról — s 
ezt Weizsácker halálakor megerősítette Kelet-Németországban 
felnőtt utóda, Joachim Gauck, akinek apját a szovjet megszállók a 
Gulagra vitték. 

Bár 1945 tavasza és ősze között úgy látszott, a kommunisták 
diktálnak, ősszel, a szabad választásokon fölényesen győzött egy 
olyan, nem kommunista párt, amely a neve szerint is részben 
,Polgári" volt. (Igaz, programja balosabb volt, mint a mai nyugati 
szociáldemokrata pártoké; másfelől a kommunisták is szert tettek 17 
százaléknyi szavazóra minden kékcédula nélkül). Az FKGP 
kénytelen volt a marxista pártokkal nagykoalícióban kormányozni, de 
vezetői — és szavazói -— bíztak abban, hogy ha aláírják a 
békeszerződést, és azzal nyilván távoznak a megszállók, a politikai 
élet szabályos demokratikus keretek között folyhat tovább. Az első 
dúlás és ínség elmúltával a többség feltehetően valóban úgy érezte, 


hogy bármilyen atrocitásokat követett is el a Vörös Hadsereg, 
nemcsak a németeket verte ki, hanem ez az invázió kellett hozzá, 
hogy az ország (túlnyomó többsége) megszabaduljon addigi, gyűlölt, 
és összességében — minden mentőkörülménnyel együtt — vészesen 
kártékony politikai vezető  rétegétől. Amely hagyományosan 
összefonódott a gazdasági elittel. Akár Márai Naplóját, akár Bibó 
cikkeit, tanulmányait olvassuk — ez a két nagyon különböző 
világnézetű ember egyaránt így gondolta. (Márai nagyon hamar 
kiábrándult, de Bibó még a forradalom leverése után is őrizte 
illúzióit.) Természetesen másképp élte meg azokat a hónapokat az, 
aki férfi volt, nem bántalmazták, és nem hurcolták el — de ez a két 
szerző az addig kedvezményezett középosztályhoz tartozott; 
gondoljuk meg, hogyan látták mindezt a lakosság négyötödét alkotó, 
békeidőben is szegény vagy nyomorgó rétegek. 

Ami a rendszert illeti: nem ,kommunizmusnak", hanem ,népi 
demokráciának" hívták. Ezt a fogalmat a Kommunista 
Internacionáléban dolgozták ki, pontosabban szentesítették a náci 
hatalomátvétel sokkja után, és erősen antifasiszta tartalma volt. 
Mivel úgy tekintették, hogy a ,polgári" demokráciát felszámoló 
fasizmus — ebbe a nácizmust is beleértették — a kapitalizmus logikus 
fejleménye, azt gondolták, hogy ha egy országban demokrácia van, 
azaz a többség akarata érvényesül, akkor a többség a fasizmust is 
elveti, és a kapitalizmustól is meg akar szabadulni. 1944—46-ban 
tehát a szovjet ellenőrzés alá került országokban a népi 
demokratikus elvet valósították meg -— ahol szabad választások 
voltak, mint Csehszlovákiában és Magyarországon, ott kiderült, hogy 
ezt az elvet a nagy többség támogatja. ,A nagytőke és a pénztőke" — 
ahogy Orbán Viktor megnevezte az aktuális ellenséget híres, 2002- 
es irányváltó beszédében — felszámolásra ítéltetett. De Szovjet- 
Oroszországgal ellentétben - ahol a bolsevikok 1918 elején 
szétkergették a demokratikusan választott, amúgy elsöprő baloldali 
többségű Dumát — megőrizték a parlamentáris rendszer kulisszátit. 
Az országok többségében a kommunista hatalomátvétel után is 
megmaradt a formális többpártrendszer. 

Itt egy kis történelmi kerülőt kell tennünk. Semmi kétség, Köztes- 
Európa 1945 és 1989 közötti történelmét az orosz birodalomépítő 
szándék határozta meg. De ez még nem magyarázza, hogy a 


birodalom centrumában, Oroszországban hogyan szerezhette meg a 
hatalmat egy kis politikai szekta, még Nyugaton is avantgárdnak 
számító, szélsőséges ideológiájával. A válasz szerintem, nagyon 
tömörítve: — hatalmasak voltak a társadalmi különbségek, 
elviselhetetlenül igazságtalan a társadalom. Az igazságtalanságot 
még elviselhetetlenebbé tette, hogy a politikai, illetve az igazgatási 
vezető réteg összefonódott a gazdasági kiváltságos réteggel (a 
földbirtokos nemességgel), valamint, hogy ez az igazságtalanság a 
hadseregben is érvényesült. A közkatonák élete nem számított. A 
középosztály, de főleg a saját lábán álló városi középosztály gyenge 
volt; az óriási többség pedig szegény paraszt. A hatalom 
megszerzését megkönnyítette a háborús helyzet, és az volt a 
célravezető módja, hogy az igazságtalanságot megszüntetik oly 
módon, hogy a nagy-és középbirtokokat felosztják a többséget 
alkotó szegény parasztok között, érdekeltté téve őket az új rendszer 
fenntartásában. Ezután náluk hagyják a földeket addig, amíg meg 
nem szilárdítják a hatalmukat. Majd a parasztságot — mint a marxista 
üdvtörténet szempontjából zavaró tényezőt — visszakényszerítik az 
immár állami ellenőrzés alatt álló nagybirtokra. Pontosabban: 
százszázalékossá teszik az 1917 előtt a földeknek csak egyötödére 
kiterjedő nagybirtokrendszert. A parasztság aránya viszont ekkor 
már nem okoz akkora ideológiai-politikai gondot, aránya ugyanis 
egyre csökken, mivel közben rohamosan  ,fejlesztik" (inkább: 
növesztik) az ipart. 

Köztes-Európában, a második jobbágyság övezetében a 
társadalmi képlet többnyire meglehetősen hasonlított az 1917-es 
Oroszországéra. A többség mindenütt szegény volt, és földet művelt. 
A középosztály, főleg a városi, gyenge volt. Igazi kivételt csak a 
történelmi szász régió, plusz Berlin, valamint a Habsburg-időkben 
fejlődésnek indult cseh és morva iparvidékek jelentettek. 
Magyarország a két véglet között foglalt helyet. A két világháború 
között a munkaképes népesség fele volt mezőgazdasági munkás, 
gazdasági cseléd vagy kisbirtokos; egyötöde tartozott a közép-és 
felső osztályhoz (az 1921-es összeírás szerint ez az arány 
Lengyelországban 74, illetve 8 százalék). A helyzetet súlyosbította, 
hogy Magyarországon nemcsak a szegények és a gazdagok között 
volt ellentét, hanem a középosztályon belül, a ,keresztények" és 


,zsidók" között is (az idézőjel azért van, mert a korabeli 
nyelvhasználatban, sőt a jogban a két melléknév nem vallást, hanem 
származást jelölt; a továbbiakban elhagyom). Trianon nemcsak a 
magyar nacionalizmust neurotizálta — úgy rémlik, legalább egy 
évszázadra -, hanem a keresztény-zsidó viszonyt, azaz a 
középosztály állapotát is végzetesen megmérgezte közvetve és 
közvetlenül. 

Magyarországon aztán 1945 és 1949 között társadalmi és 
politikai forradalom zajlott le. Bekövetkezett az, amit Illyés 1937-ben 
megjósolt a közép-és felső osztály vesztéről ,A kacsalábonforgó 
vár" -ban: ,(...) egyszer a mocsár feltámad, vagy feltámadna 
lerontani a ragyogó csodának nagy tengelyét, ezernyi tornyát s ugy, 
mint a mesék azt is előírják / hogy xfű nem nőx s xkő kövön nem 
maradc". 1945 elején a kommunista ihletésű és szovjet utasításra 
végrehajtott radikális földreform azzal, hogy a birtokok maximális 
nagyságát kevés kivétellel 100 holddban szabta meg, nemcsak a 
nagybirtokrendszert számolta föl, de az agrárkapitalizmust is. 
semmiféle ellenállás nem volt, sőt a parasztság zöme lelkesedett. 
(Attól még ősszel zömében a kisgazdákra szavazott, mivelhogy 
maga is a szó szoros értelmében kisgazda volt.) A radikális 
földreformhoz hasonlóan nem ütközött semmilyen ellenállásba a 
bankok, a gyárak, a bányák, a kereskedelem, a bérházak 
államosítása, vagyis a kapitalizmus teljes megszüntetése. (Politikai 
konfliktust csak az egyházi iskolák államosítása okozott.) 

1956-ban az 1948. tavaszi állapotot akarták visszahozni: nincs 
kapitalizmus, a mezőgazdaságban a kis magántulajdon uralkodik, a 
többi szektorban a köztulajdon. Nincs terror. (A valóságban csak 
nem látszott, pontosabban: 1946-ban a parlament nagy többséggel 
fogadta el az államvédelmi 6 ,hóhértörvényt. Mindszenty 
letartóztatásáíg a közvélemény nem kommunista része sem 
zavartatta magát a koncepciós ügyek sorozatától. Érdemes 
elolvasni, mennyire ellenségesen vélekedett Bibó 1947-ben Kovács 
Béláról és Nagy Ferencről.) Többpártrendszer van, de jobboldali 
pártok nélkül, hiszen nincs olyan tulajdonos vagy konzervatív 
középosztály, amely ezeknek a bázisa lehetne. , Mindenki" nagyjából 
egyet akar. 


Ez a népi demokrácia ugyanúgy kudarcra ítélt utópia volt, mint a 
szigorú szovjet modell. Csak jelzem, hogy 1956 októberében a 
lengyelek is fellázadtak, és nekik nagyjából sikerült megvalósítaniuk 
a népi demokratikus modellt. A föld túlnyomórészt kisbirtokosok 
kezén maradt, a gazdaság többi része állami kézen. Névleges 
többpártrendszer volt, , nemzeti" kommunista vezetéssel. Kulturális 
szovjetizálás helyett virágzó, meglehetősen szabad kulturális élet. 
Fogcsikorgatva ugyan, de még a katolikus egyházat is 
visszahelyezték jogaiba. De sem a szegénységet nem sikerült 
enyhíteni, sem a valóságos gazdasági növekedést elindítani, sem a 
társadalmi — békét —— megvalósítani.  — 1968-ban Varsóban a 
rohamrendőrök csontokat törtek, 1970-ben a  Tengermelléken 
sortüzek voltak. 

Kádár, mint láttuk, 1956. november 4-én még ott szerette volna 
folytatni, ahol október 31-én abbahagyta. A kommunista vezetésű 
népi demokrácia klasszikus modelljét akarta megvalósítani, 
pontosabban: megtartani, díszletpártokkal, túlnyomórészt kisbirtokon 
alapuló mezőgazdasággal, némi szellemi szabadsággal, nemzeties 
külsőségekkel. Ahogy a lengyeleknél volt. Az elképzelt konstrukció 
elemeit aztán sorra áthúzta a valóság — előbb a belső népi 
ellenállás, Nagy Imre következetes szembeszegülése, majd a 
moszkvai fejlemények, a szovjet és kínai kölcsönök fejében 
támasztott feltételek. És természetesen az, hogy kezdetben 
Kádárnak alig akadt támogatója a forradalmat  átvészelő 
rákosistákon és az erőszakszerveken kívül. Végül csak az óvatos 
szellemi nyitás maradt: 1957-ben Kodály, Németh László, Szabó 
Lőrinc  Kossuth-díja. (Lényegében az 1953 utáni olvadás 
folytatásaként.) Meg a nemzetiesebb jelleg némi 
kompromisszummal: Kossuth-címer helyett piros-fehér-zöld pajzsos 
Kádár-címer. 

A kis-és törpebirtokosokat azonban eleinte nem zaklatták, nem 
akarták visszakényszeríteni az 1953 óta feloszlatott 
termelőszövetkezetekbe. Azt a tervet, hogy nem kezdik újra az 
erőszakos szövetkezetesítést, és megvárják, amíg a parasztok 
rájönnek, hogy jobb közösben gazdálkodni, a kormányzat csak az 
1958-as riasztó, 20 százalékos terméscsökkenés miatt másította 
meg. 


Ismét kitérő: a parasztok közös gazdaságokba kényszerítését a 
kommunisták egyik fő bűnének tekintik; csak azt felejti el szinte 
mindenki, hogy az előző állapot is egész Köztes-Európában egy 
kommunista program következménye. 1944-től kezdve a szovjet 
hadsereg nyomában felállított kormányok rövid távú politikai céllal 
mindenütt felszámolták a magántulajdonú közép-és nagybirtokot, 
egyfelől garantálva, hogy a parasztok többsége ne tudjon kilábalni a 
szegénységből, másfelől kockára téve a lakosság élelmiszer- 
ellátását. Tették ezt olyan országokban, ahol történelmi okokból a 
mezőgazdaság gerince - technikailag, gazdaságilag - az 
exportképes nagybirtok volt. 

Az 1920-as Nagyatádi Szabó-féle földreform során nemcsak 
azért osztottak nagyon kevés földet — és ezen a Bethlen-kormány 
sem változtatott —, mert a nagybirtokosok jól meg tudták védeni az 
érdekeiket, hanem azért is, mert a nemzetgazdaságnak szüksége 
volt a jóval termelékenyebb nagybirtokokon megtermelt árura. Ez 
még akkor is igaz, ha a nagyobb birtokoknak mintegy a fele feudális 
okokból , korlátolt forgalmú" volt, azaz lényegében hitelképtelen. Ha 
az összes 500 kataszteri holdnál nagyobb birtokot felosztják — ez 
szerepelt a szociáldemokraták és a kisgazdák programjában 
éppúgy, mint a nyilasokéban -—, egy családra akkor is csak átlagosan 
13 hold, azaz kb. 7,5 hektár jut, és ez egy időre a termelékenység 
zuhanásához vezet, ahogy ahhoz vezetett az 1945-ös, sokkal 
radikálisabb földreform is. (Miközben a szovjet megszállók, illetve a 
kommunisták azt a Mindszenty által is följegyzett hazugságot 
terjesztették plakátjaikon, hogy , Magyarországon nem lesz többé 
szegény ember!) 

Kádárék tehát az 1945-ben megtört hagyományt folytatták, ami 
nem véletlenül illett össze a marxista-leninista ideológiával, hiszen, 
mint láttuk, ez az ideológia pontosan abban a térségben tudott 
, magától" győzni, ahol a városi kapitalizmus és középosztály a 
leggyengébb volt, és ahol csak két emberöltővel korábban szűnt 
meg a jobbágyság. A termésátlagok ismét növekedésnek indultak, 
csak 1963-ban okozott a legfelső körökben riadalmat, hogy a rossz 
időjárás miatt kevés búza termett (a hektáronkénti termés 
visszazuhant az 1944-es szintre, ami viszont a maga idejében 
rekordnak számított), de ennek is volt három pozitív hatása. 


Egyrészt, a Kádár-rendszer emiatt szánta rá magát először 
viszonylag nagy nyugati kölcsön felvételére, ez sikerült is; nem volt 
akkora, hogy veszélyeztette volna az egyensúlyt, de elég ahhoz, 
hogy jelezze: Magyarország gazdaságilag nincs teljesen bezárva a 
keleti blokkba. Másrészt, lökést adott a reformoknak, amelyek a 
mezőgazdaságban már megelőzték az 1968-ban bevezetett új 
gazdasági mechanizmust. Harmadrészt, a gazdasági vezetés 
belátta, hogy a mezőgazdaságba tőkét kell invesztálni 
(egyszersmind elengedték a 6 termelőszövetkezetek akkor 
horribilisnek számító, 13 milliárdos adósságát). 

Ekkor kezdődött meg a magyar mezőgazdaságban az a 
látványos fejlődés, amely az általános gazdasági pangás idején, az 
1980-as években sem maradt abba. Tudatos technológiai 
fejlesztéssel (Bábolna, Nádudvar vagy Bóly iparszerű termelési 
rendszerek központja volt), állami támogatásokkal, államilag 
fejlesztett ipari háttérrel, államilag garantált bel-és külföldi 
felvevőpiaccal (nemcsak a Szovjetunió, de sokáig pl. a kommunista 
vezetésű olasz Emilia-Romagna is) igen nagy növekedést értek el a 
hétköznapi minőségű tömegáruk termelésében. Mindezt úgy, hogy 
az állami vagy szövetkezeti infrastruktúrára — olykor, amennyire 
lehetett, az állami kereskedelem megkerülésével — számottevő 
magántermelés épült, magángazdagodás céljával  (élősertés, 
baromfi, bikahízlalás, szabadföldi és primőr zöldség, gyümölcs, bor). 

Hasonló modellt próbáltak ki a magánépítkezések ösztönzésével 
és támogatásával az építőiparban, majd a nyolcvanas években — 
sokkal kisebb sikerrel — a feldolgozóiparban és a szolgáltatásokban. 
Azt lehet mondani, hogy ez a magyar modell többre ugyan nem volt 
képes, de kiteljesítette, ami benne volt, olyan mértékben növelte az 
általános jólétet, amilyenre nem találunk más példát a magyar 
történelemben — az adósság máig minket nyomorító, 1985 utáni 
megduplázódása nem ebből a gazdasági logikából, hanem végső 
soron a politikai rendszer rossz voltából, Kádár bukhatatlanságából 
következett. A legsúlyosabb kár, amit ez a gazdasági modell okozott, 
nem az adósság volt. Hanem, még egyszer, az a magyarok több 
nemzedékének politikai tudatalattijában rögzült tévhit, hogy a jólét 
tartós növekedése lehetséges kapitalizmus és szabadelvű 
képviseleti demokrácia nélkül. 


Az ,ennyi volt benne, nem több" azt jelentette, hogy egy zárt 
rendszerben idáig lehetett eljutni. A magyarok észlelték, hogy a jólét 
növekedésével együtt is reménytelenül le vannak maradva a 
Nyugattól — és a korszak derekán Japán, a végén meg az ázsiai 
kistigrisek is messze elénk kerültek —, de azt nem, hogy éppen a 
növekedési pálya zártsága, végessége miatt. Az 1945 utáni nyugati 
és távol-keleti konjunktúrákat olyan iparágak fűtötték, amelyek azon 
alapultak, hogy ,egy a világ", és szabadság van, illetve magának a 
kapitalizmusnak a működési mechanizmusain. Olyan iparágak, 
amelyekre egyszerűen nincs szükség a zárt társadalmakban, ahol 
az alapvető szükségletek — élelem, ruházkodás, lakás — kielégítése 
a fő cél. Nyugaton — majd a Távol-Keleten is — a járműiparban 
(autó-, repülőgép-, hajógyártás) és az elektronikában (ügyvitel, 
távközlés,  tömegkommunikáció, szórakoztatás) került sor a 
leglátványosabb technológiai fejlődésre és rohamos 
termelésnövekedésre. Mindez lehetővé tette és maga után vonta a 
kereskedelem és a szolgáltatások gyors fejlődését. 

A világ többi részétől elzárt Kelet-és Köztes-Európában ezeknek 
az ágazatoknak a civil technológiai fejlesztésére nem volt ösztönzés. 
A térség szimbolikus járműve a kétütemű Irabant és az 1967-es év 
autójának — licencével két évtizedig — gyártott  kocka-Lada; 
híradástechnikai ikonja a bőrtokos Szokol rádió közép-és senkitől 
sem hallgatott hosszúhullámmal. Személyautó Magyarországon 
egyáltalán nem készült, a telefonhálózat hírhedten gyatra volt (és 
még ennek is sokba került a lehallgatása); a tévében másfél, rövid 
műsoridejű csatorna közül lehetett választani. Az ügyvitel-gépesítés 
a KGST közös számítógép-rendszerén alapult volna. (A 


legelőrehaladottabb alighanem az állambiztonsági 
főcsoportfőnökségen volt, amelynek összeragadt mágnesszalagjait — 
a rendszer bukása után húsz évvel - csak különleges 


berendezésekkel lehetett szétválasztani és dekódolni.) De a 
hetvenes évek végéig még lehetséges volt a lassuló követés, hiszen 
a műszaki eredményeket mégiscsak lehetett utánozni, legföljebb 
szegényesebb kivitelben. ,Ellátni a lakosságot gépkocsival és 
háztartási gépekkel. 

A szovjet rendszert nem annyira Ronald Reagan, inkább egy 
másik kaliforniai, Robert Noyce (Jack Kilby társaságában) döntötte 


végromlásba. Vagyis a mikroelektronikai forradalom. 

Úgy látszik, az első olajválságig, illetve a mikroelektronikai 
forradalom előtti szakaszban a puszta műszaki fejlődés elég volt 
ahhoz, hogy egy akármilyen európai gazdaság akármilyen jellegű 
politikai stabilitás mellett (ha nincs külső vagy belső háború), 
akármilyen kormányzati rendszerben tisztesen növekedjék a II. 
világháború előtti szinthez képest, amennyiben ezt nem 
akadályozzák extra  őrületek: ,nagy ugrások, szélsőséges 
nacionalista vágyálmok, a szakképzett emberek üldözése és 
mészárlása, fegyverkezés, a mezőgazdaság tudatos bénítása, 
szörnyeteg természetátalakító programok. 

Magyarországon mindezek legkésőbb 1960-63 után már 
hiányoztak. Az 1980-as években a magyar gazdaság alapvetően 
azért nem nőtt tovább, mert nem volt hová nőnie. A technológiai 
fejlődés a világban új szakaszba lépett, és mi nem — vagy csak 
reménytelen késéssel — tudtuk volna követni. A többség kikeveredett 
a nyomorból, és sokan tisztesen megéltek, de szabadon vállalkozni, 
utazni, kommunikálni nem lehetett. Ami a kereskedelmet és a 
szolgáltatásokat illeti, a hiánygazdaság elviselhetőbbé vált, de 
megmaradt hiánygazdaságnak. A szovjet gazdaság még rosszabbul 
működött, és ezért biztos felvevőpiacot jelentett, de ez a piac nem 
nőtt, inkább zsugorodott, Nyugaton pedig csak kis hozzáadott 
értékű, olcsó tömegárut tudtunk eladni, ez szintén nem volt elég a 
távol-keleti jellegű felzárkózáshoz. A piaci szabadság hiánya 
értelmetlenné tette az innovációt, a politikai szabadság hiánya 
behatárolta a szükségleteket, amelyek máshol a szabad piacot 
, húzták". Mindezzel a beavatott gazdasági vezetők és szakértők 
szűk elitjén, annak is a kritikusabbik részén kívül kevesen voltak 
tisztában. 

A tudatlanságot paradox módon az pecsételte meg, hogy a régi 
rendszernek az utolsó évei voltak a legliberálisabbak. Vagyis úgy 
látszott, egyre kevesebb választ el minket a Nyugattól, és ez a 
folyamat a jogi falak ledőlése után a gazdaságban is folytatódhat. A 
világútlevél bevezetésével 1988-ban megszűntek a nyugati utazás 
hatósági korlátai; a használtautó-behozatal engedélyezésével pedig 
1989-ben a legértékesebb ingóságokon többé nem volt rajta a keleti 
szégyenbélyeg. (Ez a két intézkedés egyébként meg is adta a 


kegyelemdöfést a régi rendszer államháztartásának.) Terjedtek a 
közösségi antennás és kábeltévék; úgy látszott, a médiában 
elmorzsolódik a cenzúra. Semmi sem állta útját a nyugati kultúra 
beáramlásának. Úgy látszott, már csak az hiányzik, hogy 
,kimenjenek az oroszok", ,elhúzzanak a bolsik" — és akkor minden 
rendbe jön. 

Az illúzióhoz az is hozzájárult, hogy amikor az 1980-as évekre 
már Moszkvában is rádöbbentek, hogy elvesztették a technológiai 
versenyt, a Nyugattal legjobb kapcsolatokat ápoló Magyarországnak 
különleges szerep jutott a műszaki  hírszerzésben és 
hardvercsempészetben (a fejlett technika importját a Reagan idején 
nagyon szigorúan vett COCOM-lista akadályozta, ám Ausztria 
például nem is volt COCOM-tag). Ez egy ideig a hazai elektronikai 
ipar fellendüléséhez vezetett. A termelés elsőrendűen katonai célú 
volt, nem húzta ki a magyar gazdaságot a bajból, bár nem egy mai 
vagyon eredete itt keresendő. 

Mindez mégis valóságos előny volt. A saját lehetőségeit kiteljesítő 
és egyben tartalék erőforrásainak végére jutó magyar rendszerből — 
amely mégiscsak esélyt adott az egyénnek a gazdaságilag racionális 
cselekvésre — át lehetett volna lépni a valóságos növekedést 
lehetővé tévő kapitalista rendszerbe, talán könnyebben és kevesebb 
fájdalommal, mint más posztkommunista országokban. 
Különlegesen jók voltak a nyugati kapcsolatok. Ráadásul 1989-re 
készen állt a kapitalizmus intézményi és jogi rendszere, a többi 
országban ezután kellett a semmiből létrehozni. Magyarországnak 
több esélye lett volna a felzárkózásra sorstársainál. Ehhez azonban 
többségi politikai akarat és egyetértés, nem utolsó sorban 
tisztánlátás kellett volna, az pedig hiányzott. 

A rendszer modernizált népi demokratikus alapját ugyanis — ahol 
az állam megteríti az asztalt az élelmes kis magánvállalkozóknak, 
aki pedig nem tud vállalkozni, annak munkát, azaz havi fizetést , ad", 
függetlenül attól, hogy a terméket el lehet-e adni, vagy sem —, szóval 
ezt az alapot a nagy többség nem akarta megváltoztatni. Hiszen 
eddig működött, és most már az utálatos korlátok is hiányoznak, 
miért ne működne jobban? 

Ezt a kérdést persze azok tehették föl, akik a nyolcvanas években 
megjelent társadalmi törésvonal szerencsésebbik oldalán álltak, és 


legális, féllegális vagy illegális magánvállalkozással kompenzálni 
tudták az állami fizetés reálértékének csökkenését — az ő körük jóval 
túlterjedt a hagyományos értelemben vett középosztályon. 1989 után 
ez a csoport tudta érvényesíteni az érdekeit (bár a középosztályból 
delegált politikusok ezen belül inkább a saját kasztjuknak kedveztek, 
másodsorban a középosztálynak, és csak kampánycéllal az egyre 
inkább reményét vesztő ,kádári kisembernek"), így a törésvonal 
tektonikus árokká szélesedett, és a 2008-as válság óta egyre 
kevesebben vannak a szerencsésebbik partján. Hogyan kapcsolódik 
ez a folyamat a nacionalizmus alakváltozásaihoz? 


13. A TÁRSADALMI SZAKADÁS KEZDETE 


Láttuk, hogy Trianon tabusított megélésének a hetvenes évekre 
két — erkölcsileg önmagában kikezdhetetlen — helyettesítője alakult 
ki: a határon túli magyarok pártolása és a népesedési riadó. Azt is 
láttuk, hogy az életszínvonal-emelkedés 1979-ben megtört, és a 
társadalom hamarosan (legalább) kettévált. 

1981. "november 2-án Magyarország beadta csatlakozási 
kérelmét a Nemzetközi Valutaalapnak. A kormányzat már lassan egy 
éve a fizetésképtelenség rémével küszködött. Pár hónapos lejáratú 
hitelekkel tömték be a tátongó lyukakat, de nem lehetett tudni, ez a 
bűvészkedés meddig folytatható — rohanni kellett a viszonylagos 
biztonságot adó IMF-csatlakozással. (Végül az 1982. májusi aláírás 
után decemberben szavazta meg az IMF igazgatósága a stand-by 
hitelbrogramot.) Erről a  borotvaéltáncról azonban a magyar 
nyilvánosságnak csak egy parányi, beavatott töredéke értesült. 

Közben, 1981. november 14-én az Élet és Irodalomban, a 
viszonylag szabad ,föld feletti" lapok egyikében vita kezdődött — a 
népesedésről. Az élveszületések száma az 1975-ös csúcs óta 
gyorsan csökkent, az 1974-es népesedéspolitikai csomag hatása 
láthatóan kimerült (a csúcsot amúgy is sokan azzal magyarázták, 
hogy ekkor ért szülőképes korba az 1953-—56-os, igen népes ,Ratkó- 
nemzedék"). Tudni lehetett, hogy 1981 lesz az első év Magyarország 
történetében, amikor békeidőben csökken a lélekszám. A pártállami 
vezetőség tisztában volt ennek a lélektani hatásával, ahogy azzal is, 
hogy nincs kilátás a reálbérek szinten tartására sem, a növelésére 
még kevésbé. Zuhanásszerű népszerűségvesztés rémlett föl, az 
viszont, amit később rendszerváltásnak neveztek, elképzelhetetlen 
volt egyelőre. Északra néztek: Lengyelországban közeledett a 
sSzolidaritás-időszak vége — látszott, hogy a gazdasági összeomlás 
és politikai radikalizálódás kombinációjából a Varsói Szerződésen 
belül nincs erőszakmentes kiút. A nomenklatúra elitje tehát a 
válsághelyzetben " szövetségeseket keresett. Éspedig — olyan 
témában, ahol nem kellett a gazdaság valóságáról beszélni. (A 
nemzet érdekében való, racionális gazdasági gondolkodás és a 
nemzet érdekét hirdető politizálás merev szétválasztása máig a 
magyar politikai közösség egyik legsúlyosabb betegsége.) 


A pártközpont illetékes osztályának kezdeményezésére 
konferenciát rendeztek a Magyar Tudományos Akadémián. A fő 
referátumot Kulcsár Kálmán, a Szociológiai Intézet igazgatója 
tartotta. (E posztjára — akkor még csak kutatócsoport volt az 
intézmény neve - 1968-ban került, amikor leváltották a 
csehszlovákiai bevonulás ellen tiltakozó volt miniszterelnököt, 
Hegedüs Andrást. 1988—-89-ben, az utolsó kommunista igazságügy- 
miniszterként viszont kulcsszerepet játszott a kapitalizmus és a 
többpártrendszer . jogi megalapozásában.) A konferenciára 
meghívták Varga Domokos írót is, ő írta aztán -— külső 
munkatársként -— az ÉS kétrészes vitaindító cikkét. 

A vitaindító érvelése ma óriási felháborodást keltene az 
antirasszista oldalon. Pedig Varga Domokos nagyszerű ember volt, 
1956 után börtönbe csukták, és miután kiszabadult, elfogadta a 
rendszert — más nem volt -—, de nem lett a talpnyalója, mint jó 
néhányan mások. Ráadásul egy bizonyos családi okból örök hálával 
tartozom neki és hasonlóan illusztris testvéreinek. A nagy család 
örömeiről szóló Kutyafülűeket (1966) szüleim adták a kezembe, és 
nagyon szerettem. 

Az írását pontosan azért idézem, hogy mutassam: a másik oldal 
érvrendszere — akármilyen hibás is — mennyire nem az 1989-90 
utáni, pláne a 2000-es évekre datálható külső, , szélsőjobb" vagy 
,náci" fertőzés eredménye. Hanem természetesen következik a 
Kádár-kori . fejl eményekből és a két döntő  politikatörténeti 
tapasztalatból (Trianon, 1956 utáni életszínvonal-emelkedés). Ahogy 
ezt egy makulátlanul tiszta keresztyén középosztálybeli értelmiségi 
megfogalmazhatta 1981-ben, amikor erre sem pártállami tabuk nem 
vonatkoztak, sem a posztmodern politikai korrektség nem tiltotta. 
Éppenséggel tisztességesebb a gondolatmenete, mint a későbbi 
vulgáris etnonacionalistáknak, ugyanis az oktatás és a világ 
(nyugati) főáramához való csatlakozás felől indul. A nacionalista 
álláspont mai hívei sohase mondják, hogy a romakérdés (illetve a 
mélyszegénység-probléma) hosszú távú megoldásához — vagyis a 
megoldásához - nem rendészeti, még csak nem is direkt 
foglalkoztatáspolitikai (közmunka), nem erkölcsnevelési, hanem 
oktatási út vezet. Nem is mondhatják, mivel — a köz-, szak-és 


felsőoktatás gyalázatos állapotából ítélve — fogalmuk sincs a 
témáról. 

Azt írja Varga Domokos 1981-ben: ,kérdéses, hogy az átlagos 
szellemi színvonal emelésében lépést tudunk-e tartani a nemzetközi 
mezőnnyel, a tudományos-technikai-termelési megújulás mind 
szorongatóbb követelményével". A kérdés azóta eldőlt: nem tudtunk 
lépést tartani, és nem tudunk. Míg a kevésbé kiváló — de a Nők 
Lapjában közölt cikkei, vasárnapi rádióprédikációi miatt sokkal 
ismertebb -, hithű kommunista Fekete Gyula főként azért feddte 
meg a gyermekteleneket vagy kevés gyermeket vállalókat, mert nem 
gondolnak a jövőjükre — ki tartja el őket öregkorukban? -, Varga 
emellett a kor értelmiségének, illetve — ahogy akkor senki sem 
nevezte -  középosztályának másik aggodalmát fejezte ki 
nyomatékosabban. Ez pedig a demográfiai kontraszelekció réme 
volt, vagyis az, hogy az elmaradottabb, iskolázatlanabb rétegek 
szaporodnak jobban, míg a képzett, felsőbb rétegek abszolút 
létszámban is összezsugorodnak. 

Felhívom rá a figyelmet, hogy a 2000-es évek domináns nemzeti- 
középosztálybeli gazdaságfelfogásával szemben, amit a Fidesz 
testesített meg, a szerző gondolkodásának középpontjában a 
technológiai fejlődés követelménye áll — nincs benne semmi 
agrárnosztalgia, semmi öncélú munkaközpontúság, és nem is 
követel iparosítást az iparosításért. A mikroelektronikai forradalom — 
és az, hogy a dolgok adott állása szerint kimaradunk belőle — ekkor 
még új, eleven élmény volt a közvélemény tájékozottabb részének. 
A kontraszelekciótól való félelem kezdettől, az 1950-es évek végétől 
élt az értelmiségben, illetve a középosztályban, csak Varga 
Domokos meg is fogalmazta. 

A korai, 1963—66-os népesedési viták szövegeiből is tudható, 
hogy akkoriban a közvélemény még általában az elmaradottsággal 
társította a sokgyerekes családot, és tény, hogy kis számú 
hagyománytisztelő vagy hívő  értelmiségin kívül inkább a 
legszegényebb, legkevésbé iskolázott falusiak közül kerültek ki a 
nagycsaládosok. Ennek fő oka az volt, hogy az elkerülhetetlen 
népesedési ciklus egy országon belül  fáziseltolódásokkal 
érvényesült: csökkent a nyers halálozási arányszám (valamint az 
újszülött-, csecsemő-és kisgyermekkori halálozás), és a XIX. század 


vége óta folyamatosan a születésszám is, de a csökkenés 
társadalmi eloszlása nem volt egyenletes. A népesség nagy része 
még húsz évvel korábban is olyan, hagyományos 
agrártársadalomban élt, ahol a gazdálkodás alapegysége a család 
volt, és a gyermek - főleg a fiúgyermek -— a bibliai parancson túl mint 
munkaerő számított. Kívánatos volt, hogy az asszonyok addig 
szüljenek, amíg kellő számú fiú (de legalább egy) teljesen 
munkaképes nem lesz. Amint a parasztok egyben földtulajdonosok 
lettek, ezt az ösztönzést keresztezte az örökösödési jog. (, Ahol nincs 
vagyon, ott nincs egyke.") 

Természetesen a legszegényebbeknek állt a legkevésbé az 
érdekükben, hogy ne szüljenek sok gyereket. Majd amikor a 
gazdaság roppant mértékben átalakult — az ipar túlsúlyba került a 
mezőgazdasághoz képest, a mezőgazdaságot kollektivizálták —, 
ebben a legszegényebb és legiskolázatlanabb rétegben, a 
hagyomány tehetetlenségi erejénél fogva, magas maradt a születési 
arányszám. És ahogy a vidéki lakosság átlagos jóléte növekedett — 
másképpen: egyre többen kapaszkodtak ki a szegénységből -, úgy 
nőtt folyamatosan a szegénységben megmaradók között a romák 
aránya. A hivatalosan nem létező szegénykérdés ekkoriban kezdett 
átalakulni a többség számáta most már kimondható, etnikai tartalmú 
cigánykérdéssé. 

1981-re, két évvel azután, hogy csökkenni kezdtek a 
reálkeresetek, nyilvánvalóvá lett, hogy egy emancipációs korszak 
lezárult: aki eddig nem emelkedett ki a szegénységből, az már 
belátható időn belül nem is fog. Azonkívül most, rövid távon, nem 
részese annak a későkádári hallgatólagos konszenzusnak, amit 
nagyon durván úgy lehet összefoglalni, hogy nem baj, ha csökken a 
fizetés, mert az ügyes magyar ember úgysem csak a munkahelyi 
fizetéséből él meg. Akinek nincs más forrása, az megérdemli, hogy 
szegény legyen. Mindez jóval a teljes kapitalista átmenet előtt 
történt. A szakadás eredeti oka nem a kapitalizmus, hanem az 
államszocializmus növekedési lehetőségeinek kimerülése. 

Megjelent az átléphetetlen választóvonal a többség és a 
reménytelenül szegények között, és a választóvonal túloldalán 
nagyon sok volt a roma. Olyan emberek, akik ránézésre 
másmilyenek, másképp öltözködnek, másképp beszélnek, mások a 


szokásaik. Akiknek sok a gyerekük - és igen, akik közül viszonylag 
több bűnöző kerül ki, mint a nem roma többségből. Ezt anélkül is 
lehetett látni, hogy valaki — náci módra — genetikai okot feltételezett 
volna. Gönczöl Katalin számolt be 1991-ben egy nyolcvanas 
évekbeli szociológiai kutatásról, amelyet olyan családok körében 
folytattak, ahol egynél több ember került már összeütközésbe a 
törvénnyel. A tudós jogász, kriminológus rámutat, hogy ezeknek a 
családoknak majdnem a fele nagy létszámú, míg ez az arány a teljes 
népességben csak 5,8 százalék. Azt, hogy ezzel , cigánykutatási 
eredményekhez" jutott volna, azzal cáfolja, hogy csak minden ötödik 
családban volt olyan felnőtt személy, aki cigány származásúnak 
vallotta magát. Csak hát az 1990-es népszámláláson is mindössze 
142 000 körül volt a magukat cigánynak vallók száma; a valószínű — 
szociológusok. által feltételezett — számnak kevesebb, mint az 
egyharmada.) 

Addig a szegénység tabu volt a hivatalos beszédben, de nem 
csupán azért, mert kínos volt a valóságnak ez az oldala, hanem 
azért is, mert a hivatalos társadalmi-gazdasági mitológia a vég 
nélküli növekedésről szólt, és ebből logikusan következett, hogy 
előbb-utóbb a legszegényebbekre, köztük a romákra is sor kerül, ők 
is némi jólétbe jutnak. Ennek most befellegzett, és a kudarc 
beismerése ideológiai alapjaiban rendítette volna meg a rendszert. A 
nomenklatúra szempontjából tehát ajánlatos volt hallgatni róla. A 
szakadást még vészjóslóbbá tette az, amit Varga Domokos is említ: 
a közoktatás nem volt elég jó ahhoz, hogy a szegények - és főként a 
romák - gyermekeinek lehetőséget adjon a felzárkózásra. 

Kemény István és munkatársai már a hetvenes években látták, 
hogy hiába javulnak a cigány gyerekek beiskolázási statisztikái, a 
különbség a nem cigányokhoz képest egyre nő, és megmaradnak 
tanulatlan munkaerőnek, arra pedig egyre kevésbé lesz szükség. A 
nyolcvanas évek permanens gazdasági válságában aztán a 
kormányzat a puha, pénzt nem termelő és a politikai vezető szerep 
megtartásához nem elsőrendűen szükséges költségvetési 


fejezeteken takarékoskodott a leginkább - magyarul egyre 
kevesebbet költöttek az oktatásra, miközben az újabb roma 
nemzedékek felzárkóztatásához —- teljes értékű  munkaerővé 


képzéséhez -— éppen hogy sokkal több pénz kellett volna. 


Varga Domokos ezt a helyzetet így summázza: ,Mi sem igen 
boldogulunk, még a nemzedékek óta velünk élő cigányság 
társadalmi integrációjával sem, mert arányszámuk növekedése, a 
változatlanul cigánytelepi nívón élő asszimilálatlanok fokozódó 
utánpótlása ellene hat a roppant erőfeszítéssel elért — egyébként 
igen örvendetes — eredményeknek." Az idézet elején a ,sem" arra 
vonatkozik, hogy a szerző a nyugat-európai bevándorlással von 
párhuzamot: ,Az Európába települt - s immár jórészt 
hazaküldhetetlen, sőt gyorsan szaporodó — tengerentúliak nyelvi, 
kulturális és xetnikaix asszimilációja máris súlyos gondja a nálunknál 
jóval nagyobb nemzeteknek: németeknek, franciáknak, angoloknak 
is... Ez a mondat tökéletesen kívül esik a politikai korrektség mai 
határain, de semmi , szélsőjobb" hatás nincs benne: így gondolkozott 
Magyarországon, 1981-ben, minden hátsó gondolat nélkül egy 
baloldali demokrata és nacionalista értelmiségi. 

A nacionalizmus pedig trianonizált nacionalizmus volt — úgy, hogy 
Trianont nem lehetett nyíltan gyászolni. A szöveg ugyanis így 
folytatódik: ,Évszázados távlatban azt sem zárhatjuk ki eleve az 
eshetőségek közül, hogy mi magunk jutunk el a fokozatosan 
asszimilálandók helyzetébe, ahogy a határokon túli magyarságot ez 
a sors részben már el is érte." Nem (csak) a románoknak és nem a 
romáknak kell szaporodni, hanem legalább ilyen ütemben a magyar 
etnikumnak, különben beolvadunk azokba a népcsoportokba, 
melyek egykor kisebbségek voltak, vagy ma még kisebbségek a 
Kárpát-medencében. A gondolatmenet feltűnően hasonlít a mai 
szélsőségesek harmad évszázaddal későbbi jelszavaira. Pedig 
olyan ember írta, aki megvetette és gyűlölte a nácikat és a 
nyilasokat. Egyszerűen arról van szó, hogy a legális politikai 
gondolkodás akkor rendelkezésre álló eszköztárával így lehetett 
válaszolni a kor legfőbb politikai problémáira: a gazdasági pangásra 
és a vidéki szegénység kezdődő betokosodására egyfelől, Trianon 
jóvátehetetlenségére és a magyar kulturális nemzetet a határon túl 
lemorzsoló módszeres asszimilációra másfelől. 

Csakhogy mindezeket Varga Domokos még a jelenhez vezető 
folyamat kezdő történelmi pillanatában mondta. És azóta nincs 
fejlődés. A politikai kaszt pedig vagy ugyanezeket az érveket variálja 
ma is, vagy kijelenti, hogy ezeket az érveket tilos használni, de ezen 


kívül nincs használható mondanivalója. Az MSZP és a vele 
összefogó pártok 2014-ben úgy vélték, Pásztor Albert volt miskolci 
rendőrkapitánynak megnőnek a polgármesteri esélyei attól, hogy 
szóba hozza a romák bűnözési statisztikáját. Tévedtek. Az 
ellentábor lenácizta Pásztort. De sem ettől, sem attól nem lesz jobb 
az élet például Miskolcon. 

Eltelt harmad évszázad, és sok szempontból nemhogy fejlődés 
nincs, de még rosszabb a helyzet, mint 1981-ben. A gazdaság azóta 
is vergődik, a vidéki szegénység hatalmasra nőtt, és egyre 
reménytelenebb; az etnikai feszültség az erkölcsi és szellemi 
elviselhetetlenségig fokozódott, a cigányság folyamatosan romló 
helyzetére a politikai osztály egyik szárnyának sincs megoldási 
javaslata; ha ez a kérdés kerül szóba, amúgy értelmes és jó 
szándékú emberek maradék józan esze is elvész, nem beszélve 
azokról, akiknek soha nem is volt. A magyar kulturális nemzet 
lemorzsolódásán pedig nem segített sem a kettős állampolgárság, 
sem a rovásírás reaktiválása. 

Akik az oktatásért felelnek, azon a gondolkodási szinten vannak, 
mint azok, akik nem látták a Varga Domokostól 1981-ben felvázolt 
gondot: úgy gondolkodnak, mint a 35—40 évvel ezelőtti elődök, akik 
halálos biztonsággal meghatározták, hogy ,a népgazdaságnak" 
ebben és ebben az iparágban ennyi és ennyi ,szakemberre" lesz 
szüksége, ehhez X számú forgácsolót és Y számú villanyszerelőt 
kell képezni. Ez az a gazdasági modell, amely az 1980-as években 
már elért növekedésének határaihoz. A piacgazdaságnak nem X 
számú forgácsolóra van szüksége, hanem minél több olyan 
emberre, aki tud Írni, olvasni, számolni, ért a számítástechnikához, 
az alapvető pénzügyekhez, és tud legalább angolul; aki tíz év múlva 
képes elsajátítani egy ma talán még nem is létező szakmát. A mai 
magyar közoktatás ennek tökéletesen ellene dolgozik, de a 2010 
előtti korszak köz-és szakoktatása sem igen lépett túl a nyolcvanas 
évek megreformált állapotán. Kudarcának bizonyítéka az a hatalmas 
— roma és nem roma -— tömeg, amely egyszerűen nincs olyan 
képességek birtokában, hogy be tudna lépni a munkapiacra. 

Hogy ebben a tömegben nagyobb a romák aránya, mint az 
általános népességben: tény. Hogy van közönséges, náci stílusú 
rasszizmus is — túl a hagyományos előítéletességen és a vidéki 


gádzsó kisemberek nyolcvanas évekből származó, szociális gyökerű 
szegregációs hajlamán -—, az is tény. De a roma mélyszegénység 
nem polgárjogi kérdés, alapjában véve nem rasszista 
diszkriminációból, hanem a középosztály több évtizedes 
önvédelméből és politikusai tudáshiányából fakad. 

Önnön erkölcsi felsőbbségünk tudatában kiállni a romák mellett, 
akiket rasszista támadás ér, állami vagy ,privát", helyi diszkrimináció 
sújt — könnyű retorikai feladat. Fölmérni, hogy nemcsak a 
mostaninál, de a NER előtti állapotnál is sokkal több pénzt, 
világismeretet, energiát kell fordítani az oktatásra, hogy az alsó 
másfél vagy négymillió, ez a folytonosan növekvő tömeg egyáltalán 
részese lehessen a piacgazdaságnak - nos, az realizmust, 
önkritikát, sőt áldozatot is követelne a középosztálytól, függetlenül 
attól, milyen politikai irányzatnak a híve. 

Már nincs pártközpont, ami tiltaná, hogy a magyar elit értelmesen 
válaszoljon a jelenkor legfőbb politikai problémáira, de — noha a 
politikán kívül éleslátó és szakszerű diagnózisok, tiszteletre méltó 
helyi megoldások vannak — az országos politikán belül nincsenek 
értelmes vagy megvalósítható válaszok. 


14. ÉRTELMISÉGIEK, TISZTVISELŐK, 
MASZEKOK 


Az egységes társadalom tévképzetének egyik változata az, hogy 
a politizálók nemcsak a jelenbeli tagoltságot, de az időbeli változást 
sem ismerik el. Így aztán a plurális és valósághoz igazodó 
demokráciának eleve nincs sok esélye. 

A kormánypárt nyelvén a Politikai cselekvés alanya 
, Magyarország", ,a nemzet", ,mi, magyarok", ,a magyar emberek , 
,a magyar családok", és ezzel az osztatlan magyar közösséggel 
csak idegenek és bérenceik állnak szemben. Valamikor régen ,a 
kommunisták" rosszat cselekedtek ,a nemzettel" stb., ezt kell 
helyretenni, és minden megjavul. De az ellenzék beszédmódja se 
jobb. Ha éppen nem ,az emberek" hihetetlenül kretén fideszes 
terminusát veszi át, hajlamos ,a közvéleményt" vagy ,a társadalmat" 
emlegetni, amit maroknyi fideszes sanyargat. Vagy - ez a 
legkényelmesebb — differenciálatlan többes szám első személyt 
használ (,Nem hagy-jukIl, Nem hagy-juk!), feledve, hogy a 
sanyargatott csoportok közül, mondjuk, más az érdeke a tévés 
újságírónak, mint a hajléktalannak, mint az egyetemistának, mint a 
nyugdíjasnak, mint a kisvállalkozónak. Lehet, hogy a kormány 
mindegyikbe belerúg, de ez nem jelenti, hogy van olyan politika, 
amelyik mindegyiküknek kedvez, és még a Fidesz legyőzésére is 
alkalmas. És legfőképpen: más-más az érdekük azoknak a nagy 
társadalmi csoportoknak, amelyeket osztálynak szokás nevezni. 
Különös tekintettel az önmagában is tagolt középosztályra, amely az 
újkori , demokráciák legfontosabb, nélkülözhetetlen hordozója 
(kellene, hogy legyen). 

Az utolsó nagyszabású kísérlet arra, hogy a magyar politikában 
ne az osztatlan egészet, hanem egy fontos részt képviseljen 
valamelyik párt, a Fidesz nevéhez fűződik. Wermer András 
tanácsára vezették be a ,polgár" szót mint a propaganda 
alapegységét. A jelentése célszerűen körvonalazatlan volt, de 
nagyjából azt értették rajta, ,aki nem az MSZP-re (vagy a vele 
szövetséges SZDSZ-re) szavaz": nem panelproli, nem Kádár- 
nosztalgiás nyugdíjas, nem Hofi-rajongó volt párttag, de nem is 
, balliberális" értelmiségi. Ezen a negatív jelentésén kívül azonban 


volt pozitív tartalma is, amibe nem lehet belekötni: olyan állampolgárt 
jelölt, aki megáll a maga lábán, kulturáltan viselkedik, szenved a 
méltánytalan megszorításoktól, saját lakást akar, a gyerekét 
taníttatja — éppen csak ki nem mondták a ,középosztály" szót. 
Valószínűleg azért nem, mert túl hosszú, túl szociológusosan 
hangzik, nem elég méltóságteljes, és talán mert nem volt eléggé 
ismerős a célközönségnek. Mindegy, néhány év múlva a ,polgár" 
fogalma, főleg a pozitív jelentésárnyalatokkal, olyan nyomtalanul tűnt 
el a politikai nyelvből, mint amilyen hirtelen bevezették. 

Mielőtt definiálnám a középosztályt, annyit megjegyzek, hogy az 
újkori demokráciákat Észak-Amerikában és Európában eredetileg 
nem általános választójogra tervezték. Ellenkezőleg, a középosztály 
magának találta ki úgy, hogy több-kevesebb tulajdonával ne legyen 
kisebbségben a tulajdon nélküliekkel szemben. A választójog mindig 
úgy bővült, hogy lehetőleg azokra terjedjen ki, akiknek van 
vesztenivalójuk. 1919-ben a német szociáldemokraták 
előreszaladtak, és a weimari alkotmány keretében bevezették az 
általános felnőtt választójogot — Európában a legkiterjedtebbet. 
Azzal az eredménnyel, hogy 13 év múlva, súlyos gazdasági 
válságban, a lakosság fele totalitárius pártokra szavazott. A II. 
világnáború utáni kontinentális demokráciákat nem az általános 
választójog elve tartotta talpon, hanem a történelmi sokk, a tudat, 
hogy hová vezetnek a szélsőségek — és a rohamos gazdasági 
növekedés, amelynek következtében a középosztály egyre bővült, 
és a szegénység példátlan mértékben csökkent. Hogy 1989 után 
Köztes-Európának még a szegényebb országaiban is miért 
működött végül a képviseleti demokrácia minden veszekedéssel és 
vendettával együtt, annak országonként más-más magyarázata van. 
Minket az érdekel, hogy Magyarországon miért nem. 

A középosztály definíciójához a sok közül az Encyclopaedia 
Britannica cikkét veszem alapul (15. kiadás, 1994., 10. kötet, 910.). 
Eszerint a felső osztály és a munkásosztály között elhelyezkedő, 
velük fent és lent összemosódó középosztályba tartoznak a közép- 
és felsőszintű irodai dolgozók (tisztviselők), felügyelők és 
menedzserek (vállalati közép-és felső vezetők), a műszaki és 
szakértelmiségi pályákon (professziókban) dolgozók (lelkészek, 
orvosok, jogászok; ide sorolnám még a  médiamunkásokat, 


művészeket, tudományos kutatókat, minden szintű oktatókat, 
egyszóval a szűkebben vett értelmiséget, de a fegyveres testületek 
tisztjeit is), kisvállalkozók (a mostani európai terminológia együvé 
sorolja őket a középvállalkozókkal) és a farmerok. 

A létező szocializmusban a középosztály hivatalosan nem 
létezett, nem fért bele a marxi dialektikus társadalomképbe. A 
népköztársasági alkotmány, pontosabban: az 1972-es, érett 
változata két osztályról tud, a  munkásosztályról és a vele 
szövetséges, szövetkezetekben tömörült parasztságról. Van továbbá 
, az értelmiség és a társadalom többi dolgozó rétege", valamint — egy 
másik metszetben -— ,a társadalom vezető ereje", az MSZMP. 
(Paradox módon — marxista lévén — a korszak legnevezetesebb 
magyar ellenzéki szövege, Konrád György és Szelényi Iván könyve, 
Az értelmiség útja az  osztályhatalomhoz sem számol a 
középosztállyal; náluk a kulturális tőkéjét érvényesítő ,értelmiség" — 
műszaki és humán, technokrata és marginális együtt — lehet az új 
uralkodó osztály.) 

Az 1949 és 1989 közötti időszakot tehát a magyar középosztály 
tudatos története szempontjából afféle fekete doboznak tekinthetjük. 
Ehhez képest meglepő az 1989-es output: egy erős, magabiztos — 
bár, ami fontos, magát következetesen nem így nevező -, tagolt, sőt 
heves belharcokat vívó középosztály képviselői álltak készen arra, 
hogy átvegyék a politikai hatalmat az MSZMP-től. Ahhoz, hogy 
rekonstruálni tudjuk, mi történt a fekete dobozban, szemügyre kell 
vennünk az 1949-es inputot. 

Dermesztő számokat találunk. 1949-ben az aktív keresőknek 
mindössze 1,8 százaléka volt ,vezető és értelmiségi", további 8 
százaléka ,középszintű szellemi és irodai" dolgozó. 8,1 százalék volt 
önálló kisiparos és kiskereskedő, ám ezt a csoportot a két 
világnáború közötti statisztikák sem sorolták a középosztályhoz, 
átlagos jövedelmük jóval kisebb volt az ipari, kereskedelmi, 
közlekedési ,segédszemélyzeténél". 1949-ben nagy részük boltját, 
műhelyét különben is államosították; a ,maszekok" aránya egy 
évtized alatt 24 százalékra csökkent. (Azokat, akiket kisipari 
termelőszövetkezetekbe kényszerítettek, attól fogva a 
munkásosztályhoz sorolták. Az, hogy az 1960-as évekre a 


, maszekok" egy része átlag fölötti jómódba jutott, nem régi 
státuszuk, hanem a hiánygazdaság nem várt következménye volt.) 

Ha tehát használták volna a középosztály fogalmát, a Rákosi- 
korszakban a lakosságnak alig több, mint 10 százalékára 
használhatták volna. A II. világháború előtt viszont a középosztály 
még együttesen a lakosságnak nagyjából egyötödét alkotta, esetleg 
valamivel többet. 1930—-31-ben 18 százalék volt a középosztály 
aránya, ezt Matolcsy Mátyás jövedelmi, illetve adózási adatok 
alapján számította ki, de nem számolta bele a 25—-100 holdas 
birtokosokat és bérlőket, sem a ,segédszemélyzet" felső rétegét 
(ebbe az összefoglaló kategóriába tartoztak például a jobban fizetett 
gyári munkások, műhelyfőnökök, kereskedelmi és szolgáltatási 
alkalmazottak is). Mi történt közben? Nos, az történt, hogy 1938 és 
1949 között a középosztályt módszeresen pusztították és rombolták, 
hol a mindenkori többség közönyétől, hol lelkes helyeslésétől 
kísérve. A Martin Niemöllernek tulajdonított híres verset (, Amikor a 
kommunistákért jöttek, hallgattam. ..") parafrazeálva: amikor a terror 
elérte a megmaradt többséget is, már nem volt, aki szóljon érte. 

1. 1938 és 1945 között a zsidó középosztályt lépésről lépésre 
megfosztották jogaitól, tulajdonától, majd tagjainak nagy részét az 
életétől is. A trianoni területen az 1941-es népszámlálás szerint 
összesen mintegy 491 000 személy minősült a rasszista törvények 
értelmében zsidónak; 1945-ig az emberveszteség 307 000 fő volt 
(ebből 5000 a természetes fogyás, és 3000-en menekültek 
külföldre). Nem ismerek statisztikát a vészkorszak áldozatainak 
társadalmi összetételéről, de mivel a középosztályhoz tartozók 


korabeli aránya országosan 60 százalékra becsülhető - és 
hozzászámítva, hogy Budapesten, ahol a középosztálybeliek aránya 
nagyobb volt, kevesebben estek a holokauszt áldozatául -—, a 


magyar középosztály holokauszt-vesztesége megközelíthette a 150 
000 főt, s ehhez adódott több tízezer kivándorló 1945 és 1949 
között. 

2. Történelmi, politikai és szociális okokból 1944-45-ben a 
szovjet inváziótól függetlenül is elemi erővel tört fel a gyűlölet a 
keresztény és ezen belül a nemesi eredetű, , történelmi" vagy ,úri" 
középosztály ellen, amely 1919 után a kis számú arisztokratával 
együtt monopolizálta az államapparátust. Letagadhatatlan, hogy a 


keresztény középosztályból, annak többségi akarata szerint delegált 
politikai és közigazgatási elit sok ezer tagja elkövetőként vett részt 
azokban az emberellenes bűncselekményekben, amelyeknek a 
zsidóság nagy része áldozatul esett. Demokratikusabb viszonyok 
között azonban akkor sem lehetett volna a kollektív bűnösség elvét 
érvényesíteni egy társadalmi csoporttal szemben. A B-listázottak 
száma - családtagjaikkal együtt — elérte a negyedmilliót. 

3. Kiút a magángazdaságba nem volt, mert 1945 és 1952 között a 
nagy gyárakon, bányákon és számos nagybirtokon kívül a 
középvállalkozásokat és a kisvállalkozások túlnyomó részét is 
államosították vagy megszűnésbe kergették. A tulajdonosok közül 
sokat internáltak, vagy egyéb módon fosztottak meg végképp a 
középosztálybeli lét feltételeitől. Ez is tömegeket sújtott. 

4. A civileket érő háborús veszteség aránylag egyenletesen 
sújtotta a társadalom minden rétegét. A hadifoglyok és a 
Szovjetunióba hurcolt civilek közül legalább 66 000-en meghaltak, és 
mintegy 14 000-en nem térhettek vissza 1949-ig. Az összes 
veszteség megközelíthette a 100 000-et. Hogy ebből hányan 
tartoztak a középosztályba (a haza nem engedett katonatisztek 
biztosan), megbecsülni sem lehet, az viszont valószínű, hogy a 
háború végén vagy közvetlenül utána Nyugatra menekült kb. 200 
000-ben súlyozottan volt jelen a keresztény középosztály. 

5. A 185 000 elűzött német között sokan voltak jómódú 
gazdálkodók, iparosok, kereskedők, közalkalmazottak. 

6. Az 1945-ös, esztelenül radikális földreform, a mind 
elviselhetetlenebb beszolgáltatási rendszer és a kuláküldözés a 
politikai vagy ,faji" okból addig nem üldözött falusi középosztály 
megmaradását is lehetetlenné tette (hát még a megerősödését). A 
később megbélyegzett és elnyomott, 25—100 holdas birtokosok 
akkor lehettek volna esetleg egy piacgazdaságban prosperáló, 
önálló vidéki középosztályt alkotó réteg, ha megmarad a 
piacgazdaság. De nem maradt meg. 

Mindez, mint mondtam, úgy ment végbe, hogy a szovjet 
hadifogságot és elhurcolásokat kivéve a mindenkori kívülállók, pláne 
a kedvezményezettek -— tipikusan — kevés könnyet ejtettek az éppen 
aktuális áldozatokért, amíg a terrorgépezet el nem ért az etnikai, 
foglalkozásbeli, szegény sorú többségig. Társadalmi forradalom 


történt, annak minden erőszakosságával, bár nem illik tudomásul 
venni. 

Ilyen számban és állapotban került be a magyar középosztály 
maradéka a  negyvenes-ötvenes évek fordulóján a létező 
szocializmus fekete dobozába. De természetesen azonnal kiderült, 
hogy bizonyos tevékenységeket nem lehet szakértelem és 
tapasztalat nélkül végezni. Még a terrort se. Az uralkodó dogma 
szerint új, haladó, a népből jött politikai-gazdasági-közigazgatási 
vezető réteget kellett kinevelni, de a sztálinista kormányzat addig is 
rászorult a ,polgári értelmiség" tapasztalatára. Tömérdek példa van 
arra, hogy a régi vezetőket, mérnököket hasonló beosztásban 
megtartották az államosítás után, esetleg beemelték a 
szakminisztériumba. Egyik, szegről-végről rokonom főmérnök lett 
abban a kisüzemben, amelyiknek eredetileg a tulajdonosa volt, aztán 
Kossuth-díjat is kapott Rákositól. A kormányzat 1950-ben nevezte ki 
a Vízerőmű lervező Iroda élére Mosonyi Emilt, aki Kállay Miklós, a 
későbbi németellenes miniszterelnök vezetésével dolgozott 
mérnökként az Öntözésügyi Hivatalban, s akit Kállay — már mint 
kormányfő -— bízott meg a nagymarosi vízi erőmű helyének 
kijelölésével. (Aztán az európai hírű szakember 1956-ban, a 
Műegyetemen a forradalmi bizottság tagja volt.) 

A nagyobb államosított boltok tulajdonosai, vezetői, ha éppen 
nem telepítették ki őket, nemegyszer a szocialista kereskedelemben 
kaptak vezető állást. Tehetséges , polgári" (zsidó) irodalmárok lettek 
Sztálin  legszilajabb hívei, s kaptak fontos szerepet a 
propagandában. De hiány volt a  szaknyelvet beszélő, 
professzionális büntetőjogászokból is, és ezt a szerepet más, mint 
akit a háború előtt a jogi karon kiképeztek, nem tölthette be. 
Rákosiék egyik leghírhedtebb vérbírája, Olti Vilmos Szegeden a 
Mária-kongregáció tagja volt, fiatal jogászként Teleki Pál 
környezetébe került, a náci Németországban bővítette jogi 
ismereteit, és állítólag a nyilas pártba is belépett. Alapi Gyula, a 
legsötétebb koncepciós perek ügyésze kiváló komáromi hivatalnoki- 
lateiner családból származott. 

Kikből állt 1949-ben a , vezetők és értelmiségiek" minimális, illetve 
a ,középszintű szellemi és irodai dolgozók" valamivel nagyobb 
rétege? A régi politikai, közigazgatási, gazdasági vezetők közül 


szinte senki se maradt meg 1949-re; kivételnek számított, ha valaki 
1945 előtt is az igazgatásban dolgozott. Természetesen nagyon sok 
munkás-és szegényparaszti kádert emeltek ki 1945-től kezdve, de 
mint láttuk, a vezetők egy része és főleg a középszintű 
értelmiségiek,  szakértelmiségiek, hivatalnokok zöme a régi 
középosztály(ok) tagja volt, legföljebb alacsonyabb vagy magasabb 
beosztásba került. 


KERESZTÉNYEK, ZSIDÓK, PROLETÁROK 

Itt érünk az egyik legérzékenyebb ponthoz. 1945 előtt nem 
egyszerűen a középosztálynak volt osztálytudata (a munkásokhoz 
és a parasztokhoz hasonlóan), de — a szép számú nemes kivételt 
nem számítva -— két élesen elváló, többnyire roppant erős 
csoporttudatú részre oszlott, a keresztényre és a zsidóra. (Korábban 
már mondtam, hogy ez nem vallást jelent, s a körülményesség 
elkerülésére most sem teszem ki az idézőjeleket.) Szembenállás 
helyett az előző időszakban jobb szakadékról beszélni, mert a két 
csoport ereje szélsőségesen egyenlőtlen volt. A szakadék 1944—45- 
ben, a régi rendszer halálának és az új rendszer születésének 
pillanatában volt a legmélyebb, utána pedig nem fejeződhetett ki 
szembenállásként, mert 1945 után mind a keresztény, mind a zsidó 
középosztályt, illetve annak fizikai maradékát — mint csoportot — 
felszámolták, és hivatalosan nemlétezőnek tekintették. 

A két csoport 1944-45-ig teljesen más politikai és gazdasági 
szerepben élt. A keresztény középosztály 1919 után monopolizálta 
az államot — a hierarchia legfelső szintjeinek kivételével, ahol az 
arisztokrácia töltötte be a tisztségek számottevő részét -, és a 
numerus clausus, majd a gettósításba torkolló zsidótörvények révén 
kihasználta ezt a monopóliumot arra, hogy érvényesítse gazdasági 
érdekeit. Trianon egyik tragikus mellékhatása az volt, hogy a 
keresztény középosztály zöme a liberalizmust és annak gazdasági 
megfelelőjét, a szabadpiaci kapitalizmust a zsidósággal társította 
mint olyan rendszert, amely ,idegen a magyarságtól. A zsidó 
középosztály ugyan nem monopolizálta a kapitalista gazdaságot — 
korántsem csak zsidók voltak autonóm polgárok -, de 
számarányánál jóval nagyobb súllyal vett részt benne, és nemcsak 
hagyományai miatt, hanem azért is, mert mint csoport lényegében ki 
volt zárva az államból: előrejutást — mai szóval — leginkább csak a 
versenyszférában remélhetett. 

1945 és 1949 között fordult a kocka. A keresztény középosztály 
nemcsak, hogy elveszítette monopóliumát az állam felett, de 
gyakorlatilag — egyes képviselőin kívül, lásd föntebb és alább — mint 
osztályt minden szinten kizárták az állam irányításából. A zsidó 
középosztály tagjai mindenestül elveszítették a kapitalizmusban való 
érvényesülés lehetőségét, viszont — hacsak valaki nem volt 


, nagytőkés", bankár, ,feketéző", azaz osztályellenség — megnyílt 
előttük az állami karrier lehetősége. Egész pontosan: megkapták az 
esélyt, hogy az általános szegénység közepett vagy  afölé 
emelkedve -— lásd például Nádas Péter fiatalkori műveit — többet- 
kevesebbet megőrizzenek középosztálybeli életformájukból, ha 
beilleszkednek a szilajul antikapitalista államba. 

Ami az esély kihasználását illeti, nagyon sok zsidó elvben is 
lemondott arról a liberalizmushoz és piacgazdasághoz kötődő 
autonómiáról, amit elődei a reformkortól kezdve kivívtak, s amitől az 
előző rezsim 1920-tól fokozatosan — de 1944-re tökéletesen — 
megfosztotta őket. Abban, hogy -— kezdetben fenntartások nélkül, sőt 
lelkesen — sokan elfogadták azt az új rendszert, amitől tíz-húsz 
évvel korábban jobban tartottak, mint a fajvédőktől, természetesen 
része volt annak is, hogy a Horthy-rezsim a végkifejletben iszonyú 
megaláztatást hozott rájuk és pusztulást családjukra, barátaikra, 
egész társadalmi közegükre. A sokk indulati ösztönző hatásán kívül 
azonban volt valamiféle objektív szívóhatás is: a Rákosi-rezsim 
pillanatok alatt rájött, hogy nem boldogul szakmailag és általánosan 
képzett emberek nélkül, és a rendelkezésre álló képzett munkaerő- 
állományban megint csak felül voltak reprezentálva a zsidók. 
Egyszerűen azért, mert a leggazdagabbakat és 
legbefolyásosabbakat kivéve a diszkrimináció és az üldöztetés 
idején nem kompromtittálódtak. Értelem szerint nem szenvedték meg 
a B-listázást, mint — tömegesen -— a keresztény középosztály tagjai. 

Az arányok nagyon nehezen becsülhetők meg, de nem alaptalan 
Karády Viktor némileg túlzó leírása: nagy valószínűséggel minden 
zsidó rokonságban volt valaki, aki bekerült a pártállami vezetésbe, 
és valaki, akit kitelepítettek. Közbül pedig nem ment végbe olyan 
arányú deklasszálódás, mint a keresztény középosztályban, bár 
például az egyetemi felvételeknél a megkülönböztetés ugyanúgy 
sújtotta a zsidó , polgári", mint a keresztény , polgári", dzsentri vagy 
gazdagparaszti származásúakat, még ha a szülők nem követtek is el 
semmi politikai bűnt. 

Talán hasonló vákuumhatással magyarázható az is, hogy az új 
pártállami elitben a moszkoviták, a régi munkásmozgalmi emberek, 
az 1945 utáni kiemelt munkás-és parasztkáderek, valamint a zsidó 
neofita kommunisták mellett feltűnően sok protestáns hátterű ember 


is volt Jóboru Magdától Kállai Gyuláig, Zöld Sándortól Losonczy 
Gézáig, Fehér Lajostól Hegedűs  Andrásig. Ezt főként az 
magyarázza, hogy a protestáns közösségek összességükben balra 
álltak a katolikus egyháztól, és nagyon sok szélsőbaloldali, 
magyarán kommunista kapcsolatuk volt már 1945 előtt. De az az 
egyszerű tény is közrejátszhatott benne, hogy a magyar népi 
demokrácia 1944 végén, 1945 elején Kelet-Magyarországon kezdett 
megszerveződni, és a hazatérő Rákosiék részben először az itteni, 
református kultúrkörből jött kommunistákkal vették fel a kapcsolatot, 
részben pedig az itteni, többségükben protestáns baloldali 
értelmiségiekkel és közéleti személyiségekkel igyekeztek szélesíteni 
bázisukat. 

A keresztény középosztály zömének azonban ekkor még nem 
volt megbocsátás, az ,értelmiség" pedig még ebben a zsugorított 
állapotában is kiszámíthatatlanul gyanús volt. Mielőbb új, politikailag 
megbízható erőkkel akarták feltölteni, ez azonban időbe tellett, 
hiszen a felsőfokú tanulmányok végzéséhez a  munkás-és 
szegényparaszti származású fiataloknak nem voltak meg az 
alapjaik; előbb gimnáziumba, technikumba kellett beiskolázni őket. A 
gyors vérfrissítés céljából bevezetett szakérettségi-rendszer — rövid 
tanfolyamok a közoktatás megkerülésével kiemelt munkás-és 
parasztfiataloknak — nem vált be, végül is mindössze ötezren 
végeztek el valamilyen felsőoktatási intézményt, és mivel azok 
színvonala már eleve nagyon leromlott, nem sokat tudtak kezdeni a 
diplomájukkal. (Horn Gyula futotta be a legnagyobb karriert a 
szakérettségisek közül.) 

Az egyetemeket mezítlábasokkal, Dózsa György unokáival 
töltötték föl, de szolgává próbálták nevelni őket" — emlékezett 
Galgóczi Erzsébet. 1955—56-ban már a közép-és felsőfokú tanulók 
TO százaléka volt munkás-és parasztszármazású, de hogy mennyire 
elszámították magukat a politikai megbízhatóságot mindennél 
fontosabbnak tartó Rákosiék, az mutatja, hogy éppen ezek a fiatalok 
játszottak főszerepet a forradalom kirobbantásában. A kommunista 
párt már a forradalom előtt észlelte, hogy az ,értelmiség" olyan 
viszonylag autonóm erő, amellyel számolni kell, és 1956 júniusában 
meghozta értelmiségpolitikai határozatát. Mindenesetre eltartott egy 
évtizedig, mire a tisztviselők és az értelmiségiek között nagy 


számban kezdtek megjelenni a valóban képzett, népi származású 
pályakezdők. 

A forradalom leverése, a terror után, sőt közben a Kádár- 
kormányzat, ahogy a munkásokkal, úgy a számára nem létező 
középosztály alkotórészeivel szemben is megpróbált békítő politikát 
folytatni: már nemcsak a népi, hanem a ,polgári" értelmiségnek is 
tett gesztusokat (Ottlik, Pilinszky publikálása, Weöres lassú 
rehabilitálása stb.). Javította a kisiparosok, kiskereskedők gazdasági 
feltételeit, s eleinte, mint láttuk, az egyénileg gazdálkodó parasztokat 
is támogatta, majd amikor nekilátott a végső téeszesítésnek, sok 
szövetkezet élére immár nem politikai megbízhatóság, hanem 
hozzáértés alapján választottak elnököt, így természetesen 
módosabb gazdákat is. 

1960-ra a ,vezetők és értelmiségiek" aránya 3, a ,középszintű 
irodai dolgozóké" 13,7 százalékra nőtt. A politikai szférától elzárt 
jómódú ,maszekokkal" és ,gebinesekkel" együtt a hivatalosan nem 
létező középosztály aránya kezdte megközelíteni az 1945 előttit. Az 
1962. novemberi pártkongresszuson (ahol Kádár meghirdette az , aki 
nincs ellenünk, az velünk van" jelszavát) bejelentették, hogy az 
egyetemi felvételiken eltörlik a származás szerinti diszkriminációt. 
Erre 1963 márciusában került sor; ekkor szüntették meg az 
,osztályidegen" kategóriát is, amely különösen sújtotta a keresztény 
középosztályt. A hatvanas évek közepére Magyarországon a 
korábbiak romjain új középosztály alakult ki, amelyben, mint annyi 
minden másról, hallgatni illett a származási különbségekről. Azért 
persze számon tartották. 

Bár a fizikai dolgozók gyermekeit továbbra is előnyben 
részesítették, és például a hívőket erősen diszkriminálták, a 
keresztény középosztályhoz tartozás nem jelentett többé olyan 
bélyeget, amely akadályozta volna, hogy leszármazottai a 
legmagasabb csúcsok kivételével bármilyen szinten bármilyen állami 
tisztséget betöltsenek. Csak éppen ezeknek az állásoknak a nagy 
része már be volt töltve a fentebb leírt kampányok eredményeként, 
úgyhogy a visszaáramlás — a klasszikus és új állami pozíciókba — 
egyelőre az alacsonyabb szinteken kezdődhetett meg. Így aztán 
hiába tért (volna) magához a hatvanas években a keresztény 
középosztály, amely akkor mégiscsak a ,munkásosztállyal és 


parasztsággal szövetséges dolgozó értelmiség" legnépesebb bázisát 
jelentette volna, nem feledkezhetett (volna) meg több mint másfél 
évtizedes folyamatos sérelméről — akkor se, ha nem lett volna tilos, 
hogy osztályként, vagy akár csak koherens csoportként gondoljon 
magára. 

Ez a középosztály úgy látta, hogy a saját életén belül a rendszer 
már nem fog megváltozni; és ha volt is benne dac, egészen kevés 
kivétellel semmi oka vagy indítéka nem volt rá, hogy 
szembeforduljon a rendszerrel. (Hozzá kell tenni, hogy volt egy olyan 
biztonsági szelep, ami máshol nem: a viszonylag könnyű nyugati 
utazás, azaz a , disszidálás" lehetősége. Akinek nagyon nem tetszett 
a rendszer, az elmehetett. Amúgy ezzel a lehetőséggel is leginkább 
a viszonylag fiatal középosztálybeliek tudtak élni.) 

Akárhogy is, 1963-ra — a nagy amnesztia évét szokás az érett 
Kádár-korszak kezdőpontjának tartani — rekonstruálódott egy népes 
fehérgalléros réteg, amely általában nem mint középosztályra 
tekintett magára, de — gyakran, bár korántsem mindig szűkösebben 
— folytathatta 1944-ben abbamaradt polgári életvitelét, vagy 
csatlakozhatott a polgári életvitelűekhez. Ha megnézzük a korabeli 
filmeket, könyveket — nem Rubin Szilárd Csirkejátékát, ami nemcsak 
kiváló lélektani regény, de a középosztály átváltozásának is 
felkavaró dokumentuma — csupa konszolidált, rendezett életű embert 
látunk, gondterhelt gazdasági vezetőket, az öregek 
vaskalaposságával küzdő fiatal — mérnököket, lelkiismeretes 
orvosokat, jogászokat, unatkozó művészfeleségeket. Egyszóval egy 
békés társadalom középosztályszerű felső rétegét. 

A , felső" nem egészen pontos jelző, mert nemcsak elméletben 
volt a munkásság az uralkodó osztály, de az , értelmiség" sem vált el 
a munkásosztálytól, . hanem afféle fecskefark-fogazással 
kapcsolódott hozzá. A munkások közül elég sokan jobban kerestek, 
mint az alacsonyabb beosztású irodisták, nem beszélve a 
pedagógusokról. Ez is az 1945 utáni (később letagadott) társadalmi 
forradalom öröksége volt: az addig egyértelműen a középosztályhoz 
számító tanárok keresete például ekkor süllyedt az ipari 
szakmunkások bére alá. Egyáltalán, kicsik voltak a 
jövedelemkülönbségek, egy minisztériumi osztályvezető fizetése az 
ipari átlagbérnek két és félszerese volt, egy téemkás ezermester — 


maszek munkákkal — bőven jobban kereshetett, mint ugyanannál a 
vállalatnál egy beosztott mérnök. 

A magát nem középosztálynak tekintő új középosztály minden 
csoportja rendíthetetlenül lojális volt az államhoz. Akkor is így volt, 
ha ezek a csoportok nem vállalhatták magukat. 

A keresztény középosztály nem kockáztatott. Kulturális 
hagyományai, ideológiai meggyőződései természetesen nem lettek 
semmivé 1945-ben, és ami utána következett 1956-ig, ezeket csak 
erősítette. A legbátrabbak nem akartak vagy nem tudtak 
beilleszkedni. Ha azonban a keresztény középosztály képviselői élni 
akartak a részleges rehabilitáció lehetőségével, akkor nyílt színen 
csak úgy beszélhettek, hogy ne legyen belőle bajuk. És ha részleges 
volt is, attól még rehabilitáció volt: mint láttuk, ez a csoport 1945 előtt 
úgy fonódott össze az állammal, ahogy a zsidóság a kapitalista 
gazdasággal. Mivel a hatvanas években a privát gazdaság parányi 
volt, s az előrejutásra nem volt lehetőség az államon kívül, ez a 
csoport úgy érezte, hogy lassanként visszatérhet természetes 
közegébe - bár súlyos megaláztatások után, és nem eléggé. 

Ugyanígy a zsidó emlékezésekben visszatérő motívum, hogy a 
gyerek akkor értesült származásáról, amikor szülője vagy 
nagyszülője — pofon vágta  zsidózásért. (Szegedi Csanád 
világszenzációt keltő megtérése csak ennek a szélsőséges esete — 
más országban aligha történhetett volna meg.) Ebben nem csupán a 
félelem játszott szerepet, hanem az is, hogy a zsidó középosztály a 
szocialista állami beilleszkedésért cserébe — mint fentebb láttuk — 
lemondott autonómiájáról és a polgári életmódhoz, illetve a valláshoz 
kötődő kulturális hagyományairól, legalábbis kifelé. A megnevezni- 
tilos középosztály népi származású része pedig a szocialista 
államnak köszönhette, amit elért, esze ágában sem volt 
szembefordulni vele, vagy ,polgári" szemszögből kritizálni. 

Az 1960-as évek derekától, ellentétben az  1945—49-es 
forradalommal, tömeges felfordulásokra, elitcserére már nem volt 
kilátás. Aki addigra bejutott, azt már nem lehetett kimozdítani, és a 
világpolitika állása szerint annak se volt esélye, hogy ezt a stabil 
rendszert az akkori felnőtt nemzedékek életén belül valami más 
váltja föl. Az államon kívül az érvényesülésre nem volt mód (hacsak 
valaki nem hagyta faképnél a magyar államot és vele az országot), 


az államon belül pedig csak a szabályok betartásával, szamárlétrán 
vagy a politikai vezetőséggel kötött különalkuk révén. 

A személyes stagnálás élménye rejlett a korszak közvéleményét 
élénken foglalkoztató nemzedéki kérdés mögött. A hatvanas évek 
végén megjelenő ,nagy generáció", vagyis a középosztály és a jobb 
módú munkások kamasz és ifjú huszonéves gyermekei egy 
befagyott társadalomban néztek körül, ahol sem egyénileg, sem mint 
nemzedéknek (ezek voltak Magyarország történetének legnépesebb 
évjáratai) nem volt esélyük olyan pozíciófoglalásra, mint szüleiknek. 
Az írók és más korabeli fiatal értelmiségiek visszatérő szólama volt, 
hogy ,mi már kimaradtunk a történelemből, nekünk csak a 
hétköznapok unalma jut". És ez ellen lázadtak. 

Pontosan az ellen, amivel a diadalmas középosztály képviselői 
húsz évvel később a kétkezi (ipari és szolgáltatási) munkásokat, a 
panellakó, fröccsöző, kiskertező, trabantos ,kádári kisembert 
vádolták: azok a bizonyos szülők részleges anyagi és méltóságbeli 
előnyökért cserébe nem egyszerűen elfogadták, hanem működtették 
és karbantartották a Kádár-rendszetrt. 


15. AKÁDERDÚLŐN INNEN 


1980-ban a , vezető és értelmiségi" kategóriába már 7,8 százalék 
tartozott. A ,középszintű szellemi és irodai dolgozók" aránya 22,5 
százalék. A jobb módú kisiparosokkal és kiskereskedőkkel, az elit 
szakmunkásokkal együtt a lakosságnak becsülhetően már 
egyharmada sorolható a középosztályba. Ám ez a felső réteg nem 
volt sem a marxista, sem a gyakorlati-politikai értelemben , uralkodó" 
osztály. 

Míg az akkor hatályos alkotmány szerint az MSZMP ,a 
társadalom vezető ereje", ez így nem pontos. A vezető erő a 
nomenklatúra, vagyis azoknak a tisztségviselőknek az összessége, 
akiknek a kinevezéséhez a párt engedélye vagy jóváhagyása kell: 
igazgatók, téeszelnökök, magas rangú helyi és központi 
államhivatalnokok, egyetemi tanárok, képviselők és tanácstagok, a 
legkülönfélébb társadalmi szervezetek vezetői, magas állású bírák 
és — ügyészek,  katona-és rendőrtisztek, főszerkesztők és 
természetesen az a néhány ezer ember, aki a központi, megyei, 
városi pártapparátusokban dolgozik. Ezt a réteget publicisztikusan 
gyakran nevezik ,uralkodó osztálynak", de inkább a középkori 
rendekre emlékeztet: tagjait a jogaik és hatáskörük különbözteti meg 
más csoportoktól. Magyarán: nekik vannak politikai jogaik — noha 
mindig valamilyen hierarchiába kell betagozódniuk -, másoknak 
pedig nincsenek. 

A nomenklatúra nem osztályként működött, nem is pártként, 
hanem afféle nemességként. (Konrád és Szelényi is a ,rendiséghez 
hasonló uralomf-ról beszél.) Bár voltak benne megkülönböztethető 
irányzatok, érdekcsoportok, egészében nem volt leváltható, és bár a 
személyek cserélődtek, ugyanaz a rend maradt, mint 1949-ben. 
Kikerülni belőle — mármint élve — csak hivatalos-jogi kizárással, 
bekerülni csak kooptálással lehetett. 

Még valamiben hasonlított a nemességre. A kívülálló kortársak és 
az utókor a nomenklatúrát egyszerűen ,a kommunisták" néven 
emlegetik, és — megint csak: tisztelet a kivételnek — úgy képzelik el, 
mint valami katonai szervezetet, amelyet az erő és az agresszivitás 
viszonya kapcsol össze a külvilággal. A csúcson áll a pártvezér- 
diktátor (főparancsnok), egy szinttel alatta a szűk vezérkar, és így 
tovább lefelé, táguló körökben, ahol mindenki a fölülről érkező 


parancsot teljesíti (és a  parancshierarchia folytatódik fölfelé, 
Moszkvában). Valójában elég bonyolult hatalmi hálózatról volt szó, 
amely leképezi az érdekek megosztottságát, még valamennyire az 
ideológiai irányzatokat is. Kádár a terroridőszak után inkább a 
döntőbíró, mint a junta élén álló diktátor szerepét játszotta. A magyar 
gazdaság szempontjából sorsdöntő befolyásuk volt azoknak a 
nagyvállalati vezetőknek, akik politikailag legföljebb a Központi 
Bizottságig vitték, de addig se feltétlenül. S ahogy a gazdasági 
elithez tartozás közvetlen politikai hatalommal járt, úgy például a 
magyar — vagy szovjet - állambiztonsági szolgálatban viselt 
megfelelő tisztség gazdasági hatalommal is járhatott. Az pedig 
akkoriban köztudomású volt, hogy a helyi hatalmi klikkek, a megyei 
kiskirályok mennyire elszabadultak a központ ellenőrzésétől. 

A nomenklatúra azért is különbözött például csehszlovák vagy 
lengyel megfelelőjétől, mert Magyarországon 1962-től nem volt olyan 
törés, mint " Lengyelországban a szükségállapot vagy 
Csehszlovákiában az 1968 utáni , normalizáció", mely a szűk politikai 
kasztot végleg és élesen elválasztotta volna ,a társadalom" óriási 
többségétől. A politikai vezető garnitúrának nagy és készséges 
hátországa volt a szakmákban -— a középosztályban, ami nem 
nevezte magát annak. A pártállami vezető réteg sohasem 


szűkölködött utánpótlásban. Egyre kevesebb volt a 
munkásmozgalmi veterán, viszonylag kevés a semmihez sem értő 
pártkáder - bár az utóbbiak főleg a vezető állásokban 


koncentrálódtak —, és egyre többen futhattak be pártállami karriert 
azért, mert értettek valamihez. Ha kellett, kijárták a Marxizmus- 
Leninizmus Esti Egyetemét, a fontosabb posztokra kiválasztottak a 
pártfőiskolát is, előadták a hűség és törleszkedés rítusait — hogy ki-ki 
mennyire gondolta őszintén, az mélyinterjúk nélkül kideríthetetlen, 
de biztosan lehet tudni, hogy sokan sok mindent őszintén gondoltak. 

Láttuk, hogy ebben a korszakban a középosztály mindhárom 
szegmense - a népi, a keresztény és a zsidó származású is — 
lekötelezettje volt az államnak, jellemzően hittek az állam 
jótékonyságában, függetlenül a politikai irányultságától, és ugyan 
más-más mértékben, de a saját elért pozíciójukat is a létező 
szocialista állam alkalmassága bizonyítékának tekintették, bár sokan 
szidták is — mennyivel többre vitték volna, ,ha nincs ez a rendszer" . 


Az elégedetlenség foka valamennyire korrelált a szaktudás nyugati 
értékesíthetőségével. 

A hivatalos ideológia proletárkultusza a régi középosztályok tagjai 
és leszármazottai számára — egy vékony, ,bűnbánó" szélsőbalos 
réteget kivéve — kellemetlen volt, a népből jött értelmiségiek és 
szakemberek számára pedig az esetek nagy részében hiteltelen. 
Ezért azonban kárpótolta őket az igazságosság és egyenlőség — 
alapmeggyőződésükkel nagyon is harmonizáló -— hirdetése. A 
sztálinista korszakkal ellentétben ugyanis ez nem azt jelentette, hogy 
a középosztálynak — polgárságnak, ,kispolgárságnak", privilegizált 
(szak)értelmiségnek, jómódú parasztságnak — nincs létjogosultsága, 
vagy legalábbis másodrendű a kétkezi dolgozókhoz képest, hanem 
pontosan azt, hogy ennyit elérni a rendszerhű embernek igenis van 
joga, nem jó viszont az a rendszer, ahol bárki e viszonylag jómódú, 
konszolidált , réteg" fölé emelkedhet. 

Kádár sokat emlegetett, kimódolt puritánsága vagy inkább a 
flancolás pedáns kerülése ezt fejezte ki: a Szovjetunióval ellentétben 
nem azok éltek messze a legjobban, akiknek a legtöbb politikai 
hatalmuk volt. Rákosiék kísérlete után nem alakult ki a valóságtól 
elszigetelt kommunista kaszt. (Természetesen nagy volt a káder- 
koncentráció Pasaréten és a Józsefhegyen, de Kádár . villája 
viszonylag kicsinek számított; Aczél György a hatalma csúcsán egy 
Balzac utcai bérházban lakott, a korszak végén pedig Németh Miklós 
még KB-titkárként is panelben. Ezzel szemben például Gromiko 
szovjet külügyminiszterről, majd elnökről azt mondogatták, élete 
utolsó 35 évében nem lépett moszkvai járdára.) Így sem sikerült a 
pártfőnöknek elérnie, hogy a lojális középosztály ne érzékelje: 
ahhoz, hogy valaki a politikai csúcshatalom közelébe jusson, olyan 
többletet kell teljesítenie — vagy valahonnan magával hoznia —, 
amihez a puszta lojalítás nem elég. Azt viszont az immár 
megállapodott középosztály is érzékelte és helyeselte, hogy 
egészen a nyolcvanas évek derekáig másnak sem volt szabad 
nagyon meggazdagodni. Ekkorra már teljesen beépült — túl a 
klasszikus Káderdűlőn és messze a plebsztől — az egykor erdős- 
rétes budai hegyvidék, amelynek lakói egyszerre nyugtázták 
elégtétellel, hogy elérték, amit rendes ember elérhet; aki ennél 
gazdagabb, az már bűnöző; és szidták ,a kommunistákat . 


Egy anekdota szerint az egyik magyar politikus, aki csak a 
demokratikus átmenet után jutott karrierje csúcsára, de már a 
hetvenes-nyolcvanas évek fordulóján befolyásos minisztériumi 
ember volt, e szavakkal fogadta annak idején az új kollégát: , Majd 
látni fogod, hogy a kommunisták nem értenek semmihez, a zsidók 
csak egymással állnak szóba, de itt vagyunk mi, jó családból való 
keresztény úrigyerekek, tartsunk össze." A történetből is kiderül, 
hogy a régi (hivatalosan megszűnt) keresztény középosztály fiait- 
lányait ekkor már semmi sem választotta el a politikai hatalomtól, 
csak idő — és a Kádár-nemzedék kiöregedésének — kérdése volt, 
hogy egyénenként a legmagasabb posztokra is eljuthassanak. 
Kiderül az is, hogy a vezető réteg megosztott volt. Igaz, kifelé inkább 
egységes -— a csoporton belüli összetartás nem akadályozta meg az 
egyes csoportokat az együttműködésben és a szövetségkötésben. 
Ezzel párhuzamosan Magyarországon megkezdődött egy másik 
polgárosodás is: a vidék fölemelkedése. Amiről a már birtokon belül 
lévő, de középosztály-tudat nélküli középosztály többsége nemigen 
akart tudomást venni. 

Az érett Kádár-korszak tapasztalata csak megerősítette az 
antikapitalizmusnak és az antikommunizmusnak azt az elegyét, 
amely a Horthy-korban a keresztény középosztály. alapideológiája 
volt. A másik két csoportnak nem volt olyan mélyen rögzült 
ideológiája, ami ezt ellensúlyozhatta volna. Így a középosztály zöme 
úgy ért el 1989-hez, hogy azt akarta, ,a kommunisták" tűnjenek el, 
viszont azt is, hogy ne legyen kapitalizmus. Az egész átmenet során 
a régi és az Új elit is kerülte ennek a szónak a kimondását, nehogy 
elriassza magától a potenciális szavazókat. 

Miközben a , szövetséges értelmiség" — az állami és államosított 
középosztály — hivatalosan tagolatlan volt, és egyetlen célja lehetett, 
, a szocializmus teljes felépítése", egyes csoportjait valójában ütköző 
érdekek, kulturális különbségek, történelmi ellenszenvek és 
sérelmek választották el egymástól. Ám tényleges homogenizálódás 
is végbement: plebejusivadékok, keresztények, zsidók egyformán 
meggyőződéses baloldaliak voltak, egyformán nem tudták magukat 
elképzelni az államon vagy annak védőernyőjén kívül, egyformán 
magukat tartották az igazi ,értelmiségnek" és így a jövő 
letéteményeseinek, egyformán ,a kommunisták" — a nomenklatúra 


nem közülük, nem a szakmákból delegált része — távozásától várták 
a megoldást, és óriási többségük biztos volt benne, hogy a 
köztulajdonon alapuló, parlamenti demokrácia nélküli rendszer ,a 
kommunisták" nélkül, ellenben az ő vezetésükkel, működőképessé 
válna. Ahogy Orbán 2012-ben ártatlan őszinteséggel bevallotta: 
, Tudja, én a nyolcvanas években nem a diktatúra ellen harcoltam, 
hanem azok ellen, akik a diktatúrát csinálták." Ebből nem forradalom 
következett, hanem az, hogy a középosztály — miközben a nemzet 
(nép, társadalom) egészére hivatkozott — új politikai kasztot delegált 
magából, amelyben már szabadon tombolhattak az örökölt belső 
ideológiai és érdekellentétek. Ezt vélte ő maga demokráciának, már 
amikor használta ezt a szót, és ezt vélték demokráciának a kívülállók 
és kívülmaradottak. 

A korabeli — középosztály  mentaliításáról, értékrendjéről 
(értékrendjeiről), . hagyományvilágáról, kulturális  — viszonyairól, 
mondhatni, néprajzáról természetesen nem születhettek egzakt 
tanulmányok, egyrészt mert ilyen kategória hivatalosan nem létezett, 
másrészt cenzurális okokból. A társadalmi megítéléséről még 
kevésbé. Leginkább irodalmi művekből, filmekből lehet rá 
következtetni az emlékezet torzító hatása nélkül. Ebben megint csak 
személyes szerencsém volt. 

1983—85-ben az ÉS egyik tévékritikusa lehettem (Váncsa István 
után több mint nehéz feladat volt) és leginkább magyar 
tévéjátékokról, tévéfilmekről kellett volna írnom. Minden héten 
bemutattak egyet, olykor kettőt. A köz emlékezete csak néhány 
jellegzetes stílusú, jó irodalmi alapanyagból készült darabot őrzött 
meg (Indul a bakterház, Rózsa Sándor, Abigél, míg a szakmai 
szempontból többnyire gyenge vagy közepes, bár néha egészen 
kiváló művek százait elfelejtették. Bennem néhány hónap alatt 
leszűrődött, hogy ezek a tévéjátékok, -filmek szinte mind 
reménytelenül unalmasak, noha profi (olykor kiugróan tehetséges) 
rendezők dolgoztak együtt a legjobb magyar színészekkel, 
nemegyszer képzőművésznek is kiemelkedő látványtervezőkkel. A 
gond a forgatókönyvekkel volt. Viszonylag kevés volt az eredeti 
munka, azaz nem feldolgozás, vagyis a dramaturgia nem igazodott a 
televízió egészen más követelményeihez. Az eredeti forgatókönyvek 
közül viszonylag kevés játszódott a jelenben, ilyen sorozat pedig 


egyáltalán nem készült, pedig az importált, jelenben játszódó 
sorozatok —- kivált az amerikai és nyugatnémet krimik - a 
legsikeresebb . műsorok közé tartoztak. (Csak a rendszer 
bomlásának kezdetén, 1987-ben mutatták be az első, nem túl 
sikeres ,mai magyar" minisorozatot, a Nyolc évszakot, és ekkor 
indult a kultikus Szomszédok is.) 

Az unalomhoz persze hozzájárult a modern kommerszet, az 
amerikai óramű-forgatókönyveket megvető dramaturgok szemlélete 
(és, közvetve, a nyolcvanas évek kezdetéig uralkodó, nemzeti- 
marxista, politizálva moralizáló irodalomoktatás, ami sokkal jobban 
rombolta a magyar kultúrát, mint általában feltételezik). De ha 
másképp gondolkodnak, akkor is hiányoztak volna az izgalmas 
forgatókönyv . alapfeltételei. Nevezetesen: egy (vagy több) önálló 
akaratú, rokonszenves főszereplő, akit szándékának 
érvényesítésében rosszindulatú ellenerők vagy csak a körülmények 
akadályoznak, aki bajba kerül, s akinek (sorozatban: viszonylagos) 
győzelméért lehet szurkolni, hogy a végén elégtételt kapjon ő is, a 
néző is. Odáig nem volt nehéz eljutnom, hogy az adott rendszerben 
hiánycikk az önálló akarat és tulajdonképpen a baj is: a 
konfliktusokat szőnyeg alá söprik, a teljes foglalkoztatottság és a 
szamárlétra rendszerében sem váratlanul fölemelkedni, sem nagyot 
bukni nem lehet. 

De pusztán a kommunista diktatúrából nem lehetfett) levezetni a 
rokonszenves főszereplőnek alkalmas társadalmi típus hiányát. 
Ugyanebben az időben roppant sikert aratott két térségbeli sorozat, 
a csehszlovák Kórház a város szélén és a jugoszláv Forró szél. 
Akkor nem gondolkoztam a siker okán. Utólag kidomborodnak a 
különbségek. Jugoszláviában ugyan diktatúra volt, de az önigazgató 
rendszer, a kis magárvállalkozás és a nyugati vendégmunkásság 
lehetősége nagyobb szabadságot jelentett a mindennapi életben, s 
ez elég volt ahhoz, hogy a mihaszna Surda saját akarattal bíró — és 
a maga módján rokonszenves - főszereplő legyen. 

Bonyolultabb kérdés, hogy miért arathatott nemcsak nálunk, de 
például az NSZK-ban is sikert a magyarországinál keményebb 
diktatúrában készült csehszlovák kórházsorozat. A 
forgatókönyvírónak különleges tehetsége volt a felnőtt sorozatokhoz, 
ez talán a másfajta cseh irodalomfelfogásból is ered. Jaroslav Dietil 


ezen munkája kifinomult rendszerpropagandának mondható, azt 
bizonyítja, hogy diktatúrában is lehetséges konszolidált polgári 
(középosztálybeli) életvitel. (A kevésbé kifinomult sorozatai nem 
jutottak el Magyarországra.) Erre kiválóan alkalmas egy világszerte 
népszerű zsáner, az orvossorozat, ahol azt lehet ábrázolni, hogy 
rokonszenves emberek a politikától teljesen leválasztva jó 
cselekedeteket visznek véghez. Dietl dolgát paradox módon 
megkönnyítették az akkori csehszlovákiai állapotok. Az erősebb 
polgári hagyományok miatt megmaradt az egyes professziók — 
kiváltképp az orvosok, mérnökök, tudományos kutatók — becsülete, 
miközben a politikai vezető csoport és a szakmák között nagy volt a 
távolság, nem nőttek össze, mint Magyarországon, hanem 
kapcsolattartók útján érintkeztek. Így az elnyomás viszonyai között is 
nagyrészt megőrizhették erkölcsi integritásukat még akkor is, ha 
nem estek áldozatul a , normalizációnak" . 

Nálunk viszont egészen a nyolcvanas évekig — a fikciós hősnek 
alkalmatlan ,maszekokon", alkotó  értelmiségieken és az 
ellenzékieken kívül szinte mindenki beletartozott valamilyen 
hierarchiába (munkakötelezettség volt, tehát szinte mindenkinek 
kellett, hogy legyen bürokratikusan szervezett és politikailag 
ellenőrzött munkahelye), végül is a diktatúra piramisába, ahol a 
följebb lévőnek az ideológiából eredően igaza volt. Nem léteztek 
olyan kiutak, mint akár Jugoszláviában. Erről a 
megnyomorítottságról írt Konrád György Az autonómia kísértésében. 
Másfelől a hierarchia — elsősorban növekvő bérekkel és ahogy 
felfelé haladunk, egyre több kedvezménnyel — meg is jutalmazta, ha 
valaki lázadás nélkül egyszerűen csak végezte a munkáját az 
áttörhetetlen  — szervezeti keretek között, , és  -  Husák 
Csehszlovákiájával ellentétben — az ellenzékkel szimpatizálók, a 
rendszert visszafogottan kritizálók, a politikailag közömbösök, a 
mérsékelt  rendszerbarátok és a rendszer elkötelezettjei  — 
összességében: az óriási többség — szakadás nélküli kontinuumot 
alkottak. Mindez a középosztály számára sokkal kellemesebb volt, 
viszont elvégezte a maga erkölcsi rombolását, s a helyzetet rontotta 
a polgári hagyományok gyengesége, illetve 1944-45 utáni 
meggyengülése. 


Ez mutatkozott meg abban a tünetben, hogy nem lehetett 
jelenkori magyar sorozatot csinálni. Nemcsak az egyéni autonómia 
hiányzott, hanem a főszereplőnek alkalmas rokonszenves típus is. Itt 
hadd idézzem egy korabeli cikkemet, amelyben csak azt a 
jelenséget regisztráltam, hogy a többségi közvélemény szemében 
nincs olyan rokonszenves csoport, amilyenből másutt sorozathősök 
kerülnek ki, mint Sova doktor, Derrick vagy Petrocelli. Az okokat nem 
gondoltam végig (,A magyar jeti nyomában", ÉS, 1983. jún. 3.): , Az 
értelmiségi naphosszat csak nyavalyog. A többiek csökött lelkületű 
tuskók. X. szegény, tehát élhetetlen, Y. gazdag, tehát csirkefogó. A 
sokgyerekesek szaporodnak, mint a nyulak, a gyermektelenek a 
nemzet léha aranyifjai (-lányai). A városszéli kórházról nálunk nem 
lehetne tisztességes sorozatot csinálni. Az orvosokról mindenkinek 
eszébe jutna a hálapénz. A rendőrségről a közlekedési bírságok, 
meg harmincöt rendőrvicc. Az ügyvédekről az, hogy kiforgatják a 
törvényt." 

Sem hivatalosan, sem a valóságban nem voltak osztályellentétek: 
az ,értelmiség" ugyanúgy az állami hierarchia része volt, mint a 
munkásosztály és a parasztság. Az 1945—49-es forradalom és a rá 
következő négy évtizedes egalitárius rendszer megszüntette az 
osztálygőgöt is. A szabadsághiányos viszonyok között azonban 
megmaradt a csöndes acsargás. Bár hatalmas érintkezési felületek 
voltak az osztályok között, és sokan megtanulták becsülni a 
máshová tartozó embert — vagy nem is kellett tanulniuk, hiszen 
szüleik vagy gyermekkorukban ők maguk is odatartoztak -, a 
keresztény és zsidó középosztály leszármazottai közül sokan 
reflexből lenézték a ,prolikat" (ezt folytatódott aztán a ,kádári 
kisember", illetve a ,panelproli" iránti megvetésben, a ,paraszt" pedig 
eléggé elterjedten a bárdolatlan ember szinonimája volt). Másfelől az 
ipari munkások és a parasztok is hajlamosak voltak rossz szemmel 
nézni a nem közülük valókat, idegenkedtek a nagypofájú pestiektől , 
a ,burzsujoktól", az , uraktól? és ,úrinőktől" vagy éppen — főként a 
generációk óta más szociális helyzetük miatt — a zsidóktól. (A ,zsidó" 
melléknevet a közbeszédben gyakran a ,kétkezi munkát nem 
végző, máskor meg egyszerűen, minden etnikai tartalomtól 
mentesen, a ,fukar" szinonimájaként használták.) A középosztály 
nagyobbik részének jobb anyagi helyzetét hol megérdemeltnek 


tartották — ha szaktudásból eredt -, hol meg nem érdemelt 
kiváltságnak — ha a hierarchiában elfoglalt magasabb helyből eredt. 
A kettőt nem mindig lehetett elválasztani. Megint másfelől a 
középosztály régebbi részében eléggé jellemző volt az a 
meggyőződés, hogy azért nem viszik többre, mert a rendszer a 
,proliknak" kedvez. 


HÚSSZOR ANNYI LIBERÁLIS 

A középosztály és a társadalom többi része között tehát 
érvényesült valamiféle demokratikus — ha nem is összeolvadás, de 
megértés. Viszont a különbségek csak részben simultak el, a 
súrlódás megélése része volt a csoporttudatnak. Ugyanez figyelhető 
meg a középosztályon belül, az egyes csoportok között is. Abban a 
mostanában — sokszor megosztott, 1988 tavaszán fölvett 
videóinterjúban, ahol a fiatal Orbán Viktor elmondja, mennyire 
megverte egyszer az apja, van egy érdekes részlet, ami nagyon jól 
illik témánkhoz. Minimális stilizálással idézem: 

,A baráti társaságban, ahova jártam, voltak fiúk, akik máshonnan 
jöttek. Annak a miliőnek, ahonnan én jöttem, nincsen semmiféle 
speciális kulturális tradíciója. Egy ilyen alkalmazotti réteg... a 
parasztsághoz sincs semmi köze igazából apáméknak, állatot 
tartottunk, tehát a tevékenység megvolt, de paraszti kultúráról rég 
nem volt szó a faluban, munkáskultúra semmi nem volt... polgári 
kultúra, ugye, elő se jön... Én egy ilyen kulturálatlanságból, egy 
eklektikus valamiből jöttem, de voltak abban a társaságban olyan 
fiúk, akiknek lelkész volt az apjuk. egy ilyen református tradícióból 
jöttek. Volt (...) egy-két srác, akik szintén egy hagyományos polgári 
tradícióból jöttek, egy vagy kettő volt közöttünk, aki idősebb volt. 
Vagy csak egy, a Simicska Lajos. Ő volt a legokosabb közöttünk." 
Témánk szempontjából fontos lábjegyzet: a hagyományos polgári 
tradícióból jöttek egyike nyilván Varga Tamás volt, a fehérvári 
Orbán-Simicska—-Varga triász harmadik, történetesen zsidó 
származású tagja (aki, mielőtt bűnöző lett, a Századvég körének 
egyenrangú és felkészült résztvevője volt Orbán, Stumpf István és 
mások mellett). 

Ez a baráti társaság vagy önképzőkör nagyon jól mutatja, hogyan 
oszlott meg a középosztály a hetvenes-nyolcvanas évek fordulóján, 
és mi volt az egyes alcsoportok egymás közti viszonya. Ekkor már 
nagyon kevesen léptek be úgy a középosztályba, hogy 
pályakezdésük idején a szüleik még gyári munkások vagy 
téeszparasztok voltak. Gyurcsány Ferenc az egyik látványos kivétel, 
de bizonyos értelemben ő is csak visszatért egy másfajta 
középosztályba, miután apja deklasszálódott — és a budapesti 
Apáczai Gimnázium hátrányos helyzetű, tehetséges gyerekeknek 


létesített kollégiumában kezdte a középiskolát. Hogy ilyen 
intézményre szükség volt már a hetvenes évek elején, azt mutatta, 
hogy a forradalmi, erőszakolt mobilitás rég megszűnt. Noha az ,F"- 
es (fizikai dolgozó) háttér előnyt jelentett, az addigra kialakult 
középosztály lényegében már önmagát reprodukálta. 

Mire Orbán Viktor gimnáziumba került, felsőfokú végzettségű apja 
már egy kőbánya üzemvezetője volt, édesanyja pedig mindig is 
fejlesztő pedagógus; azaz ő már a középosztály népi származású 
csoportjának második generációs tagja. Az  önképzőkörben 
érzékelte, hogy vannak más - , polgári", ,értelmiségi" — tradíciók. Úgy 
élte meg, hogy neki ilyen öröksége nincs, mert a paraszti kultúráról 
az egész falu levált, a munkáskultúra — aminek valóban nagy 
hagyományai voltak a háború előttről — Felcsútra nem terjedt ki. 
Középosztálybeli hagyománya a családjának nem volt, de 
középosztálybeli — a Fidesz tíz évvel későbbi varázsszavával: 
polgári — öntudata se. Lehet, hogy a fiatal Orbán túljátssza ezt a 
, falusi fiú"-szerepet, de akkori szavaiból az biztosan kiderül, hogy a 
régi középosztály(ok) leszármazottai elfogadták, miközben a saját 
hagyományaikkal nagyon is tisztában voltak, és ezek hiányát 
éreztették vele. 

Ugyanez nagyban: a korabeli magyar középosztály különböző 
régi csoportjai tudatában voltak saját, különböző hagyományaiknak. 
Gyakran elfogadták, de gyakran le is nézték az újakat, és 
szándéktalanul is éreztették velük, hogy középosztálybeli (úri, 
,Polgári", , értelmiségi") hagyományaik nincsenek. Drámai túlzással: 
harcoltak az újak lelkéért, ahhoz pedig az újak lelkét egy kicsit le 
kellett értékelni. És bár ennek a heterogén középosztálynak nem volt 
közös öntudata, meg persze nem barátság vagy szolidaritás tartotta 
össze, a korszak politikai alapfogalmával szólva a ,békés egymás 
mellett élés" volt rá jellemző. Pax Kadarica. 

Ez, akárcsak a világpolitikában, részint kényszerű volt, részint az 
érdekek és a fennmaradás érdekében elfogadott közös alapelvek 
diktálták. A háborúk lokálisak voltak, és csak bizonyos magas 
értelmiségi szakmákban (például, meglepő módon, a matematikusok 
között) voltak nyílt ,keresztény"—, zsidó" ellentétek. 

Bár a ,régieken" belül számszerűen nyilván a keresztény 
középosztály volt többségben, hatását tekintve ekkor ő volt a 


gyengébb. Részben azért, mert az egész népi demokrácia az ő 
uralmának, értékeinek szöges tagadásán alapult, és az ,úri 
középosztályt" mint osztályt az 1945—49-es forradalomban nemcsak 
felszámolták, hanem visszamenőleg meg is bélyegezték. Részben a 
középosztályba való visszatérés lehetőségének másfél évtizedes 
fáziskésése miatt. Részben azért, mert a zsidók valóban jobban 
,ÖÖsszetartottak", lehetett legitim  csoporttudatuk politikától és 
gazdaságtól függetlenül is. És részben, mert a történelmi 
középosztály érdemeit — a bűneivel ellentétben — nem volt szabad se 
megismertetni, se hirdetni. A hivatalos ideológia szerint minden 
pozitív szerepe véget ért 1867-ben, és addig is csak annyiban volt 
pozitív, amennyiben az elnyomott nép sorsán akart javítani. 

A leszármazottak úgy álltak ott, hogy tilos volt büszkének lenniük 
az örökségükre, s így — mivel nem lehettek kollektív gondolkodó 
alany — azt sem vizsgálták, mire lehetnek büszkék az örökségből. A 
középosztálynak ebből a csoportjából tehát kétszeresen is hiányzott 
az öntudat — nem volt módja, hogy magabiztos legyen, és öntudatlan 
is volt egy maroknyi értelmiségin, például Antall Józsefen és körén 
kívül. A többség a helyzetét mint pőre sérelmet élte meg, s ezt csak 
tetézte az alakoskodás kényszere, valamint, olykor, a túl sikeres 
alakoskodás miatti lelkifurdalás, vagy fordítva, a lelkiismeret 
zárójelbe tétele. Ugyancsak sokan voltak, akik meggyőződéssel 
csatlakoztak az alább leírt modernizálódási folyamathoz (és közülük 
szintén sokan később visszafordultak). 

Gyurgyák János A zsidókérdés Magyarországon című könyvében 
,az asszimiláció kudarcáról beszél, de valójában a zsidó 
középosztály, illetve annak az új középosztályba beépült 
utódcsoportja ezt a korszakot jellemzően mint az asszimiláció teljes 
sikerét élte meg. Nemcsak azért, mert megmaradt csoporttudatának 
jól esett, hogy egyenrangúan jelen van a nomenklatúrában, sőt 
bizonyos szakmákban — az 1945 utáni vákuumhatás miatt — még 
felül is van reprezentálva, hanem azért is, mert úgy érezhette: bár 
vannak még antiszemiták, a megkülönböztetés a szó kognitív 
értelmében is megszűnt. Ők most már nemcsak azért nem ,zsidók", 
mert saját maguk nem akarják, hogy annak tekintsék őket, hanem 
azért sem, mert azok a sajátosságok, amelyek a holokausztig 
zsidósnak minősültek, és az antiszemitizmust nagyrészt kiváltották, 


ma már sokkal szélesebb körre érvényesek, és a trend az, hogy 
egyre inkább uralkodóvá válnak. Onnan nézve jól látták. 

Mert csakugyan, Magyarországon 1945-ig zsidósnak minősülő 
tulajdonságok, például a születési  kiváltságoktól független 
érvényesülés mint életcél, az üzleti gondolkodás (ha csak kicsiben 
is), a mezőgazdaságon kívüli (ipari, szolgáltatási) fehérgalléros 
munka mint a jólét forrása, az individuális vagy a családi jólét 
mindennél fontosabbnak tartása (akkori szóval ,szerzésvágy") a 
makroközösségnek, vagyis ,a társadalomnak", régi nevén a 
nemzetnek - és az ezeket kizárólagos joggal megtestesítő államnak 
— való alárendelődéssel szemben; a modern, szekuláris haladásba 
vetett hit a sajátosan magyar (nemesi vagy paraszti) és vallásos 
hagyományokkal szemben, a kultúrában a Nyugat (mint civilizáció) 
és a Nyugat (mint a folyóirat címével jelölhető liberális szellemi 
örökség) felé fordulás — mindez a maradék zsidó középosztálynál 
sokkal szélesebb körben volt jellemző. 

Bár szociológiai kutatások — főleg Hankiss Elemér értékrend- 
vizsgálatai —- kimutatták, mennyire elevenek voltak még 
Magyarországon a jellegzetesen köztes-európai, nemesi és paraszti 
hagyományok, az sem volt ekkor igaz, hogy a népi-urbánus 
küzdelem antiszemiták és zsidók csatája. Hogy mekkora változás 
ment végbe, azt az első szabad választás eredménye mutatja a 
legjobban. A harmincas években a lényegében zsidó finanszírozású 
liberális és ,polgári" pártok különféle kombinációkban 1,5—3,5 
százalékot kaptak a választásokon, ez százezernél kevesebb 
választópolgárt jelentett. Hasonlóan szerény szavazataránnyal jutott 
be a parlamentbe a Polgári Demokrata Párt 1945-ben (1,690, 76 000 
voks). 1990-ben a magát liberálisként meghatározó két párt, az 
SZDSZ és a Fidesz másfél millió szavazóval 30 százalékhoz jutott. 
Egy évvel korábban az SZDSZ 5 százalék körüli párt volt, a Fidesz 
pedig nem volt párt. A választási eredmény döbbentette meg Csoóri 
sándort annyira, hogy ,fordított asszimilációs törekvésről és 
,parlamenti dobbantóról" beszélt a , Nappali hold" egyik jegyzetében. 

Pedig, még egyszer, ezek a tulajdonságok csak a népi 
demokrácia fekete  dobozába belépő maradék keresztény 
középosztály, illetve a parasztság szemszögéből lehettek zsidósak 
(persze "megint csak egy vélekedéstípusról, nem általános 


jellemzésről van szó), de valójában az autonóm középosztály 
tulajdonságai, és jó lehetőséget adtak volna ahhoz, hogy a fekete 
dobozból kilépő Magyarországon - a többi köztes-európai 
posztkommunista országhoz hasonlóan -— felzárkózó kapitalista 
gazdaság és liberális demokrácia jöjjön létre. (És még egyszer: 
mindig vannak kivételek, sőt tipikus kivételek is, a ,polgári 
gondolkodás nem egy nagyszerű alakja Máraitól Ottlikon át Mészöly 
Miklósig a keresztény középosztályból jött, és a föntebb leírt értékek 
sem az 1945 előtti parasztság módosabb rétegétől, sem a paraszti 
származású értelmiségtől nem voltak idegenek. De a német eredetű 
városi polgárságtól sem, amely a faji törvények értelmében 
,kereszténynek" számított, és nem feltétlenül sietett a dzsentrihez 
akkulturálódni.) 

Láttuk azt is, hogy főleg vidéken a definíció szerinti középosztály 
mellett a nyolcvanas évekre megerősödött az ipari, szolgáltatási 
munkásoknak és a parasztoknak az a rétege, amely 
középosztálybeli életvitelre törekedett, mindinkább középosztálybeli 
( polgári") módon gondolkodott, és az államban afféle szolgáltató 
intézményt látott, ami segít az egyéni gazdagodásban, nem pedig a 
jólétnek magának a forrását. Az új demokráciában ez a réteg a 
liberális középosztály támogatója lehetett volna (és 1990-es 
személyes tapasztalataim szerint elég nagy részt az is volt). 

Mi az oka, hogy az 1989 utáni politikai elit ezt a hatalmas előnyt 
mindenestül elherdálta, és a politika központi témája a trianonizált 
nacionalizmus vagy annak gyökeres elvetése, illetve a kádárizmus 
megtagadva folytatása lett? Hogy a ,liberális" szó jelentése a 
többségi politikai oldal szóhasználatában általánosan 
visszazsugorodott a ,zsidó"-ra, vagyis az általánosan elfogadott 
nyugati értékrenddel való  szembeszállás összefonódott az 
antiszemitizmussal? És hogy a zsidó középosztály tagjai ezt 
tudomásul vették? Hogy ma már maguk is a holokauszttal és 
antiszemitizmussal — kiterjesztve: a rasszizmussal — kapcsolatos 
helyes magatartást tekintik a liberalizmus, sőt a demokrácia legfőbb 
próbakövének? (Sokadszor: tisztelet a kivételnek.) Hogy a 
demokrácia pártjai, a liberális polgári magatartás pártolása helyett 
abban versengtek, melyik tud jótékonyabb államot ígérni? A válasz a 
következő fejezetben kezdődik. 


16. AZ ÉRTELMISÉGI, AKI FÉLT A HIDEGTŐL 


Kezdjük Ádámnál, Évánál. A kiegyezés után a nemzeti 
szuverenitás egy részének feladása árán — pontosabban: annak 
köszönhetően -— Magyarország, ha nem is demokráciává, de 
alkotmányos liberális rendszerré lett, és gyors, szerves gazdasági 
fejlődés kezdődött. (Megint csak pontosabban: az alapjai létrejöttek 
már 1848—49-ben, és a növekedés igazából az önkényuralom idején 
lódult meg. A kiegyezéssel politikai hatalomhoz jutó, az 
államháztartást rövid úton tönkretevő magyar elit korruptsága 
éppenséggel akadályozta a fejlődést, és a vasútépítési panamák 
révén az egyik — nem is a legkisebb — oka volt az 1873-as gazdasági 
világválságnak. Ezután az uralkodó réteg megrázta magát, és ekkor 
kezdődött csak el valójában az, amit boldog békeidőknek nevezünk.) 

A dualizmus kori rendszernek ezer baja volt, de ha az akkori 
trendek folytatódnak, a kedvező gazdaságföldrajzi adottságú, a 
nyugati kereszténységhez tartozó és azon belül a német kulturális 
terület szélén lévő Magyarország nagy valószínűséggel ugyanúgy 
felzárkózási pályára állt — vagy azon maradt — volna, mint a XIX. 
század második felében Észak-Európa, a XX. század második 
felében Dél-Európa, vagy napjainkban a valamikor sokkal 
szegényebb Lengyelország és a száz éve nem is létező három balti 
állam. 

Jött azonban Trianon. Akárhogy nézzük, nem csupán a veszteség 
miatt volt tragédia magyar szempontból, hanem azért is, mert 
szervetlen, természetellenes és persze negatív változásokat idézett 
elő vagy ösztönzött a magyar társadalomban, gazdaságban és 
politikai gondolkodásban. A követhetőség kedvéért pontokba 
szedem: 

1. A magyar nacionalizmus -— a térség más országaitól eltérően — 
diadalmas, magabiztos, aktív-serkentő hajtóerő helyett sérelmi, 
fájdalmas, reaktív, paranoiás, bosszúálló jellegű lett. 

2. Trianon roppantul megnehezítette a világháború utáni 
gazdasági talpraállást, és az 1920-as években olyan, mai 
szitokszóval: neoliberális gazdaságpolitikát tett szükségessé, amely 
súlyosan megnövelte a társadalmi egyenlőtlenségeket. A felső — 
talán — ötödöt kivéve az ország szegénységben, alsó harmada 
korabeli mérce szerint is szabályos nyomorban élt. A kibontakozást 


jószerivel semmivé tette a gazdasági világválság, és az átlagos 
életszínvonal csak a harmincas-negyvenes évek fordulóján érte el az 
1913-as szintet — de már egy feszült, gyűlölettel, rögeszmékkel és 
öncsalásokkal megbetegített társadalomban. 

3. A közepes nagyságú, gyorsan fejlődő városok külső körének 
levágásával Trianon természetellenesen megnövelte Budapest 
viszonylagos méretét, gazdasági és kulturális súlyát. Az ország 
ekkor oszlott élesen ketté, ,föntre" és ,lentre", ,Pestre" és , vidékre", 
ahol gazdaságilag és a kultúra intézményrendszere tekintetében 
egyoldalúan a ,bűnös" főváros, politikailag egyoldalúan az agrárius 
vidék — mint az ,igazi Magyarország" — dominált. 

4. Mivel az elcsatolt területekről elsősorban a hivatalnokok, 
katonák és más állami alkalmazottak menekültek át, a 
középosztályban megnőtt a nem autonóm, hanem államfüggő 
polgárok aránya. Ez és általában a magasabb iskolai végzettségűek 
munkaerőpiacának felbolydulása az erőszakig és diszkriminatív 
törvényalkotásig fokozta a háború alatt is erősödő, majd a 
forradalmak idején egészen szilajjá váló antiszemitizmust. Ekkor lett 
a liberalizmus és a szabadpiaci kapitalizmus -— tehát a dualizmus kori 


emelkedés két mozgatója -— zsidós dologgá a keresztény 
középosztály többségének szemében. (Mint mindig: tisztelet a 
kivételnek.) 


5. A kapitalizmus, annak államszervezeti feltétele, az 
alkotmányos liberalizmus és egyik legfőbb hordozója, a nem állami 
megélhetésű zsidó középosztály iszonyú politikai harapófogóba 
került: egyformán gyanakodott rá, sőt nagy részben gyűlölte az 
állami-kormányzati vezető kasztot adó keresztény középosztály és — 
a zsidókat a keresztény ,urakkal" egy kalap alá véve — az alsó 
négyötöd nagy része. 

1938 és 1948 között egyik katasztrofális megoldási kísérlet 
társadalomellenes hadjárat — követte a másikat, az utólagos — 
természetes —-  szépítésekkel ellentétben szinte mindig a 
döntésképes többség akarata szerint. A sztálinista diktatúra — a 
kapitalizmus és az alkotmányos liberalizmus teljes tagadásával, a 
teljes középosztály mint osztály felszámolásával — csak ezek 
meghosszabbítása volt. Kádár tehát olyan országban kezdett 
kormányozni, ahol az idő többszörösen is kizökkent: előbb 


Trianonnal, majd a rá adott Horthy-kori reakciókkal, a holokauszttal, 
végül a Horthy-kori válaszokra adott válaszokkal is. Mit ért el az 
1956 és 1989 közötti rendszer? Nagyon is sokat. Pontonként: 

1. Az 1945 előtti, trianonizált nacionalizmus tabu volt, de a 
, ntemzeti sorskérdésekre" fókuszáló, helyettesítő változata mellett a 
hetvenes évek elejétől, de főleg 1981 után megjelent egy másik 
típus is: a ,mi vagyunk a legjobbak, a jég hátán is megélünk" 
mítosza. Lengyel László ezt ,életforma-nacionalizmusnak" nevezi, 
de szerintem ennél mélyebb: Trianon után először, egy rövid időre, a 
magyar nacionalizmus kiszabadult a sérelmi elv csapdájából. És a 
tetejébe nem volt agresszív, nem irányult intézményesen valamely 
belső kisebbség ellen. Elég nagy tömeg volt meggyőződve. arról, 
hogy létezik valamiféle különleges magyar tehetség, és ha a külső 
függés nem volna, ennek jóvoltából automatikusan a minket — de a 
szomszédainkat nem  - megillető, nyugat-európai szintre 
emelkednénk. Ilyen, bár kevésbé gőgös az a pozitív, magabiztos 
nacionalizmus is, amely mostanság a lengyeleket és a baltiakat 
hajtja. Még az első Orbán-kormány propagandája is ezen alapult. 

2. Amire a magyar történelemben addig nem volt példa, a Kádár- 
korszakban óriási mértékben nőtt az életszínvonal (lásd a 10. 
fejezetet). Ez éles kontrasztban van a következő nemzedéknyi 
idővel, amikor a reáljövedelem hosszú távon stagnált, a szegénység 
köre pedig kiterjedt. 

3. A jólét növekedése jórészt vidéken ment végbe. A Kádár- 
korszakban lényegesen csökkent a különbség a főváros és a vidék 
között. (Igaz, ebben része volt az 1945 és főleg 1918 előtti örökségét 
fölélő Budapest viszonylagos romlásának is.) A vidék fejlődése a 
szocialista iparosítás logikájából is következett (Pesten a hely és a 
környezeti teherbírás is hiányzott), de a gazdaságirányítás tudatosan 
is törekedett a kiegyenlítésre, ösztönözte a vidéki ipartelepítést. 
Éppennyire vagy még inkább fontos volt az, hogy a mezőgazdaságot 
és a termelőszövetkezetek gazdálkodását a piaci racionalizmushoz 
igazították; de az államilag támogatott magánépítkezésnek is 
vidéken volt a súlypontja. 

4. Új és a háború előttinél népesebb középosztály jött létre a régi 
középosztályok — romjain. Ahogy nem nevezhette magát 
középosztálynak, úgy a belső tagoltságról, ellentétekről sem lehetett 


fennhangon, hivatalosan beszélni. Működött azonban valamiféle 
tényleges olvasztótégely-hatás is, a különbségek és az ellentétek 
mérséklődtek. Bár a középosztály túlnyomó többsége ekkor állami 
ember, megvolt az esélye, hogy kibővül olyan, valódi vállalkozókkal 
és munkavállalókkal, akik függetlenítik magukat az államtól. 

5. Egyre népesebb volt ugyanis az a középosztály halmazával 
csak metszetet alkotó réteg, amely a piacról (is) élt. Azaz tisztában 
volt vele, hogy jólét nem a puszta munkaviszonyból lesz (bemegyek, 
blokkolok, teszem, amit mondanak, ha nem mondanak semmit, nem 
teszek semmit, hazamegyek), hanem olyan, saját munkával 
előállított termék vagy szolgáltatás eladásából, amire van kereslet. 
Ez annál inkább így volt, minél inkább kiderült, hogy az államosított 
gazdaság: zsákutca, vagyis éppen az összeomlás előtt volt a 
legelterjedtebb. Tény, hogy ez nem a szabad polgár magatartása, 
hiszen az államot adottságnak, szolgáltató háttérnek tekinti, és 
éppen a magánmunka után esze ágában sincs adózni, tehát nincs, 
amit számon kérhetne - de azt is el szokták felejteni, mennyire nem 
várták sokan akkoriban az államtól a jótét szolgáltatásokat, mennyire 
igyekezett mindenki, aki tehette, menekülni az állami oktatástól, 
egészségügytől, nyugdíjtól. 

A sötét oldal egyetlen tőómondatban összefoglalható. Nem volt 
szabadság. Egy kicsit hosszabb, összetett mondatban: Nem volt 
többpártrendszerű liberális demokrácia, és nem volt kapitalizmus. 

Egy nagyon elterjedt, primitíven politizáló történelemszemlélet 
nem ezekre az alapvető, rendszerszerű hiányokra vezeti vissza a 
lényegi bajokat, hanem úgy magyarázza, hogy a kudarcok Kádár és 
a kommunisták beépített gonoszságából következtek (,azt akarták, 
hogy rossz legyen"), míg az eredmények igazából fondorlatos 
trükkök voltak a hatalom megtartására. Valójában a nomenklatúra 
egyáltalán nem volt egységes, többféle akarat érvényesült, így a 
középosztály némely csoportjának akarata is. Másfelől a 
döntéshelyzetben lévő emberek -— a szovjet birodalmi érdekek 
képviselete és a tankönyvi receptek megvalósítása mellett — az 
esetek nagy részében létező helyzetekre adtak válaszokat a maguk 
módján, létező bajokat próbáltak kijavítani, olykor sikerrel, főleg, ha 
nem ragaszkodtak a dogmákhoz. 


Ami a létező helyzetet illeti: Kádárék természetesen nem úgy 
fogták föl, hogy ők a Trianon-betegségre keresik a gyógymódot, 
hanem ezek voltak a problémák, amelyekkel szembesültek. A 
Horthy-rendszer végösszegben, a biztos vereséget jelentő német 
szövetséggel, a zsidóság gettósításig, deportálásig vezető jog-és 
tulajdonfosztásával, a nyilas végkifejlettel a Trianonra adott rossz 
válasz volt. Az 1945—49-es forradalom a radikális földosztással, a 
politikai közép és demokratikus jobboldal kiszorításával, a 
kapitalizmus és a középosztály felszámolásával, a sztálinista 
végkifejlettel a Horthy-rendszerre adott rossz válasz volt. Kádárék 
közvetlenül a Rákosi-rendszerre válaszoltak, azt gondolván, hogy ott 
folytatják, ahol 1945 után a helyes folyamatok félresiklottak, így hát 
egyben a Horthy-korra is reagáltak. 

A kádári válasz ugyan szintén rossz volt, de a szegényeket 
fölemelő ,társadalmi rend" bizony népszerű. A népi iskola 
legtekintélyesebbjei, Illyés Gyula és nyomában Csoóri Sándor a 
szélárnyék metaforáját használták. Csoóri fogalmazásában, 1978- 
ban (tehát éppen a végső bomlás kezdete előtt, bár maga az esszé, 
az Egy nomád értelmiségi csak 1980 elején jelent meg) az 
alkuelmélet még így hangzott: ,a politika mindent elkövet, hogy a 
szocializmus hazai lehetőségeit jóra, illetve jól használja föl, s az 
értelmiségiek pedig nem pendítenek meg semmilyen tilalmas húrt". 

A gondolatmenet így folytatódik: ,A nemzetet hitében és 
önérzetében megerősítő elképzelés hiányában minden jó igyekezet 
a magánlét öbleibe torkollt bele. Több millió külön akarat a saját 
gazdasági érdekét kereste, ami lenyűgöző lehetett volna, ha 
ráadásként egy mindenkit átjáró eszmei érdek is megfogalmazódik. 
Sajnos a lassú izmosodás egyre láthatóbban izomfitogtatássá fajult. 
Értéke nem a munkának - az ügyeskedésnek lett." 

Ez nagyon plasztikusan jellemzi a helyzetet. A kormányzat, 
ameddig csak tehette, igyekezett kedvezni a többséget alkotó 
kétkezi . dolgozóknak. Sikerült is.  Középosztály, sokadszor, 
hivatalosan nem létezett. Ami volt, és csoportöntudattal bírt, az 
értelmiségként gondolt magára, és a szubjektív önérzékelés kihatott 
a valóságra is: a középosztályon belül megnőtt a művész-, humán- 
és társadalomtudományos értelmiség súlya. Ennek a rétegnek az 
erejét, befolyását nem a polgári hagyományai adták, még kevésbé a 


gazdasági szerepe, hanem az, hogy a létező szereposztás szerint — 
akár népi volt, akár urbánus, akár marxista — jogosítványa volt, hogy 
birtokában legyen az egész társadalomra vagy nemzetre 
alkalmazható tudásnak, az igazságnak. (Hacsak a rendszer alapjait 
nem vonta kétségbe, ez azonban nagyon ritkán esett meg.) 

Ez a tudás pedig az esetek többségében nem az volt, hogy az 
egész rossz, és főleg nem az, hogy a nyugati szabvánnyal kell 
fölváltani. (Azt pedig az utolsó pillanatig, 1988-ig végképp szinte 
senki sem gondolta, hogy föl lehet váltani a nyugati szabvánnyal.) 

A népiek köztudomásúlag ,harmadikutasok" voltak, de mint 
Csoóri 1978-as szövege is mutatja, ez a Kádár-rendszer végső 
válságának kezdetén már azt jelentette, hogy a szisztéma főáramát 
balról kritizálták a nemzeti kollektivizmus szellemében. (A saját 
táborából, de az urbánusok közül is nagyon kevesen követték 
Csoórit az 1982-es Kutyaszorító-előszó merész 
konzervativizmusáig.) 

Nem mondta ki a teljes fordulat szükségességét az ,urbánus" 
Demokratikus Ellenzék sem. A Pozsgay Imre és népi szövetségesei 
számára állítólag elviselhetetlenül radikális Társadalmi szerződés 
(1987 tavaszán) lényegében emberarcú szocializmust követelt, a 
szabadságjogokat garantáló és a részvételi demokrácia különféle 
formáival élhetőbbé tett alkotmányos-jogállami egypártrendszert — ez 
nem különbözött lényegesen Pozsgay pillanatnyi álláspontjától. A 
fideszes kaszton kívül máig ez a romantikus baloldaliság az uralkodó 
politikai eszmény Magyarországon. 

Nem mondták ki egyenesen a Demokratikus Ellenzékkel 
szimpatizáló, képzett reformközgazdászok sem. A nagyjából 
ugyanekkor született Fordulat és reform a hatvanas években induló, 
a nyolcvanas évek elején újrakezdett, majd megint lefékezett 
reformok kiterjesztését javasolta a rendszer keretein belül — nem 
pedig új rendszert. 

Lehet persze azzal igazolni az említett csoportokat, hogy a teljes 
szakításnak nem volt realitása, és ezért nem volt érdemes 
kimondani, de mint az egyidejű lengyel példa mutatta, a valóságos — 
1987-től mindinkább csak vélt — geopolitikai kényszer önmagában 
nem lehetett akadálya a radikális szembeszegülés kifejezésének. 
Csakhogy Magyarországon ehhez a népből" általában éppúgy 


hiányzott a motiváció, mint a középosztály véleménymondásra 
feljogosított (azaz magát jogosultnak érző) részéből. Nem feltétlenül 
a bátorság hiányzott, hanem az ideológia és az érdek is. Az igazság 
— saját maga szerint való — birtokosaként egyik baloldali értelmiségi 
csoport sem tartotta igazán kívánatosnak vagy szükségesnek a 
többpártrendszert, és állami emberként a középosztály zöme félt a 
kapitalizmus hidegétől. 

Hiába állt tehát Magyarország 1988-ban XX. századi történelme 
során a lehető legközelebb ahhoz, hogy megszabaduljon a Trianon- 
kórtól, a sértett nemzet kívánatos egységének demokráciaellenes 
mítoszától és ami ennek is következménye, az állam-addikciótól; 
hiába voltak ennek, a nyugati demokratikus, kapitalista rendszerre 
való átváltásnak a legjobbak a feltételei a keleti tömb többi 
országához képest — végül is nem szakadt el megrögződöttségeitől. 
A lényeg helyett az úgynevezett rendszerváltásnak helyettesítő 
témái voltak, mint a vízlépcső vagy ötvenhat kérdése, vagy 
részletkérdésekre vonatkozó taktikai céljai, mint az elnökválasztás 
elhalasztása. (Az úgynevezett" jelző magyarázatát lásd a következő 
fejezetben.) Miközben tehát ugyanúgy megtörtént a lényegi, hármas 
átmenet, mint a térség egészében, a meghirdetett céloktól 
függetlenül történt meg, s az addigi általános mentalitásra kevéssé 
hatott. Így az ország visszacsúszott abba a beteg állapotba, melyből 
keserves evolúció révén már-már kiemelkedett. 


17. MI A RENDSZERVÁLTÁS? 


Visszaérkeztünk , hátulról", az előzmények felől 1989-hez. Ismét a 
2007-09-es sorozat egyik (2009 végi) cikkét veszem elő. 1989 körüli 
kutakodásaim során alapélményem volt, hogy mennyire másképp 
zajlott minden, mint a kanonizált történetekben. Az is szemet szúrt, 
hogy mennyire nem ellenőrzi senki ezeket a történeteket, és 
mennyire nem kérdez rá senki bizonyos sorsdöntő dolgokra, logikai 
hézagokra. Például hogy kik, hol és mikor öntötték formába az 1989- 
es alkotmányt; miért éppen ezek a politikai csoportok vehettek részt 
az Ellenzéki Kerekasztalban; kik voltak az EKA besúgói; hogyan 
született a választási rendszer; hogyan született a kétharmados 
rendszer és hasonlók. Hamar eljutottam odáig, hogy a 
tisztázatlanság a , mestertörténetre" is vonatkozik: még a történészek 


között sincs egyetértés a rendszerváltás definíciójáról, nemhogy a 
hétköznapi politikai beszédben. 

A cikk végén leírt egyik lehetséges kimenetelt — hogy a Fidesz 
elvégzi azt, ami 1989-ben a többi térségbeli országhoz képest 
elmaradt, és jó vágányra tereli az átmenetet — nem gondoltam 
nagyon komolyan, tekintettel a megelőző másfél évtized politikájára, 
de elméletileg nem lehetett kizárni. Nincs lehetetlen, csak végtelenül 
kis valószínűségű esemény. A második lehetséges kimenetel 
valósult meg, a megjóslásához megint csak nem volt szükség 
különösebb éleslátásra, az viszont meglepő, hogy mennyien 
mondják: ,Ki sejtette előre?" 


A RENDSZERVÁLTÁS-FOGALOM CSAPDÁI Ha megkérdezzük 
valakitől, mi volt a rendszerváltás, nagy valószínűséggel rávágja, 
hogy mit lehet ezen nem tudni, ,hát az, ami 89 körül történt". De ha 
rákérdezünk, hogy mégis, mi volt ennek a tartalma, nem mindig lesz 
ennyire magabiztos a válasz, és kiderül, hogy a szó jelentése 
korántsem olyan egyezményes, mint általában feltételezik. 

Alapvetően négyféle definíció van. Minél szűkebb a jelentéskör, 
annál elterjedtebb az értelmezés — tulajdonképpen az őrződött meg 
ebben a négy változatban, hogyan alkottak maguknak egyre 
nagyobb tömegek fogalmat a folyamatban lévő átmenetről annak 
pillanatnyi állása szerint, 1989 tavaszán, nyarán, őszén, majd 1990 
elején. 

71. A legtágabb látószögű, de Magyarországon alighanem a 
legszokatlanabb meghatározás szerint a rendszerváltás kiterjed a 
társadalmi-politikai , rendszer, illetve a kormányzás három fő 
tartományára, és mint ilyen, általános köztes-európai jelenség. 
Romsics Ignác így foglalja össze Magyarország története a XX. 
században című könyvében (Osiris, Budapest, 2002): , Az egypárti 
diktatúrákat többpárti demokráciák, az állami és társadalmi 
tulajdonra épülő tervgazdaságokat pedig döntően magántulajdonra 
épülő piacgazdaságok váltják fel. A belső átalakulás legtöbb esetben 
az egyes államok szuverenitásának  visszanyerésével, azaz 
függetlenné válásával járt együtt. Mármost ez az a hármas 
folyamat, amelyet a nemzetközi szakirodalom átmenetnek 
(transition) nevez, és amely lezajlott a térség összes országában. 
Magyarország nem kivétel. Ha ez volna a rendszerváltás szó 
egyezményes jelentése a magyar politikai-történeti szaknyelvben, 
akkor a külföldnek szánt, a magyar történelmet és jelent megértetni 
kívánó publikációkban nyugodtan lehetne a transíition megfelelőire 
fordítani. De nem ez az egyezményes jelentése, és nem is így 
fordítják, lásd alább. 

Az ,átmeneti gazdaság" általánosan használt terminusa vagy az 
új demokráciák , feltörekvő piacok" közé sorolása is azt jelzi, hogy a 
fordulatnak lényegi eleme (kell legyen) a gazdasági váltás. Sőt, 
Kornai János szerint a rendszerváltás a szocializmusból a kapitalista 
rendszerbe való átmenet maga; örvendetes velejárója a 
demokratikus átalakulás, de nem szükséges feltétele. (,Mit jelent a 


yrendszerváltásxc?", (ÉS, 2007. márc. 2.) 2. Az értelmiség és a 
politikusok körében is gyakoribb egy másfajta értelmezés, amely a 
rendszerváltást elsőrendűen a politikai változásra szűkíti le. Ez a 
fogalom már sajátosan magyar, a volt szovjet tömb más országaiban 
nincs is közhasználatú megfelelője, talán Bulgárián kívül. A bolgárok 


,a változások" -ról (promenitte), illetve szakszerűbben 
,rezsimváltozás"-ról vagy ,a rezsim bukásáról beszélnek 
(szmjanapadaneto na rezsíma - a rezsimnek itt ugyanolyan 


pejoratív árnyalata van, mint a magyarban). A kerekasztal- 
tárgyalásokról . szóló —  dokumentumsorozat, A rendszerváltás 
forgatókönyve első kötetének bevezetőjében (Magvető, Budapest, 
1999) Bozóki András és Ripp Zoltán ezt a meghatározást adja: 
, Rendszerváltás alatt itt azt az intézményes politikai átalakulást 
értjük, amelynek révén a diktatórikus rendszer demokráciává alakul 
át. Ebbe (...) nem feltétlenül tartozik bele a gazdasági átmenet 
hosszú folyamata." (Kiemelések az eredetiben.) A ,nem feltétlenül" 
fordulat itt ugyan óvatosságot jelez, a gazdaságról nem lehet 
megfeledkezni, de a kapitalista átalakulás — ellentétben például 
Kornai felfogásával — ebből a , politikus" szemszögből mindenképpen 
másodrendű. A gazdasági váltásnak e szemléletben feltétele (vagy 
alapja) a rendszerváltás, azaz a politikai változás: , Nálunk előbb volt 
demokrácia, mint kapitalizmus." (Hogy ez így miért pontatlan, arról 
később szó lesz.) A befejezett rendszerváltás ismérvei között Bozóki 
és Ripp összefoglalójában semmilyen gazdasági tényező nem 
szerepel.  Ripp Zoltán azonban 2005-ben így fogalmaz: 
,Konszenzusos (vagy ahhoz közeli) rendszerváltás-definíciónk nincs, 
a rendszerváltás fogalmának a jelentéstartománya is problematikus." 
Ekkori, saját meghatározása nagyon érdekes: ,A rendszerváltás 
kategóriáját (...) szerintem úgy érdemes felfogni, hogy az egy 
döntően gazdasági tartalmú  világfolyamat speciális politikai 
szakaszát jelöli. Olyan szakaszát, amelynek feltárásához a nemzeti 
politikatörténet nélkülözhetetlen, de csak akkor juthat érdemi 
eredményre, ha reflektál a globalizációs folyamatra és annak 
nemzetközi politikai  megnyilvánulásaira" (Rendszerváltás — — 
rendszerbomlás", in Majtényi György-Szabó Csaba, szerk..: 
Rendszerváltás és Kádár-korszak. ÁBTL-Kossuth, Budapest, 2006). 


A csak politikai értelemben vett rendszerváltás szabatos és mára 
bevett angol fordítása a régime change vagy change of régimes, de 
jellemző, hogy fordítóink olyan kifejezést kénytelenek használni, 
amely jóval a magyar változás után és attól függetlenül terjedt el az 
angol szaknyelvben, már a Clinton-kormányzat idején, amikor is a 
szaddám-rezsim megdöntését értették rajta. 1990 tavaszán még 
hiába kerestünk volna megfelelő angol kifejezést. 

3. A romantikus antikommunista változat hívei nemcsak, hogy 
lényegtelennek tartják a gazdasági átalakulást a rendszerváltáshoz 
képest, de tudomást sem vesznek róla, más vágányon 
gondolkoznak. Az év, amikor a demokratikus intézményrendszer 
eszményéből valóság lett — 1990 -, már túl van a horizontjukon. 
Nyolcvankilenc az igazi. Nem intézményekben gondolkoznak 
ugyanis, amelyeknek célja a jó kormányzás, hanem az egyének és 
civil közösségek, illetve az absztrakt, nagybetűs Hatalom 
szembenállásában. A rendszerváltás értelme tehát az, hogy az 
egyént és a civil közösségeket, egyszóval a Népet hatalommal 
ruházza fel a Hatalommal szemben, és megvédje tőle. Míg az 
intézményes politikai átalakulás elméletei — Kis János kifejezésével 
— a ,koordinált átmenet" évének látják 1989-et, a moralizáló 
antikommunista nézetek szerint nem a közös erőfeszítés, hanem az 
ellentét a lényeg, a nép küzdelme a fennálló Hatalommal. Ezen a 
rostán viszonylag kevés marad fenn 1989 eseményei közül. Az így 
felfogott rendszerváltásnak nem is elsőrendűen a demokrácia, 
hanem a jogállam vagy , jogállamiság" az eredménye (utóbbi szóval 
szokták fordítani az uniós dokumentumokban a rule of law-t, vagyis 
a joguralmat). Az előző rendszer neve pedig, ennek megfelelően, 
nem diktatúra, hanem —- világnyelvekre lefordíthatatlanul — ,nem 
jogállami rendszer" (például az átvilágítási törvényről szóló 60/1994. 
AB-határozatban). 

4.  Mindinkább uralkodóvá lesz egy még sokkal szűkebb 
értelmezés, amelyről az olyan közkeletű vélekedések árulkodnak, 
mint: ,ez csak gengszterváltás volt", ,elmaradt a rendszerváltás", ,be 
kell fejezni végre a rendszerváltást. A rendszerváltás itt nem 
folyamat, nem valamilyen új rendszer felépítése a régi helyett, 
hanem egyetlen aktusból áll: abból, hogy ,elkergetjük a komcsikat , 
megszabadulunk az uralmuktól. Nyolcvankilenc tehát nemhogy az 


igazi lenne, de gyanús, elvtelen alku. Nem tudományos, hanem 
mitikus gondolkodás termékéről van szó: a ,komcsik" és szinonimái 
a pártállami nomenklatúra egységes cselekvő alanyként elképzelt 
tagjait jelentik, akik szemben állnak ,velünk", ezzel a közelebbről 
szintén meg nem határozott egységes alannyal. Sikerült is 
kiszavaznunk őket a hatalomból 1990-ben (ekkor történt 
rendszerváltás), majd karanténba zárnunk őket, de mivel ,nem 
voltunk kellően észnél", vagy árulás folytán (rózsadombi paktum és 
hasonlók) a ,komcsik" becsaptak minket, átmentették hatalmukat (a 
rendszerváltás meghiúsult), visszajöttek. ,Új rendszerváltás kell. 
(Lényegében ez a felfogás került be a 2011-es Alaptörvénybe.) 


PPOLITIKAI HUNGARIKUM 

Magyarországon az 1989 körüli fordulatnak pontosan az a 
felfogása (mármint az első) a legnépszerűtlenebb, amelyik a kelet- 
közép-európai  — változások értelmezésében regionális és 
világszabványnak számít, és amelyik a leghívebben összefoglalja a 
változásokat. És a magyar átmenet egyedisége -—- kereken 
megmondva: kudarca -— összefügg a valóság érzékelésének 
egyediségével. A magyar gazdaság lemaradásának szerintem az az 
egyik végső oka, hogy a kapitalizmust nem tartják számon a 
rendszerváltással meghonosodott hasznos és jó, de legalábbis 
normális dolgok között. Azonkívül nemcsak az egységes értelmezés 
hiányzik, de az esetek nagy részében a kölcsönös megértés is 
reménytelen. A rendszerváltás csak egy széttépett szó, mindenki azt 
érti rajta, amit akar. Ki-ki a maga álláspontját véli a 
közmegegyezésnek. 

Hogy miért egyedi a magyar helyzet? Mert az átmenet (ftransition, 
lásd az első meghatározást) az összes többi országban olyan 
pontszerű eseménnyel kezdődik, amit nem lehet többféleképpen 
értelmezni, sem erkölcsileg kikezdeni. Ez a kezdő esemény a 
felszabadulás valamilyen dátumhoz kötődő formája, a szabadságfok 
ugrásszerű növekedése, amely segít elviselni az átmenet kínjait. 
Egyetlen kivétel van, az pedig Magyarország. 

sosem felejtem, hogy pozsonyi barátaim 1989 decemberében 
ezzel a kiáltással fogadtak az ajtóban: , Szabadok vagyunk! Addig 
nem volt szabadság, attól kezdve volt. Nagyon jó volt 
Magyarországon élni 1989-ben, de ez a pillanat nálunk hiányzott. Az 


én 1989-es eufóriás percemet nem a Hősök terén és nem is a 
Kossuth téren éltem át, hanem baráti társaságban, a tévé előtt, 
amikor bejelentették, hogy a kormány felfüggeszti a vízlépcső 
építését. Meg amikor hajszállal győztek a nekem rokonszenvesebb 
pártok a négyigenes népszavazás első kérdésében (de tudtam, hogy 
ez a fél országnak nem öröm). Nem emlékszem hasonló érzésre, 
amikor távozott az a kormány, amelyik felfüggesztette a vízlépcső 
építését. Győzelemre igen — felszabadulásra nem. 

Az átmenet kezdete, a felszabadulás pillanata Csehszlovákiában, 
Kelet-Németországban, Romániában a forradalom. Ennek az 
ismérvei teljesen nyilvánvalóak: a nép fellázad, kimegy az utcára, 
követeli az elnyomó rezsim távozását, és a pártállami hatalom ennek 
hatására összeomlik. Nálunk 1988-ban még megesett, hogy a 
tüntetők azt skandálták: , Többpártrendszert! Toöbbpártrendszert! 
vagy , Demokráciát! Demokráciát! (emlékszik bárki a dátumra?) — de 
1989 tavaszára már létre is jött a legális többpártrendszer, őszre 
megegyezés született a demokratikus választásokról. A történelmi 
kánonban megőrzött 1988/89-es tömegdemonstrációk (falurombolás 
elleni menet, Bős-Nagymaros, március 15., még az újratemetés is) 
kivétel nélkül inkább valami másról szóltak, szimbolikus vagy 
helyettesítő " kérdésekről, és nem a kormányzat (rezsim) 
megdöntéséről. Hiába próbálják sokan bizonyítani, hogy 1989 
nálunk is szakasztott olyan volt, mint egy forradalom, csak más a 
neve — ha forradalom lett volna, akkor úgy is hívnák. 

Ugyancsak egyértelmű felszabadulás, időbeli kezdőpont és 
nemzeti doppingszer a nemzeti szuverenitás elnyerése, mint a balti 
államokban. Végül Lengyelországban 1989-ben nem zajlott le ugyan 
forradalom, de a Szolidaritás elsöprő választási győzelme nemzeti 
egységet fejezett ki, és ezáltal össznemzeti legitimáció állt az első 
jobboldali kormány mögött. Nem mondható el ez az első magyar 
jobboldali kormányról. Még egy fontos különbség: a lengyeleknél 
közmegegyezés van arról, hogy az első definíció szerinti átmenet 
(ottani szóval transformacja) e ponton kezdődött. Azaz nem a 
választással és nem az első demokratikus kormány hivatalba 
lépésével ért véget. 

MI! A RENDSZER, MI A VÁLTÁS? 


Amikor — évekkel az események után — megszülettek az első 
fontos elméleti értelmezések, már mindenki evidenciának vette, hogy 
itt rendszerváltás" történt (kevesen értették az óvatos distinkciót, 
amely Antall Józsefet a ,rendszerváltozás" kifejezés bevezetésére 
késztette). Annak, hogy pont ez az összetett szó jelölte végül is a 
fordulatot, két fontos elméleti következménye volt. 

Az egyik az a feltevés, sőt bizonyosság, hogy a változások 
kiinduló-és végpontjai rendszerek, és mint ilyenek, racionálisan 
áttekinthetőek, szabályozhatóak, formálhatóak. Kornai János a 
szocialista és kapitalista gazdasági rendszert elemzi. Bozóki és Ripp 
előszavukban a demokráciáról — mint  intézményrendszerről 
beszélnek, amely ,tartalmazza a demokratikus minimumot, utóbbi 
viszont a közjogi rendszer fogalmaival írható le. Nem értik bele a 
fogalomba sem a privatizációt, sem a politikai kultúrát: ezek nem 
viselik a rendszer jegyeit. 

A másik elméleti következmény az a kimondatlan tétel, amelyet a 
váltás, ez a tárgyas, mozzanatos igéből képzett főnév sugall: hogy itt 
egy meghatározható alany egyszer (két időbeli végpont között) és 
tudatosan cselekedett. A cselekvő alany szerepéért azóta is folyik a 
viaskodás. ,Ki volt 1989 igazi hőse?" Elég groteszk helyzet, hogy 
nálunk olyanok nyilatkoznak húsz év múltán rendszerváltókként — 
csak mert egy pillanatban az utólag jónak minősített oldalon álltak —, 
akik minden erővel igyekeztek hátráltatni a közjogi rendszer 
gyökeres megváltoztatását. De senkinek sem jut eszébe a 
rendszerváltók között emlegetni a Suzukit, az IBM-et vagy éppen 
Csányi Sándort, a westeles Sugár Andrást, netán Csepi Lajost vagy 
Suchman Tamást, pedig ha elfogadjuk az első értelmezést, sokkal 
inkább megváltoztatták ,a rendszert", mint akármelyik régi sebeit 
nyaldosó politikus vagy értelmiségi. 

Korántsem véletlen, hogy a ,rendszerváltás" jelentése ennyire 
tisztázatlan, ennyi belemagyarázásra és félreértésre ad okot. A szót 
ugyanis eredetileg nem az akkori ellenzék alkotta meg a kezdődő 
vagy folyamatban lévő változások megnevezésére, hanem -— tudtán 
kívül, a fogalmi zavarokkal együtt — átvette a diktatúrától. 

EI kellett telnie jó néhány évnek, amikor szabadon lehetett kutatni 
a diktatúra múltját, hogy kiderüljön: a ,rendszerváltás" kifejezés már 
a Rákosi-korszak erőszakszerveinek irataiban bőven megtalálható. 


Grősz József kalocsai érsek például egy korabeli államvédelmi 
jelentés szerint ,az amerikai fegyveres erőktől várta Magyarországon 
a rendszerváltást" (Révész Béla: Volt egyszer egy rendszerváltás". 
Beszélő, 2006/12). A ,váltás" cselekvő alanya itt láthatóan a nyugati 
imperializmus — de honnan a ,rendszer"? Józan ésszel nem lehet 
feltételezni, hogy az ÁVH azt a nyugati társadalomtudományokból 
vagy az általános rendszerelméletből ismert fogalmat alkalmazta 
volna, mely a nyolcvanas évek baloldali liberális értelmiségijeinek 
szókincséhez tartozott. A rendszer szó ilyen értelmű használata 
magyar sajátosság a béketáboron belül, azaz forrása még csak nem 
is a nemzetközi leninista fogalomtárban keresendő, hanem 
valamilyen más, értelem szerint háború előtti, nem kommunista 
hazai hagyományban. És csakugyan, már a nyilasok is 
következetesen rendszerről beszéltek a megdöntendő  politikai- 
gazdasági hatalom értelmében, sőt , rendszerváltásról" — forradalom 
helyett. Például 1989 előtt pontosan ötven évvel, egy szigorúan 
betartandó kampánybeszéd-sillabuszban: ,törvényes úton teljes 
rendszerváltást . követelünk(Kende Tamás:  ,xSürgősen és 
kimerítően". Beszélő, 2009/4). Nem ők találták ki, de benne volt a 
levegőben. 

A kommunista erőszakszervek nyelvezetében a ,rendszer" 
röviden azt jelentette, amit az 1946. évi VII. tc. (, hóhértörvény") 
, demokratikus államrend"-nek, megannyi rá következő politikai per 
ítélete pedig , népi demokratikus államrend"-nek mond. (Ez is példa a 
magyar diktatúra  nyelvezetének kettős eredetére: a  ,népi 
demokratikus" kifejezés a moszkvai ideológiagyárban készült, az 
államrend viszont a patinás német Staatsordnung tükörfordítása. 
Már 1921-ben ,az állami és társadalmi rend" büntetőjogi védelméről 
hoztak nevezetes törvényt.) Más szóval a rendszer az állam, 
pontosabban az 6 államszocialista diktatúra  — eufemisztikus 
önmegnevezése. A szocialista államot helyettesítő ,rendszer" szó 
annyiszor elhangzott, és olyan tömör volt, hogy az erőszakszervek 
zsargonjából átkerült a  köznyelvbe. Olyan, az idősebb 
korosztályoknak untig ismert kifejezések tanúskodnak erről, mint a 
,rendszerellenes", a ,szidja a rendszert" vagy éppen a ,Ssz... a 
rendszer". A Demokratikus Ellenzék végső soron az ellene irányuló 
beszédből vette át a rendszer szót, betű szerint értelmezve — ha ő 


, rendszerellenes", akkor nyilván az, aminek ellene van, egy 
,rendszer", és ezt elemezte a saját, tássadalomtudományos fogalmi 
keretei között. 

1989 elején hozta nyilvánosságra a SZDSZ A rendszerváltás 
programját. (Magát a fogalmat 1989-ben Magyar Bálint vezette be.) 
Ez még az első értelmezésben leírt politikai-gazdasági átmenetnek 
megfelelő terv, de részei között feltételezett oksági kapcsolat van, 
mintha szó szerint egyik komplex rendszer alakulna át egy másikba: 
az évtizedes gazdasági válságból való kibontakozásnak piaci úton 
kell történnie, s a növekedés beindulása kölcsönösen feltételezi 
egymást a társadalmi szolidaritás elvének érvényesítésével, illetve 
nem mehet végbe a demokratikus jogállam létrehozása nélkül. 
Pontosan ilyen szükségszerű kölcsönös kapcsolatokra azonban a 
valóságban nincs és nem volt bizonyíték. A jogrendszer stabilitása 
feltétele a gazdaság egészségének, de a gazdasági felívelés több 
helyen is diktatúrában történt. Csak arra van példa, hogy demokrácia 
nem létezhet tartósan kapitalizmus nélkül. Fordítva és más 
kombinációkban nincs ilyen szabály. Kína esete éppenséggel azt 
bizonyította, hogy a kapitalizmus még a kommunista pártállammal is 
kiválóan megfér. 

NÁLUNK IS LEGYEN ILYEN 

Láttuk, hogy az államszocializmusból a kapitalizmusba való 
átalakulás az átmenet lényegéhez tartozik. Annak azonban, hogy a 
,rendszerváltás" egy viszonylag szűk értelmiségi  elitcsoport, 
háromszázalékos népszerűségű párt jelszavából egy év alatt, 1990 
tavaszára a köznyelv része legyen, szinte nemzeti kincs, először is 
az volt az ára, hogy pont erről a lényegről ne beszéljen senki. 
Lehetett többpártrendszert követelni, lehetett szembe gúnyolni a 
motoros rendőröket, a szovjet csapatok kivonulását sürgetni, lehetett 
ötvenhatot forradalomnak nevezni, a szomszédos diktatúrákat pedig 
diktatúrának és nem szövetséges elvtársaknak, akikhez , nyílt, baráti 
viszony" fűz; lehetett cifrán szidni a vízlépcsőt mint a 
parancsgazdaság betonba öntött jelképét — de a kapitalizmus szó 
önkéntes tabu alá esett Még az SZDSZ mérsékelt, 
szociáldemokrata piacgazdaság-felfogása is doktriner szélsőségnek 
rémlett majdnem az összes többi politikai erő és irányzat szemében. 
Senki sem állt ki azzal, hogy mostantól lehetnek nagyon gazdag 


emberek, és ez nem számít automatikusan bűnnek, és lesznek 
nagyon szegények, akiknek a munkaereje — húsz-harminc-negyven 
végigdolgozott év után — holnap egy fillért sem ér majd. Félreértés 
ne essék, nem azt mondták, hogy a szocializmust felváltó kapitalista 
rendszernek ilyen és ilyen rossz tulajdonságai lesznek, sem azt, 
hogy az eszménynek számító Nyugat-Európa kapitalizmusában ilyen 
és ilyen hibák és gondok vannak. Még kevésbé folytattak az 
ellenzéki pártok antikapitalista propagandát. Hanem mindez 
egyszerűen nem került szóba: elhallgatták a témát, ,valahogy majd 
lesz"-alapon. A valóságnak és a beszédnek ez a távolsága alapozta 
meg a rendszerváltás második értelmezését. 

A magyar átmenet abban a pillanatban, hogy az SZDSZ-en túl is 
beszélni kezdtek róla, leszűkült a politikai átmenetre; a szorosabban 
vett politikai egyeztető tárgyalások (Nemzeti Kerekasztal, I./1-6. 
munkabizottság) jelentették a fő helyszínt. A háromoldalú gazdasági 
tárgyalások befulladtak, okkal, hiszen semmifajta legitimációt nem 
lehetett nekik keríteni. 1989 októberére Magyarországon létrejött a 
törvényes lehetősége annak, hogy az állampártot megfosszák 
kormányzati hatalmától — ám egyelőre nem fosztották meg tőle. 
Akkor — mondjuk, a köztársaság kikiáltásának napján — senkinek 
sem jutott eszébe, hogy ennyit nevezzen rendszerváltásnak. A 
változás tartalma A rendszerváltás programjának csak az egyik — 
Tölgyessy Péter által írt, az intézményrendszerről szóló, közjogi — 
fejezetét közelítette meg. 

Október 23-án, azon a napon, amit a kormányoldal a nemzeti 
megbékélés ünnepévé tett volna, Szűrös Mátyás volt moszkvai 
nagykövet és KB-titkár az alkotmánymódosítás értelmében kikiáltotta 
a köztársaságot. A bennfenteseken kívül senki sem értette 
pontosan, hogy a kerekasztal-tárgyalásokból hogyan lett alkotmány. 
Ekkor már több mint százezer aláírás összegyűlt a négyigenes 
népszavazás Ívein. Majd a népszavazás napjáig a berlini fal már 
ledőlt, a bársonyos forradalom javában zajlott. A referendum olyan 
kérdésről döntött, amelyben kerekasztalnál nem tudtak dönteni — és 
a politizáló népesség nagyobbik felének ez volt az első élménye 
arról, hogy érvényesítheti az akaratát. Nem a rejtelmes háromoldalú 
tárgyalások, nem a szabad parlamenti választás, hanem a közvetlen 
demokrácia utcai kampánnyal kísért aktusa. Talán ez az a fázis, 


amelyre igazi  rendszerváltásként gondolnak a romantikus 
antikommunizmus hívei. 

A rendszerváltás szó gyors térhódításához, egyszersmind 
jelentésének további szűküléséhez a következő hónapokban az az 
élmény vezetett, hogy egyik napról a másikra eltűnt Magyarország 
mint reform-mintaország előnye és fölénye. Kiderült, hogy ugyanoda 
el lehet jutni alku, tárgyalások, megtervezett reformok, óvatosság 
nélkül is, a kommunisták ellenében, radikálisan, forradalommal. 
Bukik a pártvezetés, jön egy kormány a közönséges választásnál 
erősebb legitimációval, meghozza a szükséges intézkedéseket, és 
kész. A szó gyors elterjedése a fölény elvesztését kompenzálta. 
Egyrészt, nyilván, most már az lett a cél, hogy ,nálunk is legyen 
ilyen". Másrészt, az önérzet súlyos sérelme nélkül nem lehetett 
megtagadni az addigi eredményeket. A rendszerváltás ekkor kezdett 
olyasmit jelenteni, hogy , forradalom, de forradalom nélkül", és ekkor 
lett általános fogalommá. Nemzeti önérzetünknek az a tudat esett 
jól, hogy a többi ország forradalmai csak a rendszerváltás alesetei. 
Mi is ezt akartuk, csak másképp és előbb. Ráadásul elegánsabban 
csináljuk. Miénk a minta. 

sokak tudatában úgy rögzült a szó jelentése, hogy a 
,rendszerváltás" akkor igazi, ha ,a kommunisták" úgy járnak, mint a 
többi országban. Ez a pillanatnyi viszonyok között azt jelentette: 
olyan kevés szavazatot kapnak a szabad választásokon, hogy nem 
csupán nem kerülnek kormányra, de senki sem lesz kénytelen 
politikai szövetséget kötni velük. Politikailag súlytalanná válnak. Így 
is alakult 1989 végén, 1990 elején, többféle összefonódó, de kivétel 
nélkül egyszeri okból. A legfontosabb éppen a forradalmak élménye 
volt, ezek ugyanis ráébresztették a népet, hogy akármennyire nem 
más lényegű az MSZP programja, mint a többi demokratikus párté, 
pillanatnyi pozíciója mégiscsak egy (azaz sok) erőszakos aktusból 
ered, és a demokrácia próbája az, ha legalább egyszer 
bebizonyosodik, hogy el lehet zavarni. Ez megtörtént, és a 
közvélemény MSZP-vel szemben álló részében meggyökeresedett a 
képzet, hogy a rendszerváltás: ennyi. Ha tehát a szocialisták 11 
százaléknál lényegesen többet kapnak, és szövetséget köt velük 
valaki, az valamilyen módon a rendszerváltás ellen dolgozik, a régi 
rezsimet hozná vissza. (Miközben a folytonosságnak ezer szála volt, 


az állambiztonsági szervek szűretlen átvételétől a jóléti 
ellátórendszerekig.) Rajta is maradt a szabad demokratákon a 
bélyeg, hogy a karantén megtörésével, majd a koalícióval , elárulták 
a rendszerváltást. És valóban, amit a mai többség ,igazi 
rendszerváltásnak" gondol (a ,komcsik" végleges legyőzését), azt 
elárulták. Amit ők maguk neveztek eredetileg rendszerváltásnak, 
vagyis a politikai-gazdasági átmenetet, azt nem. 


KÖVETKEZMÉNYEK 

A rendszerváltás fogalmába tehát a közbeszédben és a politikai 
beszéd nagy részében sem értik bele a szocializmusból a 
kapitalizmusba való átlépést. Nem is érthetik, mert ez utóbbi 
folyamatot a politikai átmenettől teljesen függetlenül, azt megelőzően 
pontosan az a gárda kezdeményezte, amelyiket a rendszerváltás 
többségi értelmezése szerint ki kellett volna szorítani a demokratikus 
politikából. De még a szelídebb változatban is: ha a rendszerváltás 
lényege a teljes politikai fordulat, hogyan fér ez össze a majdnem 
teljesen folytonos gazdasági átmenettel? Csak úgy, ha a változásnak 
ezt az oldalát letakarjuk, és módszeresen elfelejtjük, hogy 
Magyarországon az MSZMP kormányai kezdték ,lerakni a 
kapitalizmus alapjait, amelyekre építeni lehetett, főleg a Grósz- 
kabinet, a magántulajdon és a magánvállalkozás kezdeti 
emancipációjától a nyugati (kapitalista) gazdasági szervezetekhez 
való csatlakozásig, a működő tőke behozatalától az adórendszerig, a 
külkereskedelem liberalizálásától a kétszintes bankrendszerig. És 
persze ők tették meg az első lépéseket a magánosításban. 
sohasem mondták, hogy a kapitalizmust hozzák be, és nem csupán 
azért, mert az igazságot akarták elhallgatni, hanem mert többnyire 
nem is úgy gondolták. ,Megreformált szocializmust emlegettek 
különféle változatokban. 

Mivel sem a kormányoldal, sem az ellenzék nem beszélt a 
kapitalista átalakulás lehetőségéről, sőt — nagyon kevés kivétellel — 
nem is szívesen gondolt rá, a közvélemény mindezeket az 
intézkedéseket — egyszerű  népsanyargatásnak,  ,ügyeskedők" 
(kulcsszó volt ez akkor is) ármánykodásának vagy közönséges 
összeesküvésnek fogta föl. A gazdasági átmenetből abban az 
időben leginkább a nemzeti vagyon másfél százalékát érintő spontán 
privatizáció jutott el a hírfogyasztók tudatáig. Ez kiválóan alkalmas 


volt annak az összeesküvés-elméletnek a megalapozására, hogy , az 
elvtársak a politikai tőkéjüket gazdasági tőkére konvertálták", azaz 
főkomcsikból lettek a nagytőkések, ami a valóságos folyamatnak 
csak elenyésző részére jellemző. De a propagandahasználatban 
ellentmondás nélkül megfér a másik konspirációval: ,az elvtársak 
idegeneknek kótyavetyélték el a nemzeti vagyont. (Ha a spontán 
privatizáció volt ,a" privatizáció, akkor mit lehetett még 
elkótyavetyélni?) A rendszerváltásnak nevezett dolog — láttuk — a 
manapság legnépszerűbb értelmezésben a (képzelt, 
belemagyarázott) forradalom, nem pedig a valóságos átmenet 
helyettesítője. Utóbbi fogalommal legföljebb tudományos munkákban 
foglalkoznak, a köznapi politikai gondolkodásban egyszerűen nem 
létezik. Annyit azonban megőrzött a kifejezés a szóelemek eredeti 
jelentéséből, hogy általános legyen a hit: a rendszerváltás, azaz a 
komcsik elzavarása mindent megold a rendszerben. Illetve meg 
kellene oldania. A részrendszerek bajait is, tehát megjavul a 
gazdaság (az emberek sokkal jobban fognak élni, mert megkapják 
azokat a javakat, amiket a kommunisták eddig nem adtak oda 
nekik), a jogrendszer (a jog igazságos lesz, mert eltakarodnak az 
elnyomók); valamint az olyan, rendszerként kezelhetetlen 
összetevők is helyrebiccennek, mint a kultúra (,végre igazán 
magyarok lehetünk", és a gyalogosnak fékeznek a zebra előtt) vagy 
a mentalitás (jókedvünk lesz, végre kibontakozhat a világhírű 
magyar élelmesség és találékonyság). Ha nem így történt, annak 
ezen a logikai kereten belül csak szabotázs lehet az oka: , mégse 
húztak el a komcsik, át lettünk vágva". 

Mivel 1989/90 fordulójának az MSZP összezsugorodásához 
vezető egyszeri csillagállása nem tért vissza, ez a sokaság örök, 
neurotizáló kielégületlenségben, egyre vadabb erőszak-fantáziák 
közepett élte meg a harmadik köztársaság éveit. A rossz 
fogalomalkotásnak az volt a katasztrofális mellékhatása, hogy bár a 
politikai berendezkedés Antall és Tölgyessy elgondolása szerint 
német mintájú parlamentarizmus lett volna, erős miniszterelnöki 
hatalommal -— húsz év alatt a többség szemében teljesen 
fölöslegessé vált a parlamentarizmus (erre az Országgyűlés 
különben több mint elegendő okot adott), és az összes kormánynak 
kétes volt a legitimációja. Az  Antall-kormányé nem volt 


visszavezethető sem forradalomra, sem — mint a lengyeleknél — 
össznépi felhatalmazásra (Antall a saját oldalán belül is 
kisebbségben volt a maga nyugat-európai mintájú 
konzervativizmusával, kapitalizmusképével). A Horn-kormány puszta 
léte is ellentmondott a rendszerváltás-fogalom leginkább elterjedt 
hazai változatának. Az Orbán-kormány nem túl ízléses koalíción 
alapult. És bár ez a friss elit a ,polgár" szót tűzte a zászlajára, az 
átmenetet befejezettnek tekintette; azt az állapotot menedzselte 
legjobb szándéka és tudása szerint, amelybe az ország 1997-tel 
bezárólag eljutott. Medgyessy legitimációját a D-—209-es botrány 
rendítette meg rögtön az elején, Gyurcsányét az őszödi beszéd. 

Mindkét utóbbi eset a rendszerváltás közkeletű, primitivizált 
fogalmának hazug voltát bizonyítja: ha 1990-ben , elkergették" volna 
, a komcsikat", nem volnának aktívak az elzavarók és az elzavartak 
oldalán is — szakmájukban és azon kívül - a kommunista 
állambiztonság emberei. (De legalábbis heves tömegtüntetések 
tiltakoznának e visszásság ellen. Én egyetlen ilyenről sem tudok.) 
Mindkét eset utóhatása — az osztogatással való kompenzálás, illetve 
az egészségbiztosítási reform megfeneklése a szocialista zátonyon 
— azt mutatja, hogy átmeneten nemcsak a Fidesz, de a szocialisták 
sem gondolkoztak. Nem úgy értem, hogy nem tervezték a 
folytatását, hanem úgy, hogy eszükbe se jutott. A szocialisták 
reformer-önbizalmához tökéletesen elég annyi reform, amennyit az 
elődpárt 1989-ig véghezvitt. A ,jóléti rendszerváltás" 2002-es 
szlogenje már a fogalom teljes leértékelődését bizonyította. 
Hajszálpontosan az 1989-es logika, csak a komcsikkal a Fideszt 
helyettesíti be: odaadjuk nektek azokat a javakat, amiket a Fidesz 
gonoszul megtagadott tőletek" . 

Az átmenet-fogalom  elfojtásának másik katasztrofális 
következménye a mindent belengő indulati antikapitalizmus. Nem a 
szabványos, hol gyengülő, hol erősödő baloldali antikapitalizmusról 
van szó. Hanem ismét egy hungarikumról: a magyarok sokasága 
meg van győződve, hogy a kapitalizmus, az olyan komcsi (és persze 
nem magyar) dolog. Ez nem is meglepő, hiszen ellentétben a térség 
összes többi országával, ahol a kapitalista átalakulás a kommunista 
diktatúrával szemben történt meg, nálunk ugyanennek a folyamatnak 
nagy része az MSZMP kormányzatainak és embereinek műve volt. 


Akiknek már csak azért is nehéz elhinni a pálfordulást, mert 1988-ig 
nem akartak igazából kapitalizmust csinálni, utána pedig nem 
mondták. Túl azon, hogy a szocialista értékek eleve nálunk voltak 
messze a legnépszerűbbek, ez az elhallgatásokba és képmutatásba 
burkolt folyamat, sőt annak elszabotálása, a puszta fogalom 
letagadása oda vezetett, hogy az átmenetet a magyar nép -— 
beleértve a vele szolidáris értelmiséget — elszenvedi, ahelyett, hogy 
a legcsekélyebb mértékben aktív részese volna. A kapitalista 
gazdaság résztvevői nem Mi vagyunk, hanem Mások (külföldiek, 
zsidók, komcsik). Nem üzleti érdek működik, hanem összeesküvés. 
A szabad piac nem szabadságot hoz, hanem rabszolgaságot. Nem 
sokak esélyét a meggazdagodásra és az általános jólét 
növekedését, hanem milliók biztos elszegényedését. A globalizáció 
nem a világhoz való csatlakozást jelenti, hanem azt, hogy a világ ki 
akar babrálni velünk. 

Jövőre [írtam 2009-ben -— SZJ] minden valószínűség szerint 
megvalósul az, amit az egyre nagyobb többség a két évtizeddel 
ezelőtti rendszerváltás értelmének és (1990 után meghiúsult) 
céljának vél: az MSZP ismét súlytalan kispárttá válik. Ez ugyan 
önmagában semmit nem old meg, de húszéves ideiglenesség-tudat 
után milliók részesülnek forradalom-élményben, és ettől egy időre 
nyilván javul a közérzetük. A Fidesz pedig esélyt kap, hogy 
befejezze vagy jó vágányra terelje az átmenetet. Megvalósítsa a 
nyugati — nem népi, nem közfelkiáltásos, de átlátható, a hatalmi 
ágak megosztásán alapuló - demokráciát; beindítsa azt a 
kapitalizmust — nem reformszocializmust, megtűrt tőkésekkel —, 
amelyben a középosztály örömét leli; és az egyszerre önelégült és 
szenvedő, a világra gyanakvó provincializmus helyett nyisson a világ 
felé. Kérdés, hogy felismeri-e most a lehetőséget, miután egy-másfél 
évtizede folyamatosan másféle érzelmeket szolgál ki és erősít. 

Ha nem, akkor a politizáló többség érzelmeiben megmarad a 
harcos antikommunizmusnak és az antikapitalizmusnak az a 
nemzeti . sérelemtudattal izzított elegye, amiből a magyar 
történelemben még semmi jó nem származott, csak rombolás, 
értelmetlen áldozat és nyomorúság. 


18. ÁLLAMBIZTONSÁG 


— MÚLT A JELENBEN 
Mielőtt rátérnénk 1989 történeteinek elemzésére, foglalkozzunk a 
valóság, illetve a valóságról való beszéd elválasztásának 


legmasszívabb faktorával: az állambiztonsági dezinformációval. 
Ennek a legfontosabb célja éppen az állambiztonsági örökségnek és 
a  dezinformáció tényének az elrejtése:  beleszuggerálni a 
nyilvánosságba, hogy ez az örökség nincs, de legalábbis nem 
fontos, és főleg nem hat a mában. Azok a miniszterelnökök, akik 
érzékenyek voltak a problémára — mint elsősorban Antall József —, 
viszolyogva eltolták maguktól. A nagy pártok jellemzően falaztak a 
, továbbszolgáló profi nemzetbiztonságiak" hálózatának (Tőkés 
Rudolf kifejezése), a nekik dolgozó egyéneknek és csoportoknak; és 
majdnem egyöntetűen közreműködtek az örökség rejtegetésében. 
így a hozzájuk húzó vagy akár csak a politikusok szavait kritikátlanul 
közvetítő média — melynek egy része szabad szemmel láthatóan 
együttműködött a hálózattal - még inkább rögzítette a 
nyilvánosságban ezt a hamis tudást. A manipuláció sikeres volt. 

Ez így nagyon összeesküvésszerűen hangzik, mivel a dolog 
természeténél fogva csak tényekkel, vagyis azzal, ami következtetés 
nélkül is látszik, nem bizonyítható. A következtetés, a feltételezett 
struktúra nem tényszerű elemeinek észben tartása pedig szellemi 
energiát igényel, s ez ellentétben van a legkisebb energiabefektetés 
elvével. Éspedig abból az egyszerű tényből lehet következtetni rá, 
hogy a térség többi országában a kommunista . állambiztonság 
utódcsoportjai nem voltak elég erősek ahhoz, hogy - általában 
jobbközép kormányzás idején -  kivédjék a személyzeti 
nyilvántartások közzétételét vagy egyáltalán a lusztrációt. 

A németek — Joachim Gauck mostani elnök irányításával — 
módszeresen feltárták és  feltárhnatóvá tették a keletnémet 
állambiztonsági múltat. A szlovákok és a csehek a kezdeti, 1991-es, 
foglalkoztatási tilalommal járó, nemcsak a titkosrendőrség 
munkatársaira, hanem a párfunkcionáriusokra is kiterjedő lusztráció 
után  Bukovszky László munkájának köszönhetően  2004-től 
maximálisan átláthatóvá tették az állambiztonsági listákat, még a 
katonai hírszerzést is beleértve. Ha valaki arra kíváncsi, ügynök volt- 


e X. Y, a megfelelő honlapon rákereshet, és megtalálja a 
beszervezési napló rá vonatkozó bejegyzését, amennyiben van 
ilyen. (Az alább olvasható szövegben, 2009-ben elhamarkodottan 
tettem azt a kijelentést, hogy a cseh katonai hírszerzés névsorának 
nyilvánossá tételéből semmilyen nemzetközi bonyodalom nem 
származott. A NATO-ban akkor rosszallották, és a cseheknek egy 
ideig gyakorlatilag nem volt hírszerzésük, illetve elhárításuk; de a 
jelek szerint helyreállt, és ma már az egymást váltó, különösebbnél 
különösebb kormányoktól függetlenül is végzi a munkáját, 
legújabban például az orosz behatolás földerítésében. Talán 
mégiscsak érdemes volt tiszta vizet önteni a pohárba.) 

A bolgárok 2006 végén fogadták el lusztrációs törvényüket, ennek 
nyomán hónapokon belül kiderült, hogy a hivatalban lévő 
köztársasági elnök, hat EP-képviselő, tizenöt legfelsőbb bírósági tag, 
s az átmenet óta 139 parlamenti képviselő biztosan állambiztonsági 
ember volt. Romániában elmaradt az átfogó feltárás, de még ott is 
sokkal könnyebben lehet boldogulni a Securitate levéltárában, mint a 
hazai társintézményben, és 2012-ben mégiscsak hoztak egy -— 
messze nem tökéletes, de gesztusnak alkalmas - lusztrációs 
törvényt. A lengyel helyzet hasonlít a leginkább a magyarra 
annyiban, hogy az állambiztonsági anyagokat ott is az aktuálpolitikai 
harcok fegyveréül használták — nem kímélték még az élő legendát, 
Lech Walesát sem -, de ott az átmenet dramaturgiája sokkal 
világosabb, nyilvánosabb volt, és az 1989 után létrejövő új politikai 
és gazdasági rendszer megformálásában bizonyosan sokkal kisebb 
szerepük volt az állambiztonsági embereknek. 

Nem lehet eldönteni, hogy a térségbeli trend tudomásul nem 
vételében mekkora része volt a manipulációnak, mekkora a 
közönséges  provincializmusnak, és mekkora a reflexszerű 
elhárításnak, de a közeli országok botrányai nálunk majdnem 
teljesen visszhangtalanok maradtak, és főleg a politikai elitben a 
2002-es, múló felbuzdulás után már senki nem tette föl nyilvánosan 
a kérdést: ha ez van ott, mi lehet itthon? Miért volna Magyarország 
kivétel? 

A témába vágó hazai — nem kizárólagosan, de jellegzetesen 
magyar - tévhitek négy pontban foglalhatók össze: 


1. A kommunista. állambiztonsági szervezetnek van egy rossz 
része, a besúgóhálózat, ez a diktatúra elnyomó gépezetéhez 
tartozik; és van egy politikailag-erkölcsileg semleges része, a 
kémelhárítás és a hírszerzés, hiszen minden országban működik 
ilyen. Ez utóbbi ágazatokban szakemberek dolgoztak, akik nem 
tehettek arról, hogy Magyarország éppen a Varsói Szerződés tagja; 
tulajdonképpen az ország érdekét szolgálták. Megjegyzendő, hogy 
ez a kép nem teljesen hamis, a hírszerzésben valóban dolgoztak jól 
képzett szakemberek, akik a Varsói Szerződésen belül — hazafias 
alapon — a magyar érdekeket szolgálták szubjektíven és néha 
objektíven is. De ez egyáltalán nem szabály. Az elhárítás gyakran 
groteszkül önállótlan és tanácstalan volt, ennek jó példája Carlos, a 
sakál több mint kétéves rózsadombi dekkoltatása (1982 végétől 
1985 elejéig). Már csak ezért is szomorúan mulatságos, hogy a III/II 
csoportfőnökségnek a demokráciában ténylegesen továbbszolgáló 
tisztjei terrorelhárítási tapasztalatukkal indokolták 
sérthetetlenségüket és megnevezhetetlenségüket. 

2. Az előbbi pont leegyszerűsített változata: a kommunista 
állambiztonság csakis a besúgásról szólt. Aki állambiztonsági ember, 
az ügynök" volt, és ,jelentett". Ebből következik, hogy fölösleges 
már a témával foglalkozni (hacsak nem az ellentábor valamelyik 
figurájának morális alapon való kilövése a cél), hiszen teljesen 
érdektelen, hogy harminc-negyven éve ki, kiről mit jelentett egy 
azóta megszűnt szervezetnek. Ebben is van igazság, ugyanis aki 
elolvassa a spiclijelentéseket, elképed a semmitmondásukon és 
ostobaságukon, tehát megfordulhat a fejében: hogyan lehetett 
érdemlegesen feldolgozni ennyi használhatatlan és álinformációt? 
De valójában az állambiztonsági tevékenység, főleg 
Magyarországon, sokkal fontosabb gazdasági-politikai kihatású 
dolgokról is szólt, mint a hazai besúgásról. 

3. A besúgáshoz fűződő tévhitnek a leágazása az az ellenérv, 
amelyet manipulált laikusok vagy éppen cinikus érintettek mindig 
elővettek, valahányszor egy kicsit közelebb került a teljes 
állambiztonsági feltárás lehetősége. Eszerint a kis besúgókat békén 
kell hagyni, ők csak áldozatok, inkább azokat kell leleplezni, akik , ezt 
művelték velü(n)k": a tartótiszteket, a megrendelőket. Csakhogy a 
valóságban a besúgók túlnyomó részét — egy 1973-as jelentés 


szerint 95 százalékát — ,hazafias", elvi alapon szervezték be, nem 
pedig zsarolással, lefizetéssel vagy előnyök kilátásba helyezésével. 
Önként és dalolva spicliskedtek, nem is beszélve a be nem 
szervezett  , társadalmi",  ,hivatalos" és  ,alkalmi kapcsolatok" 
sokaságáról, olyan tisztségviselőkről, szakemberekről, akik a 
diktatúra iránti hűség jegyében minden erkölcsi kétely nélkül 
beszámoltak tapasztalataikról az állambiztonsági összekötőjüknek, 
még akkor is, ha tudták vagy sejtették, hogy a szolgáltatott adatokat 
hol és milyen célból összegezik. Másfelől éppen a tartótisztek neve 
sokkal inkább ismert, a megrendelőké pedig egytől egyig, a minden 
rendű és rangú besúgókéval, adatszolgáltatókéval ellentétben. 

4. A negyedik tévhit az előbbiekből következik: az a feltételezés, 
hogy a rendszerváltás után a demokrácia titkosszolgálataiba csak a 
jó" állambiztonsági emberek kerültek át, vagy  átkerülvén 
megjavultak, és alárendelték magukat a demokratikus hatalomnak. 
Régi — külső és hazai, egymás közti —, a nyilvánosságnak láthatatlan 
kapcsolataik . megszűntek, az — 1990-ig — joguralom-ellenesen 
felhalmozott információik birtoklásáról lemondtak valamilyen 
demokratikus szerv felügyelete alatt. (Ki tudja számon tartani azt a 
sokféle hivatalt meg bizottságot?) Nos, semmi ilyen nem történt, 
ellenkezőleg. 

Erről írtam a ,Megvezetésből katedrálist" című cikket (ÉS, 2009. 
május 15.). Az okot az adta, hogy miután Hunvald György 
erzsébetvárosi polgármestert hűtlen kezelés vádjával előzetes 
letartóztatásba helyezték, az MSZP Kivágó Iván Györgyné soroksári 
alpolgármestert jelölte helyére a Fővárosi Közgyűlésbe. Ez 2009. 
április 25-én, szombaton történt. A Magyar Nemzet április 27-i, hétfői 
számában megjelent a leleplezés:  Kivágóné a III/II-es 
csoportfőnökség tisztje volt. Április 29-én ,egy állampolgár" kifogást 
tett a Fővárosi Választási Bizottságnál Kivágóné mandátumának 
kiadása ellen, és mivel így már egyfős többsége sem volt az MSZP- 
SZDSZ koalíciónak a közgyűlésben, nem lehetett volna 
megszavazni a fővárosi költségvetést. Végül Kivágóné május 14-én 
reggel fölesküdött, leadta szavazatát a költségvetésre, majd másnap 
lemondott. Szánalmas a történet, de a nagy antikommunista 
felnáborodásban senki sem kérdezte, hogyan jutott a Magyar 
Nemzet az információhoz, márpedig a jogszabályokat, illetve az 


Állambiztonsági Szolgálatok Történeti Levéltára (ÁBTL) szabályzatát 
betartva nem juthatott volna hozzá. 


MEGVEZETÉSBŐL KATEDRÁLIST 

Kivágó Iván Györgyné kijelentette, hogy: ,tiikosszolgálatok mindig 
is — voltak, vannak és lesznek, amihez hozzátartozik a 
nemzetbiztonság is, amit a pártállam idején állambiztonságnak 
neveztek". Burány Sándor budapesti MSZP-elnök hozzáfűzte, hogy 
,Csak a III/III vállalhatatlan". Ez bizony agyrém, de nem Kivágóné 
vagy Burány találmánya, hanem a magyar alkotmányos 
berendezkedés egyik alapelve. 

Az esetből az óriási többség azt szűri le, hogy ,a szocik 
javíthatatlanok, még mindig itt tartanak". Miközben még mindig itt tart 
majdnem a teljes politikai elit Kövér Lászlótól Sólyom Lászlón és 
Gálszécsy Andráson át Tóth Károlyig, s ez is bizonyíték a harmadik 
köztársaság javíthatatlanságára. 

Először is: pontosan az van rögzítve a tételes jogban, amit a 
szocialista politikusok mondanak. Konkrétan az átvilágítási 
törvényben (1994. évi XXIII. tv.) amit a Boross-kormány 
végnapjaiban fogadott el a jelek szerint erősen fertőzött és a 
választásokon esélytelen parlamenti többség. Eszerint ötféle előélet 
tesz (elvben, erkölcsileg) alkalmatlanná ,egyes fontos tisztségek" 
betöltésére: 

a) Ha valaki a III/III-as csoportfőnökségnél, ennek megyei szintű 
lerakatainál vagy mindezek jogelődeinél tiszt volt. Nem az egész 
állambiztonsági szervezetnél, hanem csakis a III/III-nál, pontosan 
úgy, ahogy Kivágóné vagy Burány mondja. Sőt, a ma is hatályos 
törvény arcátlanságára jellemző, hogy még Rákosi ÁVH-ján belül is 
csak a ,belső reakció elhárításával foglalkozó szervezeti 
egységeket" tekinti kínosnak, tehát a III/III sebészi elkülönítését a 
legsötétebb totalitárius múltba is visszavetíti. Holott a ,belső 
elhárítás" csak egy volt a klasszikus államvédelmi szervek tizenöt 
osztálya közül. A törvény tehát negligálja a rettegett Katpolt és 
jogutódait. Tudomást sem vesz azokról a szervezeti egységekről, 
amelyeknek feladata a  ,mezőgazdasági elhárítás" volt 
(kuláküldözés) vagy a ,ipari  szabotázs-elhárítás" (éberségi 
kampányok, munkahelyi besúgás), a ,rádióelhárítás" (nyugati adók 
zavarása) és így tovább. 

b) Aki itt és csakis itt be volt szervezve, és ellenszolgáltatásért 
jelentett. (Demokratikus szemszögből agyrém, de a nyers érdekeket 


nézve logikus, ugyanis a belügy  bérlistáján nem szereplő 
, társadalmi", alkalmi és hivatalos kapcsolatok a Kádár-korszakban 
sokkal fontosabb információforrásnak számítottak a rövid pórázon 
tartott ügynököknél, titkos megbízottaknál.) 

c) Ha valaki Horn Gyula (névleg a Fegyveres Erők 
Minisztériumához tartozó pufajkások bármelyike, de más pufajkás a 
nagypolitikának tájékán se járt). 

d) Azok az 1990 előtti párt-és állami funkcionáriusok, akik a 
jelentések alapján tájékoztatókat kaptak. (Ennek félreérthetetlenül az 
akkori MSZP aktív része volt a célpontja. Az, amit Magyarországon 
jobboldalnak neveznek, sem azelőtt, sem azután nem tekintette ávós 
kihallgatótiszttel vagy nyilas pártszolgálatossal egyenlő szintű 
gazembernek, mondjuk, Pozsgay Imrét vagy Szűrös Mátyást. 
Ellenkezőleg, — ott szónokolnak a  Fidesz-gyűléseken mint 
meghívottak, továbbképzik a politikai utánpótlást. ) 

e) Volt nyilas párttagok. (Ennek összesen annyi értelme volt, hogy 
,lássátok, ütünk mi jobbra is", hiszen 1994-ben a legfiatalabb eredeti 
kisnyilas is bőven túl volt már a nyugdíjkorhatáron.) 

A törvény tehát, a posztkommunista világban páratlan módon, 
elkülönítette a belső ,civil" elhárítást az állambiztonsági szervezet 
többi részétől, mint aki a sonkából kifaragja a csontot (és nem 
fordítva). Mindennek okát például Kónya Imre volt belügyminiszter 
fogalmazta meg 2002-ben, parlamenti vizsgálóbizottság előtt: bár , a 
különböző ügyosztályok között volt sátjárásc, (... ) Magyarország 
nemzetbiztonsági szempontból védtelen lett volna, ha a III/I-es és a 
III/II-es ügyosztályt is felszámoljuk". A IIVIV (a Belügyminisztérium 
katonai elhárító ügyosztálya) és persze a III/V (operatív-technikai 
csoportfőnökség) , szóba se került — a nyilatkozatokban. 
Összehasonlításul: a csehek azóta már a katonai kémelhárítás 
ügynöknévsorát is feltették a világhálóra, és semmilyen nemzetközi 
bonyodalom, sem nemzeti presztízsveszteség nem lett belőle. Az 
sem világos, hogy például az ,emigráns szervezetekben végzett 
bomlasztást" vagy a ,Vatikán elleni hírszerzést" (III/I) miért is 
, Magyarország védelmének érdekében" kellett folytatni. Mi baj lett 
volna belőle, ha az ezzel foglalkozó munkatársakat megnevezik? A 
Gálszécsy-Boross Péter-féle érvelési vonal szerint a világban többé 
nem vennék komolyan Magyarországot, ha ,kiadná" titkosszolgálati 


embereit. Hát tényleg nem vennék komolyan, de csak amiatt, mert 
kiderülne, hogy ezek az emberek továbbszolgálnak nemcsak a 
tiikosszolgálatokban, de a nemzetközileg szalonképesnek szánt 
politikai elitben is. 

Kövér László a Heti Válasznak adott interjújában (Neveket 
akarok!" 2009/15.) lényegében azt fejti ki, hogy nem az a fontos, 
kinek milyen az előélete, hanem hogy 1990 után kit, mit szolgált. 
(, Nálunk a politikailag nem  kompromittálódott szakemberek 
megkapták a lehetőséget, hogy a továbbiakban ne az állampártot, 
hanem a nemzetet szolgálják.) Ez nagyon hasonlít ahhoz, amit 
Kivágóné vagy éppen a szabad demokrata John Emese mond. 
(, Nem az állambiztonsági múlt a fontos, hanem hogy a fővárosnak 
mielőbb legyen költségvetése.") Kövér azt érzékelteti, hogy a ,cseh 
modell, a ,teljes állomány szélnek eresztése"? és a Securitate 
, cégtábla-átfestése" egyformán kerülendő szélsőség. Annyiban 
csakugyan egyformák, hogy a NATO-nak és az EU-nak egyik véglet 
sem tetszik, de mindkettőt tűri. A csehek azért hozhatták 
nyilvánosságra az ügynöklistákat, mert az ő lusztrációs törvényeik 
értelmében az érintettek már nem lehettek pozícióban. (A 
csehországi folyamat valójában nem jelentett ,teljes szélnek 
eresztést; éppen azért bírálták sokszor, mert leginkább csak az 
ügynököket exponálta, míg a tisztek, a működtetők élték világukat, 
sőt magas állásokba kerültek — főleg a baloldali kormányok idején. 
Szlovákiában a Penta nevű, roppant befolyásos és homályos hátterű 
üzleti csoport biztonsági főnöke a 2000-es években nem volt más, 
mint Alojz Lorenc, a csehszlovák kommunista . állambiztonsági 
szolgálat utolsó parancsnoka, aki úgy úszta meg a cseh börtönt, 
hogy a szlovák állampolgárságot választotta. ) 

A Gálszécsyék által falra festett nemzetközi botrányt úgy lehetne 
megelőzni, ha a lusztráció (megtisztulás) előtt csöndben 
eltávolítanák helyükről a régi belügyeseket, ahogy a mai magyar 
átvilágítási törvény is a csöndes eltávolítást ösztönzi a III/III-asokra 
leszűkítve. A nemzetbiztonsági lobbik azonban, amelyekben 
bármelyik párt tagjai jelen lehetnek, meg tudják akadályozni még a 
csöndes eltávolításukat is. Mint Tóth András volt államtitkár 
közléséből tudható, 2005-ben az NBH vezetőinek 60-65 százaléka 
volt olyan, aki már a Kádár-kori állambiztonságban is szolgált. Ami 


tehát marad, az nem a középút, hanem a másik szélsőség: kicsi, 
álszent kozmetikával a román ,átfestéses" változat (holott ezen a 
Básescu-érában valamelyest még maguk a románok is túlléptek). 

Kónya Imre szerint a III/III-as csoportfőnökséget (és csak azt) 
azért szüntették meg ,a rendszerváltás idején, mert csak ennek 
működését találta alkotmányba ütközőnek, demokráciában 
elfogadhatatlannak az Alkotmánybíróság". Kónya, mondjuk úgy, 
téved. Ilyen alkotmánybírósági határozat a rendszerváltás idején 
nem voltt. A III/III-ast még a Németh-kormány szüntette meg 1990. 
február 14-én, és ez a csoportfőnökség csakis azért maradt egyedül 
feketeseggű dicső demokráciánkban egészen 2002-ig, mert — az 
állambiztonsági szolgálat 1989-es reformterveinek megfelelően — 
még a szabad választások előtt célszerű volt beáldozni. A 
választások után pedig minden alkotmányossági kontroll nélkül 
emelték át az új rendszerbe a többi csoportfőnökséget. Törvény 
kifejezetten erről nem szólt, a kormány és a parlamenti bizottság 
többsége ,szakemberekre" bízta az átalakítást, a ,szakemberek" 
pedig természetesen a saját nélkülözhetetlenségüket bizonyították. 

A Nemzetbiztonsági Hivatal alapító főigazgatója Nagy Lajos lett, 
az állambiztonsági szolgálat utolsó elnöke. Horváth József III/III-as 
csoportfőnök békében élvezte tábornoki nyugdíját, írta — 
sztárújságírói segédlettel — az emlékiratait, és hirdethette, hogy ő 
már az előző rezsim alatt a nemzetet szolgálta. Mitől lett volna 
rosszabb az akkori establishment szemében ártalmatlan, bogaras 
veteránnál? A nevét se ismerte senki. Közben Végvári őrnagy 
megkapta büntetését a Dunagate-ért: a jogállam katonai bírósága 
megrovásban részesítette államés szolgálati titok megsértése miatt. 
Agyrém? Hogyne. 

A négy év változatlanság elég volt ahhoz, hogy a köztudatban 
megrögzüljön a tévképzet, miszerint az 1990. februári állapot minden 
állapotok legnormálisabbika; hogy a III/III-asok — e körön belül is 
főként a mezei ügynökök, a tiszti állományból pedig azok, akik nem 
álltak át a jobboldalhoz, vagy legalábbis nem tettek úgy — a rongyok 
rongyai, míg a többiek politikailag megtért, saulusi szakemberek. Aki 
pedig ennél nagyobb átlátszóságot követel, az a nemzetre veszélyes 
bolond vagy mániákus. Miközben -— szokás szerint — éppenséggel 
Magyarország volt a mániákus kivétel: a régióban sehol másutt nem 


nevezték ki az állambiztonságon belül egyedüli bűnösnek a , belső 
reakció elhárításával" foglalkozó részleget. Erre a sajátosan magyar, 
posztkádári hazugságrendszerre ütötte rá aztán a pecsétet az 1994- 
es átvilágítási törvény. 

Az AB-határozat, amelyről Kónya beszél, valójában évekkel a 
demokratikus átalakulás után keletkezett. A 60/1994-es döntés 
indokolásában dr. Sólyom László, mint előadó alkotmánybíró, már a 
kész (pontosabban: úgy hagyott) tényhez, a III/III kikanyarítását 
szentesítő átvilágítási törvényhez fűz elméleti értelmezést. Javára 
szól, hogy legalább egy félmondatban megemlíti ,a többi 
titikosszolgálatot. Mely utóbbiak tevékenységének nagy része a 
HI/III-hoz hasonlóan nem volt köszönő viszonyban sem a 
joguralommal, sem a szorosabban vett nemzetbiztonsággal. A 
törvény azonban Sólyom félmondatától még változatlan maradt. A 
határozat érdeme továbbá, hogy végső soron kutathatóvá tette 
legalább a III/III-as iratokat. 

Ami nem ennyire dicséretes az indokolásban, az a falmelléki 
jogszabály ellentmondásos apológiája. ,A Törvény tartalma is más, 
mint a többi országban volt: nem mond ki sem személyi 
összeférhetetlenséget múltbéli és jelen állások között [vö. Kivágóné 
— SZJ]; és nem fedi fel a volt politikai besúgási rendszert sem — 
legkevésbé a megfigyeltek előtt." Jól olvasták. Helyeselhető magyar 
sajátosság, hogy nincs lusztráció. Folytatás: ,Ez a törvény a politikai 
és közéleti szereplők, s ezen keresztül vaz államéletx áttetszőségét 
szolgálja. Ebben találkozik a rendszerváltásból tovább élő morális 
követelmény - a hazugság leleplezése, büntetés helyett 
ymegnevezésxk — a vynormálisxk jogállami értékrenddel." Tessék 
észrevenni: nem politikai, hanem morális követelményről van szó, és 
sólyom László — egyébként találóan — nem átláthatóságról, hanem 
,áttetszőségről" beszél. Az ,áttetsző" jelentése az értelmező szótár 
szerint: ,csak nagyon kis mértékben átlátszó". Helyén való az is, 
hogy a ,normális" jelző idézőjelben van. A törvény ugyanis a 
kommunista . állambiztonság megismerését nem tette lehetővé, 
viszont egyszerűen megzsarolta a volt III/III-asokat, hogy ha nem 
mondanak le maguktól, akkor nyilvánosságra hozzák a nevüket. A 
közéleti tisztaság és a ,morális követelmény" tehát úgy érvényesül, 
hogy a delikvens hirtelen eltűnik a közéletből, és lemondásának 


okáról hallgatással vagy hazugsággal megtéveszti a közvéleményt. 
Vagy pedig benne marad a közéletben nyilvánosságra hozott 
előéletével — együtt, bizonyítva, hogy az ilyen  módszerű 
átvilágítósdinak kevés az értelme. (, Na és" — szólt Horn Gyula.) 

Ez a bágyadt állapot eltartott egészen a D-209-es ügyig. Bár a 
szigorúan titkos tiszt fogalma már az 1994-es törvényben is 
megjelent, a közvélemény többsége csak nyolc év múlva értesült e 
beosztás létezéséről meg a többi ügyosztályéról. Egyik napról a 
másikra bűnné vált az, amiről a jobboldal addig hangsúlyosan 
kinyilvánította, de a szocialisták is minduntalan éreztették, hogy nem 
bűn, és nem ellenkezik a , jogállamisággal", sőt az ország védelmét 
szolgálta-szolgálja. Az átvilágítás kritériumrendszerét pedig nem 
hozták összhangba ezzel az új állapottal, tehát például Kivágóné 
jelölése legföljebb kínos, de nem sért semmilyen törvényt. 

Kevesen emlékeznek rá, hogy 2001. november 6-án ifj. Hegedűs 
Lóránt, a MIÉP képviselője azonnali kérdést intézett Demeter Ervin 
titokminiszternez a parlamentben: igazak-e a hírek, hogy 
, Medgyessy Péter [miniszterelnök-jelöltl korábban az elmúlt 
rendszer legsötétebb, embereket megfigyelés alatt tartó, róluk 
jelentéseket készítő, besúgókat alkalmazó szervének, a III/I, II, III- 
nak [így!] titkos állományú tisztje volt"? Demeter miniszter — éppen a 
60/1994-es AB-határozatra hivatkozva — azt felelte, hogy nem tud 
,érdemben válaszolni", hiszen ezek személyes adatok. Amellett ,a 
konkrét személytől elvonatkoztatva, tehát, hogy kik voltak ezek az 
szt-tisztek -, ma már nagyon nehéz azonosítani, ugyanis a 
rendszerváltozás időszakában nem csupán a III/III-as 
csoportfőnökségen, hanem a teljes hármas főcsoportfőnökségen is 
szinte teljes mértékű iratmegsemmisítés történt. Mindebből 
logikusan következik, hogy Medgyessy érintettsége ekkor már nem 
volt titok a politikai elitben, de csakis ott nem. Érdekes továbbá, hogy 
hosszú szünet után Hegedűs és Demeter először beszél úgy az 
egész III.  főcsoportfőnökségről, mint ,az elmúlt rendszer 
legsötétebb" stb. szervéről — mintha nem létezne az átvilágítási 
törvényben a III/III köré húzott éles határvonal. A nyilvánosság akkori 
tudásszintjének indikátora, hogy a tiszteletes-képviselő még a 
bonyolult , titkos állományú tiszt" kifejezést használta — a csak fél év 
múlva közkeletűvé váló tömör állambiztonsági zsargonszó helyett —, 


és nyomában a sajtó egyszerűen , ügynököt" mondott, hiszen akkor, 
2001-ben a publikum lényegében csak ezt az egy állambiztonsági 
beosztást ismerte. Végül; az 1990 előtti ,majdnem teljes 
iratmegsemmisítésnek" a Dunagate idején alkotott mítosza — melyet 
Demeter miniszter most fölelevenített — már 1996-ban meggyengült 
(ugyan mire lehetett volna alapozni a Történeti Hivatalt?), a 2008-as 
szakértői bizottsági jelentés pedig porrá zúzta. A ,majdnem teljes 
információ-visszatartás" pontosabb kifejezés lenne. 

Magyarán nemcsak a ,nemzeti radikálisok" csapata, hanem a 
kormány is tudhatott a dologról (miért ne tudott volna?). A 
szocialisták pedig sejthették, hogy a másikak tudják. A hatályos 
törvény szerint viszont a III/II-es tisztség nem volt kizáró ok, a 
jobboldali kampánytaktikusok tehát feltehetően úgy gondolkodtak, 
hogy ha most a törvény értelmében a ,puha" belügyességet is 
kineveznék bűnnek, azzal többet veszítenének, mint nyernének. 
Medgyessy ráadásul 2001 őszétől az utolsó pillanatig esélytelennek 
látszott, ekkora támadási felületet nyitni óriási taktikai hiba lett volna. 

Medgyessy váratlan győzelme után viszont már nem volt 
vesztenivaló, és az idő sem szorított. Az illetékesek az új helyzetben 
kényelmesen ki tudták dolgozni az állambiztonsági előélet 
sterilizálásának új módszereit. És ezzel kezdődött azoknak a 
, tényfeltáró" bravúroknak a hosszú sora, amikor egy adott lapnak a 
legalkalmasabb pillanatban úgymond ,birtokába kerül" valamilyen 
titkosszolgálati vonatkozású vagy operatív eszközökkel 
megszerezhető anyag. Hogy a szocialisták a nemzetbiztonság 
négyéves fideszes ellenőrzése után valójában felkészületlenek 
voltak, az bizonyítja, hogy a D-209-es ügyre Pokorni Zoltán apjának 
felfedése és Kondor Katalin  kartonjának nyilvánosságra 
csempészése volt a válasz, tehát gusztustalannak gusztustalan, de 
kisipari módszereket alkalmaztak. Kormánytagokról ezek szerint 
nem voltak kész anyagaik, pedig mint három év múlva kiderült, 
lehettek volna. 

A rádióelnök áthomályosításának módszerét Kenedi János írja 
meg tömören a szakértői bizottság jelentésének bevezetőjében. A 
bíróság szakértője a Legfelsőbb Bíróság elnökének tudományos 
kabinetfőnöke, illetve főosztályvezetője volt, az ÁVH , Pozitív 
szerepét" emlegető kutatóból harcos  antikommunistává lett 


jogtörténész, dr. Zinner Tibor. Aki szép részletesen elmondta, hogy 
milyen hivatalos ismérvei, százszázalékos bizonyítékai voltak annak, 
ha valaki a III/III-as ügyosztálynak dolgozott. Majd megállapította, 
hogy Kondor ezeknek az ismérveknek nem felelt meg, tehát 
hamisan akarják bemártani. Csak hát Kondorról nem is állította 
senki, hogy a III/III-asnak dolgozott, hanem azt, hogy a III/II-esnél 
volt beszervezett, azaz fedett hálózati személy. Később erre az első 
szakvéleményre alapozva nyerte meg Kondor Katalin sorozatban a 
pereket ugyanazon a bíróságon. (Dr. Zinner tényekhez fűződő 
,érdekmentes" viszonyára számos nyomós bizonyíték létezik. 
Például, hogy már 1987-ben elutasította Litván György. állítását, 
miszerint olyan állambiztonsági-igazságszolgáltatási forrásokhoz 
volna hozzáférése, amelyekhez közönséges történésznek nincs, és 
bár ,a kéz Ézsaué", az egykori ÁVH-sok nézeteinek szellemében 
mentegetné a Céget: ,A féligazságok ellen — együttesen". ÉS, 
1987/44.) 

Az elvben őrkutya-szerepet betöltő demokratikus sajtó már csak 
azért sem jár a dolgok végére, mert senkinek sincs kedve 
pereskedni úgy, hogy a bizonyítékokat egy ellenőrizetlen tényező 
szolgáltatja kedve szerint. Egyébként a sokkal nyíltabb cseheknél is 
megfigyelték azt a szabályosságot, hogy baloldali kormányok idején 
a volt állambiztonságiak több pert nyernek. Nálunk még egyszerűbb 
a képlet. Amint Ungváry Krisztián summázta: ügynök ellen 
Magyarországon még senki sem nyert pert. 

Ahogy megalakult a Mécs-bizottság, és a Politikai kaszt 
fogcsikorgatva elindult az állambiztonsági  levéltárról szóló 
törvényhez vezető úton, majd az állambiztonsági múlt roppant 
szigorú feltételek mellett és deklaráltan politikai következmények 
nélkül kutathatóvá lett, sorra derült ki miniszterekről, államtitkárokról 
stb. az érintettség. Ekkor a helyzet kezelésének többféle módszere 
alakult ki, amit mind nyugodtan nevezhetünk a médiától vagy a 
bíróságtól kapott jogsegélynek. Mindenekelőtt segít maga a törvény, 
amely egyfelől az érintettre bízza, közszereplőnek minősíti-e magát. 
Ha nem, akkor nem vizsgálható. Másfelől a ,hálózati személy" 
törvényben foglalt három ismérve közül (fedett névvel adott 
jelentések, aláírt beszervezési nyilatkozat, e tevékenységért élvezett 
előny) mindhárommal gond van. Az együttműködők sokasága nem 


fedőnéven szolgáltatott információt. A beszervezési nyilatkozat 
aláírása nem volt kötelező. (Az első, tapogatózó beszélgetés után 
titoktartási nyilatkozatot írtak alá, ez azonban még nem jelentett 
sikeres beszervezést.) A juttatás felvételéről pedig szinte alig maradt 
meg papír. Alig hihető, hogy a törvény megfogalmazói mindezzel 
nem voltak tisztában, azaz, hogy a hiba nem volt szándékos. 

Boros Imre volt PHARE-miniszterrel, aki  Medgyessyhez 
hasonlóan III/II-es  szt-tiszt volt, még nem lehetett mit tenni. 
Balszerencséjére ugyanis éppen az MDF-ben tündökölt, amikor 
kiderült a turpisság, ott pedig az egész III-as csoportfőnökségben 
viselt tisztségről kellett volna nyilatkozni már a 2002-es , bővítés" 
előtt. Úgyhogy a kezelés itt abból állt, hogy amikor már mindenki 
lusta volt emlékezni, egyszerűen megbocsátottak neki, és máig 
szakértőként osztja az igazságot a nálunk jobboldalinak nevezett 
politikai-kulturális közeg médiájában. 

Járai Zsigmond közölte, hogy a nyolcvanas években 
megpróbálták beszervezni, de ő ellenállt (a nyilvánosságra került 
esetekben — valamiért meghökkentően nagy a sikertelen 
beszervezések aránya a dokumentumokból kikövetkeztethető, 
tényleges átlaghoz képest). Csak annyiba egyezett bele — mondta —, 
hogy hivatalos útjairól , úti jelentéseket" küld , többek között a BM-nek 
is". Mármost aki minimálisan ismeri a kort, az tudja, hogy úti jelentést 
annak a főhatóságnak írtak, amelyik az embert kiküldte. (Én például 
a Művelődési Minisztériumnak. ) A saját oldali média lelkesen fogadta 
Járai cáfolatát (mint mindent, ami ,jobbos" ügyekben akár csak 
távolról emlékeztet magyarázatra) a média másik fele pedig 
visszariadt a kijelentés kritikájának fáradalmaitól, mint oly sokszor, 
ha az efféle kritika egynél több logikai lépést követelne meg. 

Martonyi Jánost, aki bírósági ítélet szerint Magasdi fedőnéven a 
III/I (hírszerzés) Nyilvántartó könyvében szerepelt, saját bevallása 
szerint 1965-től (tehát már fiatalkori ,úti jelentéseinek" idejétől) 
ellenségnek tekintette a Kádár-rendszer. Nyilván ezért üldözték ki 
minisztériumi  osztályvezetősége előtt -— pártonkívüli létére — 
Brüsszelbe a kereskedelmi kirendeltség kereskedelmi titkárának, 
olyan állásba, amit honfitársainak túlnyomó többsége sóváran irigyelt 
volna. Annál inkább, mert a magyar-belga kereskedelmi kapcsolatok 
körül nem akadhatott elviselhetetlenül sok tennivaló. 


Orbán Viktor állítólagos III/III-as nyilvántartási kartonja (,6-os 
karton") , első oldalát már 1998-ban eljuttatták — külföldi 
hírügynökségekhez ismeretlen, kisiparos jóakarók. Ez 
természetesen nem igazolta, hogy a III/III-as beszervezés sikeresen 
megtörtént, és tekintélyes liberális személyiségek nevezték ócska 
provokációnak a cselekedetet, joggal. Egyvalami biztos: Orbán nem 
volt hálózati személy. Ezt bizonyították azok a dokumentumok is, 
amelyeket a politikus 2005-ben feltöltött a honlapjára, s amelyek 
közül a III/IV-es ,A7" kartont az /origol, illetve az Index 2005 
decemberében hivatalos úton is megkapott az ÁBTL-től. A 
nyilvánosságra hozatal annak az elbeszélésnek a jegyében történt, 
amelyet Orbán 2005. július 5-én, a  Tokaj-bizottság első 
meghallgatásának előestéjén fejtett ki a médiának, legalábbis a 
hozzáférhető tudósítások szerint: ,katonakorában megpróbálták 
beszervezni a /I/I/III ügyosztály munkatársai" (Magyar Nemzet, 2005. 
júl. 6., kiemelés tőlem), de sikertelenül, ezért utána még sokáig 
megfigyelték, lehallgatták. 

Alig nyolc nappal korábban, június 27-én a Fejér Megyei 
Hírlapban ugyanez az elbeszélés — , Orbán Viktor és az elhárítás" 
címmel — más szemszögből és némileg kiegészítve volt olvasható. 
Hitelességét nem kell elfogadni, hiszen semmilyen bizonyíték nincs 
rá a szerző, Mózes Miklós nyugállományú ezredes állításain kívül. A 
Magyar Nemzet mindenesetre a sajtóértekezlet mondandójának 
igazolásaként csatolta saját tudósításához a cikk ismertetését, 
,Sikertelen  beszervezés" címmel. Mózes Miklós szakirányú 
felkészültség nélkül követhetetlen történetet ad elő arról, hogy 
bizonyos ,MM őrnagy" (Major Mihály, valójában százados), a 
zalaegerszegi laktanya egykori //I//V-es  elhárítótisztje, Orbán 
Viktorral is ,leült ugyan egy-két tapogatódzó beszélgetésre, de 
hamar kiderült, Orbán sok minderre alkalmas, de az állambiztonsági 
szervekkel való titkos együttműködésre nem". Majd viszonylag 
homályos elbeszélés következik arról, hogy hat év múlva, mikor 
Mózes ,KGB-s ismerősei" meglepően sokat érdeklődtek egy Orbán 
Viktor nevű fiatal jogászról; hogyan hívták be Orbánt ,a 
tiikosszolgálati munka megcsúfolásaként" Zalaegerszeg helyett 
Tatára, ahol is írnokként maga mellé vette a parancsnok, s e 
, dilettáns" hibát korrigálandó hogyan beszélt Mózes Miklós 


személyesen ,az elöljáró politikai osztály vezetőjével", ,kiterítve 
lapjainkat". Végkifejlet: , Nem is csodálkoztam azon, hogy néhány 
nap múlva kaptam egy üzenetet Zalaegerszegről. Orbán 
megérkezett, jól van, én meg tehetek neki egy szívességet. Nem 
tettem meg. Későbbi miniszterelnökünk becsületére legyen mondva, 
ezt akkor sem követelte meg, amikor több mint kellemetlenkedhetett 
volna." Hogy az egésznek mi az igazságtartalma, és egyáltalán, az 
értelme — például miért a titkosszolgálati munka megcsúfolása, hogy 
Orbánt Tatára hívták be Zalaegerszeg helyett, milyen ,kiteríthető 
lapok" voltak a tisztnél, és kit takar a többes szám első személy stb., 
az laikusnak kideríthetetlen, bár az kétségtelen, hogy a szerző a 
téma szakértője. [2015 márciusában az ellenzék újra felfedezte 
Orbán III/IV-es kartonját, és megbotránkozott rajta, de mivel nem 
értette, hogy mi van benne. a téma hamar elhalt — SZJ] 

A Kivágóné-ügyben a nagy szörnyülködés és felháborodás 
közben senki se tette fel azt a rendkívül egyszerű kérdést, hogy mi a 
hír forrása. (És honnan tudja a ,forrás" ilyen pontosan az alosztályt, 
a rangot, a feladatkört, az időpontokat.) Egyszerűen lehetetlenség, 
több okból nem megy, hogy akár a legügyesebb tényfeltáró egy 
vasárnap délben nyilvánosságra hozott hír alapján a Történeti 
Levéltárban hétfő délre megszerezze a kompromittáló adatokat. 
Egyáltalán, olyan nyílt állományú tisztről, aki utána a 
Nemzetbiztonsági Hivatalban is dolgozott (mint Kivágóné 1990 
őszéig), a törvény értelmében a levéltárban nem is lehet anyag, 
legföljebb más - több hónapos vagy éves - kutatás 
melléktermékeként, közvetetten, véletlen szerencsével lehet 
megtudni bármit. Ezek az adatok valakinek már megvoltak, éspedig 
bevetésre kész állapotban, a spejz valamelyik polcán. 

Az adatvédelmi törvény 32. paragrafusa szerint: 

,(1) Tudományos kutatás céljára felvett vagy tárolt személyes 
adat csak tudományos kutatás céljára használható fel. 

(2) A személyes adatot — mihelyt a kutatási cél megengedi — 
anonimizálni kell. Addig is külön kell tárolni azokat az adatokat, 
amelyek meghatározott vagy meghatározható természetes személy 
azonosítására alkalmasak. Ezek az adatok egyéb adatokkal csak 
akkor kapcsolhatók össze, ha az kutatás céljára szükséges. 


(3) A tudományos kutatást végző szerv vagy személy személyes 
adatot csak akkor hozhat nyilvánosságra, ha 

a) az érintett abba beleegyezett, vagy 

b) az a történelmi eseményekről folytatott kutatások 
eredményeinek bemutatásához szükséges." 

Itt pedig nem tudományos kutatás céljára, nem is történelmi 
események bemutatásához használták fel, és az érintett nyilván nem 
egyezett bele. Tehát az adat vagy nem az ÁBTL-ből származik, vagy 
ha mégis onnan (bár csekély a valószínűsége), akkor 
nyilvánosságra hozása törvénybe ütközik. (Mondom ezt annak 
ellenére, hogy mélységesen nem értek egyet a Láthatatlan 
Alkotmány ama paragrafusával, mely szerint a személyes adatok 
védelme még az állambiztonságiak esetében is erősebb a 
közérdekű adatok megismerésének jogánál. Amúgy mennyivel 
egyszerűbb az amerikai kifejezés: ,the publics right to know". A köz 
joga a tudáshoz.) 

Kivágóné mint kerületi alpolgármester kishal, ahogy az volt 
például Pető György óbudai szocialista alpolgármester is 2005-ben 
[2014-ben a Fővárosi Önkormányzati Rendészeti Igazgatóság 
igazgatója — SZJ]. Azaz még ha jóhiszeműen feltételezzük, hogy az 
információk forrása törvényes, akkor is spejzolt adatról van szó. A 
,Spejz" pedig értelem szerint egy homályos körülmények között 
összeállított, törvénytelenül őrzött és hasznosított adattár, amely 
még szocialista párti kishalakra is kiterjed, és amelyből a kezelője 
szükség esetén, a megfelelő pillanatban csepegtet valamit a 
médiának. Meg kell jegyezni, hogy pontosan ilyen adattárnak 
legalább a kutathatóságáért, a jogállami körülmények között való, 
ellenőriznető  megismerhetőségéért harcolt foggal-körömmel a 
Kenedi-bizottság (és rajta kívül csak nagyon-nagyon kevés 
politikus). És ilyen adattárnak tagadta le még a létezését is az 
állam/fnemzetbiztonsági lobbi jobb-és baloldali kormányok . alatt 
egyformán. És ezt a kutathatóságot akarja foggal-körömmel 
blokkolni a szocialista derékhad. , Társadalmi vita kell" — mondták. 
De ki vitatkozzon kivel és miről? Fedett volt állambiztonságiak sunyi 
politikusokkal és az alvajáró média fogyasztóival? 

Hogy a szocialisták Kivágónét jelölték, nem egyszerűen azt 
jelenti, hogy nem tartják bűnnek a III/II-es (stb.) múltat. Ezt rég 


tudjuk. Hanem azt is jelenti, hogy még mindig remélik, nem derülhet 
ki. Hogy ennyi eset után még mindig bíznak védettségükben, nem 
akarják tudni, hányan vannak nyilvántartva — nemcsak a jogállamilag 
úgy-ahogy ellenőrzött nemzetbiztonsági apparátus, hanem a politikai 
ellenfeleik által is. A szocialista derékhad azért akadályozza az 
iratnyilvánosságot, mert azt hiszi, hogy akkor nem derülnek ki róla és 
barátairól kompromittáló adatok. Miközben már rég kiderültek. A 
Fidesz meg karba tett kézzel nézi, hogy az alvajárók hogyan 
sétálnak bele a szakadékba. A titkosítás neki dolgozik. Rendben, ha 
így van, akkor az MSZP megérett — nemhogy a zsugorodásra, de a 
megsemmisülésre. Csak az, ami az önmegsemmisítésük után 
marad, és ,a" rendszerré épül ki, nagyon nem tetszik. 

Ismeretlen személyek ellenőrizhetetlen adattárból, követhetetlen 
mechanizmusok útján, naponta váltogatott értékrend szerint 
befolyásolják a politikai életet, s ezt a köz vagy teljesen rendjén 
valónak tartja, vagy még tapsol is hozzá. Agyrém? Nem, rosszabb. A 
magyar politikai elit túlnyomó többsége arról tereli el a figyelmet jó 
két évtizede, hogy a köztársaság gyökerében egy gigászi 
dezinformációtömeg van. Úgy meg nem működhet a végtelenségig. 


§ 

Nem is működött. 

Amikor ezt a cikket írtam, még alig voltunk túl a Gyurcsány 
Ferenc lemondása utáni miniszterelnök-keresés izgalmain. A 
publikum csak a sűrű groteszk fordulatokon hüledezett, de valójában 
a folyamat furcsaságát nagyon jól magyarázza a , szolgálatok" 
aktivitása. ,. Máskor nem ennyire szemfüles  hírportálokhoz 
villámgyorsan komplett lejárató anyagok kerültek addig ismeretlen 
adatokkal. Aki reggel még fontolgatta, hogy elfogadja a felkérést, 
estére meggondolta magát. Patai Mihály tőzsdeelnökről például, aki 
a következő évben már Orbán mellett bukkant fel, akkor hangzott el, 
hogy egy időben Biszku Béla veje volt; sem azelőtt, sem azután. 

A megelőző időszakban a közvéleménynek oka is, alkalma is lett 
volna, hogy megismerkedjen a következő fejezetben leírandó 
magyar vasháromszög - állambiztonsági emberek, késő Kádár-kori 
gazdasági elit, nacionalista propaganda-szakemberek —-— jelenben 
ható, politikaformáló tevékenységével. 


Az alkalmat a Kenedi János vezette Szakértői Bizottság jelentése 
adhatta volna, ha a politikai kaszt nem fullasztja mély hallgatásba, 
miután a megalakulástól kezdve hátráltatta és ellenezte a 
,szélsőségesen liberális kutatói lobbi" munkáját. Az SZDSZ, 
amelynek hajdan, a Demszky—-Hack-törvényjavaslat idején és még jó 
darabig az állambiztonsági feltárás ügye volt, mondhatnám, a lelke, 
hevesen támadta Szilvásy György titokminisztert, amiért nem 
hajlandó nyilvánosságra hozni a jelentést, majd miután Szilvásy — 
szemben a nemzetbiztonsági szakértők, politikus és jogász barátaik 
többségének akadékoskodásával — mégis nyilvánosságra hozta, a 
liberális párt, sok minden mással lévén elfoglalva, négy héten át 
hallgatott. A nagy pártok és a média hozzájuk hű része még tovább. 
Pedig a 2008 októberében nyilvánosságra hozott jelentés 
(megtalálható. a Magyar Elektronikus Könyvtárban) figyelmes 
olvasásával a politikusok, az elemzők és a média tisztába jöhettek 
volna a kommunista titkosrendőrség, illetve a katonai hírszerzés 
valódi — a puszta besúgáson és személyes információgyűjtésen 
messze túlterjedő, egyebek közt gazdasági — funkciójával, és azzal, 
hogyan rejtette el, burkolta ködbe az anyag és az ismeretek nagy 
részét már a demokrácia titkosszolgálata és annak kormányzati 
felügyelete. 

A megismerés azonban elmaradt, a közvélemény ugyanis arra 
figyel, amire a figyelmét a média irányítja, a médiát pedig nagyon 
könnyű közvetlenül és közvetve befolyásolni. Így annak a 
szemfülességnek és izgalomnak, amit néhány hónap múlva a sajtó a 
miniszterelnök-kászting iránt tanúsított, a jelentés nyilvánosságra 
kerülésének idején semmi jele nem volt. Bár a szerzők az 
, ügynöknyilvánosság" helyett ,dossziényilvánosságot" sürgettek (az 
állambiztonsági adatok fontos és tetemes része ugyanis a hálózati 
nyilvántartásban nem szereplő emberektől származott), az is 
eredménynek mondható, hogy némi késéssel többen felfedezték a 
jelentés egy eldugott helyén, hogy föllelhető, biztosan létező 
mágnesszalagon megvan a hálózati nyilvántartás (,ügynöklista"), 
csak olvashatóvá kellene konvertálni. Ámde miközben a 
nemzetbiztonsági bürokrácia még a leolvasó berendezés 
megrendelését is annyira lassította, amennyire csak lehetett, 
hiányzott a közmondásos . ,politikai akarat is. A gazdasági 


válságmenedzselést vállaló Bajnai Gordon láthatóan nem akart új 
frontot nyitni (mint később elismerte: hiba volt), és noha 2010 elejére 
sikerült digitalizálni az adatállományt, a miniszterelnök csak a 2010- 
es választások előtti kedden jelentette be, hogy megalakul a 
, második Kenedi-bizottság", . amely  ,az  NBH-nál őrzött 
mágnesszalagokon található adatok hiánytalan feldolgozására, 
minősítésük felülvizsgálatára, valamint a minősítés alól feloldott 
anyagok levéltárba adására" felügyelne. A bizottság már csak a 
Fidesz választási győzelme után ülhetett össze, és az lett a sorsa, 
amire számítani lehetett. 

Az Orbán-kormány két dolgot eszelt ki, hogy ne kelljen sort 
keríteni az állambiztonsági feltárásra. 2010 decemberében 
meghirdették az ,információs kárpótlás" tervét, miszerint mindenki 
megnézheti, hazaviheti, akár meg is semmisítheti a róla szóló 
jelentéseket. Ez a még kutatható levéltári állomány felszámolását 
jelentette volna — nemzetközi tiltakozás akadályozta meg. A második 
menetben, az Alaptörvény egyik módosításával, lengyel és talán 
szlovák mintára, 2014 elejére létrehozták a Nemzeti Emlékezet 
Bizottságát és a hozzá kapcsolódó hivatalt. Az említett országokban 
ezeket az intézményeket nem mindig tartják politikailag tisztának; 
Meőiar idején a szlovák ÚPN kifejezetten a kényes akták 
eltüntetésére, Fico alatt az állambiztonsági tevékenység 
bagatellizálására szakosodott, míg a náci és kommunista bűnöket is 
kutató lengyel IPN lusztrációs hatáskörét az ottani alkotmánybíróság 
megvétózta. A sokáig esélyes Boross Péter helyett (nem 
kommentáljuk) a NEB elnöke Kiss Réka néprajztudós lett, aki sietett 
bejelenteni, hogy nem elsősorban ,ügynökügyekkel" akarnak 
foglalkozni, , hanem — a kommunista diktatúra működési 
mechanizmusát feltárni (úgy általában). 

Az okot a vasháromszög megismerésére az UD Zrt.-botrány 
jelenthette volna. Itt egy bizonyos ügyben, ahol az MDF - egy 
törvényes parlamenti párt — lett volna a célpont, szóba került egy 
akkor éppen magáncéget vezető volt III/III-as tisztnek, a legnagyobb 
magyarországi bank elnökének és a Századvég Alapítvány 
elnökének, jelenleg alkotmánybírónak a neve (aki nem mellesleg az 
utolsó előtti kommunista belügyminiszter veje és a Bibó 
Szakkollégium igazgatója volt). sebészi média-és 


jogászműveletekkel sikerült úgy feltüntetni, hogy az egész a préda — 
a Dávid Ibolya vezette MDF - és a népszerűtlen titokminiszter, 
Szilvásy György bűne, és így is maradt meg a köztudatban, 
megannyi bírósági ítélet ellenére. (Szilvásy médiabeli lejáratással 
megerősített népszerűtlensége alighanem elválaszthatatlan attól, 
hogy érdekütközésbe került a vasháromszöggel.) Abban nemigen 
látott senki semmi rendelleneset, hogy egy volt III/III-as tisztek által 
vezetett csapat milyen szorosan összefonódik (bocsánat a 
többszörös képzavarért) a Mol-OTP szupervállalati tengellyel, amely 
nélkül a magyar gazdaság összeroskadna. 

2014-ben úgy ment minden tovább, mintha semmi sem történt 
volna. Júniusban még a kormányoldaliak is csodálkoztak egy kicsit 
azon, hogy az új rendészeti államtitkár III/II-es tiszt volt, s az 
újratemetés idején ügynököktől várt jelentéseket. Novemberben 
döbbenet fogadta a Magyar Nemzet leleplezését, hogy a , birtokába 
került" (lásd mint fent) dokumentum szerint, amelyet fakszimilében 
közölnek, az MSZP újpesti képviselőjelöltje, egy nyugdíjas 
határőrtiszt 1984-ben öt hónapos KGB-továbbképzésen vett részt. A 
többség leszűrte, hogy ,a szocik javíthatatlanok, még mindig itt 
tartanak" (lásd mint fent). És senkinek sem jutott eszébe, hogy 
miközben a törvényesen digitalizált hálózati nyilvántartást a kormány 
elrekkentette, valakinek ezek szerint annál bővebb, digitalizált, 
lekereshető állambiztonsági adatbázisa van (lásd mint fent). 

A politikusok közül csupán Schiffer András sürgeti makacsul az 
állambiztonsági múlt feltárását, olykor a szocialisták is hiányolják az 
, ügynöknyilvánosságot" (szigorúan nem a dossziényilvánosságot), 
amikor éppen nem fenyeget a javaslat elfogadásának veszélye, sőt 
a Jobbikot a Kágébéla-ugy sem zavarta abban, hogy ismételten 
követelje a 2060-ig titkosított magyar ,ügynöklisták" nyilvánosságra 
hozását. A politikusok többségének szabotázsát, közönyét vagy 
hozzá nem értését, a nagyközönség zömének téma iránti 
érzéketlenségét . elnézve korántsem lehetetlen, hogy az 
állambiztonsági örökség addig fogja rongálni a magyar szabadságot 
és jólétet, amíg az utolsó ellenőrizetlenül továbbszolgáló magyar 
állambiztonsági vagy magyar nemzetiségű KGB-tiszt, ügynök, 
társadalmi megbízott stb. nyugalomba nem vonul — az aktív 
illegalitásból. 


19. A MAGYAR VASHÁROMSZÖG 


Ha leválasztjuk a ,rendszerváltásról az utólagos 
vágygondolkodás mítoszait és az egységes, tudatosan cselekvő 
alany racionális döntésének tévképzetét, mi történt igazából? 

A közvélemény lényegében semmit sem tudott az 1981-—82-es 
likviditási . válságról.  — Magyarország bármelyik pillanatban 
fizetésképtelenné válhatott volna. Ennek lengyel típusú (ha nem is 
lengyel mértékű) gazdasági összeomlás lett volna a következménye, 
beláthatatlan politikai kihatásokkal. Azaz  beláthatókkal, mert 
másfajta rendszernek nem volt realitása, csak egy kemény 
moszkovita diktatúrának, arra pedig néhány megrögzött bolsevikon 
kívül senki sem vágyott. A közgazdászszakma többsége már tudta, 
és immár a nomenklatúra józanabb része is belátta, hogy az egész 
kádári építmény összedőlhet, maga alá temetve az osztályharcosból 
rég bürokratává lett vezető réteget, a puhán ellenzéki értelmiséget 
és az elvben nem létező, de egyre népesebb és jobb módú 
középosztályt a , gyarapodó kisemberek" tömegével együtt, ha — 

Ha nem vagyunk jóban a Nyugattal. A kapitalisták pénzével meg 
lehet támogatni a létező rendszert, ezért nem kell túl nagy politikai 
árat fizetnil meg lehet őrizni a nomenklatúra hatalmának 
folytonosságát. (A nyugati politikusokban ugyanis föl sem merült, 
hogy Magyarországot leválasszák a szovjet tömbről, és demokráciát, 
szabad piacgazdaságot követeljenek). Ezt a törekvést segítette, 
hogy a lengyel hadiállapot kihirdetése, 1981 decembere után 
Magyarországé volt az egyetlen szalonképes kormányzat a 
blokkban, és hogy Reagan fellépése, — a  technikaexport 
megszigorítása miatt Moszkvának szüksége volt Nyugat felé egy 
háborítatlan kommunikációs, diplomáciai, hírszerzési (és 
csempészeti) csatornára. Gorbacsov hatalomra kerülése (1985) 
megerősítette Magyarországot ebben a különleges helyzetében. 

1987-re ismét új helyzet állt elő. Csernobil után Gorbacsov 
rászánta magát az első politikai reformokra (glasznoszty, 1987. 
január), és mivel világossá vált az ellentét a Szovjetunió gazdasági 
teljesítőképessége és katonai szuperhatalmi státusának költségei 
között, a gazdasági reformokra is (1987. június). Idehaza Kádár 
1985-ös — egyébként a gorbacsovi uszkorenyijével összhangban 
lévő — gyorsítási kísérlete csúfosan elbukott, az adósság az egekbe 


szökött. Bár a pénzbőség miatt éppen volt mód az esztelen 
hitelfelvételre — s az IMF-fel is új stand-by megállapodás született —, 
szinte minden hozzáértő politikus és szakember látta már, hogy sem 
a komolyabb gazdasági reformokat, sem a megszorításokat nem 
lehet elkerülni. Ahogy a politikai reformokat sem. A Politikai 
Bizottság már 1986 októberében döntött ,az államszervezet 
felülvizsgálatáról", megkezdődtek az új alkotmány előmunkálatai. 
Fölsejlett a lehetőség, hogy a Szovjetunió kivonul Magyarországról, 
és a nomenklatúrának saját erejéből kell megtartania hatalmát. 
Újfajta ,szövetségi politikára" volt szükség: mozgósítható vagy — 
csúnyább szóval — használható szövetségesek szerzésére, ha nem 
is a többségből, de a nomenklatúra tágabb lehetséges utánpótlási 
területéről, a népes középosztály és a feltörekvő, polgárosuló 
kétkeziek hasonlóan népes pártonkívüli vagy meggyőződés nélkül 
párttag sokaságából. 

A reformok célja egyfelől a kínai jellegű, hibrid gazdaság volt, 
amely bevonzza a nyugati tőkét, de amelyben a védett szabadpiaci 
rezervátum nem akkora, hogy veszélyeztesse az egypárti uralmat. 
Másfelől a  demokratizált egypártrendszer volt az eszmény. 
Ellenőrzött részvételi "demokrácia. A törvényeket előkészítő 
, társadalmi viták" (a Fidesz nemzeti konzultációinak előzményei; 
nem véletlenül lett Pozsgay Imre is tag a 2005-ös Nemzeti 
Konzultáció Testületében); a kormányzati politikával nem ütköző civil 
szervezetek; a média ellenőrzött liberalizációja; engedékenyebb 
gyülekezési és egyesülési jog. Egyszóval bármit megengedtek, ami 
még kézben tartható, csak képviseleti demokrácia ne legyen, se 
többpártrendszer, azaz a nomenklatúrát ne lehessen szabad 
választásokon megbuktatni. 

Ámde hónapokon belül megint közbeszólt a történelem, avagy a 
nemzetközi politika. Kádár és Gorbacsov reform nélküli gyorsítási 
kísérletének kudarca, valamint a reykjavíki csúcstalálkozó (1986. 
október), a szovjet-amerikai viszony újbóli megenyhülése után 
1987-re két dolog világossá vált: 1. Az ország Kádár vezetésével és 
egyensúlyozó politikájával nem tud kilábalni a gazdasági válságból, 
bármely pillanatban bekövetkezhet az összeomlás. 2. A Szovjetunió 
számára már nem akkora tét a magyarországi katonai jelenlét, mint 
eddig volt, és mivel a szovjet gazdaság igen rossz állapotban van, 


megnőtt a valószínűsége, hogy belátható időn belül ,kimennek az 
oroszok", azaz kivonják legalább a hagyományos fegyvernemekhez 
tartozó (belső rendfenntartásra is alkalmas) csapataikat. Az uralkodó 
csoport , szemei előtt egyrészt a kínai példa lebegett: 
bebizonyosodott, hogy a , szocialista" szféra piaci reformjain kívül 
meg lehet engedni úgy a kapitalizmus szigetszerű jelenlétét, hogy a 
gazdaság is nőjön, és a pártelit uralmát se fenyegesse veszély. 
Másrészt logikus volt, hogy ha a kommunista nomenklatúrának nincs 
külső támogatása, akkor belső támogatást kell szerezni, éspedig a 
lojális, de nem (vagy nem elkötelezetten, vagy nem szervezetten) 
kommunista rétegekből. 

Azok a kommunista vezetők, akik 1986-—87-ben szervezkedni 
kezdtek Kádár leváltására, és 1988 pünkösdjén - szovjet 
egyetértéssel — fölfelé buktatták Kádárt, nem demokráciát akartak, 
amennyiben az a kormányzó erő szabad választásokon való 
leválthatóságát jelenti. És nem is kapitalizmust, csak annak a 
szigeteit és a kapitalista gazdaságban való részvétel lehetőségét. 
Ideológiai reflexeken túl: Magyarországon nem volt magántőke, 
pontosabban: nem volt olyan, privátként működő tőke, amelyről azt 
akarták, hogy látható legyen. Azt, hogy engedjék a külföldi tőke 
szabad beáramlását, akkoriban Moszkva természetesen nem hagyta 
volna, de ugyanúgy veszélyeztette volna a Kádár utáni elit uralmát 
is, mint a szabad választás. 

Megint másfelől: az említett okok miatt az állambiztonsági hálózat 
összefonódott a kapitalizálódó gazdasági elittel. A hidegháború adott 
pillanatában a magyar — illetve magyarországi bázissal a szovjet — 
hírszerzésnek és elhárításnak dolgozni nem csupán információs 
fölényt, hanem busás üzletet is jelenthetett. Az első magyar 
szépségverseny (1985) illetve a szépségkirálynő halálának nem 
éppen épületes története, melyben egy médiával és 
cigarettakereskedelemmel is foglalkozó, KGB-s kapcsolataira 
hivatkozó állambiztonsági ember volt a negatív főszereplő, csak egy 
példa. Sokkal nagyobb pénzek forogtak a 
technológiacsempészetben, a fegyverkereskedelemben, a harmadik 
világbeli országok segélyezésében, valamint a hozzájuk kapcsolódó 
pénzügyi műveletekben. Az egyelőre állami kézen lévő pénzügyi 
szférában ugyancsak erős volt az állambiztonsági jelenlét. A 


szocialista külkereskedelem pedig régóta összefonódott a 
hírszerzéssel és kémelhárítással. Az újabb gazdasági reformok 
lehetővé tették, hogy viszonylag sok vállalat önállóan importáljon, 
viszont a permanens pénzügyi válság miatt egy tárcaközi 
kormánybizottság osztotta az importengedélyeket. A hiánygazdaság 
viszonyai között, mivel a nyugati üzleti élet akkor sem volt mentes a 
korrupciótól, illetve a korrumpálási hajlandóságtól, ez megint csak 
felértékelte a titkosszolgálati tudást és a nem látható gazdasági 
műveletek szerepét. Egy jókor, jó helyen lévő, állambiztonsági 
hátszelű gazdasági csoport mindkét világ lehetőségeit maximálisan 
igyekezett kihasználni. 

A kapitalizmus részleges, de szigorúan csak részleges 
bevezetéséhez tehát nagyon nyomós anyagi érdekek fűződtek. 
Ebből az időből és ebből a helyzetből származik a következő 
korszak ,jobboldali agitációjának és propagandájának az a 
vezérszólama, hogy a kapitalizmussal addig nincs baj, amíg a tőkés 
, nemzeti", és nem nyugati globalizátor vagy annak kiszolgálója. Az 
állambiztonsággal összefonódott új üzletemberek számára a 
kapitalizmus jogi és intézményrendszere lehetőség volt, az erősebb 
-— és erejét szabadon, külön, szigorú állami korlátozás nélkül 
használó —, nem magyar tőkés viszont ellenség. 

Ekkor alakult ki az állami bürokráciával szövetséges gazdasági 
vezetők (akkor még csak elő-oligarchák, leendő oligarchák), a 
titilkosszolgálatok és a nacionalista  propaganda-szakemberek 
vasháromszöge (szakembereken itt egyszerűen azokat értve, akik 
ebből élnek). 

A korabeli nacionalizmusnak erre a változatára a nyolcvanas- 
kilencvenes évek fordulóján ugyanaz a kettősség volt a jellemző, 
mint a mai kormányzatéra, mivel nagyjából ugyanaz volt, mint a mai 
kormányzaté. Amikor érdekei azt kívánták, lelkes 
hűségnyilatkozatokat tett a Nyugat mellett, bizonygatva, hogy ezer 
éve Európához tartozunk, csak ,a kommunisták" leszakítottak róla. 
Amikor viszont védekezni kellett a külső konkurencia ellen, és 
lefojtani a belső konkurenciát, hevesen szidta a Nyugatot és 
,bérenceit", a hazai ,komprádorokat, akik között idővel szintén 
bőven talált ,kommunistákat". Ha megkapargatjuk, elég nagy számú 
üzleti nagyemberről és propagandistáról derül ki az állambiztonsági 


múlt vagy kapcsolat — már csak ezért is érthető az a szívós 
ellenállás, , amelyet a szocialista és a fideszes elit a 
dossziényilvánossággal szemben tanúsított. 

Ami a rendszermegtartó koalíciót illeti, Kádár megbuktatóinak 
gondolkodását hatalmi érdekeiken kívül marxista társadalomképük 
határozta meg. Eltérő érdekű csoportok, osztályok, érdekellentétek a 
, szocialista társadalomban", ,népi demokráciában" gyakorlatilag 
nincsenek. Ami számít, az a világnézet, és a tömegek világnézetét 
az értelmiség formálja. Az értelmiségnek azt a részét kell tehát 
megnyerni, amelyik nem rendszerellenes. 

1987 második felében a Demokratikus Ellenzék ennek a 
kritériumnak nem felelt meg. A kisebb, fiatalosabb, radikálisabb 
ellenzéki . csoportok még kevésbé. Két sokaság látszott 
megfelelőnek: a régi vágású keresztény középosztály, vele együtt az 
egyházak — és a népi értelmiség. Pozsgay Imrének a Hazafias 
Népfrontban (1982-től vezette) látható szándéka volt, hogy az előbbi 
csoportot politikailag, a rendszeren belül emancipálja, a népiekhez 
pedig kezdettől szoros szálak fűzték. Kádár megbuktatóinak 
szemszögéből  — mindkét csoport  veszélytelennek látszott: 
mindkettőben a rendszer tulajdonképpeni  alapideológiájához 
hasonló, államhű, antikapitalista, nemzeti kollektivista reflexek 
dolgoztak. A kapitalizmussal társított többpártrendszerű, liberális 
demokrácia helyett mindkettő az erkölcsök javításában (beleértve a 
gyermekvállalási kedv növelését), a népi hagyományokhoz, nemzeti 
lényeghez való visszatérésben (s amiben e kettő egyesül: a határon 
túli magyarokkal való fokozottabb és hathatósabb szolidaritásban) 
látta a politikai megoldást. (A szabadságot helyettesítő moralizálás 
az egész Kádár-rendszernek alapszólama volt. Pozsgay Imre nevét 
például 1974-ben ismerhette meg a nagyközönség, amikor a 
gazdasági reform visszavonásának idején a párt elméleti 
folyóiratának  főszerkesztő-helyetteseként  ,morális és politikai 
kérdésekről" szóló tévéműsort vezetett Érdek és érdekeltség 
címmel.) 

Kik is voltak Kádár megbuktatói? A nomenklatúrán belüli, 
múlékony és sokrétű koalícióról van szó. Tagja volt az új 
miniszterelnök, Grósz Károly, akit Kádár éppen a megbízható 
vonalassága miatt választott, de aki — a maga korlátai között — nem 


tudott nem szembenézni a valósággal. Az ideológusok: Berecz 
János, az ötvenhatról szóló sorozatával hírhedtté vált, de szintén a 
kollektivista népiekhez húzó új agitproptitkár és természetesen 
Pozsgay. A  belügyi-állambiztonsági szárny: Horváth István 
belügyminiszter, aki Bács megyei funkcionárius kora óta jó 
kapcsolatban volt Pozsgayval, valamint Horváth és Grósz 
pártfogoltja, Fejti György, aki 1988 tavasza és 1989 ősze között a 
magyar politika egyik kulcsfigurája volt — az állambiztonság mellett 
pártvonalon ő felügyelt a törvényalkotásra is. A jól értesült 
külügyesek: Szűrös Mátyás, a külügyi KB-titkár és Horn Gyula, a 
diplomáciát valójában irányító külügyminisztériumi államtitkár. 

A magas rangú gazdasági tisztségviselők többsége 
makroökonómiában gondolkozott, és nem kötötték a föntebb leírt 
vasháromszög üzleti-taktikai érdekei. Nem véletlenül álltak ki később 
a korlátok nélküli politikai és gazdasági átmenet mellett, amikor azt 
Grósz és Berecz nyíltan ellenezte, Pozsgay és Fejti pedig taktikusan 
hátráltatni próbálta. Közéjük tartozott Németh Miklós, aki 1987-ben 
lett a Központi Bizottság első valóban képzett gazdaságpolitikai 
titkára, és Nyers Rezső, a 68-as reform 1974-ben félreállított atyja, 
az a KB-tag, aki talán a leggyakrabban hangoztatott ellenvéleményt 
— ő lett 1987-ben az országgyűlési reformbizottság elnöke. 

A két erős (vagy erősnek látszó) ember 1987 második felében 
azonban a , konzervatív" Grósz volt, ő hozta a pártvonalat; valamint a 
magát merész reformernek feltüntető, de az utolsó lehetséges 
pillanatig hithű kommunista Pozsgay, ő hozta a szimpatizáns(sá 
tehető) értelmiséget. (, Lakitelken együttműködési szándék jött, az 
ellenzék soraiban zavar keletkezett" — nyugtázta az MDF 1987. 
szeptemberi ,zászlóbontásának" sikerét a fejleményekről és főleg a 
tervekről nem kellően tájékozott párközponti bürokraták számára: a 
népiek az MSZMP-t, illetve annak ,reformszárnyát" választották 
addigi, időleges szövetségeseik, az ,urbánus" Demokratikus 
Ellenzék helyett. Két év múlva az MSZMP valódi reformkörei hiába 
kérték fel vezetőjüknek Pozsgayt.) 

Az érdekkoalíció harmadik -— láthatatlan, de legerősebb —-— 
résztvevője természetesen az állambiztonsági szervezet volt 
Horváthtól és Fejtitől lefelé. Grósz rohamosan gyengült, 1989 
tavaszára már nem volt több kellemetlen politikai maradványnál; az 


év végére Pozsgayból is másodvonalbeli politikai szereplő lett. Az 
állambiztonsági szervezet egészéről ez nem mondható el. Ekkor már 
dolgozott önmaga átmentésén; ezt végül a belső elhárítás (III/III) 
szervezetének feláldozásával ugyan, de megoldotta. A feláldozás 
persze csak hipotézis, de hogy — akár a Dunagate-et kirobbantó 
Végvári őrnagy tudtán kívül — szándékos és megtervezett volt, azt 
egy furcsa epizód mintha igazolná. Megint csak a valóság és a róla 
való beszéd távolságával szembesülünk. 

Az SZDSZ és a Fidesz 1990. január 5-én tárta a nyilvánosság 
elé, hogy a Belügyminisztérium III/III-as csoportfőnöksége egészen 
addig folytatta az ellenzéki pártok és mozgalmak titkos 
megfigyelését (tehát a kerekasztal-tárgyalások alatt is, és az erről 
szóló jelentéseket, összefoglalásokat megkapták az MSZMP és a 
kormányzat vezetői). Utánanéztem a korabeli sajtóban, hogy az 
SZDSZ-en és a Fideszen kívül a többi párt hogyan foglalkozott a 
Dunagate-botránnyal. Meglepetésemre az 1990. januári lapokban 
mintha nem is a Dunagate-ről lett volna szó, hanem , az elmúlt napok 
(hetek) iratmegsemmisítési és lehallgatási botrányairól". Így, többes 
számban. Ez pedig nemcsak a III/III-as iratok napvilágra kerülését 
jelentette (az volt a ,telefonlehallgatási ügy"), hanem ugyanakkor, 
nagyjából ugyanakkora hangsúllyal, egy hamarosan tökéletesen 
elfelejtett epizódot, nagy tömegű MSZMP-irat zúzdába küldését is. 

Miközben a napi jelentések címzettjei olyasmiket mondtak, hogy 
ez nagyon elítélendő, és ők semmi rosszat nem akarnak/akartak, az 
MDF részéről nyilatkozó politikus — a távol levő Antall József helyett 
Csengey Dénes - arra következtetett, hogy a belügyön belül több 
irányzat van, és ebből az egyik nyilván át akarja menteni magát a 
demokráciába. Ez így is volt, csak éppen nem az az ,irányzat — 
nevezetesen Végvári József — mentette át magát, amelyiknek a 
leleplezést köszönhetjük. De mondom, legalábbis az írott sajtóban 
hasonlóan nagy teret kapott egy másik, látszólag rokon téma, az 
MSZMP-iratok megsemmisítése. A Független Jogász Fórum — 
elnöke ekkor Kónya Imre, majdani MDF-frakcióvezető és 
belügyminiszter — határozott hangú levelekben követelte, hogy az 
utódpárt , mondja meg az igazságot . Olyan volt, mintha az MDF és 
az FJF relativizálni akarná az állambiztonsági leleplezés 
fontosságát. 


Szira Péter kollégám hívta fel a figyelmemet egy régi riportjára 
( Zúzdába viszik az MSZMP-iratokat, Mai Nap, 1989. nov. 30.), 
amelyből kiderül, hogy már jóval a Dunagate előtt valóban 
zsákszámra hordták ki a papírokat a Köztársaság téri 
pártszékházból, ráadásul gyanús körülmények között, a sötétség 
leple alatt. Hozzá kell tenni, hogy igazából nem lehettek olyan 
nagyon fontos iratok: formanyomtatványok fel sem bontott kötegei, 
belépési nyilatkozatok, húszéves jelenléti ívek. Kérdés, hogy miért 
kellett mindezt éjjel négykor, viszont tanúk előtt elkövetni — ha a 
feltűnést akarták elkerülni vele, nem sikerült. Sikeresen fölemelték 
azonban a közvéleményt formáló sajtó ingerküszöbét. Révész Béla 
háromrészes tanulmányából tudjuk (, Dunagate I., II., III.", Beszélő, 
2004. 11., 12., 2005. 1.), hogyan gyorsult fel ugyanekkor az addig 
rendezett és szabályos iratmegsemmisítés a Belügyminisztériumban 
az év vége felé úgy, hogy a kiszivárogtatás előtti hetekben olykor 
már jegyzőkönyvet sem készítettek a selejtezésről, vagy a 
jegyzőkönyveket megsemmisítették. Bizonyítani nem lehet, de 
mintha a következő korszak figyelemelterelési műveleteinek első 
példája volna. Mintha készültek volna a III/III odadobására. 

A pártpapírok mesterséges ügye — és ehhez nem kellett a 
Független Jogász Fórum felháborodása — csakugyan elterelte 
valamelyest a figyelmet a III/III-as jelentések ügyéről. Pontosan 
annyira, hogy akkoriban az átlagosnál kíváncsibb és a 
demokráciáért aggódó újságolvasó sem igen találkozhatott annak 
tömör megfogalmazásával, hogy miként érinti a Dunagate tartalma — 
az ellenzékről rendszeresen befutó jelentések sokasága - a 
harmadik köztársaság lényegét. Mert nem az bizonyosodott be 
végképp, hogy voltak besúgók, hiszen ezt mindenki tudta, közhely 
volt. Hanem hogy a tárgyalásos átmenet nem fair játékszabályok 
szerint zajlott. Akkoriban indult fejlődésnek a köztársaság szövetén 
belül az a titokzárvány, amely még 2015 elején is bizonyosan 
létezett és hatott. De innen már csak spekulációra van mód. 

Olyan dolgok következnek, amelyek nem kellemesek, és 
tipikusan nem is hihetők azok számára, akik szívesen emlékeznek 
vissza 1989-re. Ezért védekezésből hajlamosak lehetnek lesöpörni 
mint összeesküvés-elméletet. Csak hát létező tényekről van szó, 


amelyeket ha összerakunk —-— többletfeltevések nélkül -, sokkal 
érthetőbbé válnak az 1989 utáni korszak vészes torzulásai. 

A szovjet tömb állambiztonsági szervezeteinek a hírszerzésen, az 
ehhez kapcsolódó gazdasági tevékenységen, külső és belső 
elhárításon kívül volt még egy nagyon fontos funkciójuk: a lélektani 
vagy információs hadviselés; a — Szovjetuniónak kedvező 
magatartások és történések kiváltása, eredeti, II. világháborús 
nevén: különleges propaganda 6 (szpecialnaja propaganda, 
szpecpropaganda). Ebbe a célcsoportok befolyásolása és 
megtévesztése éppúgy beletartozott, mint a saját akciók leplezése, 
csapdahelyzetek létrehozása — olykor emberek épségét, életét sem 
kímélve. A játszmákban a hivatalos sajtót és audiovizuális médiát 
éppúgy használták (használják, ahogy ma már az online médiát is), 
mint a személyes manipulációt, a befolyásoló ügynököket. A célpont 
elsősorban nyilván az ellenség volt (más rendszerű, más 
szövetségbe tartozó ország), de alkalmazták a szpecpropagandát 
például az 1968-as csehszlovákiai bevonulás előkészítésében is. A 
Mitrohin-archívumból, de máshonnan is tudunk a Progressz 
hadműveletről, amelynek keretében KGB-ügynökök szivárogtak be 
többek közt a csehszlovák nem kommunista pártokba, az 
Elkötelezett Pártonkívüliek Klubjába, és terveztek olyan provokációt 
is, hogy szovjet állampolgárok feleségeit gyilkolják meg, ezzel adván 
ürügyet a bevonulásra. (A terv végül éppen a csehszlovák 
állambiztonsági szolgálat ellenállásán bukott meg.) 

A magyar állambiztonság embereit szovjet módszertan szerint, 
egy részüket a Szovjetunióban képezték, együttműködtek a KGB-vel 
és a GRU-val. Elképzelhetetlen, hogy ne ismerték volna a hosszú 
évtizedek óta alkalmazott, csiszolgatott módszereket. Ezeket az 
eljárásokat a diktatúra zárt viszonyai között itthon fölösleges volt 
alkalmazni, most azonban kivételes helyzet állt elő: az 
állambiztonsági érdekcsoport és szövetségesei számára kedvező Új 
helyzetet — új rendszert — kellett kialakítani, és ebben kapóra jött a 
magatartások, történések előidézéséhez, manipulálásához fűződő 
szakértelem. Természetesen nem arról van szó, hogy valami ördögi 
ravaszsággal mindent előre kiszámítottak és kidolgoztak — a 
számításaikat eleve keresztülhúzta sok minden, ami az év közepétől 
Magyarországon és a kelet-európai térségben végbement. Sok 


mindent abból, ami történt, valódi demokraták harcoltak ki vagy értek 
el közösen. De az bizony megtörténhetett, hogy állambiztonsági 
embereknek maradandóan sikerült manipulálniuk a politizáló 
közvélemény nagy részének szemléletét és magatartásmintáit. És 
ezek a folyamatok szerencsétlenül kombinálódtak részben a 
közvélemény bizonyos csoportjainak politikai hajlamaival, ideológiai 
megrögzöttségeivel, részben a kelet-európai forradalmak előtt 
jórészt már lezajló magyar átmenet esetlegességeivel. 

Akkor mi, a változásra áhítozó többség úgy éltük meg, hogy 
hétről hétre kevesebbet kell hazudni és többet lehet kimondani, 
egymás után vesztik érvényüket a dogmák és a tabuk, az MSZMP-n 
belül győznek a reformerek a keményvonalasokkal szemben, 
erősödnek a nem kommunista (akkori, elég pontos szóval: 
, alternatív") erők, létrejön az új, demokratikus rendszer, és végül ,mi" 
ebben az új rendszerben legyőzzük ,a kommunistákat . 

Utólag — korántsem mindig széles körben — nyilvánosságra került 
részletekből lehet kirakni, hogy valójában mi történt. S utólag — már 
a 89-es rendszer összeomlása után -— lehetne szembenézni azzal, 
hogy mennyire művi volt az a politikai valóság, amelyről azt hittük, 
hogy benne élünk. Legalábbis abban a két évben — 1987 nyarától 
1989 nyaráig —, amikor a 89 utáni politikai világ normái és tartalmai 
rögzültek, mielőtt még az intézményi és jogi keretei kialakultak volna. 

Az állambiztonság ott volt minden történelmi váltóállításnál. 

Nem mástól, mint Horváth Józseftől, a III/III csoportfőnökétől 
tudjuk, hogy a szolgálat ott volt a lakiteleki találkozó szervezésénél, 
és 1987. szeptember 27-én kívülről vigyázott a  sátorbeli 
tanácskozás biztonságára, de Horváth a sátorba ,nem engedett be 
senkit". (Horváth a népi értelmiség nagy tisztelője volt, amellett a 
szakmai szabályok is tiltanák a dekonspirációt. ) 

A csoportfőnökség nem hagyhatta ki, hogy be ne épüljön a 
Demokratikus  — Ellenzék kiterjesztésével létrejött , Szabad 
Kezdeményezések Hálózatába, illetve a Fideszbe. 

Amikor 1988 őszén nyilvánvalóvá lett, hogy nem lehet kikerülni a 
többpártrendszert (minden részvételi-demokrata konstrukció túl 
erőltetett ahhoz, hogy stabil legyen), a besúgók és befolyásoló 
ügynökök ott voltak az új pártok megalakulásánál. Néhány hétig 
logikusnak látszott, hogy ha a demokrácia ott folytatódik, ahol 1947- 


ben abbamaradt, akkor a Kisgazdapárt lehet a legfontosabb 
ellenzéki erő. Az újjáalakuló gyűlésen (1988. nov. 18.) Antall József 
felállt és távozott, mert úgy tartotta, túl sok a (besúgó)gyanús alak. 
Mint utóbb kiderült, igaza volt. Dr. Boross Imre ügyvéd, volt kisgazda 
politikus (nem összetévesztendő a bankszakember Boros Imrével) 
emlékirataiból tudjuk, hogyan állt ellen a párt elaggott (és részben 
beszervezett) régi-új vezetése annak, hogy az FKGP valóban 
,polgári párt" legyen, ne csak sértődött agrárius rétegpárt. Hogyan 
üldözték el a szimpatizáns értelmiséget, megtisztítva a terepet a 
demagóg Torgyán József előtt. 

Hasonló cselekményelemek figyelhetők meg a másik fontos 
történelmi párt, a szociáldemokraták módszeres gyengítésében és 
,lenn tartásában". Júniusban, az első közvélemény-kutatás szerint 
még az MSZDP volt a második legnépszerűbb párt (1390), onnan 
csúszott fokozatosan egyre lejjebb — miközben a felmérés szerint a 
lakosság többsége számára a  szociáldemokrácia volt a 
legnépszerűbb eszmeáramlat. Lehet, hogy csak a neve miatt, de a 
nyári hónapokban igen népszerű volt a Balogh páter 1947-es 
pártjának utódjaként létrehozott Független Magyar Demokrata Párt, 
amelyet egy volt munkásőr és népszabadságos újságíró vezetett. De 
az 1947-es választások legnagyobb jobboldali pártját feltámasztó 
Magyar Függetlenségi Pártot is választották volna annyian, mint az 
eredetileg a Termelőszövetkezetek Országos Tanácsából 
leszármazott Magyar Néppártot. 

Az FMDP és az MFP azonban történelmi párt létére nem került be 
az Ellenzéki Kerekasztalba, pedig az utóbbi elnöke, Hornyák Tibor 
aztán MDF-es képviselő lett, szalonképességével nem lehetett hiba. 
Bekerült viszont — történetiségére való hivatkozással — az utolsó 
pillanatban létrehozott Kereszténydemokrata Néppárt is, amelyet 
ráadásul a párt egyik öklétől, a Legfőbb Ügyészségtől csak az év 
elején nyugdíjba vonult Füzessy Tibor — későbbi titokminiszter — 
képviselt az I/1. (szabad választásokkal, alkotmánnyal foglalkozó) 
munkabizottságban, ahol nemegyszer határozottan védte az 
MSZMP. álláspontját. Ugyancsak bekerült — hogy miért, az a 
,rendszerváltás" egyik talánya — a Bajcsy-Zsilinszky Baráti Társaság, 
amely alakulásakor, 1988-ban még a demokratikus szocializmus 
mellett tett hitet, 1989-ben már tisztán nemzeti színekre váltott, 


amivel még nem volna gond, de sem a kerekasztal előtt, sem azután 
nem működött pártként. 

A belső elhárítás ott volt az Ellenzéki Kerekasztal 
megalakításánál, és ott volt a tárgyalásokon. Az átmenet leginkább 
forradalomra emlékeztető napján, 1989. június 16-án ott volt a 
Hősök terén és —- előtte is -— szerte a városban, nemcsak 
megfigyelőként, hanem gondos szpecpropagandát is kifejtve, hogy 
az események minél inkább a kormány — és az állambiztonsági 
nyomásgyakorló csoport — érdekei szerint alakuljanak. (Erősen 
eltúlozva például a keményvonalas veszélyt, ezen belül valamiféle 
munkásőrpuccs lehetőségét. Az ellenzék, vagy legalábbis annak be 
nem avatott része az utolsó pillanatig a fogatlan és komolytalan 
Munkásőrségre koncentrált a sokkal fontosabb ellenerő, az 
állambiztonsági apparátus helyett.) 

És persze ott voltak a nyilvánosság átalakításának 
kulcspozícióiban. A cenzúra régi gépezete ugyan megszűnt, de 
valódi sajtószabadság nem volt, már csak gazdasági okokból sem. 
Részt vettem egypár lapalapítási kísérletben, mind elakadt azon a 
ponton, ahol magánbefektetőt kellett volna szerezni. Más is így járt. 
Biztos vagyok például abban, hogy a demokratikus sajtó 
gyengeségének egyik fő oka: nem sikerült szakmailag erős, 
független, új napilapot létrehozni, mint a térség többi országaiban 
mindenütt. Valahogy senki nem látott benne üzletet 1989-ben. 
Megint egy magyar unikum. Volt azonban, akinek sikerült az 
alapítás. 

Közvetlenül vagy közvetve az állam tartott kezében minden 
médiát. A lazítás (nem felszabadulás) is állami ellenőrzéssel ment 
végbe, és nem azok a viszonylag fiatal, a Demokratikus Ellenzékhez 
húzó újságírók vezették, akik 1988 októberére megalakították a 
Nyilvánosság Klubot, hanem kiugró  tehetségükről vagy 
bátorságukról addig nem ismert, de — mint később kiderült — feltűnő 
szabályossággal a III/III-nak dolgozó médiamunkások. 

Legmagasabb rangú hálózati személy, ,titkos munkatárs" volt az 
1987 végén indult rádiós Vasárnapi Újság felelős szerkesztője, Győri 
Béla. 1989-re titkos munkatárssá avanzsált a Reform újság 
főszerkesztője, Tőke Péter. (Az első ,független, demokratikus" 


politikai hetilap nagyrészt pártvállalatok tulajdonában volt, a pénzbeli 
tőkét az állami Magyar Hitel Bank folyósította. ) 

Bizonyosan tudni, hogy a hetvenes évek végén a III/III-nak 
jelentett Forró Tamás, aki Havas Henrikkel párban a kívülállók 
számára meglepően bátor (valójában a kimondhatóság éppen 
ésszerűnek tartott állapotát közvetítő) Első kézből műsort, majd a 
Nap TV reggeli politikai magazinját vezette. Nem beszélve a régi 
lapoknál, műsorszerkesztőségekben dolgozó tömérdek 
állambiztonsági emberről. (Én meg , első kézből" tudok olyan esetről, 
hogy az egyik új könyvkiadóra felügyelő, a könyvszakmában addig 
ismeretlen elvtárs szó szerint a páncélszekrényből vett elő egy 
diktatúra-leleplező kéziratot: ,Most már ki lehet adni.") 

Később divatossá vált politológusi zsargonkifejezéssel: ők 
tematizálták a közbeszédet. Ők — illetve fölötteseik — szabták meg, 
hogy miről lehet ,már" beszélni, és miről nem. 

Arra, hogy a szabad piac és a szabad nyilvánosság szimulálása 
mennyire jövedelmező volt a vasháromszögnek, jó példa a Reform 
hetilap és a mellette kiadott Mai Nap újság sorsa. Annál a ténynél 
fogva, hogy új volt, és függetlennek lehetett mondani, valamint hogy 
hozzájutott bizalmas információkhoz, a Reform példányszáma 
félmillióra szökött fel, és a Mai Napé is hamar elérte a százezret. 
1990-ben így a tulajdonrész felét már el lehetett adni egy olyan, csak 
a bevételt látó, ráadásul közismerten jobboldali szakmai cápának, 
mint Rupert Murdoch. Aztán amikor ez a két marketingelőny 
megszűnt, és a minőség nem pótolta, a példányszám zsugorodni 
kezdett, a portfólió előbb visszakerült az MHB-hoz, majd annak 
rendje és módja szerint megvette az állam — de valaki minden 
lépcsőben jól keresett rajta, kivéve az egyetlen igazi kapitalistát, 
Murdochot. (Viszont 1989-90-ben sikeresen elszívták a kereslet 
nagy részét a valóban független újságírás elől.) 

A vasháromszögnek nem állhatott érdekében sem az egyoldalú 
nyugati nyitás, sem a valódi többpártrendszer, sem a 
kompromisszumok nélküli átállás a kapitalizmusra. Ha csak az 
utóbbit nézzük: nem állhatott érdekében, hogy kiderüljön a külső 
adósság valódi mértéke; nem állhatott érdekében, hogy kiderüljön, 
gazdaságilag mennyire esztelen volt az 1988-89-es utolsó nagy, 
politikai . célú  kiköltekezés.  (Világútlevél, magán-autóimport, 


reálkereset-növelés sodorta csőd felé az államot. Az 1988-as és az 
1989-es — az IMF-kifizetés elhalasztásához, az adósság-átütemezés 
fontolgatásához -— vezető költségvetésért a véletlenül szintén 
állambiztonsági hátterű Medgyessy Péter felelt. ) 

Nem állhatott a vasháromszög érdekében az sem, hogy az 
átlagemberben meginogjon a ,jó állam - adakozó állam" tételébe 
vetett hit, nem álltak érdekében a kíméletlen szigorítások és radikális 
reformok, amelyeket ez a helyzet megkövetelt volna — ugyanis rövid 
és talán véres úton idézték volna elő a nomenklatúra bukását. De 
nem állt érdekében az sem, hogy olyan mértékben importáljunk 
működő tőkét, amilyen a gazdaság talpra állításához szükséges, 
sem pedig az, hogy idehaza a már létező vállalkozói kultúra és 
ambíciók alapján valóban szabad piac és verseny alakuljon ki — mert 
nem hiányzott neki sem külső, sem belső konkurencia. Nem mintha 
mindez nem lett volna összhangban a középosztály különféle 
csoportjai reflexszerű  antikapitalizmusával, de ha ugyanolyan 
energiával sulykolják a szabadpiaci gazdaságra való átállás 
szükségességét, mint 1989 elejétől az ötvenhatos tematikát, akkor a 
következő években — és máig - talán nem lett volna ennyire 
általános az antikapitalista düh. 

Mindezek a témák 1989 nyarának végéig majdnem teljes 
némaságba fulladtak az ,egyre szabadabb" -— állambiztonságilag 
erősen manipulált — neo-bulvársajtóban és tömegmédiában. Amiről 
beszéltek, az ezekhez képest helyettesítő (proxy) téma volt. A 
legfőbb ilyen, 1989 elejétől: ötvenhat. A  nomenklatúrában 
felülkerekedő  — csoport(ok) számára kiváló alkalom, hogy 
elhatárolódjanak a Kádár-rendszer nyilvánvaló sötét oldalától (de 
csak attól). Sajnos az ellenzék nem egy irányzata számára is 
központi témává lett. Ami önmagában még csak nem is erkölcstelen 
- a Szolidaritás Állampolgári Bizottsága is hangsúlyozta 1989-es 
választási kampányában az olyan, erős érzelmi hatású történelmi 
igazságtalanságokat, mint Katy vagy a kommunista kormányzatok 
terrorisztikus fellépései. De az újratemetés államosításával a 
kormányzat legalábbis tompította a terror számonkérésének 
ellenzéki élét, és a választás még jóval odébb volt. Ötvenhat 
átértékelését az ellenzék győzelemnek fogta fel, és meglehet, 


taktikailag az is volt, csak ennek a győzelemnek semmi kihatása 
nem volt a következő politikai és gazdasági rendszerre. 

Ugyanilyen államosított helyettesítő téma volt a határon túli 
magyarok ügye, és mindinkább a korai kommunista egyházüldözés 
- a Vasárnapi Újság ezeket nyilvánvalóan a népi értelmiség és a 
keresztény középosztály politikai integrálása (durvább szóval: 
felhasználása) céljával állította hétről hétre a középpontba, 
miközben az ország politikai és gazdasági válságának alaptényeiről 
nemigen beszélt. Gyakran szólt a műsor a kuláküldözésről, 
padláslesöprésről, erőszakos téeszesítésről is — csak következtetni 
lehet arra, hogy milyen taktikai számításból élesztette föl a sérelmek 
emlékét ugyanannak az állambiztonsági szervezetnek a közvetlen 
jogutóda, mely ezeket a bűnöket elkövette. 

Mindenesetre ezeknek a manipulációknak megvolt az az 
eredményük, hogy a gazdasági racionalitással és 
középosztályosodással összefonódó magabiztos nacionalizmus 
mellett feltűnt és kezdett megerősödni a régi, polgárosulás előtti, 
irracionális, sérelmi nacionalizmus. A Trianon-helyettesítő beszéd 
mellett megjelent az addig tabusított közvetlen Trianon-beszéd is. 
, AZ igazságot tartom a kezemben" — mutatta fel Sinkovits Imre 1990 
elején, a tévéreklámban Raffay Ernő (történetesen szintén III/III-as), 
majdani honvédelmi államtitkár frianon titkai című bulvárkönyvét. 

Mivel a dolog cenzúra alá esett, csak személyes emlékeimre, 
, kvalitatív kutatásaimra" hagyatkozhatom: a Horthy-rehabilitáció nem 
1990-ben, hanem valamikor a nyolcvanas években kezdődött. 
Horthy ugyanis, a ,kommunistákkal" ellentétben, nagyon is ,tett 
valamit" a határon túliak tömegeiért: ő volt az, aki , visszaszerezte" a 
Felvidék magyar lakta déli sávját, Észak-Erdélyt a Partiummal és 
Bácskát. Emlékszem arra az eltökélten baloldali, minden reflexében 
nyugatos, minden antiszemitizmustól mentes és nemzeti érzelmű 
fiatal íróra, aki lejátszotta nekem Horthy kolozsvári bevonulásának 
rádióközvetítését mint afféle nemzeti szamizdatot. Az, hogy a 
második bécsi döntés Hitler és Mussolini kegyéből történhetett meg, 
még kevésbé jelentett neki feloldhatatlan politikai-erkölcsi dilemmát, 
mint a balti vagy ukrán nacionalistáknak az, hogy elődeik 1941-ben 
Hitlerrel szövetkeztek Sztálin ellen — hiszen nem segített más, 
ráadásul a bécsi döntésekbe (közvetlenül) senki sem halt bele. 


Csakhogy a Irianon-tabu feloldása után már nem volt megállás: 
elkerülhetetlen volt, hogy újra megjelenjen és — antikommunista 
lendülettel — megerősödjék az 1945 előtti keresztény középosztály 
uralkodó ideológiája: a paranoid sérelmi gondolkodás, az etnikailag 
és kulturálisan ,tiszta", idegen befolyástól mentes állam erejébe 
vetett hit és az antiliberális nemzeti kollektivizmus elegye. 

A két-, sőt immár háromféle nacionalizmus azonban ekkor még 
megfért egymással. A romániai forradalom itthoni fogadtatásában — 
a marosvásárhelyi terrorig — volt egy nagy adag magabiztos, vagy ha 
kritikusabban  — nézzük, leereszkedő pártfogás: a románok 
megdöntötték Ceausescu rémuralmát, az egész egy magyar 
lelkésszel való szolidaritásból indult, akit a Nemzeti Megmentés 
Tanácsába is bevettek. Tehát — nyugtázta a közvélemény — a 
románok végre ,megjavultak". Eddig nyomoruk ugyanabból a 
szellemi alacsonyabb rendűségből eredt, amiből 
magyarellenességük, ennek azonban vége, hiszen láthatóan 
megszűntek magyarellenesek lenni, észhez tértek. Mi pedig rajtuk is 
segítünk, átadjuk tudásunkat a jobb életről és arról, hogy a 
magyarokat szeretni kell, mert mi jobbak vagyunk. A 
marosvásárhelyi pogrom ezen annyit változtatott, hogy a 
közvélemény nyugtázta: ,ezek a románok semmit sem változtak, így 
hálálták meg a segítséget". 

A populáris fölényérzet máig megmaradt a szomszéd népekkel 
szemben, a politikai közösség zömében él az a meggyőződés, hogy 
ők javíthatatlan, alacsonyabb rendű nacionalisták (míg a mi 
nacionalizmusunk egészséges nemzeti önvédelem), a 
demokráciájuk éppen ezért nem igazi (miközben valójában jobban 
működött és működik, mint a miénk), és megérdemelten szegények 
(miközben tendenciában sokkal sikeresebben zárkóznak fel, mint 
Magyarország — még arra is van magyarázat, hogy Szlovákia miért 
húzott el mellettünk: jobb helyzetből indultak, és Meciar alatt nem 
privatizáltak esztelenül", tehát csak a csehszlovák gazdasági fölény 
állt vissza). Ennek a kádárista fölénytudatnak volt egészen groteszk 
megnyilvánulása, hogy 2009 őszén (!), a magyar liberális képviseleti 
demokrácia végnapjaiban az européerként ismert Balázs Péter 
külügyminiszter közölte a szlovák  nyelvtörvényre reagálva: 
, Magyarország Szlovákia idősebb testvére. De a kisebb testvért 


európai modorra is tanítanunk kell." Ebben nem a részben amúgy is 
félreértett nyelvtörvény kritikája a lényeg, hanem a kétely nélküli — és 
diplomáciailag kontraproduktív — lekezelés, felsőbbrendűség-tudat. 

Mihelyt megszűnt a cenzúra, a trianonizált nacionalizmussal 
együtt nagyon gyorsan visszatért az 1945 előtti antiszemita beszéd 
is, illetve annak elfogadása - az 1945 utáni fejlemények 
eredményekért a , zsidó" szó leírása nélkül. Ebben kulcsszerepe volt 
Csurka Istvánnak: az MDF vezetői közül származásánál, életkoránál 
és nem utolsósorban tehetségénél fogva ő volt abban a helyzetben, 
hogy rekonstruálni tudja az 1945 előtti keresztyén középosztály 
uralkodó politikai beszédmódját, amit villámgyorsan meg is tett. 
(1989 januárjában jelent meg ,Faragó Vilmos 60 éves" című cikke, 
amelyben Aczél Györgytől a , Váci utcai butikosokon" át az SZDSZ-ig 
húzott ívet. Kész volt a ,judeobolseviki-plutokrata összeesküvés" 
modernizált változata.) 

Csurka azonban éles eszű, társadalmilag érzékeny ember volt, 
úgyhogy ideológiáján nyomot hagyott az eltelt 44-45 év. A Horthy- 
rendszer merev kaszthierarchiája helyett a kommunistáktól — 
valamint többpártrendszertől és kapitalizmustól — mentes népi 
demokrácia volt a politikai eszménye. Csúnyábban: a nemzeti 
szocializmus. Ebben kapott volna vezető szerepet a nemzeti 
középosztály, a zsidók pedig úgy szerepeltek abban a képletben, 
mint olyan csoport, amely a kommunistákhoz beállva igazságtalan 
privilégiumokhoz jutott — a néphez, valamint a népet legitimen 
képviselő magyar középosztályhoz képest. (,Fiacskám, szoktad te 
otthon azt a szót hallani, hogy 3magyarx?" — kérdezte 1989-ben 
szinte együttérzéssel egy kiemelkedő, történetesen zsidó 
származású ellenzéki értelmiségi  rendszerváltásért lelkesedő 
gyermekétől.) Mindezt Csurka nagyon hatásosan és a szó 
értékmentes értelmében példamutatóan tudta hirdetni; sokan 
követték is, hiszen az addig kényelmesen beilleszkedő keresztény 
középosztálybeliek sokaságát (és korántsem ,a rendszerváltás 
veszteseit) mozgósító indulattal és az ellenzékiség élményével 
ajándékozta meg. Az August Bebelnek tulajdonított mondás szerint 
,az antiszemitizmus a hülyék szocializmusa"; ez esetben az 
antiszemitizmus lett a hülyék ellenzékisége. 


szigeteket kivéve nem lévén szabad nyilvánosság, ennek az 
ideológiának a megnyilvánulásaira nem érkezett hasonló súlyú, 
hatásosságú válasz. A nyilvánosság őreinek viszont eszük ágában 
sem volt úgy meghúzni a demokratikus szalonképesség határát, 
hogy Csurka és eszmetársai kívül maradjanak rajta, hiszen egyrészt 
nem voltak liberális demokraták, másrészt számukra 1989 első 
felében az MDF volt az ideális, alárendelt koalíciós partner, Csurka 
pedig az MDF legnépszerűbb hangja. Mondom, a játékszabályok 
ebben az 1988 tavaszától 1989 nyaráig terjedő időszakban alakultak 
ki — az adminisztratív-állambiztonsági lobbi ekkor volt hatalmának és 
befolyásának teljében -, úgyhogy ami akkortól nem volt tilos, az 
soha többé nem volt tilos. Az a szabály, hogy lehet zsidózni, és így 
lehet zsidózni, ugyanúgy megfagyott a következő évtizedekre, mint, 
mondjuk, az 1989-es nyár végi erőviszonyokra reagáló választási 
rendszer. 

Eléggé valószínű, hogy amikor az SZDSZ annyira megerősödött, 
hogy már a vasháromszög érdekérvényesítését veszélyeztette, a 
szpecpropagandának már közvetlen célja volt az antiszemitizmus 
felszítása; ennek a produktuma 1990-ben, a két választási forduló 
között a Csurka lapjában megjelent , Apák és fiúk". De egyelőre, 
1989 őszéig csupán arról volt szó, hogy a Bíró-Csurka-féle MDF 
nagyon alkalmas lett volna az MSZMP számára . ártalmatlan 
partnernek, fenntartva a parlamenti demokrácia látszatát, és ezért 
nem akarták korlátozásokkal gyengíteni. Hadd mondják — a nagyon 
gyorsan továbbgyűrűző hatással nem számoltak. 

A zsidó középosztály politizáló tagjait valóságos sokként érte a 
fordulat — nem az, hogy van antiszemitizmus, hiszen tudták, csak 
rendellenességnek vélték; hanem az antiszemitizmus elleni 
nyilvános, hivatalos védettség látható megszűnése. Az addigi 
hivatalos tilalmat — egyszerűen: cenzúrát -, amitől nem lehetett 
érzékelni az antiszemitizmus valódi  meggyökerezettségét, 
összetévesztették a szerves, demokratikus nevelődéssel, miközben 
nem volt demokrácia. Szerves, liberális nevelődés valóban történt; 
de mivel nem volt demokrácia, az  antiszemitizmussal való 
szembefordulás nem válhatott tudatosan vállalt szabállyá. 1945 előtt 
a többség szemében az volt a rendes ember, aki antiszemita. Ezt a 
szemléletet 1945 után hivatalosan tabusították (ellentétben a 


Szovjetunióval vagy Lengyelországgal, ahol állami antiszemitizmus 
volt), de ettől még nem lett általános normává, hogy ,rendes ember 
az, aki nem antiszemita" . 

Ahogy Csurka villámgyorsan  visszatalált a keresztyén 
középosztály diktatúra előtti állapotához, a számukra meglepő, 
ráadásul politikailag jóváhagyott antiszemitizmusra válaszul a zsidó 
középosztály sok tagja is pillanatok alatt visszaváltozott áldozati 
mentalitású zsidóvá. Feledték a rendkívül sikeres asszimilációt, 
illetve a ,zsidósként" megbélyegzett — egyszerűen a városi 
középosztályra jellemző — magatartások terjedését. Az a sérelmes 
és fenyegető élmény, hogy a középosztály egyes tagjait zsidó 
mivoltukban támadják, nagy részben lekötötte a zsidó származású 
kisebbségen immár jóval túlterjedő liberális, nyugatos középosztály 
politikai energiáit. Nagyrészt ez ellen védekeztek — ahelyett, hogy 
1944 és még inkább 1938 előtti autonóm középosztály, szebb nevén 
polgárság fontos alkotórészeként betöltött szerepet akarták volna 
újra birtokba venni, miközben a régi keresztény középosztály 
antiliberális részének sok leszármazottja úgy fogta föl, hogy véget ért 
a méltánytalanság korszaka, és ez a csoport visszakapja 1945 előtti, 
az államban vagy az állam oltalmában betöltött méltó szerepét. 

Ekkor ütött vissza az, hogy a védettségért, avagy az állami 
karrierért , cserébe  1945-—49 után sokan lemondtak polgári 
önazonosságukról. A zsidóság ekkor társult tipikusan és 
végérvényesen a baloldalisággal. (Ebben is voltak kivételek, persze.) 
Az asszimilált zsidók már csak az elveszőben lévő védettség miatt is 
megbocsátóbbak voltak a Kádár-rendszer iránt, mint a keresztény 
középosztály tagjai és leszármazottai, kivéve az elvhű ellenzékieket, 
akik viszont túlnyomórészt eleve baloldaliak voltak, tehát 
szükségképpen elutasították a lehetőséget, hogy a modern Európa 
vezető irányzatához, a liberális konzervativizmushoz-jobbközéphez 
csatlakozzanak. A konstruktív — nem sérelmi — nacionalista erőkhöz 
pedig még kevesebb lehetőségük volt csatlakozni; ilyenek akkor 
szintén csak szigetekben léteztek, a , nemzeti" ideológia ugyanis épp 
ekkor súlyosan leromlott és kompromittálódott. 

Mire megkezdődtek a Nemzeti Kerekasztal tárgyalásai, megint új 
helyzet állt elő, olyasmi, amivel Fejtiék nem számoltak. A lengyel 
választásokon (1989. június 4. és 18.) a Szolidaritás elsöprő 


győzelmet aratott. Bár Magyarországon az MSZMP sokkal 
népszerűbb volt, és sokkal jobban beágyazódott a társadalomba, 
mint Lengyelországban a LEMBP, egyre inkább úgy látszott, hogy az 
ellenzék megnyerheti a szabad választásokat, és az MSZMP nem 
tudja leválasztani róla az MDF-et, de a mesterségesen legyengített 
történelmi pártokat sem. Ezt a sejtést igazolták a július—-szeptemberi 
pótválasztások, amikor az ellenzéki összefogás jelöltjei minden 
egyes választókerületben biztos többséggel legyőzték a kommunista 
jelöltet. A történet folytatása a következő fejezetben. 

Az ország szerencséjére a Kerekasztalnál és a háttérben — 
először és utoljára — főként jobboldali, avagy konzervatív liberális 
demokraták játszották a főszerepet: Antall József, Tölgyessy Péter, 
Boross Imre, a fiatal Orbán Viktor, az ,MSZMP" — gyakorlatilag a 
kormány — oldaláról pedig Kajdi József, Somogyvári István. Ők 
öntötték formába azt, amiről a Kerekasztalnál megállapodtak. Az 
aktív kormányban pedig olyan politikusoké volt a döntő szó, akik 
elkötelezték magukat a nyugati orientáció, a többpárti szabad 
választások és a gazdaság kapitalista átalakítása mellett: elsősorban 
Németh Miklós és Horn Gyula kormányozta ki az országot a szovjet 
függőségből és a diktatúrából. 

Az ország balszerencséjére túl korán egyeztek meg a 
kölcsönösen korlátozó rendszerről: hetekkel a  Kerekasztal- 
megállapodás után megkezdődtek a kelet-európai forradalmak, és a 
bonyolult biztosítékokról kiderült, hogy fölöslegesek. A tárgyalásokat 
megelőző időszak manipulációja azonban hatásos volt, és igazából 
sohasem maradt abba. A többi kelet-közép-európai országgal 
ellentétben Magyarország nem szabadulhatott meg XX. századi 
múltjának betegségeitől. A valódi képviseleti demokrácia és a 
kapitalizmus kompromittálódott, mielőtt az ország átért volna az Új 
rendszerbe. A következő évtizedekben pedig az ország beleszokott 
ebbe a kompromittált állapotba, ezt tartotta normálisnak, nem akart 
mást, nem is kapott. 


20. FORDÍTOTT KONSZENZUS 


Az Ellenzéki Kerekasztal  demokratái a legteljesebb jó 
szándékkal, de korántsem tökéletes tájékozottsággal kezdtek bele 
az MSZMP-vel, illetve a kormányzattal folytatott tárgyalásokba. 
Abban a pillanatban szó sem volt forradalomról, arról, hogy ,el kell 
kergetni a kommunistákat, csak arról, hogy szabad választások 
kellenek, amelyeken békés úton le lehet majd győzni az MSZMP-t, 
ha az ellenzék kellően bölcs, bátor és elvhű. Ennél többet Orbán 
Viktor se mondott a híresen radikális június 16-i beszédében. 
Ellenfélnek azonban mégiscsak azt a , rendszer", ,állampárt" vagy ,a 
kommunisták" címkéjű általános alanyt gondolták, amely a térség 
többi országában - Lengyelországot kivéve — a legcsekélyebb 
kompromisszumos. hajlandóság nélkül dirigált, és amelyet néhány 
hónap múlva máshol valóban forradalmak söpörtek el. 

Nem akarták észrevenni, vagy rosszul értelmezték a másik oldal 
tagoltságát, megosztottságát, eltérő és időben is változó érdekeit, a 
hozzájuk való taktikáit. Annyi szűrődött le, hogy az MSZMP-ben 
vannak reformerek és keményvonalasok, hogy Pozsgay ,jókat 
mond", míg Grósz ,megcsontosodott bolsi", de nem regisztrálták, 
hogy néhány megátalkodott kommunistán kívül a másik oldal zöme 
is Új rendszert akar, sőt cselekszik is ennek érdekében. A háttérben 
legbefolyásosabb csoport — a vasháromszög — nagyjából azt akarta, 
amire 2010 óta az Orbán-kormányok törekszenek: a politikában 
kvázi-egypártrendszert parlamentáris  kulisszákkal, a gazdaság 
egyik, de csak egyik pilléreként államilag támogatott és államilag 
ellenőrzött oligarchikus kapitalizmust, a külkapcsolatokban pedig a 
Nyugat és Kelet előnyeinek egyidejű kihasználását. Ebbe a 
csoportba viszont éppen hogy nem tartozott bele a kormány, illetve a 
párt akkori első embere, Németh Miklós és Nyers Rezső, valamint a 
gazdaságpolitikáért felelős pénzügyminiszter, Békesi László 

Magyarán: a feltűnő jelek ellenére az ellenzék demokratái úgy 
fogták föl — vagy, mint Orbán, azt a felfogást látták taktikailag 
hasznosnak -, hogy a túloldalon egy absztrakt, ,a kommunisták" 
nevű alany van, amely egy-két váratlanul józan és megértő emberen 
kívül nem akar parlamentarizmust. és nem akarhat őszintén nyugati 
orientációt (a kapitalista átalakulást visszatolták a másodlagos témák 
közé, illetve ebből is csak a leglátványosabb ,átmentési, 


privatizációs panamákat vették észre). És ezzel az absztrakt 
ellenféllel hadakoztak — a valóságos ellenfél helyett, amely az adott 
pillanatban, 1989 nyarán szintén átalakulást, de másfajta 
parlamentarizmust,  — másfajta — nyugati orientációt, másfajta 
kapitalizmust akart, s amelynek a vasháromszög volt a főereje. 

Ami a politikai és gazdasági átmenet szempontjából nagyon 
fontos: az igazi ellenzékieknek nem volt ismeretük az 
állambiztonsági behatolás tényleges mértékéről, és nem volt 
ismeretük a külföldi adósság valóságos összegéről. Az előbbit csak 
1990 elején, a Dunagate után mérhette föl az, akin nem fogott a 
terelő manipuláció. Az utóbbit 1989. november 21-én vallotta be 
Németh Miklós a parlamentben. Mark Allen, aki 1996-tól volt 
Magyarországon az IMF képviselője, egy budapesti előadásában 
elmondta, hogy 1989 végén még a Nemzetközi Valutaalap Tanácsa 
is elképedt, mert a szervezetet ilyen mértékben addig még nem 
csapta be senki (és azóta sem — tette hozzá). Ezek a tények 
segítenek abban, hogy fölmérjük az addig is sokkal kevesebb 
dologra rálátó magyar ellenzék információs deficitjét. Ám 1989 
októberére, az új alkotmánnyal felállt az új politikai rendszer, éspedig 
úgy, hogy a megalkotásában részt vevő ellenzéki demokraták 
nemcsak az ellenfelet mérték be pontatlanul, de a gazdasági baj — 
politikai folyományokkal járó — súlyosságáról sem volt pontos képük. 

Amikor 1990 elején az ellenzék demokratái — nem minden 
ellenzéki volt demokrata — végre világosan láthatták volna a 
megoldandó kettős, politikai-gazdasági feladatot, a választóvonal 
már az ő táborukon belül húzódott. Mind az MDF, mind a liberális 
pártok számára más volt már a tét. Függetlenül tehát minden 
ideológiától, érdektől és egyéb tájékozatlanságtól, az 7989-es, 
nagyon súlyos kettős ismerethiány nyomta rá bélyegét az 
átalakulásra, az új alkotmányos rendszerre és gyakorlatilag 
Magyarország politikatörténetének máig tartó szakaszára. 

Közben, 1990. január 1-jén a lengyeleknél hatályba lépett a 
sokkterápia, a Balcerowicz-terv, amellyel egyik napról a másikra 
bevezették a kapitalizmust, és így végleges csapást mértek a 
Lengyel Egyesült Munkáspártra (az 1989-es, részben szabad 
választások óta még mindig a LEMP adta a köztársasági elnököt, és 
relatív többsége volt a Szejmben). A tíz törvényből álló csomagnak 


nem volt része az adósságelengedés és -átütemezés, viszont a 
határozott átalakításnak köszönhetően a kormány kérhette, és 
elérhetővé váltak az IMF-kölcsönök is. Lengyelországban csak 
ezután kezdődött meg a demokratikus pártosodás (bár hivatalosan 
addig sem volt egypártrendszer), és meglehetősen rövid életű, 
bomlékony politikai szervezetek jöttek létre. 

Magyar szemszögből ez úgy festett, hogy a lengyeleknél olyan 
szörnyű a gazdasági helyzet, hogy szükség lehet a sokkterápiára 
(, ők rontották el maguknak, az ő dolguk), és olyan nagy az 
antikommunista egység, hogy meg is lehet valósítani. Nálunk nincs 
szükség rá, részben az államszocializmuson belüli, minket a blokk 
sivár átlagától megkülönböztető reformok, részben az amúgy 
bukásra ítélt reformkommunista kormány helyes külpolitikája miatt. A 
kapitalizmusra való átállás feltételei megvannak (bár mint láttuk, a 
, kapitalizmus" maga a politikai közbeszédben tabuszó volt); 
valahogy, lassanként majd lebonyolódik. A spontán privatizáció — 
vagy akkori divatszóval az ,átmentés" — ellenszenves és kaotikus 
időszaka lezárult azzal, hogy a Németh-kormány 1990 elején 
létrehozta az Állami Vagyonügynökséget. Bízni lehetett benne, hogy 
a magánosítás ellenőrzötten, racionálisan, a köz érdekében 
folytatódik (nagyjából így is történt). A pártok felálltak már, mind 
demokratikusak, és valóságos ellentétek vannak köztük, tehát a 
politikai küzdelemnek van tétje, pontosan úgy, mint egy ,normális" 
parlamenti váltógazdaságban (amin legfőképpen a német politikai 
életet értették). 

Az információhiánnyal kombinált önelégültség azonban mind a 
politikai, mind a gazdasági átalakulásra (és így természetesen a 
kettő kölcsönhatására is) betegítő hatással volt. 

Nézzük előbb a politikai folyamatot; térjünk vissza 1989 nyarához. 
Miután nyilvánvalóvá lett, hogy az MSZMP nem nyerhet választást, 
Fejti "György adminisztratív  KB-titkár feladta a játszmát, a 
tárgyalóküldöttség vezetését átengedte Pozsgay Imrének, és 
hamarosan a politikai életből is kivonult. Pozsgay természetesen 
sokkal engedékenyebb tárgyalópartner volt, mivel észlelte, hogy 
pártjában és a kormányban lassanként félreszorul, miközben 
személyes népszerűsége nem csökken. Így már nem az MSZMP 
helyzetének javítása vagy előnyének megőrzése érdekelte (jogi 


szakértői ugyan formailag a párt küldöttségében kaptak helyet, de 
küldő szervként már , az államminiszter titkársága" szerepelt), hanem 
saját köztársasági elnöki ambíciója. 

A kerekasztal demokratái előtt tehát az augusztus közepétől 
szeptember közepéig terjedő időszakban a következő feladatok 
álltak: 1. Garantálni, hogy az ellenzék a választásokon összefogva 
legyőzze az MSZMP-t. 2. Megelőzni, hogy az MDF, amelyre még 
mindig csak 18 százalék szavazott volna, igazságtalanul sok 
mandátumot kapjon a többi ellenzéki párthoz képest (FKGP: 9, 
MSZDP: 8, Fidesz: 7, SZDSZ: 690). 3. Megakadályozni, hogy az 
MSZMP (329) aránytalanul kevés mandátumot kapjon, és hogy a 
demokratikus átalakulásban tárgyalófélként részt vevő 
reformkommunista vezetőség ellen féktelen bosszúhadjárat 
kezdődjön. 4. Garantálni, hogy a roppant felelősséget vállaló és 
várhatóan népszerűtlen új kormány zavartalanul, demagóg 
támadásoktól nem veszélyeztetve kormányozhasson. 5. Akár 
Pozsgay lesz az elnök, akár nem, a köztársasági elnök jogkörét 
jelentéktelenre kell korlátozni, hogy a kormányzati hatalom minél 
inkább a szabad, többpárti választások eredményéből fakadjon. 

Így jött létre a roppant bonyolult választási rendszer és a 
kétharmados törvények, illetve kinevezések rendszere (a 4. 
fejezetben volt szó részletesen e kettőről és kölcsönhatásukról). És 
így került a figyelem fókuszába a nyugatnémet modell a 
kiegyensúlyozott parlamenti váltógazdasággal, a stabil 
kormányokkal és a gyenge köztársasági elnökkel. Az a 
meggyőződés, hogy a politikai intézményrendszer tekintetében is a 
németeknél van a megoldás, csak megerősítette azt a nézetet, hogy 
számunkra mindenben az NSZK a követendő példakép. A modell két 
fő eleme a demokratikus átmenet egyik főszereplőjének, Tölgyessy 
Péternek az összefoglalása szerint ,a szociális piacgazdaság és 
jogállam? volt (Rajtunk múlik", Index.hu, 2014. dec. 23.). Az utóbbi 
szerepel ugyan a többi térségbeli ország önmeghatározásában is 
( demokratikus jogállam"), de a politikai intézményrendszer máshol 
sokkal kevésbé tapad a német mintához, mint Magyarországon. A 
szociális piacgazdaság mint eszmény pedig tudomásom szerint csak 
az 1989 és 2011 közötti magyar Alkotmányban kapott helyet 
(természetesen az uniós dokumentumokon kívül). 


Mitől volt ennyire vonzó 1989-ben éppen a magyar 
demokratáknak éppen az NSZK? Magyarország és főleg a magyar 
középosztály mindig is a német civilizációhoz  gravitált, a 
szittyáskodásnak éppen apálya volt. Az NSZK volt második 
legnagyobb kereskedelmi partnerünk, az amerikaiak mellett 
nyugatnémet szerzőket olvastak a társadalomtudósok, Nyugat- 
Berlinbe jártak ösztöndíjjal az írók stb. Számunkra ez volt a szabad 
világ közepe. Nem utolsó sorban a magyar jogrendszer 
hagyományosan a némettel rokon. Az új rendszert pedig 
elsőrendűen nem politikusok és közgazdászok, hanem főleg 
jogászok és jogtudósok tervezték meg, s ők leginkább németül 
értettek nyelvileg is, szakmailag is. Amellett maguk felé hajlott a 
kezük. Az a jogállam-koncepció, melyet olyannyira vonzónak találtak 
( tiszta" jogi tudás, szemben a ,tévelygő" gyakorlati politikával), 
egyébként csak a hatvanas évektől vált uralkodóvá a német 
alkotmánybírák gondolkodásában. Magyar szakmai nézőpontból a 
jogállam tartalmát, fontosságát és őrének, az alkotmánybíróságnak a 
szerepét viszont számosan úgy fogták föl, hogy a hivatás eliítjét jogi 
tudásánál és elvi politikamentességénél fogva politikai kiváltságok 
illetik meg. 

A Német Szövetségi Köztársaság látványos példát mutatott arra, 
hogyan lehet diktatúrából demokráciát, perverz fél-tervgazdaságból 
virágzó kapitalizmust csinálni. A Nyugat páriájából a politikai 
szabadság és stabilitás mintaképe lett, s az 1937-es német 
területnek alig több, mint a felén az európai gazdaság motorja. 
Nyilvánvalónak látszott, hogy a németek a bölcsen kigondolt 
alkotmányos rendszerüknek és a bölcs gazdaságpolitikájuknak 
köszönhetően tudták elkerülni a britek, franciák, olaszok válságait, 
tehát az ő rendszerük jobb; azt kell minél hívebben átvenni, ha mi 
hasonló sikerre vágyunk. 

Hozzá kell tennünk, hogy a német kormánypártok, a CDU-CSU 
és az FDP - főként alapítványaikon keresztül — költséget és 
fáradságot nem kímélve maguk is propagálták ezt a modellt, és a 
felszabaduló nyilvánosság viszonyai között erre Magyarország volt a 
legalkalmasabb terep. (A hazai nyilvánosságnak sokkal inkább 
föltűnt Mark Palmer amerikai nagykövet rendszerváltást pártoló 
ténykedése, az amerikaiak azonban, bőséges hidegháborús 


tapasztalataikkal, egyáltalán nem törekedtek arra, hogy a saját 
intézményi-közjogi modelljüket honosítsák meg Köztes-Európában.) 

Csakhogy 1989-ben a magyar demokraták zöme optikai csalódás 
áldozata volt, ugyanis az a német politikai állapot és gazdasági erő- 
egészség, amire 1989-ben úgy fölnéztek, nem ok volt, hanem 
eredmény. Olyan kezdeti két évtizednek a terméke, amely sok 
mindenben épp az ellenkezője annak, amit 1989-ben demokratáink 
túlnyomó többsége akart (nem beszélve a nem-demokratákról). És 
részben meg se lehetett volna valósítani a fiatal Bundesrepublik 
politikai programjait. 

Az NSZK első szabad választását 1949-ben tartották, 
Magyarországét 1990-ben. Ezután a nyugatnémeteknél 17 évig 
(magyar analógiával: 2007-ig) nem váltógazdálkodás volt, hanem 
egypárti hegemónia, további három évig (m. a.: 2010-ig) 
nagykoalíció. 1969-ben (2010) a kancellár Kurt Georg Kiesinger volt, 
hajdan középvezető Ribbentrop külügyminisztériumában, összekötő 
Goebbels propagandaminisztériuma felé. Az államelnök Heinrich 
Lübke, aki a háború alatt a peenemündei rakétafejlesztő telep 
bővítésén dolgozott építésvezetőként, koncentrációs táborok 
foglyainak rabszolgamunkájára felügyelt. Nem mintha a CSU említett 
politikusai nem lettek volna ekkor már demokraták, de hogy a 
magyar analógiánál maradjunk, ha a múlt számít, semmivel sem 
voltak tisztábbak Horn Gyulánál, akinek esetében a magyar 
antikommunista oldal olyan mércét akart érvényesíteni, amilyen a 
német demokráciában nem létezett. (A nagy kommunista—náci 
párhuzam eleve hamis volt, főleg a késő Kádár-kori magyar rendszer 
összevetése a hitlerájjal.) Két évtizeden át az NSZK-ban a 
demokráciát magát fontosabbnak tartották az ideológiai purizmusnál, 
azzal főztek, ami volt, és ez lett a feltétele, hogy a következő két 
évtizedben módszeresen  leszámoljanak a náci örökség 
maradványaival. 

A magyar rendszerváltók tehát részben absztrakt antikommunista 
elvek szerint, részben jogászi szemszögből értékelték a német 
intézményrendszert. Ezért három elemét ítélték nagyon fontosnak, a 
negyedikre viszont ügyet sem vetettek. Az első: a köztársasági elnök 
gyenge és reprezentatív (ezt a németek lényegében Hindenburg és 
Hitler , esetére emlékezve tartották jónak). A második: a 


kancellár/miniszterelnök erős és szilárd hatalmú. A harmadik: az 
alkotmánybíróság hatásköre kiterjedt; konkrét kormányzási 
kérdésekbe is beleszólhat. A negyedik elsikkadt, pedig a német 
demokráciának a lényegéhez tartozik: a szövetségi rendszer. 

Csehszlovákiában, Lengyelországban, Romániában forradalom, 
avagy szinguláris, hirtelen átalakulás történt, ráadásul a kommunista 
párt vezetője — Kádárral ellentétben -— jellemzően az államfői 
tisztséget is viselte. A képlet itt egyszerű volt. A fordulat lényege az, 
hogy a kormányt, élén a miniszterelnökkel, ezentúl nem a 
kommunista párt jelöli ki, hanem a szabad választáson győztes párt 
vagy koalíció delegálja; az állam első embere pedig a kommunista 
pártvezető helyett az, akit a nép erre a legméltóbbnak tart. 
Magyarországon viszont attól lehetett tartani, hogy a nép 
kommunistát választana elnöknek, így az elnökség valamiképpen a 
kormány fölötti pártfőtitkári hatalom folytatása lenne (Pozsgay és 
szövetségesei feltehetően így is képzelték), és  Tölgyessyék 
számára ezért is volt vonzó a német modell, ahol az állam tényleges 
első embere a kancellár. A kormány — ,a miniszterelnök kormánya" — 
fölött gyakorlatilag nincs semmi és senki. 

Mivel azonban az új alkotmány kidolgozói nem a Madison-féle 
fékek és ellensúlyok bevált rendszerében, hanem annak 
előváltozatában, a Montesdguieu-féle tankönyvi hármas 
hatalommegosztásban gondolkodtak, egyszerűen nem vették észre, 
hogy a német szisztémában a kancellár vagy a vele nagyjából együtt 
mozduló Bundestag-többség túlhatalmának legfőbb ellensúlya nem 
valamilyen bírói viselkedés-ellenőrző szerv, hanem az eltérő 
ritmusban megválasztott, kiterjedt jogkörű tartományi kormányzatok 
rendszere. Talán mert attól féltek, hogy a pártfőtitkár mellett a 
megyei kommunista kiskirályok hatalma is folytatódik, az új 
intézményrendszer koncepciójából 1989-ben teljesen kimaradt az, 
ami talán a német (és osztrák) szövetségi rendszer magyar 
megfelelője lehetett volna, és aminek patinás történelmi 
hagyománya is volt: a tényleges megyei önkormányzat. 

Így az intézményrendszernek abban a változatában, amelyről a 
Nemzeti Kerekasztalnál megállapodás született, az egyetlen 
személynek — a miniszterelnöknek — alárendelt, monolit, központi 
végrehajtó hatalommal szemben nem volt semmilyen számottevő 


ellensúly. Pontosabban: a köztársasági elnököt — akit akkor még 
közvetlenül választottak volna — tették meg a fegyveres erők 
főparancsnokának, hogy legalább ez a hatáskör ne a kormánynál, 
illetve , a miniszterelnöknél legyen. Két év múlva az 
Alkotmánybíróság sietett tisztázni, hogy attól még az elnök 
ténylegesen nem adhat parancsot — és ezzel tovább erősítette a 
kormányt. 

Valamilyen ellensúlyra mégis szükség volt. Ez nem lehetett a 
parlament, ugyanis a győztesnek, illetve a nagyobb pártoknak 
kedvező vegyes választási rendszer — később megint csak egy 
német intézménnyel, a konstruktív bizalmatlansági indítvánnyal 
kiegészítve — azt garantálta, hogy két rendes időben megtartott 
választás között ne legyenek olyan parlamenti, pártközi mozgások, 
amelyek bukással fenyegetik a kormányt. (A vegyes választási 
rendszert a németek eredetileg valamiféle féknek tervezték, hogy a 
központosított " pártpolitikával szemben helyi érdekek is 
érvényesüljenek, de négy évtized alatt bőven kiderült, hogy ezt a célt 
nem érték el, az emberek az egyéni választókerületekben is pártokra 
szavaznak. Ráadásul a németeknél az egyéniben megszerzett 
mandátumokat kivonják a listás mandátumokból, tehát a rendszer 
arányos marad; a magyar változatban ez is eltorzult.) 

Így erősödött meg — már a tárgyalások érdemi részének lezárása 
után, utólagos igazításként -— a miniszterelnök túlhatalmának 
megfelelő mértékben egy olyan hatalmi szerv, amelynek összetétele 
független volt minden szabad választástól, s amelynek az eredeti 
tervben nem szántak ekkora hatalmat: az Alkotmánybíróság. Ez 
ráadásul két lényeges dologban különbözik a német mintaképtől. 

A német Bundesverfassungsgerichtnek két szenátusa van, ebből 
az egyik foglalkozik az alapjogokkal, a másik a hatalmi szervek 
(elsősorban a szövetségi és a tartományi szervek, olykor az elnök és 
a kancellár, illetve a kabinet) jogköri vitáival. Mivel Magyarországon 
az utóbbi sokkal kevésbé számít témának (újabban már egyáltalán 
nem), és részben Sólyom László személyes érdeklődési iránya 
miatt, a magyar AB kezdettől fogva túlnyomórészt az alapjogokkal 
törődik. Az alapjogok magyarországi szemléletére viszont máig az a 
jellemző, amit Tölgyessy Péter az SZDSZ 1989-es programjában így 
foglal össze: ,A demokratikus jogállamban a szabadságjogok 


eredendően az állam indokolatlan beavatkozásainak akarnak határt 
szabni azokon a területeken, amelyeket fenn kell tartani jogi 
kapcsolat általános szabályaihoz kötött állampolgárok és 
közösségeik autonómiája számára." Az ekképp fölfogott jogállamban 
tehát a szabadságjogok nem pozitív szabadságot jelentenek, hanem 
az állammal szemben érvényesülnek. Ami történetesen 
demokratikus állam, de attól még -— ebből a szemszögből — 
ugyanolyan gyanús, mint ha tekintélyelvű volna. Egyszerű és 
egyszeri tilalom helyett az arra hivatott jogászi szerveknek 
folyamatosan meg kell védeniük az alapjogokat az ellenük törő 
állam, vagyis a kormánnyal együtt mozduló parlamenti többség 
támadásaitól. Így fogták föl azt, ami 2010-ig történt. Nem kell 
részletezni, hogyan befolyásolta mindez a képviseleti demokrácia 
képét a köztudatban. 

A másik különbség sem javított a helyzeten: a 2011-es 
Alaptörvényig a populáris akció — szintén Sólyom alkotmányelméleti 
névjegye — lehetővé tette, hogy az Alkotmánybíróságon bárki 
személyes érintettség nélkül megtámadjon jogszabályokat. Ez nem 
jelentett mást, mint hogy törvényhozó hatalmat súlyosan korlátozó 
kétharmados törvények szintén sajátosan magyar rendszere után az 
AB is a németnél nagyobb, világviszonylatban példátlan részt kapott 
a törvényhozó hatalomból, a szabad választások további 
leértékelésével. 

Mindez főleg 2005 után azt a képzetet ültette el, hogy a 
demokratikus politika valójában nem a pártok parlamenti küzdelme 
(kellene, hogy legyen) a választói érdekeket és nézeteket tükröző 
erőviszonyok szerint, hanem permanens mérkőzés egyfelől a 
demokratikusan megválasztott, de a jogban járatlan és az 
alapjogokat folytonosan sértegető kormány/parlamenti többség, 
másfelől a nem demokratikusan választott, de nemesebben 
gondolkodó elnök és a vele harmonikusan együttműködő — szintén 
nem demokratikusan választott — Alkotmánybíróság között. Ebben a 
képletben az a jobb demokrata, akit nem demokratikusan 
választottak. 

Összefoglalva: nem a német ,jogállami" modell nem kellett a 
népnek, hanem a német modell egy sajátos, Magyarországra 
alkalmazott — helyesebben: alkalmazhatatlan -— változata kellett 


túlságosan is a középosztályból delegált 1990 utáni magyar politikai 
kasztnak. 

Ez a változat egyébként már német eredetijében is eléggé késői 
fejlemény. A kifejlett ,szociális jogállam" már a Rechtsstaat és a 
welfare state egyesítése. Itt kezdjük követni a sajátos magyar 
átmenet gazdasági szálát. Az a jóléti állam, amit 1989-ben a külvilág 
a német szociális piacgazdasággal azonosított, szintén csak 
körülbelül két évtizeddel azelőtt alakult ki. (Az 1949-es alkotmány 
még , demokratikus és szociális szövetségi állam"-ról beszél, ahol a 
, szociális" pusztán a társadalmi igazságosság alapelvére utal.) Az 
egyesítéshez kellett a megelőző két évtized gazdasági csodája, 
aminek a kezdőpontja viszont a sokkterápia talán legkorábbi példája, 
az 1948-as (analógiánkat folytatva: 1989-es), árfelszabadítással, 
bérvisszafogással, termelési korlátok megszüntetésével, az 
adósságok és megtakarítások  összezsugorodásával kísért, 
(megszálló) erőből végrehajtott, drasztikus valutareform volt. Hogy a 
többség ezt a sokkterápiát és a rá következő, szabadpiacpárti 
politikát elfogadja, ugyanúgy az általános, méltánytalan szegénység, 
a nyomor (lásd a 10. fejezetet) volt az alapja, mint utóbb 
Lengyelországban vagy Észtországban. Az NSZK-ban csak 1950- 
ben (folytatva az előbbi analógiát: 1991-ben) törölték el a 
jegyrendszert. A fellendülésnek az általános konjunktúrán kívül 
1950-53-as (1991-—94) koreai háború kereslete adta meg a lökést, 
ennek viszont a német ipar eredendő fejlettsége volt a feltétele. A 
tartós növekedést megint csak az tette lehetővé, ami 
Magyarországon hiányzott: a munkaerő általános jobb minősége. 
Illetve fordítva: nem volt olyan népes réteg, amelynek nem voltak a 
szabad munkapiacon nem értékesíthető képességei. 

A ,szociális piacgazdaság" kifejezésben eredetileg a piacon volt a 
hangsúly az államilag vezérelt náci gazdaság után. Szociálison azt 
értették, hogy aki önhibáján kívül nem tud elhelyezkedni, azt nem 
hagyják nyomorogni, de ennek az volt a feltétele, hogy ne legyen 
számottevő strukturális munkanélküliség, illetve a piacgazdaságban 
való elhelyezkedésre alkalmatlan tömeg. A munkanélküliek aránya 
1950 és 1960 (1991-—2001) között a piaci reformoknak köszönhetően 
10-ről 1 százalékra csökkent, így ezt a segítséget könnyen, 
mérsékelt újraelosztási arány mellett tudták megadni. 1959-ben az 


NSZK-ban az adó-és járulékbevételek bruttó nemzeti termékhez 
viszonyított aránya 32,7 százalék, ugyancsak a tizedik évben, azaz 
2000-ben Magyarországon 40,7 százalék volt (és ez itt, abban az 
évben kivételesen alacsonynak számított). Bár az is igaz, hogy 
ennek nagy részét nálunk nem a szociális védőhálóra, hanem a 
középosztály fogyasztási nívójának emelésére fordították, lásd a 
következőket. A németeknél csupán 1970-ben (2011) kezdődtek 
meg Willy Brandt jóléti reformjai, majd 1974-től (2015) stabilizálta a 
Brandt gazdaságpolitikáját túl baloldalinak tartó Helmut Schmidt az 
államháztartást. 

Egyszóval ahhoz, hogy — amint Tölgyessy fogalmaz — ,kitartó 
munkával, belátható időn belül, 1989-hez képest, mondjuk, 
mostanra Magyarország fölzárkózzék az1989-es német szociális 
piacgazdasági modellhez, a kádárista piacosított szocializmusból 
átlépjen a szociális piacgazdaság kellemesen gondoskodó válfajába, 
elméletileg is egy kezdeti sokkra, tartós , neoliberális" politikára, a 
világ élvonalába tartozó munkaerőre és az első időszakban külső 
szerencsére lett volna szükség. Mindez hiányzott. De attól még sor 
kerülhetett volna viszonylagos felzárkózásra. Az se történt meg, sőt. 

Az Eurostat kimutatása szerint a tíz köztes-európai ország közül 
Magyarország 2005-ig Szlovénia és Csehország — mögött 
folyamatosan a harmadik volt a vásárlóerő-paritáson számolt, egy 
főre jutó bruttó hazai termék tekintetében. 2011-ben, a második 
Orbán-kormány első teljes évében a hatodik, 2013-ban már csak a 
hetedik.  Elénk kerültek azok a sokkterápiát vagy kezdeti 
megszorításokat, majd  ,neoliberális" reformokat alkalmazó 
nemzetek, amelyek nem vívtak Nyugat-ellenes szabadságharcot, és 
— többnyire — gondot fordítottak a munkaerő minőségét javító 
oktatáspolitikára, vagy legalábbis nem csökkentették tudatosan a 
munkaerő még meglévő értékét: Észtország, Lengyelország, 
Lettország, Litvánia és Szlovákia. 

Az első négy kormányzati ciklusban hatott valamiféle 
tehetetlenségi erő, amely igenis kedvezett a felzárkózásnak, majd 
2006-ra elfogyott. Ezért nem a kádárizmusban felnőtt embereké, 
hanem a kádárizmus utáni kormányoké, a politikai kaszté az 
elsőrendű felelősség. Voltak kivételek: az Antall-korszak, Bokros 
pénzügyminisztersége, az első Orbán-kormány első két éve, a 


Bajnai-kormány egy éve, de egyiknek sem volt lehetősége, illetve az 
utóbbi kettő nem is akart őszintén beszélni, és így olyan — akár csak 
egyszerű többségi — konszenzust kialakítani, amely elég lett volna a 
kádári örökséggel és a sértett magyar kivételességtudattal való 
szakításhoz. Az átmenet részletes gazdaságtörténetét nem itt és 
nem nekem kell megírni, a következő fejezetben csak arra van mód, 
hogy röviden szemügyre vegyük, hogyan akadályozta meg a létező 
középosztály önvédelme és érdekérvényesítése a gazdasági 
felzárkózást. 


21. AZ ÖNROMBOLÓ ÖNVÉDELEM 


1989-90-ben kettős gazdasági feladat állt a demokrata elit előtt: 
áttérni a kapitalizmusra (azaz befejezni az áttérést), és kiutat találni 
az eladósodással (de a Politikai szabadság hiányával és a 
technológiai fejlődés politikai korlátaival is) összefüggő gazdasági 
válságból. — Lépéselőnyt jelentett, hogy — a piacgazdaság 
intézményrendszerét és jogi feltételeit addigra már megteremtette a 
kormányzat, és hogy már a diktatúra utolsó időszakában rendkívül 
jók voltak a nyugati, főként német és osztrák kapcsolatok. Az előny 
azonban később hátránynak bizonyult, mert a középosztályból 
delegált politikai kaszttal összefonódó gazdasági elit már a 
kilencvenes évek közepére túlságosan megerősödött ahhoz, hogy 
hagyja végbemenni a teljes, szabadságelvű átalakulást. 

Kornai János, az a közgazdász, aki A hiányban a legpontosabban 
és legkritikusabban írta le a magyar államszocializmus működését, 
és akinek semmiféle illúziója nem volt az államszocialista gazdaság 
megreformálhatóságáról, 1989 novemberében publikálta Indulatos 
röpirat a gazdasági átmenet ügyében című tanulmányát (valójában 
egy 1989. augusztusi előadás bővített változatát). Ebben 
megelőlegezte mindazt, ami később a köztes-európai térség sikeres 
felzárkózási kísérleteinek kezdő  sokkjához, illetve alapjához 
tartozott, az állami szektorban bevezetett bérkorlátozástól az 
egykulcsos adóig. Azonkívül — szembefordulva a szakma többségi 
véleményével vagy konszenzusával — élesen különválasztotta volna 
a gazdaság állami és magántulajdonban lévő részét, s az állami 
vállalatok vezetőinek az addiginál éppenséggel kisebb szabadságot 
adott volna, joggal feltételezvén, hogy a nomenklatúra örököseinek 
nagyobb mozgásszabadsága semmi jóra nem vezet. Óvatosságot 
javasolt a tőkebehozatalban, azzal az érveléssel, hogy a gazdasági 
átalakulásnak a hazai  magánszektoron kell alapulnia. 
Lehetségesnek tartotta az adósság-elengedést vagy -átütemezést. 

Ezeket a javaslatait nem fogadták meg, úgyhogy elméleti kérdés, 
, Mi lett volna, ha". Elméleti kérdés azért is, mert semmilyen 
körülmény nem kedvezett annak, hogy javaslatait megfogadják. De 
visszatekintésben, — a párhuzamos köztes-európai példák 
ismeretében azt mondhatjuk, Kornainak alighanem ebben is igaza 
volt. 


Az adósságelengedéssel és -átütemezéssel szemben az volt a 
legnyomósabb érv, hogy a folyamat hosszú évekig eltarthat, és 
addig sem hitel, sem tőke nem érkezik az országba. Ugyanígy nem 
látszott hasznosnak, hogy egyszer csak leálljunk a működő tőke 
,becsábításával". De, mondjuk, a lengyel példa is azt bizonyítja, 
hogy az adósságkönnyítés hosszabb távon hasznos lehet; az észt 
példa pedig azt mutatja, hogy ha a kezdeti csekély tőkebehozatal 
mellett a gazdaság alkalmasabbá válik a külföldi tőke fogadására, az 
később meggyorsítja a fölzárkózást. A lengyeleknél és az észteknél 
is bebizonyosodott, hogy a hazai, de kozmopolita, vállalkozói 
(autonóm) középosztály megerősítése — pontosabban: megerősödni 
hagyása, átlátható viszonyok, kedvező adózás és egyenlő 
versenyfeltételek révén - hosszabb távon gazdaságilag, 
társadalmilag és politikailag is hasznosabb, mint ha ezelőtt serkentik 
a GDP-n jobban meglátszó tőkebehozatalt, és közben az 
államfüggő,  — ,nemzeti? középosztályt erősítik meg, mint 
Magyarországon. 

Az egykulcsos adót az észtek 1994-ben, kritikus helyzetben 
elsősorban a hazai vállalkozói réteg felnövesztése érdekében 
vezették be. 1995-ben Magyarországon egy főre kb. 460 dollár 
behozott működő tőke jutott, Észtországban 140 dollár. 2007-ben, a 
válság előtti évben Magyarországon kb. 395, Észtországban kb. 
2030 dollár volt ez az összeg. A jóval nagyobb népességű és belső 
piacú Lengyelországba 1991-ben 7 dollár FDI érkezett fejenként az 
akkori magyarországi 142-höz képest; 1995-ben, a dinamikus belső 
vállalkozói réteg megjelenése idején 48, 2007-ben pedig már 635 
dollár. 

A kérdés — elvontabban a következő lehetett volna: 
Megszüntessük-e a Kádár-korból örökölt mesterséges 
paradicsomból azt, amit a hatalmas adósság mellett nem lehet 
fenntartani, bár ez fájdalmat okoz a középosztálynak? Vagy tegyünk 
úgy, mintha kisebb volna a baj, és próbáljuk meg a beáramló 
pénzekkel - amennyire lehet, érzéstelenítve - egészséges 
gazdasággá formálni azt, ami ránk maradt? Vagyis: próbáljunk-e 
meg — hátha sikerül — úgy szakítani az eddigi rendszerrel, hogy 
közben maximálisan kihasználjuk a ránk hagyott előnyeit (az előbb 
megkezdett piacgazdasági átmenetben és a külkapcsolatokban), és 


megóvjuk azokat az intézkedéseit, amelyekkel a középosztály 
kényelmét biztosította? 

Az első lehetőség az 1990-es választások után igazából nem 
vetődött fel, egyrészt mert a taxisblokádból a kormányzó erő azt 
szűrte le, hogy az állami támogatások hirtelen leépítése súlyos 
politikai kockázattal jár; másrészt mert eleve olyan politikai 
konszenzus kellett volna hozzá, amely a másodlagos témák miatt 
elfajuló törzsi hadakozásban elérhetetlen volt (igaz, hogy az Antall- 
kormány nem is tartott rá igényt). Így a második forgatókönyv 
valósult meg, viszont a demokrácia ideológiája szempontjából ez 
öncsonkítást jelentett, hiszen az új rendszer éppen arra a tételre 
alapozta legitimitását, hogy a Kádár-rendszer hazug volt, és ezen 
belül a jólét hamis. Most akkor hamis, vagy mindenáron 
fenntartandó? — tudtommal senki sem tette föl ezt a kérdést. 

1989 végétől az ellenzéki pártok egymáson tettek túl verbális 
antikommunizmusban, de igyekeztek kikerülni azt a kérdést, hogy mi 
legyen a fenntarthatatlan államszocialista gazdasággal és a 
legszegényebbek helyett a felső kétharmadnak, azaz a potenciális 
szavazóknak — kedvező jóléti rendszerrel. — Bár Antallnak 
kijegecesedett gazdaságpolitikai elképzelései voltak, és ezek nem 
különböztek lényegileg az SZDSZ-hez kötődő reformközgazdászok 
javaslatairól, a nyilvánosság nem tudott róluk. Az MDF nemhogy 
megfogható gazdasági programot nem hirdetett, de még a 
kampányban is bizonygatnia kellett, hogy a humán értelmiségieken 
kívül azért reáliákban járatos szakemberek is csatlakoztak hozzá. 
Nem esett nehezére tehát úgy beállítani magát a potenciális 
választópolgárok előtt, hogy az ő győzelméből lesz a kisebb 
felfordulás — az addigi gazdasági-szociális rendszerhez képest. 

Az SZDSZ sokkal radikálisabbnak látszott, és végül éppen ez 
vezetett a megerősödéséhez. Ám valójában sohasem tudta feloldani 
az ellentmondást a közgazdászok - később neoliberálisnak, 
,szélsőséges liberálisnak" bélyegzett — prokapitalista 
következetessége és a szociológusok végösszegben kapitalizmus- 
szkeptikus baloldalisága között. Ami számtanilag azt jelentette, hogy 
nem derült ki, miből finanszíroznák a nem csupán megtartott, de 
igazságosabbá is tett jóléti rendszert. (Az akkor Párizsban élő 
Kemény István — aki nemcsak korszakos szociológus volt, de 


szerintem a Kádár-korszak legfontosabb és legkevesebbet tévedő 
politikai gondolkodója — már 1987-ben, a JTársadalmi szerződés 
kapcsán leírta: ,Ugyanazt a dolgot nem lehet kétszer vagy 
háromszor megfizetni.") 

1989 végén, 1990 első felében a négyigenes kampány és annak 
sikere nyomán megerősödött SZDSZ, valamint a legerősebb, 
választási győzelemre bizton számító párt, az MDF között ördögi 
visszacsatolások sorozata jött létre. Megszűnt az ország 
átalakításához szükséges lényegi antikommunista egyetértés 
lehetősége. Pontosan akkor, amikor eldőlt, hogy az utódpárt elveszíti 
a választást, a politika elkezdett egészen másról szólni. Láttuk, 
hogyan engedte be az állambiztonság által befolyásolt média a 
kódolt, de könnyen és egyértelműen dekódolható antiszemitizmust, 
noha lett volna rá lehetőség, hogy ez a beszéd megkapja az 
antidemokratikus bélyeget. 1989-90 fordulójától az SZDSZ-ben 
mind erősebb volt a meggyőződés, hogy az MDF antiszemita párt 
(ezt a képet erősítette, hogy a vezetői között kisebbségben lévő 
antiszemiták voltak a hangosabb kommunikátorok). Az MDF nem 
antiszemita vezetői viszont azt észlelték, hogy a sajtó ellenük van. 
Mivel nem vettek tudomást arról a liberális fejlődésről, amelyről e 
könyv 15. fejezetében volt szó, amikor éppen nem azt feltételezték, 
hogy bírálóik a régi rendszer zsoldjában állnak, ezt az ellenállást 
csak a hangadó újságírók feltételezett zsidó származásával és ebből 
eredő érdeksérelmével tudták magyarázni. Tanulságos passzus szól 
erről Debreczeni József Antall-portréjában, A miniszterelnökben. 

Az ok valójában az volt, hogy az MDF szóvivői teljesen más 
politikai nyelvet beszéltek, mint amelyen a viszonylag fiatal, liberális, 
ellenzéki érzelmű újságírók az ország lényeges bajaira várták a 
választ. Az MDF-nek 1989 második felében ködös és nem sok jót 
ígérő harmadikutas közhelyeken kívül nem volt értelmezhető 
gazdasági és társadalompolitikai programja. Csurka 1990. januári 
rádiójegyzete (, Ébresztő, magyarság! Megint félrevezetnek!"), majd 
a felemás el (nem) határolódás (,írói munkásságának a része") 
megerősítette az MDF lényegi  antiszemitizmusáról alkotott 
véleményt, ami azt is megakadályozta, hogy a liberálisok zöme — 
származásától függetlenül — 1990-ben tudomásul vegye Antallék 
már létező gazdasági programjának egyáltalán nem harmadikutas, 


jobbközép jellegét,  külpolitikájuk fenntartás nélküli nyugatos 
orientációját. Másfelől például a Csurka-jegyzet okozta egyöntetű 
felháborodást a Csurkával egy elnökségbe tartozó, de nemzeti 
liberális Kulin Ferenc sem tudta mással magyarázni a Mai Napnak 
adott nyilatkozatában, mint , nyilvánvaló központi szervezéssel". Mire 
megtartották a választásokat, készen állt a következő időszak 
sohasem a lényegről, sohasem a gazdasági és társadalompolitikai 
átalakulásról szóló, jogos vádra mellébeszéléssel és viszonváddal 
felelő politikai botrányainak forgatókönyvi sémája. Végzetesen 
megerősödött a kölcsönös gyanakvás. 

Az  Antall-kormányzat nem érzékelte a veszélyt, amit a 
vasháromszög jelentett; és téves irányból érzékelt veszélyt. Antall 
környezetében például annak tulajdonították a taxisblokádot, hogy a 
taxisok között sok volt a III/III-as, miközben nem akarták észrevenni, 
hogy az állambiztonság emberei ott vannak a kormányzatban. 
Ellenségnek tartották a demokratikus átalakulásért küzdő fiatal 
liberális újságírókat (és részben ellenséget csináltak belőlük), 
miközben nem vették észre, hogy azok az egyáltalán nem ellenzéki 
múltú idősebb újságírók, akik lelkesen felajánlják szolgálataikat az új 
kormánynak, nem csupán gusztustalan állampárti múltúak, de 
nemegyszer állambiztonsági hátterűek is. (A dolog visszája, hogy 
emiatt a diktatúra — meggyőződéses ellenzői kényszerű 
érdekszövetségben találták magukat a diktatúrának azokkal a 
kacsingatós kiszolgálóival, akik történetesen az 1990 utáni 
ellenzékben kötöttek ki.) 

Feltétlen érdeme volt viszont az Antall-kormánynak, hogy a 
külföldi szakmai befektetők előnyben részesítésével — a ,nemzeti 
tőkésekkel, azaz valójában a vasháromszöggel szemben -— 
évtizedekre gátat vetett a posztszovjet típusú oligarcharendszer 
kialakulásának vagy teljes kifejlődésének.  Megakadályozta, 
amennyire képes volt rá, hogy monopolhelyzetben lévő ,hazai" 
magáncégek a politika emelőkarjai legyenek, és fordítva: hogy az 
államilag kiválasztott oligarchák használják a kormányt. (Szintén 
Debreczenitől tudjuk, hogy Orbán Viktor már a kilencvenes évek 
közepén úgy gondolta, ez a politika nem volt helyes, szerinte inkább 
féltucatnyi — kiválasztott hazai  nagyvállalkozót kellett volna 
megerősíteni.) 


Innen ered a nemzeti propagandisták tomboló, összeesküvés- 
elméletes hazaárulózása, valahányszor az energiaellátó cégek 
privatizációja vagy a külföldi tulajdonú bankok tevékenysége kerül 
szóba. Ezeket a szerződéseket — annak a politikának a jegyében, 
hogy külföldi szakmai befektetők jussanak többségi tulajdonhoz — 
ugyan a Horn-kormány alatt ütötték nyélbe, de az előkészítésük — a 
közhiedelemmel ellentétben — már Antall idején megkezdődött. (A 
Matáv részvényeinek 30 százalékát már 1993-ban megvette két 
nyugati cég, majd 1997-ben több mint kétharmad az övék lett.) A két 
legnagyobb állami cég, a Kádár-kori monopolhelyzetet hasznosító 
OTP és a Mol privatizálása másképp ment végbe, a külföldi szakmai 
befektetők nem kerültek többségbe. Az ő esetükben legkésőbb 
2008-ban, a Molt és az OTP-t is érintő UD Zrt.-botrány 
kipattanásakor észlelni kellett volna a vasháromszög jelenlétét. 

Ne essünk azonban az ,egységes magyarázat csapdájába". A 
cinkeletlen, átlátható kapitalista átalakulást ugyanúgy nem egyedül 
az állambiztonságiakkal szövetséges késő Kádár-kori gazdasági elit 
ármánya tette lehetetlenné, ahogy nem csupán ,a kommunisták" 
nevű egységes alany ,konvertálta gazdasági hatalmát politikai 
hatalommá" az 1989-es spontán privatizációval. Vagy ahogy 
nemcsak a ,panelprolik" és ,kádárista nyugdíjasok" szavaztak az 
országnak csak jót akaró Fidesz ellen 2002-ben és 2006-ban. Vagy 
ahogy nem a szocsegélyen élő falusi munkanélküliek voltak 2010-ig 
a becsületes magyar ,munkaalapú" társadalom létrehozásának 
kerékkötői. A vasháromszög konkrét érdekein kívül nem utolsó 
sorban a középosztály különféle hivatalnoki, humán és 
szakértelmiségi csoportjai tettek meg mindent hathatósan a 
kapitalista átalakulás  blokkolására, mivel erre bőven adott 
lehetőséget a sajátos magyar politikai intézményrendszer. 

A fogyasztás a Bokros-csomag előtti négy évben nagyjából a 
nyolcvanas évek első felének fedezetlenül magas szintjén volt, 
miközben a gazdaságban nem ment végbe olyan átalakulás, amely 
a keleti piacok elvesztése után a nemzetközi versenyképességet 
javította, vagy erre akár csak reményt adott volna. (És a GDP 
éppúgy zuhant, mint a foglalkoztatottsági szint.) Mivel az ilyen 
átalakuláshoz szükséges minimális politikai konszenzus nálunk 
hiányzott, az Antallés a Boross-kormány józanul annyit tehetett, 


hogy az egyén számára enyhítette az átmenet és a 
nemzetgazdasági zsugorodás kínjait, bár nem lehet tagadni, hogy az 
Antall-kormány ,másik kezével" nagyon is sokat tett a piacgazdasági 
átalakulásért és a vállalkozói mentalitás élesztéséért. 

A kinyilvánított (és a jelek szerint kormányoldalon és ellenzékben 
is komolyan gondolt) ideológia az volt, hogy a demokrácia 
fennmaradásának érdekében meg kell előzni a társadalmi 
robbanást, ami a hagyományos elképzelés szerint alulról, a 
szegények felől kezdődött volna. Csakhogy a magyar társadalom 
gyökeresen átalakult az utolsó (1945-ös, illetve 1956-os) társadalmi 
robbanásokhoz képest: a szegények nem elsöprő többségben, 
hanem kisebbségben voltak, és bár az ő helyzetük romlott a 
legjobban, nem volt sem olyan párt, amelyik igényt tartott volna a 
szavazataikra, sem olyan fontos politikai-értelmiségi csoport, amely 
osztozott volna élettapasztalatukban, így sem a spontán, sem a 
szervezett , lázadásra, , sem az érdekeik demokratikus 
érvényesítésére nem volt esély. A fájdalomcsillapító intézkedések 
nem a szegények, hanem a felső kétharmad és ezen belül a 
középosztály fogyasztási szintjének megőrzését szolgálták 
hatásosan, megfelelő gazdasági teljesítmény nélkül, domináns 
állami tulajdon mellett, amikor a piacgazdasági átmenet még éppen 
csak megkezdődött. 

A Bokros-csomag későn jött. Megjegyzendő, hogy kevésbé volt 
radikális, mint azok a sokkterápiák, amelyek a lendületes balti és 
lengyel fölzárkózást lehetővé tették, vagy mint Szlovákiában a 
Dzurinda-—Miklos$-féle . reformok. A hagyományos vádakkal 
ellentétben nem volt szociálisan érzéketlen, sőt éppen az volt a 
társadalompolitikai mondandója, hogy a középosztály mondjon le 
alanyi jogosultságainak egy részéről azért, hogy a rászorultak 
továbbra is részesülhessenek a juttatásokból. Azaz szolidaritásra 
ösztönzött (volna); cserébe a befektetések és a vállalkozás 
feltételeinek javításával lehetővé tette a középosztálynak az államtól 
független gyarapodást. Fogadtatása jól mutatja, hogy olyan többségi 
konszenzus nélkül, amely a felzárkózni képes országokban létrejött, 
s amelyre 1990-ben az elméleti esély még megvolt — pontosabban a 
középosztály politikai képviseletének fordított, antikapitalista 


többségi konszenzusával -— milyen politikai sorsra ítéltetett a 
piacgazdasági átalakulás. 

A csomag (hivatalos nevén: gazdasági stabilizációt szolgáló 
egyes törvénymódosításokról szóló 1995. évi XLVIII. törvény, Gst.) 
paragrafusok sokaságát foglalta magában, de a legvitatottabbak 
közé olyan intézkedések tartoztak, mint a gyermekgondozási díj 
eltörlése, a gyermekgondozási segély és a családi pótlék 
jövedelemhez kötése, valamint még egy-két fajta 
, gyermektámogatás" korlátozása. Ezek a megtakarítások a teljes 
programnak valamivel kevesebb mint egyötödét alkották volna, és a 
lakosságnak talán a tizedét, a középosztály viszonylag fiatal, 
családos részét érintették. (Mint a 11. fejezetben szó esett róla, az 
1984-es népesedéspolitikai csomag, amelynek a gyed a legfőbb 
eleme, az akkori helyzetben gazdaságilag abszurd volt. Ráadásul az 
igen nagy költség ellenére még középtávú hatással sem volt a 
születési arány csökkenésének trendjére. Aránytalanul kedvezett a 
középosztálynak, így társadalmi igazságosságához is kétség férhet. 
Jelképes  tökéllyel egyesítette azonban a  TIrianon-fókuszú 
nacionalizmus szublimált változatát és a tényleges gazdasági 
teljesítménytől elszakított kádári jólétnövelést. Nem véletlenül 
helyesli annyira — máig — az a politikai irányzat, amely 1990 után 
nálunk a jobboldal szerepét töltötte be.) 

Az Alkotmánybíróság reakciója jó példa, hogyan fonódott össze — 
nemcsak ekkor, hanem gyakorlatilag folyamatosan -— a felzárkózás, a 
Kádár-kori zsákutcás elvekkel való szakítás akadályozásában az 
érdek, az ideológia, valamint a sajátos magyar intézményrendszer 
adta lehetőség. Jellemző módon a csomag leginkább húsbavágó 
eleme, a kétszámjegyű reálbércsökkés nemcsak hogy megvalósult, 
de politikai robbanáshoz sem vezetett, s a ciklus végére az MSZP 
majdnem visszaszerezte 1994-es népszerűségét. Ennek oka az, 
hogy a néhai Érdekegyeztető Tanácsban a munkaadók és 
munkavállalók  - a vállalkozók, menedzserek, illetve a 
szakszervezetek — képviselői és a kormány között egyetértés jött 
létre abban, hogy a reálbércsökkenés vállalható és elviselhető a 
szerves gazdasági növekedés beindítása érdekében. A 
középosztály  államfüggő részéből delegált és annak érdekeit 
képviselő Alkotmánybíróság viszont egyhangúlag 


alkotmányellenesnek . ítélte a Bokros-csomag fönt említett, 
ellátásokról szóló részeit (az 1989-es kormányoldal és ellenzék által 
jelölt alkotmánybírák egyformán), éspedig az ilyen határozatok Jolly 
Jokerére, a jogbiztonság sérülésére és most, konkrétan, a szerzett 
jog polgári jogi elvére hivatkozva. 

Sajó András akadémikus alapos és gúnyos kritikáját (, Szociális 
jólét és rossz közérzet, Beszélő, 1996/3.) hely hiányában nem 
ismertetem, csak azt a mondatot idézem belőle, amely könyvünk 
mondandójához nagyon is illik: , Széles tömegek ragaszkodnak a 
fennálló rendszerhez, és eszükbe sem jut az autonómiát szolgáló, 
de kockázatosabb magántulajdon megszerzése, pontosabban olyan 
gazdaságpolitikák támogatása, mely nem az állami szociális 
juttatások fenntartására épül." Azzal a pontosítással, hogy a , széles 
tömegek" kifejezés itt valójában, elsősorban a középosztálynak azt a 
tetemes részét jelenti, amely lemondott az autonómia lehetőségéről 
a bajait enyhítő államfüggés kedvéért. S ez a középosztály, avagy a 
felső három-négy jövedelmi tized döntő többsége a sajátos magyar 
intézményrendszerben, az Alkotmánybíróság révén lehetőséget 
kapott, hogy megfogalmazott és megfogalmazatlan ideológiáit — a 
választások megkerülésével, a kormányintézkedések ellenében — 
közvetlenül . és kötelezően érvényesítse a  gazdaság-és 
szociálpolitikában. 

Tanulságos dr. Zlinszky János alkotmánybíró párhuzamos 
indokolása, ebben ugyanis összefonódik több olyan szál, amelyet az 
eddigi fejezetekben követtünk. Többek közt ez a mondat olvasható 
benne: ,A szociális piacgazdaságra való átmenet követelménye (...), 
hogy az átmenet során a jogállam biztosítsa a szociális védőhálót 
mindazoknak, akik az új rendre felkészülni idejében nem tudtak, 
akiket a piaci viszonyok szabad érvényesülése aránytalan 
hátránnyal sújt, vagy akik koruk, egészségi állapotuk és egyéb ok 
miatt az új viszonyokra átállni már képtelenek." Tehát míg Bokros 
Lajos — meglehet, idealista és elkésett — szándéka az volt, hogy a 
középosztályt a rászorultsági elv fontosságára s így a szolidaritásra 
figyelmeztesse, Zlinszky János a szociális jogállam sajátosan 
magyar — és sajátosan jogászi — felfogásának szellemében úgy 
értelmezte, hogy piaci viszonyok szabad érvényesülése pontosan a 
középosztályt sújtja aránytalanul. (Egyéb ok miatt.) És hogy 


biztosan ne essék félreértés, valamivel később ki is fejti: ,ha 
figyelembe vesszük, hogy a jövő nemzedék ellátásában, 
eltartásában a társadalom különböző rétegei egyenlőtlenül vesznek 
részt, s hogy e terhek annál jelentősebb esélyegyenlőtlenséget 
okoznak a gyermeket ellátóknak, minél igényesebben, minél 
célszerűbben tesznek eleget szülői, eltartói feladataiknak, akkor azt 
kell megállapítanunk, hogy a (...) gazdasági stabilizációt mint helyes 
és szükséges társadalmi célt szolgáló törvénycsomag a 
családvédelem és esélyegyenlőség, valamint a társadalmi 
reprodukció terheinek arányos viselése szempontjából távolról sincs 
összhangban az (...) alkotmányos elvekkel és rendelkezésekkel". 
(Azaz nemcsak az esélyegyenlőségről, hanem ,a termelésben részt 
vevők megfelelő jövedelemhez, pihenéshez való jogáról szóló" 
alkotmányszakasszal is. Kiemelés tőlem.) Nos, akik ,minél 
igényesebben, minél célszerűbben tesznek eleget szülői eltartói 
feladataiknak", félreérthetetlenül azok a magasabb 
jövedelemkategóriákba tartozó szülők, akiknek a megtámadott 
jogszabály előtt tellett az ,igényességre", éppen a jogszabály miatt 
viszont kevésbé telne. 

Egyszerűbben úgy lehetett volna megfogalmazni, hogy az 
esélyegyenlőtlenség áldozata jelen esetben az aktív középosztály, a 
társadalom viszonylag tehetős kisebbsége, amelyet a Gst. 
aránytalan mértékben foszt meg a méltó jövedelemtől. Az 1989-es 
ellenzék által az  Alkotmánybíróságba jelölt, a keresztény 
középosztályból érkező jogtudósban szemlátomást föl sem merült, 
hogy e tehetősebb réteg ,esélyegyenlőségének" költségeit a 
szegényebbektől vonják el. Dr. Zlinszky János a határozat 
meghozatalának évétől a Pázmány Péter Katolikus Egyetem Jogi 
Karának alapító dékánja volt. Ugyancsak 1995-ben alakult meg a 
polgári és keresztény értékek képviseletét vállaló Professzorok 
Batthyány Köre, melynek a jogtudós aktívan politizáló tagja lett, s 
ebben a minőségében a Fidesz programadóinak egyike. A vélt 
szociális érzéketlenségéért szidalmazott Bokros Lajos viszont egy 
évvel később már nem volt miniszter, és 2009-ig semmilyen politikai 
szerepet nem játszott. 

A példa jól mutatja, hogy miután megszűnt a marxista-leninista 
dogmatikához való igazodás kényszere, a középosztálynak az 


államból (azaz nagyrészt a többi adófizető pénzéből) élő kiterjedt 
csoportjai — történelmi eredetüktől függetlenül — minden alakoskodás 
nélkül, a legtisztább erkölcsi és intellektuális lelkiismerettel tudták 
már képviselni és érvényesíteni a saját közvetlen, rövid távú 
érdekeiket. Magyarán azt, hogy több pénzt kapjanak, vagy 
legalábbis ne kapjanak kevesebb pénzt az államtól. Ebben 
segítségükre volt az 1989-ben elfogadott politikai ideológia: szociális 
piacgazdaságon olyan gazdaságot értettek, amelynek a 
középosztály . minden piaci teljesítménytől — függetlenül a 
kedvezményezettje;  jogállamon olyan államot, amely - az 
egyetemes alapjogokon kívül — tiszteletben tartja a középosztály 
szerzett jogait, s amelyben egy jogászi testület megállíthatja a 
kormányt, ha e jogokat korlátozni akarná. ,Kommunistákor , 
,liberálisokon", , neoliberálisokon" azokat, akik ezt a 
kedvezményezettséget és ezeket a jogokat veszélyeztették. 
Mindehhez nincs szükség többpártrendszerű demokráciára, hiszen 
ezt a kedvezményezettséget, ezeket a jogokat a választott 
parlament megkerülésével, a demokratikusan hatalomhoz jutott 
kormány ellenében is meg lehet védeni, a parlamentben pedig 
egyetlen párt is elég hozzá, ha birtokolja a mandátumok legalább 
egyharmadát, és fel (ki) tudja használni céljai megvalósításához az 
intézményrendszer parlamenten kívüli részét. 

Mindez oda is vezetett, hogy a nyolcvanas-kilencvenes évek 
fordulójának vállalkozáskultusza után (,Korunk hőse a vállalkozó" — 
mondta a személyhívó reklámja) a 2008-as válság idejére a 
vállalkozás presztízse példátlanul alacsony lett. A Gallup Flash 
Eurobarometer szerint 2007-ben, Európában Magyarországon volt a 
legkisebb azok aránya, akik vállalkozókat a legmagasabb státusú 
foglalkozási csoportnak tartják (8,490; Lengyelországban 31,19o). A 
Világgazdasági Fórum 2008-as Globális Vállalkozói Monitora szerint 
Magyarországon tartották messze a legkevesebben vonzó pályának 
a vállalkozást (4890; Lengyelország ebben a felmérésben nem 
szerepelt, a mi kategóriánkban a lett arány 80, a horvát 70, az orosz 
6099 volt). Mindezt lehet mentális okokkal magyarázni, legfőképpen 
az általános bizalmatlansággal és a kudarckerülő magatartással, de 
szerintem ezek is következmények: a nem kivételezett polgárok így 


reagálnak arra a rendszerre, amely az érdekek, mélyen berögzült 
ideológiák és szenvedélyek eredőjeként a 2000-es évekre kialakult. 

A magyar középosztály — függetlenül tagolódásától, attól, hogy 
honnan jött — ,felül" megszabadult a kommunista nomenklatúrától, 
ezt értelmezte rendszerváltásnak. ,Alul megszabadult a kétkezi 
dolgozókkal való szolidaritás, az egyenlőség ideológiai kényszerétől, 
ezt többféle módon is feldolgozhatta, részben az alkuelmélettel, 
, Kádár népének", a ,panelproliknak" a megbélyegzésével, de mivel 
az alsó jövedelmi kategóriák átalakultak, most már részben a 
, nyuggerek", a munkanélküliek és e tömegen belül a romák 
megvetésével is. A vasháromszög jelenlétét, működését viszont ez a 
csoport nem érzékelte, részben a szpecpropaganda, az ideológiai 
terelés miatt, részben azért, mert a nyolcvanas évek gazdasági és 
professzionális elitje, állambiztonsági apparátusa és a hozzájuk 
csatlakozó nacionalista propaganda-szakemberek nem máshol 
voltak a középosztályhoz képest, mint annak idején a nomenklatúra, 
hanem belőle voltak. 

A pártharcok mindinkább a középosztály nagy tömbjeinek az 
ideológiai harcává egyszerűsödtek, de a nagy tömbök egyikének 
sem volt célja az autonómia. Amelyik politikus ezt hirdette meg 
céljául, az gyorsan a peremre szorult. Viszont a választási 
győzelemhez a nagy tömböknek külső szövetségeseket kellett 
keresniük — ezt a legegyszerűbben állami juttatásokkal és ami ehhez 
szükséges, a kisebb jövedelműek. államfüggőségre szoktatásával 
érhették el. Orbán azért nevezte 2008-ban, egy zárt körből 
kiszivárgott beszélgetésben ,igazi  politikus"-nak Horn Gyulát 
(miközben  Gyurcsányt leidiótázta), mert hatalmát főleg az 
inaktívakra építette, nem firtatta az állásukat vesztő ipari 
munkásoknak juttatott rokkantnyugdíjak jogosultságát. Túl a politikai 
játszma minden fordulatán, az MSZP összeroppanását — többek 
között — az tette véglegessé, hogy a Bajnai-kormány — a Fidesz nagy 
örömére — megszüntette a 13. havi nyugdíjat, és ezzel az ország 
szempontjából helyes döntéssel a posztkádári  ,baloldal 
lemondhatott hagyományos  törzsszavazói nagy részéről a 
posztkádári , jobboldal" javára. 

Az elmúlt-huszonötévezőknek részben igazuk van. Nem abban, 
hogy az 2010 előtt kormányzó elit , ugyanolyan rossz volt", mint a 


Fidesz — akármilyen rossz volt, mégiscsak ragaszkodott a liberális 
demokráciához —, hanem mert a magyar demokrácia vesztéért, az 
ország egyre élhetetlenebbé válásáért objektíve nemcsak a NER 
felelős. Egy törpe kisebbség kivételével a 2000-es évek politikai elitje 
— a középosztály hangos többségének támogatásával — vagy az 
1989-es rendszer vesztét akarta, vagy nem védte meg hathatósan a 
magyar demokráciát, még kevésbé a gazdasági szabadságot, sőt 
azzal sem volt tisztában, hogy mi az, amit igazából védenie kellene. 
A 2002 utáni koalíció pártjai minden érdemleges kritika, sőt rálátás 
nélkül elfogadták a rég funkcióját vesztett 1989-es politikai 
intézményrendszert. Nem volt jó válaszuk arra, amit a választók 
nagy többsége a Kádár-kori életszínvonal-emelkedés 
tapasztalatának birtokában elvárt a mindenkori kormánytól. Nem volt 
jó válaszuk a Trianon-fókuszú nacionalizmusra, sőt nem is értették. 
Nem hajtották végre az állambiztonsági lusztrációt. Végösszegben 
nem segítették az államtól független, autonóm középosztály 
megerősödését, sőt még azt sem, hogy ez váljon társadalmilag 
elfogadott eszménnyé. 

De a fiatal civil tiltakozóknak részben még sincs igazuk. Ami a 
negatív szabadságot, az egyén és az állam viszonyát illeti, az 1989 
és 2010 közötti állapotok összehasonlíthatatlanul jobbak voltak a 
korábbiaknál. Ez más minőség. A szabadságjogok gyakorlását nem 
büntették, mint a diktatúrában, és nem is korlátozták — olykor még 
demokráciában elfogadható, a demokratikus intézményrendszer 
védelméhez szükséges mértékben sem. A szabad piacgazdaság 
jogi és intézményi kereteinek kiépítése, a privatizáció, az a tény, 
hogy a termelő és szolgáltató cégek óriási többsége 
magántulajdonban van, olyan hatalomgyakorlási eszközrendszertől 
fosztotta meg a mindenkori kormányt, amelyet totalitárius diktatúra 
bevezetése nélkül nem szerezhet vissza. (Habár a mostani kormány 
láthatóan arra törekszik, hogy államosításokkal, a legfontosabb 
magáncégek ellenőrzésével vagy kiszorításával minél többet 
visszaszerezzen belőle.) Történetében először az ország olyan, 
páratlanul erős külső szövetségesekre tett szert, amelyek — mondhat 
bármit a nacionalista és/vagy oroszbarát propaganda — gazdaságilag 
önzetlenül segítik, és fölesküdtek a katonai védelmére minden 
szabadságellenes vagy birodalmi erővel szemben. Magyarország az 


egy világ része lett, útlevél nélkül és olcsón lehet utazni Európába, 
vízum nélkül Észak-Amerikába. Páratlan lehetőség nyílt a belső 
szabadság tartós garanciáinak megteremtésére, a gazdasági 
felzárkózásra és a nemzeti magabiztosság újjáépítésére. 

Hogy ezzel a lehetőséggel a magyar politikai kaszt nem tudott 
vagy nem akart élni, az se mondható fátumnak. A Horn-kormány 
idején karnyújtásnyira volt az alkotmányozás. Ha Horn (és nem kis 
részt az SZDSZ) nem követ el választási vereséghez vezető taktikai 
hibákat, az 1998—2002-es ciklusban talán végleges alkotmány és 
túlbiztosítás nélküli demokratikus intézményrendszer válthatta volna 
föl a funkciózavarossá vált régit. Így azonban a (saját maga 
számára) váratlanul ellenzékbe került baloldali és liberális párt 
mentsvárként tekintett a kétharmados elvre, hozzájárulván a 
megrögzüléséhez. 

A gazdaságpolitikában a szerkezetváltás, a magánosítás menete, 
a banktörvény, csődtörvény, számviteli törvény, a kisvállalkozások 
segítése, a Munkavállalói Részvénytulajdonosi Program, a 
befektetésre ösztönzés, a kárpótlás  magántulajdon-szerzésre 
fordítása, Bokros stabilizációs programja, az államadósság 
csökkentése, a nyugdíjreform, a tőzsdei boom mind azt mutatták, 
hogy az Antallés a Horn-kormány tisztán látta a feladatát, és 
megvalósította, ha súlyos kompromisszumokkal és fennakadásokkal 
is. Tette mindezt erős ideológiai és politikai ellenszélben. A fordulatot 
az első Orbán-kormány hozta. De azt még bírálói sem tagadják, 
hogy a ciklus első felében, a 2000-01-es vezetőcserékig ez a 
kormányzat lényegében  Bokrosék racionális,  egyensúlyőrző 
gazdaságpolitikáját folytatta, kíméletlen költségvetési szigorral, és 
ennek — az előzményekkel együtt — pár évig kiugróan gyors és 
egészséges növekedés volt az eredménye. 

A gazdaságpolitikai váltás Matolcsy György első miniszteri 
kinevezésével kezdődött, ekkor lett cél a belső fogyasztástól 
ösztönzött növekedés, meg ami ahhoz kell: az állami költekezés, 
különös tekintettel a béremelésekre, a felpörgetett hitelezés. A 
mélyebb fordulat jelei azonban már 1998-ban megmutatkoztak. A 
közvélemény és az akkor még döntően baloldali-liberális érzelmű 
média főként Simicska Lajos kinevezésén és az ijesztően 
színvonaltalan kisgazdák kormányba emelésén botránkozott meg. 


Aztán egyre több jel utalt arra, hogy az 1989-90-ben látszólag 
visszavonult állambiztonsági-, adminisztratív" érdekcsoport 
visszaszerzi pozícióját: így Pintér Sándor belügyminiszteri 
kinevezése; az a tény, hogy a titkosszolgálatokat felügyelő miniszter 
lett a kormány második embere, egy korábbi miniszter pedig a 
miniszterelnök főtanácsadója; vagy ami csak később derült ki: a 
kormány viszonylag nagyarányú állambiztonsági fertőzöttsége; a 
rendkívül zavaros , megfigyelési ügy" (bíróság mondta ki róla, hogy 
nem létezett); Földi László volt állambiztonsági tiszt fényes karrierje; 
állambiztonsági hátterű médiamunkások futtatása; vagy a legfőbb 
ügyész különös lecserélése (akármi volt az ok, a stílus jellegzetes; 
van-e rá példa demokráciában, hogy egy ilyen funkciót betöltő 
ember lemondásának okáról semmi sem derül ki?). Az egyelőre nem 
indulati-sérelmi, — viszont demagóg — millenniumi nacionalista 
propagandával és - a ciklus második felében — a ,nemzeti" 
oligarchák fölhizlalására tett első kísérlettel, utólag nézve, összeáll a 
kép. A magyar vasháromszög - nagyjából ugyanakkor, amikor 
Oroszországban a KGB-veteránok nacionalista propagandával 
kábító érdekcsoportja — 2000-re visszaszerezte 1990-ben elvesztett 
befolyását. 

Még valami, aminek a fontosságát nem észlelték kellőképpen az 
akkori ellenzéki és az el nem kötelezett megfigyelők. Horn Gyula 
darabossága, az állampártból jött szocialista politikusok szürke 
stílusa, a kisebb rendszerváltó pártok értelmiségi nyelvezete után 
modernnek és profinak hatott a Wermer András nevéhez fűződő, 
reklámszakemberi ésszel megtervezett és kivitelezett politikai 
kommunikáció. De nemcsak hatékony volt, hanem megnövelte és 
véglegessé is tette a beszéd és a valóság közötti távolságot. Nem 
csupán a botrányok (olajügyek, megfigyelési botrány, Kaya Ibrahim-— 
Josip Tot esete, bányaügy, számvevőszéki vizsgálat és 
megkegyelmezés) pimasz elsumákolásáról beszélek. Hanem arról 
is, hogy a racionális gazdaságpolitika folytatása közben — szavakban 
— a racionális gazdaságpolitika elleni propagandát sulykolták; vagy 
hogy a ,polgár" hívószót egyáltalán nem polgári stílusban, hanem 
katonai-mozgalmi fegyelemben harsogták. Az erről szóló vitákban 
mindig előkerül a könyv elején említett hamis érv, miszerint , máshol 


is így van, tehát nincs vele semmi baj" (avagy ,minden politikus 
hazudik, ez a dolga"), csakhogy ez provinciális tévedés. 

A mintaképekről, azokról a nyugati politikusokról, akiknek profi 
kommunikációs stábok dolgoznak a keze alá, pontosan tudni 
lehetett, hogy mit akarnak. A politikai célok megvalósításához 
akarják a hatalmat megszerezni, és annak érdekében választanak 
kommunikációs eszközöket, hogy a hatalmat megszerezhessék. A 
kommunikáció a politika eladását szolgálja. Nálunk a hatalom 
megszerzéséhez (és megtartásához) választanak kommunikációs 
eszközöket, és ezekhez igazítanak olyan politikai célokat, 
amelyeknek a kimondása kommunikációs haszonnal járhat. A 
politika föloldódik a valóságtól elválasztott beszédben. Amit 
Magyarországon profi kommunikációnak neveznek, az már rég a 
szándék elfedését szolgálja. Módszeresen hazug. 

Nem lehet tudni, ez a folyamat hogyan alakul, ha a Fidesz — 
tulajdonképpen véletlenek miatt — nem veszíti el hajszállal a 2002-es 
választást, de a tendenciák így is folytatódtak. A miniszterelnök egy 
volt állambiztonsági tiszt lett, és azután is posztján maradt, hogy 
kiderült róla. A titkosszolgálatokat — szerény államtitkári rangban — 
az 1989-es MSZMP adminisztratív vonalának második embere 
felügyelte, miközben a nemzetbiztonságiak külön úton jelentettek 
Kövér Lászlónak, ezúttal mint a parlamenti bizottság elnökének. Az 
állambiztonsági veteránokat foglalkoztató, velük üzleti partnerségbe 
kerülő oligarchákhoz senki sem nyúlt, sőt a kormányzat kezét-lábát 
törte, hogy kiszolgálja őket. Teljes virágjába borult az osztogató- 
költekező neokádári gazdaságpolitika. Megtakarítás, befektetés, 
vállalkozás helyett megint csak a fogyasztást ösztönözték (könnyen 
hozzáférhető hitelekkel és állami támogatással; a vállalkozói 
esélyegyenlőséget semmibe vette a Politikai kliensrendszer, 
pontosabban: a Dávid Ibolya által becsült 70—30-as alku az MSZP és 
a Fidesz között. Ez — a tulajdon-és tőkeviszonyok, a hirdetési piac 
torzulása miatt — a médiaszabadságot, azaz a szabad közéleti 
diskurzust is fojtogatta. 

A Fidesz kommunikációs fölénye viszont — ami a beszéd tartalmát 
illeti — helyreállt már 2002 végére, és tovább erősödött, hiszen 
egyszerre tudott dolgozni szociális és nacionalista demagógiával, s 
hasznosíthatta az antikommunista szenvedélyt. Az online 


nyilvánosság és a kereskedelmi média egyformán kedvezett az új 
dramaturgiának: a Fidesz a valósággal nem feltétlenül átfedésben 
lévő, indulati szlogenekkel támadta a kormányt, a kormányoldal 
pedig  védekezően és így lúzerséget sugallva reagált. Az 
ellentámadások következetesen ,mellémentek", ugyanis a Fidesz fő 
bűneként és bajaként azt jelölték meg, hogy nem határolódik el 
következetesen a szélsőségektől. Utóbbi igaz volt, de nem ez volt a 
Fidesz fő bűne-baja, hanem - ekkor éppen - a képviseleti 
demokrácia elleni hadjárat és a gátlástalan, radikális baloldali 
demagógia. Így a Fidesz és a szélsőségek egyaránt megerősödtek. 
A beszéd és a valóság közötti távolság pedig egyik oldalon sem 
csökkent. A továbbiakról viszonylag részletesen szólt ez a könyv. 


UTÓHANG 


HA ÉN PÁRT VOLNÉK, AVAGY: MIT NEM KÍVÁN A MAGYAR NEMZET? 

sokszor mondják barátaim, hogy rendben, ha valaki ennyire 
pesszimista, de az embereknek arra van szükségük, hogy valaki 
megmutassa nekik a kiutat. Ne csak a hangulatot rontsam, hanem 
javasoljak megoldást is. 2014 végének-2015 elejének a tüntetéseiből 
viszont sokan azt a következtetést vonták le, hogy ha a régi politikai 
,elit" — az összes párt — lelép a színről, és átadja helyét a civilek 
spontán szerveződéseinek, akkor a megoldás valahogy összeáll a 
természetes igazságérzetű emberek szándékainak és gondolatainak 
összességéből. Szerintem ez álom. A történelem minden hasonló 
válságát főállású politikusok és — demokráciában — pártok oldották 
meg, ha megoldották. A válság megoldásához kormányozni kell, és 
a civil kormányzás: fából vaskarika. 

Annyi igazság mégis van benne, hogy amikor ezt írom — 2015 
márciusában -, egyetlen parlamenti pártról sem látszik az, hogy 
képes lenne ténylegesen hozzájárulni a politikai és gazdasági 
kibontakozáshoz. Hogy bármi használható ötletük lenne arról, 
hogyan lehetne beindítani a valóságos gazdasági növekedést, 
felzárkózást — egyvalamivel lehet: nem kevesebb, hanem több 
kapitalizmussal, több tőkével és vállalkozói szabadsággal -, és 
ugyanekkor nekilátni a szegénység visszaszorításának, a tömeges 


mélyszegénység, a kulturális nyomor, a strukturális munkanélküliség 
felszámolásának. 

Egyetlen pártról sem látszik, hogy tudatában lenne, milyen 
gyökeres változtatásokra van szükség a politikai 
intézményrendszerben annak megakadályozására, hogy valaha is 
visszatérhessen a fék és ellensúly nélküli párturalom (a 2010 előtti 
intézményrendszer ugyanis bizonyítottan nem volt alkalmas az ilyen 
rezsim megelőzésére). Egyetlen parlamenti pártról sem látszik, hogy 
kezelni tudná a kettős ideológiai átkot, a Irianon-traumát és a 
kádárizmus vonzerejét, merne kiszakadni a kommunistázás és 
nácizás-fasisztázás politikát pótló automatizmusából. És végül: 
egyetlen parlamenti pártról sem látszik, hogy be akarná zárni a 
kognitív ollót, megszüntetni a rendszerszerű távolságot a valóságról 
való beszéd és a valóság között. 

Egyelőre az olló tágra van nyitva. A választópolgárok döntő 
többsége akarva-akaratlan azt a beszédet fogadja el valóságnak, 
amit a létező parlamenti pártoktól kap, a civilek jogos követeléseitől 
pedig — szűnjék meg a korrupció, legyen több szabadság és 
kevesebb szegénység - legjobb esetben is csak ennek a kudarcos 
rendszernek a megtisztulása várható, de nem lesz belőle új 
rendszer. 

Az új berendezkedésnek — a nagyobb szabadság és nagyobb 
jólét érdekében — a NER szöges ellentétének kell lennie. És sok 
mindenben a NER-hez vezető harmadik köztársaság szöges 
ellentétének is. Minthogy azonban a politikai közösség reflexeiben a 
harmadik köztársaság megannyi hibás eleméről az rögzült meg, 
hogy jó volt, de legalábbis ésszerű és természetes, annak a pártnak 
a programját, amelyik ilyen célokat hirdetne meg, heves és értetlen 
ellenkezés fogadná, ha éppen nem lehülyézés. 

Már csak azért is radikális változtatásokra volna szükség, mert 
nem csupán visszatéríteni kellene az országot a posztkommunista 
fejlődés fővonalához, hanem azokat a súlyos károkat is rendezni, 
amelyeket a fővonaltól való letérés okozott. Ez vagy menni fog 
megalkuvó, szellemileg lusta kompromisszumok nélkül, vagy nem 
megy sehogy. A 2010 előtti rendszer összeomlásához vezető 
lényegi hiba pontosan az volt, hogy a politikai kaszt a hamis józan 
észre hallgatva — ,nálunk ez másképp van", ,mi kivételek vagyunk", 


, nálunk ezt úgyse lehet megcsinálni" — rossz politikai és gazdasági 
kompromisszumokat kötött, ragaszkodott hozzájuk; elhitte magának 
és belesulykolta a kaszton kívüli politikai közösségbe, hogy ezek a 
kompromisszumok jók. 

A következőkben egy kompromisszumok nélküli megoldási 
javaslat olvasható. Ha én párt volnék, ez volna a programom. 
Tisztában vagyok vele, hogy pontosan azért, mert sok mindenben 
ellentétes azzal, amit 25 év alatt a dolgok természetes rendjének 
tüntettek föl, ez a párt, finoman szólva, nem lenne népszerű, vagyis 
a programot belátható időn belül nem lehetne megvalósítani. (Ezért 
használom a feltételes módú ,kellene" segédigét.) De valahogyan el 
kellene kezdeni. Minden kompromisszum a Fideszt vagy a Jobbikot 
erősíti,  vesztenivaló már nincs. A  közvélemény-kutatásokból 
egyelőre az derül ki, hogy a Fideszből kiábránduló szavazók nem 
állnak át a baloldali pártokhoz, és a Jobbik sem szívja fel őket, bár 
lassan, de biztosan erősödik. Ez azt jelenti, hogy sokaknak nincs 
pártjuk, illetve olyan pártra szavaznának, ami nincs. 

Milyen párt hiányzik a magyarországi választékból? Jobbközép 
párt. Pontosabban: van ilyen párt kettő is, a Bokros Lajos vezette 
Modern Magyarország Mozgalom - részletes és kiérlelt programmal 
— és Béndek Péter Polgári Konzervatív Pártja — kevésbé részletes 
programmal, de szintén átgondolt filozófiával —, ám egyik sem tudott 
annyira megerősödni, hogy a közvélemény-kutatások számba 
vegyék. Ennek oka részint a magyar választási rendszerben 
keresendő. Éppen Bokros Lajos budapesti és főleg Kész Zoltán 
veszprémi szereplése mutatja, hogy a választópolgárok — s a 
baloldali pártok mostani szavazói közül nagyon sokan -— nem 
menekülnek hanyatt-homlok az olyan jelölttől, aki szabadságpárti 
konzervatívnak vallja magát. Ha van ilyen jelölt. Miért menekülnének 
egy ilyen párttól, ha a választási színtérre léphetne? 

A pártprogramom tehát gondolatkísérlet: központi része a 
választási és intézményrendszer gyökeres átalakítása éppen azért, 
hogy megerősödhessen és megmaradhasson - a többi mellett — egy 
olyan jobbközép, liberális konzervatív párt is, amelyiknek 
kétszámjegyű a szavazataránya, holott sem a népi demokrácia iránti 
nosztalgiákat, sem a paranoid nacionalizmust nem akarja kiaknázni. 


Hanem olyan politikai szervezet, amilyen az összes többi köztes- 
európai országban van. 

Ennek érdekében a politikai intézményrendszert a köztes-európai 
szabványhoz kellene igazítani, megszüntetni minden kivételes 
magyar vonását. Mi a szabvány? Mindaz, ami megakadályozza, 
hogy békeidőben, forradalmi helyzeten kívül egyetlen párt ellensúly 
nélkül alkotmányzó többséghez jusson. (Illetve — feltéve, hogy a 
gazdaság nem egészen beteg — megakadályozza az olyan rossz 
kormányzást, amely forradalmi helyzet kialakulásához vezet.) 
Tisztán listás törvényhozási választások, esetleg eltérő ritmusban 
választott felsőház, szabályozott vétójoggal és kinevezési 
jogkörökkel. A politikai verseny felszabadítása — mert a politikai 
közeg minőségének javulása csak ettől várható. A pártalapítás 
megkönnyítése, a pártfinanszírozás liberalizálása, egyszersmind 
átláthatóvá tétele és szigorú ellenőrzése. Eltérő ritmusban, 
közvetlenül választott köztársasági elnök a mostaninál erősebb 
jogkörökkel — a miniszterelnöki és a vele együtt mozduló parlamenti 
túlhatalom ellensúlyozására. A  kormánybukás (a parlament 
feloszlatása, előrehozott választások) megkönnyítése. Az országos 
népszavazás szigorú feltételekhez (választott szervek 
jóváhagyásához) kötése. 

Esetleg — német mintára — örökkévalósági klauzulákat lehetne 
belefoglalni az alkotmányba, de különben meg kellene szüntetni a 
kétharmados törvények kiterjedt rendszerét. A pártsemleges 
tisztségekbe való jelölésről a régi tisztségviselő mandátumának 
lejártakor a közvetlenül választott elnök és (egyszerű többséggel) a 
parlament dönt, az egyeztetés kettejük között (nem pedig a kormány 
és az ellenzék között) folyik. Ha az elnök és a parlamenti többség 
azonos pártállású, akkor döntésüket a többi párt mint demokratikus 
legitimitású döntést tudomásul veszi. Az informális, nem nyilvános 
alkut nem lehet kizárni, de nem abból születik a döntés, hanem a 
látható — akaratok  találkozásából vagy ütközéséből, látható 
procedúrákban. A rendes ügyészség a kormánynak van alárendelve, 
a legfőbb ügyész a kormánnyal együtt marad vagy távozik (az 
ügyészséget , nemcsak a tisztesség tartja — vissza az 
önkényeskedéstől, hanem az is, hogy a botrányokkal hozzájárulhat a 
kormánya bukásához). Korrupcióellenes ügyészség létrehozása — ez 


viszont a köztársasági elnöknek van alárendelve, azaz független a 
kormánytól, hiszen azt is vizsgálhatja, nemkülönben az 
államigazgatással összefonódott oligarchák ügyeit. 

A tisztán listás választások mellett alapvetően a következő szól: 
demokratikus többpártrendszerben a pártok a politikai közösség (, az 
ország) érdekek és ideológiák szerinti tagolódását tükrözik, nem 
pedig az ország kis földrajzi egységek szerinti tagolódását. Az 
ideológiák esetében ez föl sem vetődik, ami pedig az érdekeket illeti, 
nagyon kevés az olyan jogszabályi hely, amely csak egyes földrajzi 
egységekre vonatkozik.  (Nagy-Britanniában és az Egyesült 
Államokban azért maradhatott meg a történelmileg kialakult de facto 
kétpártrendszer — a briteknél a második, az USA-ban a harmadik -—, 
belsőleg viszonylag tagolt pártokkal, mert az átfogó ideológiáknak és 
a nagy társadalmi csoportok átfogó érdekeinek a földrajzi 
megoszlása megakadályozza az egyensúly felborulását; a választói 
térképen nagy és viszonylag stabil egyszínű foltok vannak. 
Magyarországon ezek a feltételek hiányoznak.) 

A legfontosabb olyan jogszabály, amely kis földrajzi egységeket 
érinthet, a költségvetési törvény, és a magyar rendszerben a 
képviselők kötelességének tartják, hogy a  választókerületük 
érdekében lobbizzanak, s ők ezt a képzetet jól felfogott anyagi 
érdekből gondosan táplálják is. Mindez azonban csak azért 
lehetséges, mert az általános adókból semmi sem marad helyben. A 
magyar önkormányzatiság 1989 utáni történetében a személyi 
jövedelemadóból való részesedés 50-ről 0 százalékra csökkent, 
azaz miután az önkormányzati rendszert majdnem teljesen 
kiüresítették, ma olyan fejlesztéseket finanszíroznak a központi 
költségvetésből, a pesti Parlament soktornyú épületében eldöntve, 
amelyekről helyben kellene demokratikusan szavazni. A tisztán listás 
választásokkal, vagyis a képviselők területi lobbizó funkciójának 
megszüntetésével együtt tehát újra életet kellene lehelni az 
önkormányzati rendszerbe. Életképes (bizonyos, például 6000-es 
vagy 10 000-es létszámhatárig közös) helyi önkormányzatokra volna 
szükség, lehetőleg a személyi jövedelemadó felének helyben 
maradásával, normatív támogatásokkal, kiterjedt jogkörökkel az 
oktatás és a szociális ellátások működtetésében és demokratikus 
ellenőrzésében. A megyerendszer. visszaállítására normatív elven 


visszaosztott adókkal, közvetlenül, demokratikusan választott 
megyefőnökkel, a központi kormányzattól visszakapott, kiterjedt 
hatáskörökkel. Az uniós támogatások elosztására felügyelő, a 
közvetlenül választott megyei önkormányzatokból egy lépéssel 
delegált önkormányzatokra a NUTS 2-es (tervezési-statisztikai) 
régiókban. 

A lényeg tehát: a központi végrehajtó hatalom féken tartását, a 
zsarnokság megelőzését minél inkább, minden szinten a szabad és 
tisztességes választások eredményéhez kell kötni, nem pedig a 
kormány és az ellenzék közötti, láthatatlan és kiszámíthatatlan 
alkukhoz vagy névleg pártsemleges tisztségviselők pártatlanságának 
(hazug) feltételezéséhez. Ezzel párhuzamosan  decentralizálni 
kellene az államot, érvényesíteni a szubszidiaritás elvét. Szabadság, 
bátorság, bizalom és önállóság — túlbiztosítás, félelem, gyanakvó 
titkolózás és az egyetlen központnak való alávetettség helyett. 
Mindez önmagában se nem jobb-, se nem baloldali cél, de 
Magyarországon viszonylag jobboldali ahhoz a meggyökeresedett 
baloldali nézethez képest, hogy a képviseleti demokrácia kirívó 
hiányosságait nem a képviseleti demokrácia kirívó hiányosságainak 
pótlásával, hanem a részvételi, avagy közvetlen és egyeztető 
demokrácia — világviszonylatban megint csak ritka mértékű — 
megerősítésével kell jóvátenni. Gyakorlatilag tehát a szabad 
választások eredményének minden szinten minél nagyobb fokú 
negligálásával. 

Szükség van a dossziényilvánosságra, a teljes állambiztonsági 
dokumentumállomány -— nemcsak a III/III-as ügynöklisták" 
kutathatóvá tételére. Föl kellene tárni és szorgalmasan magyarázni, 
milyen mértékben hatolt be a továbbszolgáló állambiztonsági hálózat 
az eleven politikába és gazdaságba. A feltárásban az abszolút korlát 
az életveszély lehet. Hogy szövetségi kapcsolatainkat ne 
veszélyeztessük, a kommunista  hírszerzés-elhárítás nagyon 
megkésett lusztrációját egyeztetni kellene a NATO-val és a 
legfontosabb NATO-tagállamok titkosszolgálataival. 

Az ügyészség kormány alá rendelésével és a korrupcióellenes 
ügyészség létrehozásával együtt ennek is piacpárti, ha úgy tetszik, 
gazdasági értelemben konzervatív hatása van. Ugyanis semmi sem 
bénítja jobban a piaci versenyt és szabadságot, nem teszi olyannyira 


lehetetlenné a meritokráciát és oly kívánatossá a nép államfüggővé 
nevelését, nem olyan jó táptalaja az antikapitalista propagandának, 
mint a politikai — hatalommal összefonódó, sérthetetlen 
oligarcharendszer. (Főleg ha az ország tetemes külső, ,baráti" 
pénzeket kap állami elosztásra. Jó példa erre a szélsőbal, illetve a 
nyíltan oroszbérenc párt előretöréséhez vezető görög hanyatlás.) 

A gazdaságban egyszerre kellene beindítani a növekedést, 
változtatni az ideológiai berögződöttségeken, és módszeresen 
megszüntetni a szociális-kulturális csődtömeget. Ez ugyanis rövid és 
hosszú távon ugyancsak bénítja pontosan azt a piacgazdaságot, 
amelynek növekedésére szükség volna a nyomor felszámolásához. 
A csődtömeg módszeres felszámolása áldozatvállalást és 
szemléletváltozást követel a középosztálytól. A dolog — a könyvben 
bemutatott előzmények után — szinte reménytelen, de éppen ezért 
kellenének olyan pártok, megfelelő média-hozzáféréssel, amelyek 
ezt tűzik ki célul. 

Radikálisan meg kellene növelni a magánvállalkozási szféra 
szabadságfokát (a kormányzattal szembeni szabadságról van szó.) 
A feladat az volna, hogy csökkenjen a munkáltatókat (vállalkozókat) 
és munkavállalókat egyaránt gyötrő adóteher, másképpen: a 
térségünkhöz képest kirívóan magas állami újraelosztás, de közben 
a munkához nem jutók és gyermekeik ne éhezzenek, és a 
gyermekek kapjanak olyan oktatást, hogy egyszer — öt-tíz-tizenöt év 
múlva — eséllyel léphessenek be a munkapiacra. Ez hatalmas 
befektetést követel. (Aki kételkedik abban, hogy a gazdasági 
program szociálisan érzékeny része jobboldali lehet, annak felhívom 
rá a figyelmét, hogy a negatív személyi jövedelemadó és az államtól 
kapott oktatási kuponok rendszerét nem más, mint Milton Friedman 
javasolta.) 

Mivel ezt a hatalmas befektetést csökkenő állami bevételekből 
kellene finanszírozni, a középosztálynak — a nem rászorultaknak - le 
kellene mondania bizonyos alanyi jogon járó juttatásokról, a 
gazdasági teljesítménytől független kedvezményekről; a lehető 
legjobban áttérnie az öngondoskodásra; és állami alkalmazott 
tagjainak vállalni kellene a kockázatot, hogy az állam zsugorodása 
biztosnak látszó, mert piaci teljesítményhez nem kötött munkahelyek 
megszűnésével jár. Kisebb áldozatra lenne szükség, ha az uniós 


forrásokat segélyek és oktatási beruházások formájában a nyomor 
és a rögzült leszakadás felszámolására használnák föl. Ezzel 
megnőne a fogyasztás, csökkenne a kereslethiány, azok a 
vállalkozások pedig, amelyek elől a pályázatlovagok elszívták ezeket 
a forrásokat, jobban járnának. Az uniós támogatások nem 
rombolnák, hanem részrehajlás nélkül segítenék a piaci 
tevékenységet. 

Láttuk: az Antallés a Horn-kormány még egyformán . arra 
ösztönözte az  1990-re megnőtt és megerősödött magyar 
középosztályt, hogy vállalkozzon, fektessen be, gondoskodjék 
magáról, váljon tőkéssé. Ezt a tendenciát már az első Orbán- 
kormány elkezdte megfordítani, majd 2002 és 2010 között a baloldali 
kormányok és a Fidesz közös erővel nevelték le még inkább a 
középosztályt az autonómiáról. A második Orbán-kormány a maga 
államkóros maffiatempójával — azzal, hogy az üzleti sikert még a 
kisebb vállalkozások, sőt egyének szintjén is az uralkodó klikkhez és 
helyi lerakataihoz fűződő jó kapcsolattól tette függővé -— csak 
megpecsételte a bűnt. Ami tehát nem a Kádár-rendszer, hanem 
bizony az 1989 utáni politikai kaszt bűne. 

Ezért is kellenének a parlamentbe új — és nem antikapitalista, 
piacsorvasztó, újraelosztás-hívő - pártok. Ezért kellenének a 
kibontakozás kormányaiba olyan szakértők, akik el tudnak szakadni 
a posztkádárista gazdaságpolitikai dogmától, és olyan politikusok, 
akiktől ezt a szavazók megfelelő hányada elfogadja abban az 
átmeneti időben, amíg nem érezni közvetlenül a fordulat hasznát. 
Akik pozitívumot is tudnak ígérni valakinek, nevezetesen az egymillió 
vállalkozó többségének: azt, hogy az őrült adórendszer 
meggyógyításával együtt leépítik az egyre szadistább, öncélú 
bürokráciát, a politikai kivételezettség rendszerét, és garantálják a 
piaci esélyegyenlőséget. Ami nem azt jelenti, hogy a saját 
érdeméből erősebbet gyengítik, hanem azt, hogy nemcsak a politikai 
kaszt kiválasztottjainak teszik lehetővé az erősödést. 

És végül: meg kellene szabadulni a sérelmi logikától. Ez nem azt 
jelenti, hogy bármilyen engedményt kell tenni a totalitárius 
ideológiáknak, de a politikusoknak, véleményformálóknak 
önfegyelmet kellene gyakorolniuk, és leszokniuk arról, hogy aktuális 
politikai . vitában nem szélsőséges partnerrel szemben a 


kommunistázást vagy a nácizást használják mindent lesöprő érvnek. 
Ehhez egyrészt föl kellene hagyni a Kádár-rendszer tisztán morális 
alapú elítélésével a politikai propagandában, és számot vetni a több 
nemzedék által érzékelt, nagyarányú jólétnövekedés tényével és 
lélektani hatásával. Azzal, hogy a nagy többség tudatában a 
jólétnövekedés teljesen elvált a liberális, versengő képviseleti 
demokráciától és a kapitalizmustól. 

Aktív politikai beszéddel tisztázni kellene, és addig ismételni, 
amíg a hamis közhelyekkel egyenlő súlyú beszédelemmé nem válik, 
hogy a 25 éves nettó helyben járást nem a liberális képviseleti 
demokrácia, hanem éppen a képviseleti demokrácia 
kompromisszumokkal gyengített változata, a valódi politikai 
versengés korlátozása, a liberalizmus őszintétlen volta okozta, és 
nem a kapitalizmus, hanem a kapitalizmus  politikai-hatalmi 
megcinkelése. Másrészt föl kellene hagyni a liberális — baloldali, 
demokrata - baloldali  azonosításokkal (megint csak egy 
hungarikum), megismerni és elfogadni a magyar liberalizmus nem 
baloldali "hagyományát. A magukat konzervatívnak  vallókkal 
szemben nem a ,reductio ad Hitlerum" (Leo Strauss) hamis 
érvelésével élni. Fölmérni a Trianon-trauma mélységét, és a 
szomszéd országokban élő magyar kisebbségekkel kapcsolatban 
sérelmi szenvedélytől mentes politikát folytatni. Tudomásul venni, 
hogy többféle magyar van (a határon innen is, túl is), és örülni a 
sokféleségnek; erőnek tekinteni, hogy vannak másmilyen magyarok 
is, más értékekkel és más hagyományokkal, más nézőponttal, más 
politikai érdekekkel. Hatásos oktatási és kulturális támogatást adni, 
de a közösségek belső politikai ügyeibe nem beavatkozni, egyes 
politikai erőiket nem preferálni, és megfordítva: támogatásukat nem 
fölhasználni a magyarországi belső politikai ügyekben. 

Az esélyekre nem adok becslést, csak ismétlem: kellene. 

